(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΑ΄

Παρασκευή, 22 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ. κ. Σ. Παραστατίδη και Σ. Παπασωτηρίου, σελ.   
2. Ανακοινώνεται ότι τη συνεδρίαση παρακολουθούν μαθητές από το Κέντρο Επαγγελματικής Αποκατάστασης Ατόμων με Ειδικές Ανάγκες, μέλη του Σωματείου Συνταξιούχων του Οργανισμού Ασφάλισης Ελευθέρων Επαγγελματιών Επαρχίας Θήβας «Η Ελπίδα» και από το 4ο και 50ο Δημοτικό Σχολείο Ηρακλείου Κρήτης , σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση της υπ’ αριθμόν 3/3/8.1.2024 επίκαιρης επερώτησης που κατέθεσε ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριος Κουτσούμπας και είκοσι Βουλευτές της Κοινοβουλευτικής του Ομάδας, οι κ.κ. Νικόλαος Αμπατιέλος, Ιωάννης Γκιόκας, Παρασκευή (Βιβή) Δάγκα, Ιωάννης Δελής, Ασημίνα (Σεμίνα) Διγενή, Νικόλαος (Πάκος) Έξαρχος, Γαρυφαλλιά (Λιάνα) Κανέλλη, Νικόλαος Καραθανασόπουλος, Χρήστος Κατσώτης, Μαρία Κομνηνάκα, Αφροδίτη Κτενά, Γεώργιος Λαμπρούλης, Διαμάντω Μανωλάκου, Γεώργιος Μαρίνος, Βασίλειος Μεταξάς, Νικόλαος Παπαναστάσης, Αθανάσιος Παφίλης, Λεωνίδας Στολτίδης, Εμμανουήλ Συντυχάκης και Χρήστος Τσοκάνης προς τον Υπουργό Υγείας, με θέμα: «Οι οδυνηρές συνέπειες της κυβερνητικής πολιτικής στην Υγεία», σελ.   
2. Συζήτηση επικαίρων ερωτήσεων:   
 α) Προς τον Υπουργό Υγείας:   
 i με θέμα: «Οδηγείται σε κλείσιμο το Κέντρο Φυσικής και Ιατρικής αποκατάστασης (ΚΕΦΙΑΠ) Αμφιλοχίας, παρά τις τεράστιες ανάγκες αποκατάστασης στην περιοχή», σελ.   
 ii. με θέμα: «Ποιος είναι ο σχεδιασμός του Υπουργείου Υγείας για τη μονάδα Χημειοθεραπείας του Γενικού Νοσοκομείου (ΓΝ) Βόλου;», σελ.   
 iii. με θέμα: «Ζημιά ελληνικού Δημοσίου από κόστος εμβολίων κατά του COVID-19 που πετάχτηκαν στα σκουπίδια από το 2020 έως σήμερα», σελ.   
 β) Προς τον Υπουργό Ψηφιακής Διακυβέρνησης με θέμα: «Αυξήσεις τιμών στις τηλεπικοινωνίες», σελ.   
 γ) Προς τον Υπουργό Κλιματικής Κρίσης και Πολιτικής Προστασίας, με θέμα: «Αποζημιώσεις πυρόπληκτων 2021 στον Δήμο Ανατολικής Μάνης», σελ.   
 δ) Προς τον Υπουργό Υποδομών και Μεταφορών με θέμα: «Σοβαρά προβλήματα ασφαλείας στην εναέρια κυκλοφορία λόγω ξεπερασμένου τεχνολογικά εξοπλισμού και συστημάτων», σελ.   
 ε) Προς τον Υπουργό Αγροτικής Ανάπτυξης και Τροφίμων:   
 i. με θέμα: « Άμεση ανάγκη για στήριξη των επαγγελματιών αλιέων της Λίμνης Πολυφύτου», σελ.   
 ii. με θέμα: «Να εφαρμοστεί άμεσα το Μέτρο 5.2, ύψους 45 εκατ. ευρώ για δωρεάν αντικατάσταση ζωικού κεφαλαίου και ανακατασκευή στάβλων και για τους πυρόπληκτους της Ροδόπης», σελ.   
 στ) Προς τον Υπουργό Εθνικής Οικονομίας και Οικονομικών:   
 i. με θέμα: «Διεύρυνση ανισότητας μεταξύ μισθών και εταιρικών κερδών, τα οποία φεύγουν όλο και περισσότερο στο εξωτερικό», σελ.   
 ii. με θέμα: «Η απληστία των συστημικών τραπεζών συνεχίζεται», σελ.   
 ζ) Προς τον Υπουργό Περιβάλλοντος και Ενέργειας:   
 i με θέμα: « Άμεση έκδοση του προεδρικού διατάγματος για τη λίμνη Παμβώτιδα», σελ.   
 ii. με θέμα: «Μείζονα περιβαλλοντικά ζητήματα που ανακύπτουν από την χωροθέτηση Υγειονομικής Ταφής Βιομηχανικών Επικίνδυνων Αποβλήτων στο Δήμο Τανάγρας της περιφερειακής ενότητας Βοιωτίας της Περιφέρειας Στερεάς Ελλάδας», σελ.   
 iii. με θέμα: «Ανοίγει και πάλι ο ασκός του Αιόλου για την εκτροπή του Αχελώου», σελ.   
 η) Προς την Υπουργό Κοινωνικής Συνοχής και Οικογένειας με θέμα: «Προβλήματα στη λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας (ΚΚΠΠΚΜ) από την τραγική υποστελέχωσή του», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και Υγείας, κατέθεσαν στις 21.3.2024 σχέδιο νόμου: «Δράσεις δημόσιας υγείας ? Ρυθμίσεις για την ενίσχυση του Εθνικού Συστήματος Υγείας», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΑΝΕΛΛΗ Γ. , σελ.   
  
Β. Επί προσωπικού θέματος:  
 ΣΥΝΤΥΧΑΚΗΣ Ε. , σελ.   
  
Γ. Επί της επίκαιρης επερώτησης:  
 ΑΘΑΝΑΣΙΟΥ Μ. , σελ.   
 ΓΕΩΡΓΙΑΔΗΣ Σ. , σελ.   
 ΔΕΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΝΕΛΛΗ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΤΣΟΥΜΠΑΣ Δ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΩΛΑΚΟΥ Δ. , σελ.   
 ΜΑΡΙΝΟΣ Γ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΛΕΥΡΗΣ Α. , σελ.   
 ΣΥΝΤΥΧΑΚΗΣ Ε. , σελ.   
 ΤΖΟΥΦΗ Μ. , σελ.   
  
Δ. Επί των επικαίρων ερωτήσεων:  
 ΑΛΕΞΟΠΟΥΛΟΥ Χ. , σελ.   
 ΑΧΜΕΤ Ι. , σελ.   
 ΒΕΤΤΑ Κ. , σελ.   
 ΓΕΡΟΥΛΑΝΟΣ Π. , σελ.   
 ΓΕΩΡΓΙΑΔΗΣ Σ. , σελ.   
 ΔΑΒΑΚΗΣ Α. , σελ.   
 ΔΕΛΗΣ Ι. , σελ.   
 ΖΑΜΠΑΡΑΣ Μ. , σελ.   
 ΖΑΧΑΡΑΚΗ Σ. , σελ.   
 ΘΕΟΧΑΡΗΣ Θ. , σελ.   
 ΚΕΛΕΤΣΗΣ Σ. , σελ.   
 ΝΙΚΗΤΙΑΔΗΣ Γ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΚΥΛΑΚΑΚΗΣ Θ. , σελ.   
 ΤΖΟΥΦΗ Μ. , σελ.   
 ΤΡΙΑΝΤΟΠΟΥΛΟΣ Χ. , σελ.   
 ΧΟΥΡΔΑΚΗΣ Μ. , σελ.   
 ΧΡΙΣΤΟΔΟΥΛΑΚΗΣ Ε. , σελ.   
  
Ε. ΠΑΡΕΜΒΑΣΕΙΣ:  
 ΛΙΝΟΥ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΑ΄

Παρασκευή 22 Μαρτίου 2024

Αθήνα, σήμερα στις 22 Μαρτίου 2024, ημέρα Παρασκευή και ώρα 10.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-3-2024 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΚ΄ συνεδριάσεώς του, της Πέμπτης 21 Μαρτίου 2024, σε ό,τι αφορά την ψήφιση στο σύνολο του σχεδίου νόμου: «Έγκριση σχεδίου σύμβασης για την προμήθεια αεροσκαφών τύπου ʺDHC-515ʺ».)

Θα ήθελα να κάνω μια ανακοίνωση προς το Σώμα:

Οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Εθνικής Οικονομίας και Οικονομικών, Εσωτερικών, καθώς και Υγείας κατέθεσαν στις 21-3-2024 σχέδιο νόμου: «Δράσεις δημόσιας υγείας - Ρυθμίσεις για την ενίσχυση του Εθνικού Συστήματος Υγείας».

Παραπέμπεται στην αρμόδια Διαρκή Επιτροπή.

Επίσης, υπάρχει ένα αίτημα για άδεια απουσίας στο εξωτερικό από τον κ. Στέφανο Παραστατίδη για το χρονικό διάστημα από 28-3-2024 έως 31-3-2024.

Η Βουλή εγκρίνει;

**ΟΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώςη Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 3/3/8-1-2024 επίκαιρη επερώτηση του Προέδρου της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτριου Κουτσούμπα και των Βουλευτών του κόμματός του, κ.κ. Νικόλαου Αμπατιέλου, Ιωάννη Γκιόκα, Παρασκευής (Βιβής) Δάγκα, Ιωάννη Δελή, Ασημίνας (Σεμίνας) Διγενή, Νικόλαου (Πάκου) Έξαρχου, Γαρυφαλλιάς (Λιάνας) Κανέλλη, Νικόλαου Καραθανασόπουλου, Χρήστου Κατσώτη, Μαρίας Κομνηνάκα, Αφροδίτης Κτενά, Γεώργιου Λαμπρούλη, Διαμάντως Μανωλάκου, Γεώργιου Μαρίνου, Βασίλειου Μεταξά, Νικόλαου Παπαναστάση, Αθανάσιου Παφίλη, Λεωνίδα Στολτίδη, Εμμανουήλ Συντυχάκη και Χρήστου Τσοκάνη προς τον Υπουργό Υγείας, με θέμα: «Οι οδυνηρές συνέπειες της κυβερνητικής πολιτικής στην υγεία».

Τον λόγο έχει ο πρώτος επερωτών, Βουλευτής Λάρισας του Κομμουνιστικού Κόμματος Ελλάδας και ΣΤ΄ Αντιπρόεδρος της Βουλής, κ. Γεώργιος Λαμπρούλης, για δέκα λεπτά.

Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Με τη συγκεκριμένη επερώτηση θέλουμε ως κόμμα να αναδείξουμε το σοβαρό ζήτημα της υγείας του λαού, τις συνέπειες από την ασκούμενη πολιτική και φυσικά το κριτήριο της δωρεάν εξασφάλισης όλων όσων απαιτούνται με ευθύνη του κράτους, ειδικά σε μία περίοδο που η ίδια η ζωή, η ίδια η πραγματικότητα δείχνει πως τα οξυμμένα προβλήματα του λαού μας για την προστασία και αποκατάσταση της υγείας του όχι μόνο δεν αντιμετωπίζονται, αλλά συνεχώς επιδεινώνονται.

Και αυτό συμβαίνει την ίδια ώρα που, ενώ διευρύνονται οι δυνατότητες, λόγω της τεράστιας παραγωγικότητας, της εξέλιξης της τεχνολογίας, της επιστημονικής γνώσης, της ύπαρξης ενός μεγάλου αριθμού υψηλά εξειδικευμένου επιστημονικού και εργατικού δυναμικού που θα μπορούσαν να εξασφαλίσουν όλα τα αναγκαία για την υγεία και το φάρμακο, για όλον τον λαό, έγκαιρα και απρόσκοπτα, τι έχουμε; Έχουμε διεύρυνση της δυσκολίας από τον λαό να τα αξιοποιήσει. Και αυτό δεν οφείλεται στην έλλειψη σχεδιασμών, μέτρων, στην ικανότητα ή μη των εκάστοτε κυβερνήσεων, αλλά στο ότι αυτά τα μέτρα, οι σχεδιασμοί, κινούνται σε αντιλαϊκή κατεύθυνση.

Συγχρόνως, αναδεικνύουμε τη βασική αιτία που όλα αυτά τα σχέδια, τα μέτρα, όλων των κυβερνήσεων ως τώρα, ανεξάρτητα από τις επιμέρους συνταγές διαχείρισης, οδηγούν από το κακό στο χειρότερο τους όρους ζωής και υγείας του λαού μας, που δεν είναι τίποτε άλλο από την υλοποίηση της στρατηγικής της Ευρωπαϊκής Ένωσης και του κεφαλαίου για τη διαμόρφωση ακόμα πιο φθηνών εργαζομένων, προκειμένου να τονωθεί η ανταγωνιστικότητα και η ανάκαμψη της κερδοφορίας των επιχειρηματικών ομίλων.

Είναι η υπηρέτηση της πολιτικής μείωσης του λεγόμενου «μη μισθολογικού κόστους», μέσω της περικοπής κρατικών δαπανών για την πρόληψη, τη θεραπεία και αποκατάσταση της υγείας των εργαζομένων και των οικογενειών τους.

Και ακριβώς στην υλοποίηση αυτής της στρατηγικής με τις πολιτικές τους, από όλα τα κόμματα που κυβέρνησαν, οφείλεται η λειτουργία, για παράδειγμα, των δημόσιων μονάδων υγείας και των παροχών, αντίστοιχα με τα κριτήρια του κόστους, της ανταποδοτικότητας, της επιχειρηματικότητας, της εμπορευματοποίησης, της ατομικής ευθύνης ή αντίστοιχα τα μέτρα προώθησης της έρευνας, της παραγωγής και διακίνησης των φαρμάκων και των εμβολίων ως εμπορεύματα και με κριτήριο τη διασφάλιση της μέγιστης δυνατής κερδοφορίας για τις φαρμακοβιομηχανίες, τους φαρμακέμπορους και όχι με κριτήριο την έγκαιρη, πλήρη, δωρεάν και με ασφάλεια κάλυψη των λαϊκών αναγκών.

Αυτή την πολιτική κατεύθυνση υπηρετεί η πολιτική των λεγόμενων «αυτοχρηματοδοτούμενων μονάδων υγείας», διότι αποτελεί βασικό εργαλείο της δραστικής μείωσης της κρατικής δαπάνης. Αυτό σημαίνει μείωση των λειτουργικών εξόδων, μεταξύ άλλων, μέσω της μείωσης του προσωπικού, της αύξησης του αριθμού των παντός είδους ελαστικών σχέσεων εργασίας, της διευθέτησης του χρόνου εργασίας και ταυτόχρονα αύξηση των εσόδων από τις άμεσες και έμμεσες πωλήσεις των εργασιών τους στους ασθενείς και τα ασφαλιστικά ταμεία αντίστοιχα.

Στη βάση των ανωτέρω αξιολογείται η λεγόμενη «βιωσιμότητα», με οικονομικά κυρίως κριτήρια και όχι με αυτά των κοινωνικών αναγκών, που έχει σαν αποτέλεσμα τις συγχωνεύσεις, τις καταργήσεις τμημάτων και κλινικών, τις καταργήσεις δημόσιων νοσοκομείων τα προηγούμενα χρόνια -έντεκα νοσοκομεία και εννιά χιλιάδες κρεβάτια καταργήθηκαν-, την προοπτική της λειτουργίας των νοσοκομείων, ιδιαίτερα των νέων, ως νομικά πρόσωπα ιδιωτικού δικαίου.

Συγχρόνως, η εμπορευματοποίηση υπηρεσιών του δημόσιου συστήματος υγείας προχωράει με την ανάθεση σε ιδιώτες εργολάβους κρίσιμων δομών: καθαριότητα, φύλαξη, σίτιση, τεχνικές υπηρεσίες, προμήθειες. Με την επί δεκαετίες λειτουργία αντίστοιχα των απογευματινών επί πληρωμή ιατρείων. Την προώθηση των επί πληρωμή απογευματινών χειρουργείων. Την επέκταση των συμπράξεων ΣΔΙΤ. Την ίδρυση και το καταστατικό του ΟΔΙΠΥ. Τις συμβάσεις με ιδιωτικούς ομίλους για σειρά διαγνωστικών πράξεων, για παράδειγμα απεικονιστικές εξετάσεις, ή άλλων υπηρεσιών, για παράδειγμα διακομιδές. Τη δυνατότητα στα νοσοκομεία να αναθέτουν στις τράπεζες να πληρώνουν προμηθευτές. Τις δωρεές ιδρυμάτων ευεργετών.

Σε αυτόν τον δρόμο της εμπορευματοποίησης εντάσσεται και η προσπάθεια για γενικευμένη εφαρμογή των DRGs για διαγνωστικές ομοιογενείς ομάδες. Και πρόσφατα κάνατε ένα νέο ποιοτικό βήμα επιχειρηματικής δράσης των δημόσιων νοσοκομείων και της εμπορευματοποίησης των εργασιών τους, με την καθιέρωση των επί πληρωμή απογευματινών χειρουργείων μαζί με τα ιδιωτικά απογευματινά ιατρεία και τη θεσμοθέτηση του παντός είδους ιδιωτικού έργου των γιατρών εκτός των δημόσιων νοσοκομείων.

Είναι μέτρο που αντανακλά τη βαθιά ταξική, αντιλαϊκή πολιτική σας, όπου το κράτος οριοθετεί στην πράξη ένα πολύ περιορισμένο επίπεδο παροχών και διευρύνει το μέρος των λαϊκών αναγκών που ο καθένας θα πρέπει να πληρώνει για να έχει ή να περιμένει με κίνδυνο της υγείας του στις μακροχρόνιες λίστες αναμονής. Μιλάμε, δηλαδή, για τιμοκατάλογο στην υγεία και τη ζωή. Αυτό προωθείτε.

Συγχρόνως σηματοδοτείται με αυτό το μέτρο η κλιμάκωση της επίθεσης στο δικαίωμα του λαού για σύγχρονες, αποκλειστικά δημόσιες και δωρεάν υπηρεσίες υγείας, σε μια περίοδο που τα δημόσια νοσοκομεία είναι στο «κόκκινο» των ελλείψεων, τα εκκρεμή χειρουργεία ξεπερνούν τις εκατό χιλιάδες, οι ασθενείς ξεροσταλιάζουν στη λίστα της ντροπής για χρόνια.

Την ίδια ώρα, το 30% των χειρουργικών αιθουσών είναι κλειστές. Για παράδειγμα, στη Λάρισα στο Πανεπιστημιακό Νοσοκομείο πέντε χειρουργικές αίθουσες εδώ και χρόνια είναι κλειστές. Αντίστοιχα, αναισθησιολόγοι, νοσηλευτές καταρρέουν από τις σερί βάρδιες, ενώ πάνω από εξίμισι χιλιάδες είναι τα οργανικά κενά στους γιατρούς. Και δεν λαμβάνονται υπ’ όψιν οι ανάγκες του λαού μας για στελέχωση των νοσοκομείων με όλο το απαραίτητο εξειδικευμένο προσωπικό και πάει λέγοντας. Αντίστοιχα στους νοσηλευτές τα κενά οργανικά -και όχι οι ανάγκες- ξεπερνούν τις είκοσι χιλιάδες.

Μόνο αυτές οι κλειστές αίθουσες, αυτό το 30% που είπαμε πριν, αν λειτουργούσαν, θα κάλυπταν τις ανάγκες χιλιάδων ασθενών σε ένα βραχυπρόθεσμο χρονικό διάστημα. Τι χρειάζεται, όμως, γι’ αυτό; Χρειάζονται νοσηλευτές, χρειάζονται γιατροί, δηλαδή προσλήψεις.

Έρχεστε εσείς εδώ και δυόμισι χρόνια περίπου, γυροφέρνετε και αναφέρεστε στις εξίμισι χιλιάδες προσλήψεις, που σε καμμία περίπτωση, αν και εφόσον γίνουν, δεν πρόκειται να καλύψουν τις χιλιάδες ελλείψεις για τις στοιχειώδεις ανάγκες του πληθυσμού.

Για να λειτουργήσουν, για παράδειγμα, τα κλειστά χειρουργεία, αυτά που ανέφερα, μόνο στην Αττική χρειάζονται εκατό νοσηλευτές ανά βάρδια στις κλειστές χειρουργικές αίθουσες, ενώ για τα κρεβάτια ΜΕΘ, για να λειτουργήσουν με όρους ασφαλείας, χρειάζονται εξακόσιοι νοσηλευτές και εκατό σαράντα γιατροί.

Προβλέπεται, αλήθεια, για παράδειγμα, το αντίστοιχο αυτό προσωπικό στις εξίμισι χιλιάδες;

Το μόνο σίγουρο, λοιπόν, είναι πως θα επιδεινωθεί η κατάσταση και θα συνεχιστεί η πολιτική της κινητικότητας των υγειονομικών, η αξιοποίηση των ιδιωτών ιατρών, η παράταση του εργάσιμου βίου και η αξιοποίηση συνταξιούχων, οι διπλοβάρδιες των νοσηλευτών, η υπερεφημέρευση των ιατρών και πάει λέγοντας, με όλα τα αρνητικά αποτελέσματα για την ποιότητα και την ασφάλεια των υπηρεσιών προς τους ασθενείς αλλά και των όρων δουλειάς των υγειονομικών.

Επιβεβαίωση των ανωτέρω αποτελούν ορισμένα βασικά στοιχεία που δείχνουν διαχρονικά ορισμένους δείκτες στην υγεία αλλά και τα στοιχεία του προϋπολογισμού για το 2024, που αποδεικνύουν ποιος κερδίζει και ποιος χάνει από την ασκούμενη πολιτική. Κερδισμένο βγαίνει το κεφάλαιο και χαμένος ο λαός. Μάλιστα τα στοιχεία της ΕΛΣΤΑΤ για το 2021 είναι αποκαλυπτικά. Από το σύνολο της δαπάνης στην υγεία το κράτος συμμετέχει με το 30% και κάτι, ενώ οι ιδιωτικές δαπάνες αγγίζουν το 70%, για την ακρίβεια 69,6%, άμεσες και έμμεσες μέσω του ασφαλιστικού φορέα, που στην ουσία είναι λεφτά των ίδιων των εργαζομένων, γεγονός που αντανακλά την πολιτική περιορισμού της κρατικής δαπάνης και ανάληψης μεγαλύτερου βάρους από τον λαό, ενώ παράλληλα ο ιδιωτικός τομέας γιγαντώνεται.

Αντίστοιχα, τα μέτρα που πάρθηκαν από όλες τις κυβερνήσεις σχετικά με τη συμμετοχή των ασθενών στη φαρμακευτική δαπάνη αύξησαν τη συμμετοχή των ασθενών και μείωσαν την κρατική και ασφαλιστική δαπάνη. Και με ποιους τρόπους έγινε αυτό; Με την καθιέρωση της ασφαλιστικής τιμής των φαρμάκων, που για ένα μεγάλο μέρος τους είναι μικρότερη της πραγματικής λιανικής τιμής, με τη διεύρυνση της αρνητικής λίστας των φαρμάκων των ΜΗΣΥΦΑ, των μη συνταγογραφούμενων, των φαρμάκων που πωλούνται εκτός φαρμακείων, που όλες αυτές οι κατηγορίες δεν αποζημιώνονται από τον ΕΟΠΥΥ.

Το αποτέλεσμα όλων αυτών των μέτρων ποιο είναι; Ότι μόνο για τα αποζημιούμενα από τον ΕΟΠΥΥ φάρμακα η μεσοσταθμική συμμετοχή των ασθενών από 9%, που ήταν, έχει εκτιναχθεί πάνω από το 30%. Και πού καταλήξαμε; Κράτος και ασφαλιστικά ταμεία να πληρώνουν κατά 57%, σχεδόν 58%, λιγότερα, ενώ οι ασφαλισμένοι να πληρώνουν συμμετοχή κατά 43% και πλέον περισσότερα σε σχέση με το 2009.

Φυσικά η τάση αυτή, η αναλογία, επιδεινώνεται σε βάρος των ασθενών. Έτσι, για παράδειγμα, το 2021 η συμμετοχή των ασθενών στη φαρμακευτική δαπάνη ανήλθε περίπου στο 1,6 δισεκατομμύριο και μιλάμε για πληρωμές από την τσέπη των ασθενών. Αντίστοιχη είναι και η κρατική χρηματοδότηση του ΕΟΠΥΥ, μέρος της οποίας αφορά φυσικά και τη φαρμακευτική δαπάνη, όπου το κράτος στην ουσία σε ό,τι αφορά τη χρηματοδότησή του έχει αποσυρθεί πλήρως και αυτά που έχουν απομείνει μόνο ως κρατική χρηματοδότηση είναι μερικά εκατομμύρια για τους ανασφάλιστους.

Συγχρόνως με όλα αυτά τα μέτρα, που οδηγούν τον λαό να βάζει το χέρι ακόμα πιο βαθιά στην τσέπη για την φαρμακευτική του κάλυψη, αντίστοιχα πήρανε και μέτρα διαχρονικά όλες οι κυβερνήσεις, η μία μετά την άλλη, υπέρ των φαρμακοβιομηχανιών, μέσω των υποχρεωτικών επιστροφών, clawback, rebate, που τόσο η παρούσα Κυβέρνηση της Νέας Δημοκρατίας αλλά και οι προηγούμενες του ΣΥΡΙΖΑ - ΑΝΕΛ είχατε την ίδια κατεύθυνση, προκειμένου να απαλλαχθεί η φαρμακοβιομηχανία από ένα μέρος αυτών των υποχρεώσεων.

Ενισχύσατε ή βοηθήσατε τη φαρμακοβιομηχανία με επιπλέον δωράκι για αποπληρωμή σε δόσεις για συγκεκριμένα χρέη, ενώ τα δωράκια και με την παρούσα και με την προηγούμενη κυβέρνηση του ΣΥΡΙΖΑ συνεχίζονται κάθε τόσο. Το βλέπουμε εξάλλου και στο νομοσχέδιο, με την αφαίρεση από τις υποχρεωτικές επιστροφές των ποσών που ωφελούν τις επενδύσεις για την ανάπτυξη της έρευνας και της καινοτομίας.

Να, λοιπόν, ποιον υπηρετούν τα μέτρα όλων των κυβερνήσεων, ενώ οι όποιες ελάχιστες επιμέρους διαφοροποιήσεις σας έχουν να κάνουν με το πώς θα εφαρμοστεί πιο αποτελεσματικά ακριβώς αυτή η αντιλαϊκή πολιτική και στο φάρμακο ή κατά περίπτωση, αναφορικά με το φάρμακο, η σύνδεσή σας, ανάλογα την κυβέρνηση, με τμήματα του κεφαλαίου στη φαρμακοβιομηχανία, είτε αυτό αφορά πολυεθνικές είτε εταιρείες που εδρεύουν στην Ελλάδα.

Οι επιπτώσεις αυτής της διαχρονικά αντιλαϊκής πολιτικής, τόσο με τη σημερινή Κυβέρνηση όσο και με τις προηγούμενες, με όποιο πρόσημο και αν βάλουμε, πού οδήγησαν; Οδήγησαν το φάρμακο-εμπόρευμα να έχει γίνει φαρμάκι για τον λαό, ενώ για τους φαρμακοβιομήχανους και τους φαρμακέμπορους σε πεδίο δόξης λαμπρό για κέρδη.

Οι εξελίξεις, λοιπόν, στον χώρο της υγείας, στο φάρμακο, βάζουν στο επίκεντρο της συζήτησης το πραγματικό πρόβλημα, το ότι η πολιτική στήριξης των καπιταλιστικών κερδών είναι ασύμβατη με την προστασία της υγείας, της ζωής του λαού μας και δεν συναντιέται πουθενά με τις λαϊκές ανάγκες. Αυτό είναι το εμπόδιο που ο λαός θα πρέπει να βγάλει από τη μέση και σε αυτόν τον δρόμο βρίσκεται η πραγματική διέξοδος για τον λαό.

Σήμερα θεωρούμε ότι είναι πιο ώριμο από ποτέ να ενισχυθούν η συμπόρευση με το ΚΚΕ και η λαϊκή πάλη για ένα αποκλειστικά κρατικό σύστημα υγείας-πρόνοιας, καθολικό, σύγχρονο και απολύτως δωρεάν, ένα σύστημα υγείας-πρόνοιας χωρίς καμμία επιχειρηματική δράση, που οι υπηρεσίες του θα αποτελούν στην πράξη κατοχυρωμένο κοινωνικό αγαθό και όχι ακριβοπληρωμένο εμπόρευμα, όπως είναι σήμερα. Για να αξιοποιηθούν προς όφελος του λαού στην πρόληψη, τη θεραπεία, την αποκατάσταση όλες οι διαθέσιμες δυνατότητες της επιστήμης, της τεχνολογίας, το έμπειρο υγειονομικό και εξειδικευμένο υγειονομικό προσωπικό, για ανάπτυξη κρατικού φορέα έρευνας, παραγωγής, εισαγωγής και δωρεάν διάθεσης φαρμάκων και εμβολίων, για την όσο το δυνατόν αυτοτέλεια στην παραγωγή ιατροτεχνολογικού εξοπλισμού, υγειονομικού υλικού κ.λπ..

Στην κατεύθυνση αυτή το ΚΚΕ παλεύει για την εξασφάλιση από το κράτος της δωρεάν, πλήρους και απρόσκοπτης φαρμακευτικής περίθαλψης και νοσηλείας σε όλους, την πλήρη και επαρκή κρατική χρηματοδότηση των δημόσιων νοσοκομείων και των κέντρων υγείας, που η κατάσταση είναι διαλυτική στην πρωτοβάθμια φροντίδα υγείας, αλλά και των άλλων μονάδων των ΠΕΔΥ από τον κρατικό προϋπολογισμό. Με φορολόγηση του μεγάλου κεφαλαίου, μαζικές προσλήψεις μόνιμου προσωπικού πλήρους και αποκλειστικής απασχόλησης όλων των κλάδων και ειδικοτήτων στα δημόσια νοσοκομεία, στα κέντρα υγείας και στις άλλες μονάδες της πρωτοβάθμιας φροντίδας υγείας, μονιμοποίηση όλων των επικουρικών γιατρών και νοσηλευτών, των εργαζόμενων με μπλοκάκια, των συμβασιούχων και των εργαζόμενων των ιδιωτικών συνεργείων, κατάργηση των ατομικών συμβάσεων εργασίας και κάθε μορφής ελαστικών μορφών εργασίας. Καμμία εμπλοκή του ιδιωτικού τομέα μέσω ΣΔΙΤ, των εργολάβων, στις ιατρικές νοσηλευτικές, εργαστηριακές και υποστηρικτικές υπηρεσίες των δημόσιων νοσοκομείων.

Αύξηση του αριθμού εισαγωγής στις σχολές νοσηλευτικής και ιατρικής, για να εξασφαλιστεί μεσοπρόθεσμα η αυξημένη ανάγκη στελέχωσης των δημόσιων μονάδων υγείας και ιδιαίτερα της πρωτοβάθμιας φροντίδας υγείας με ανάλογο σχεδιασμό στην κατανομή των ειδικοτήτων. Ανάπτυξη της ειδικότητας των γιατρών εργασίας, που θα ασχολούνται με τη διεύρυνση, διάγνωση και αντιμετώπιση των επαγγελματικών ασθενειών. Ανάπτυξη δημοσιών κέντρων υγείας και περιφερειακών ιατρείων, με σύγχρονο εξοπλισμό και επαρκή στελέχωση σε αριθμό όλων των ειδικοτήτων, προκειμένου να καλύπτονται πλήρως οι λαϊκές ανάγκες για όλες τις υπηρεσίες στην πρωτοβάθμια φροντίδα υγείας σε όλες τις περιοχές της χώρας, είκοσι τέσσερις ώρες το εικοσιτετράωρο.

Να επαναλειτουργήσουν όλα τα δημόσια νοσοκομεία που έκλεισαν ή καταργήθηκαν κλινικές και τμήματα μέσω των συγχωνεύσεων. Ανάπτυξη δημόσιων κέντρων αποκατάστασης, με πλήρη στελέχωση και επαρκή σύγχρονο εξοπλισμό. Ανάπτυξη πανελλαδικά δημόσιου συστήματος επείγουσας ιατρικής του ΕΚΑΒ, με επαρκή στελέχωση, τεχνικό εξοπλισμό, μέσα μεταφοράς. Ανάπτυξη τμημάτων με διεπιστημονικές ομάδες για την παρακολούθηση των ασθενών που νόσησαν από τον κορωνοϊό. Πλήρης και δωρεάν εξασφάλιση των αναγκαίων υπηρεσιών αποκατάστασης. Συγκρότηση κρατικού σώματος γιατρών εργασίας και τεχνικών ασφαλείας πλήρως στελεχωμένο και κατάργηση κάθε πληρωμής στην υγεία για όλον τον λαό.

Τα ανωτέρω και άλλα που θα μπορούσαμε να πούμε -θα αναφερθούν και οι υπόλοιποι σύντροφοι, αλλά και στις δευτερολογίες που θα έχουμε- θεωρούμε ότι είναι αναγκαία και ρεαλιστικά για ασθενείς και υγειονομικούς, για το σύνολο των εργαζομένων και αποτελούν πρόταση αγώνα και διεκδίκησης. Διότι, για παράδειγμα, η πανδημία, μπορεί, αν και αναμενόμενη, να είναι ένα φυσικό φαινόμενο, όμως η τραγική, επικίνδυνη κατάσταση στην υγεία είναι φυσικό αποτέλεσμα της αντιλαϊκής σας πολιτικής, που πρέπει να αμφισβητηθεί ως προϋπόθεση για την απόσπαση λύσεων τώρα, σήμερα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κύριε συνάδελφε.

Ο Βουλευτής κ. Σταύρος Παπασωτηρίου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής δέκα μαθήτριες και μαθητές και πέντε συνοδοί εκπαιδευτικοί από το Ενιαίο Ειδικό Επαγγελματικό Γυμνάσιο και Λύκειο Κεφαλλονιάς.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας Δημήτριος.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλημέρα σας, κυρίες και κύριοι!

Πραγματικά, κύριοι της Κυβέρνησης, ειδικά τις τελευταίες μέρες με ιδιαίτερο ζήλο απογειώνετε την επιχειρηματική λειτουργία και την ιδιωτικοποίηση του δημόσιου συστήματος υγείας που προχωρούσαν βήμα-βήμα, βέβαια, όλες οι έως τώρα κυβερνήσεις. Φτιάχνετε βήμα-βήμα τα δημόσια νοσοκομεία ανώνυμες εταιρείες με ασθενείς πελάτες που θα χρυσοπληρώνουν για τα χειρουργεία. Επιβάλλετε νέα χαράτσια στις εξετάσεις και τα φάρμακα.

Στο νέο σύστημα υγείας που προωθείτε η ταμπέλα θα γράφει απέξω «δημόσιο» και από μέσα θα αλωνίζουν επιχειρηματικά, κερδοσκοπικά συμφέροντα. Αυτό το νέο ΕΣΥ το χωρίζει άβυσσος από την ικανοποίηση των αυξανόμενων αναγκών του λαού μας για ιατροφαρμακευτική περίθαλψη. Η πολιτική σας οδηγεί στη μεγαλύτερη προσαρμογή των δημόσιων νοσοκομείων σε αυτοχρηματοδοτούμενες μονάδες που πωλούν απευθείας υπηρεσίες στα ασφαλιστικά ταμεία και στους ασθενείς.

Η αλήθεια είναι πως δεν έχετε σταματήσει να νομοθετείτε τερατουργήματα και να εξαγγέλλετε άλλα. Μόνο τον τελευταίο μήνα να δει κανείς, σταχυολογεί τα εξής: Νέα χαράτσια της τάξης του 1 έως 3 ευρώ για κάθε παραπεμπτικό εργαστηριακών ή απεικονιστικών εξετάσεων, όπου τα εκατομμύρια ευρώ που θα προστεθούν από τους ασθενείς θα αφαιρεθούν από τα χρέη των επιχειρηματιών στην υγεία προς τον ΕΟΠΥΥ. Καθιέρωση έως και 3 ευρώ συμμετοχή των ασθενών στα γενόσημα φάρμακα, όπου τα εκατομμύρια ευρώ που θα προστεθούν από τους ασθενείς αφαιρούνται από τις δαπάνες του υποχρηματοδοτούμενου από το κράτος και τους ομίλους ΕΟΠΥΥ. Εφαρμογή των πακέτων κοστολόγησης ιατρικών πράξεων DRGs, όπως στους επιχειρηματικούς ομίλους στην υγεία, που αποτελεί ένα ακόμα βήμα στη λειτουργία των νοσοκομείων σαν αυτοτελείς επιχειρηματικές μονάδες.

Και όλα αυτά έρχονται να προστεθούν σε αυτά που έχετε ήδη κάνει, δηλαδή στη διάλυση της πρωτοβάθμιας φροντίδας υγείας, στην εγκληματική υποστελέχωση, στην υποχρηματοδότηση, στην είσοδο εργολάβων και στην ιδιωτικοποίηση υπηρεσιών, στις συμπράξεις δημόσιου - ιδιωτικού τομέα, στη μετατροπή νοσοκομείων σε νομικά πρόσωπα ιδιωτικού δικαίου, στο γεγονός ότι οι φαντάροι καλούνται να παίξουν και τον ρόλο του διασώστη και οδηγού ασθενοφόρου και άλλα και τόσα άλλα.

Θα σταθώ, όμως, περισσότερο στο τελευταίο αίσχος, με τα απογευματινά, επί πληρωμή, χειρουργεία, που νομοθετήσατε πρόπερσι και τα βάζετε σε εφαρμογή φέτος. Βέβαια, τα εκτρωματικά αυτά σχέδια τα είχατε εξαγγείλει από το 2019, αλλά αναβλήθηκαν λόγω της πανδημίας του κορωνοϊού, η οποία αποκάλυψε μπροστά στα μάτια όλου του λαού και όλων των λαών της Ευρώπης, του κόσμου, με τραγικό τρόπο από ποια υλικά είναι φτιαγμένα όλα τα εμπορευματοποιημένα συστήματα υγείας, που κατέρρευσαν σαν χάρτινοι πύργοι. Καταλάβατε τι νομοθετήσατε; Νομοθετήσατε ότι αυτοί που δεν μπορούν να χειρουργηθούν το πρωί, επειδή είναι λιγοστό το προσωπικό και οι χειρουργικές αίθουσες, θα μπορούν να χειρουργηθούν το απόγευμα από το ίδιο προσωπικό και στις ίδιες αίθουσες, αν έχουν λεφτά.

Νομοθετήσατε τιμοκατάλογο στη ζωή και την υγεία των ανθρώπων, 300 έως 2.000 ευρώ άμεση πληρωμή από την τσέπη και την υπόλοιπη δαπάνη του τιμοκαταλόγου να αναλαμβάνει ο ΕΟΠΥΥ, δηλαδή έμμεσα όλοι οι ασφαλισμένοι πάλι. Όποιοι δεν μπορούν να πληρώσουν ας περιμένουν για χρόνια στις λίστες ντροπής, με κίνδυνο της υγείας, με κίνδυνο της ζωής τους. Καρφί δεν σας καίγεται!

Αυτό νομοθετήσατε, κύριοι της Κυβέρνησης, κύριοι Βουλευτές της Νέας Δημοκρατίας! Και για να το διαφημίσετε στήσατε και κάποιες κακόγουστες φιέστες, γιατί αυτό είναι να στέκεστε πάνω από το κρεβάτι χειρουργημένων σαν να είναι λάφυρο και εσείς κυνηγός κεφαλών.

Και επειδή είστε και λάτρης των αρχαίων, θυμίζετε αυτό που έγραφε ο Πλούταρχος στα «Ηθικά», καυτηριάζοντας αυτούς που πραγματοποιούσαν ακόμα και χειρουργικές πράξεις σε θέατρα για προσέλκυση πελατείας: «Ου γαρ φιλικόν, αλλά σοφιστικόν αλλοτρίοις ενευδοκιμείν σφάλμασιν, καλλωπιζόμενον προς τους παρόντας, ώσπερ οι χειρουργούντες εν τοις θεάτροις προς εργολαβίαν». Σε ελεύθερη νεοελληνική μετάφραση: «Είναι σοφιστεία να κερδίζεις δόξα από τα λάθη, τα προβλήματα των άλλων, όπως οι γιατροί που κάνουν επεμβάσεις στα θέατρα χάριν της απόκτησης πελατείας».

Πέρα, όμως, από αυτό έχετε πει και ένα σωρό σοφιστείες, που είναι χοντρά ψέματα, για να δικαιολογήσετε ένα από τα πιο αντιλαϊκά μέτρα των τελευταίων χρόνων.

Ψέμα πρώτο: Ότι δήθεν θα μειωθούν οι πρωινές λίστες χειρουργείου από την εφαρμογή των απογευματινών χειρουργείων. Αν θέλατε να μειωθούν οι λίστες για τα χειρουργεία, γιατί δεν ανοίγατε τις κλειστές χειρουργικές αίθουσες; Μόνο στην Αττική οι κλειστές αίθουσες είναι κοντά στις εξήντα. Αν αυτές οι αίθουσες λειτουργούσαν, θα σήμαινε σαράντα χιλιάδες χειρουργεία σε έναν χρόνο. Αυτό το απλό λέει το ΚΚΕ, αυτό που λέει δηλαδή και όλος ο λαός. Με το μέτρο που παίρνετε όχι απλά δεν θα μειωθούν οι λίστες αναμονής, αλλά θα αυξηθούν κιόλας. Δείτε τι συμβαίνει με τα απογευματινά, επί πληρωμή, ιατρεία στο ΕΣΥ. Έπεσε ή μειώθηκε η αναμονή για ένα ραντεβού στα πρωινά ιατρεία; Αυξήθηκε και μάλιστα κατακόρυφα. Ούτε με το κιάλι δεν βρίσκουν οι ασθενείς ραντεβού στο «1535».

Ψέμα δεύτερο: Λέτε ότι δήθεν ο μόνος που διαμαρτύρεται είναι ο ιδιωτικός τομέας. Ποιος ιδιωτικός τομέας; Αυτός που τρέχατε να ικανοποιήσετε όλες του τις απαιτήσεις; Αυτός που μπουκώσατε με χρήμα μέσα στην πανδημία, όταν κλείνατε τη μία μετά την άλλη τις χειρουργικές αίθουσες για να τις μετατρέψετε σε πρόχειρες ΜΕΘ και μετακινούσατε το προσωπικό των χειρουργείων από εδώ και από εκεί; Ποιος ιδιωτικός τομέας; Αυτός που έχει κύκλο εργασιών κοντά στα 2 δισεκατομμύρια ευρώ τον χρόνο, με τέσσερις, πέντε όλους και όλους τους μεγάλους ομίλους να κατέχουν πάνω από το 65% αυτού του τζίρου; Αυτός ο ιδιωτικός τομέας που και ως Υπουργός Ανάπτυξης τον Νοέμβριο του 2021 δηλώνατε πως τα τελευταία δυόμισι χρόνια υπάρχει κοσμογονία επενδύσεων, κυρίως σε ιδιωτικά νοσοκομεία ή ιδιωτικά διαγνωστικά κέντρα; Και την ίδια ώρα τότε -για να μην ξεχνιόμαστε- οι κλίνες του ιδιωτικού τομέα έμεναν κατά 95% ελεύθερες από περιστατικά COVID και ερχόσαστε εσείς να πείτε στο ΚΚΕ ότι είναι με τον ιδιωτικό τομέα; Γελάνε ως και οι πέτρες!

Ψέμα τρίτο: Ενώ βάζετε τους ασφαλισμένους που έχουν πληρώσει δυο και τρεις φορές να ξαναπληρώσουν, γυρνάτε από εδώ και από εκεί και αφήνετε υπονοούμενα για τους ανασφάλιστους.

Για το ΚΚΕ, αλλά και για κάθε σοβαρό άνθρωπο εδώ μέσα, το ερώτημα είναι άλλο: Οι εργαζόμενοι, ασφαλισμένοι ή ανασφάλιστοι, πληρώνουν τα πάντα είτε εναλλάσσονται ως φθηνοί εργαζόμενοι είτε ως άνεργοι. Αυτό που πρέπει να καταργηθεί είναι οι ασφαλιστικές εισφορές όλων και η χρηματοδότηση της υγείας να γίνει με φορολόγηση του μεγάλου κεφαλαίου, που εδώ και πάρα πολλά χρόνια τώρα πίνει στην υγειά των κορόιδων, πραγματικά!

Ψέμα τέταρτο: Λέτε ότι με τα απογευματινά χειρουργεία θα αυξήσετε τους μισθούς των γιατρών και θα προσελκύσετε και άλλους στο ΕΣΥ.

Αν θέλατε να αυξήσετε μισθούς, γιατί δεν καταργείτε τις περικοπές; Γιατί δεν επαναφέρετε τους μισθούς των νοσοκομειακών γιατρών στα επίπεδα του 2012, όπως έχει αποφασίσει τελεσίδικα ο Άρειος Πάγος και το Συμβούλιο της Επικρατείας; Γιατί δεν τους εντάσσετε στα βαρέα και ανθυγιεινά επαγγέλματα; Λέτε στους υγειονομικούς: «Δεν σας δίνω φράγκο. Πηγαίνετε να τα πάρετε από τους ασθενείς».

Καταλάβατε τώρα γιατί αυτό το μέτρο είναι νόμιμο «φακελάκι» ή δεν το καταλάβατε και αυτό ακόμα;

Και, μάλιστα, το πάτε κι ένα βήμα παραπέρα, αφού με τον νέο νόμο που σκοπεύετε να ψηφίσετε δίνετε τη δυνατότητα στους νοσοκομειακούς γιατρούς να δουλεύουν σε ιδιωτικές κλινικές ή να έχουν και ιδιωτικό ιατρείο. Ανοίγετε και με έναν ακόμα τρόπο τον δρόμο στα «κοράκια» της ιδιωτικής υγείας να βρουν πελατεία μέσα στα δημόσια νοσοκομεία, αφού η πρωινή λειτουργία θα υποβαθμιστεί ακόμα περισσότερο.

Τώρα τελευταία λέτε και ένα άλλο επιχείρημα, που νομίζετε ότι πιάνει. Λέτε ότι αυτά γίνονται σε όλες τις χώρες της Ευρωπαϊκής Ένωσης. Με τον έναν ή τον άλλον τρόπο ισχύει βέβαια. Και τι μας το λέτε; Διότι αυτό που λέτε είναι μια παραπάνω απόδειξη σε αυτό που λέμε εμείς, ότι δηλαδή η Ευρωπαϊκή Ένωση είναι εχθρός των δικαιωμάτων του λαού και στον τομέα της υγείας. Πρόσφατο, μάλιστα, παράδειγμα του προσανατολισμού της χρηματοδότησης της Ευρωπαϊκής Ένωσης αποτελεί η κάλυψη του κόστους των απογευματινών χειρουργείων από το Ταμείο Ανάκαμψης. Αν τελικά γίνει κι αυτό! Η Ευρωπαϊκή Ένωση μπορεί, λοιπόν, και να κεράσει τα πρώτα απογευματινά χειρουργεία, για να εδραιωθεί στον λαό η αντίληψη της υγείας-εμπόρευμα, για να νομιμοποιηθεί το «φακελάκι», αλλά ούτε ένα ευρώ δεν πρόκειται να δώσει για να ανοίξει έστω μια χειρουργική αίθουσα ή ένα κρεβάτι ανάνηψης, για να προσληφθεί επίσης μόνιμο προσωπικό.

Μπορεί κάποιος να απορεί, να αναρωτιέται γιατί τα κάνετε όλα αυτά. Διότι και εσείς, όπως και οι προηγούμενοι, όπως και οι προ-προηγούμενοι, έχετε ευαγγέλιο αυτές τις οδηγίες της Ευρωπαϊκής Ένωσης, που θεωρούν την υγεία και το φάρμακο κόστος που επιβαρύνει τον κρατικό προϋπολογισμό και σας εμποδίζει να δίνετε αμύθητα ποσά στις διαχρονικές προτεραιότητες όλων των κυβερνήσεων, που είναι επιδοτήσεις αβέρτα στους επιχειρηματικούς ομίλους ή νατοϊκές δαπάνες και εξοπλισμοί και τώρα με συμφωνίες με τον Ζελένσκι και την Ευρωπαϊκή Ένωση ή που είναι οι φοροελαφρύνσεις στο μεγάλο κεφάλαιο.

Επειδή, λοιπόν, δεν θα σταματήσετε αν δεν σας σταματήσει ο λαός με τους αγώνες του, το ΚΚΕ μπαίνει μπροστά στον αγώνα για αποκλειστικά δημόσια δωρεάν υγεία για όλους και για όλες. Μπαίνει μπροστά στο πλευρό των υγειονομικών που δεν δέχονται να γίνουν έμποροι της υγείας και να έχουν ασθενείς πελάτες. Μπαίνει μπροστά στον αγώνα στο πλευρό των ασθενών όλου του ελληνικού λαού που δεν αντέχει να πληρώνει άλλο για υπηρεσίες υγείας που δικαιούται, γιατί, όσο και να χτυπιέστε, ο λαός καταλαβαίνει ότι η υγεία πρέπει να είναι κοινωνικό αγαθό και όχι εμπόρευμα και ότι στη ζωή δεν μπαίνει τιμοκατάλογος.

Και αφήστε πάλι τις διάφορες δικαιολογίες που ακούμε, ότι πάμε σύμφωνα με τις αντοχές της οικονομίας και δεν υπάρχουν χρήματα. Για την υγεία δεν έχετε χρήματα. Για τη «ΛΑΡΚΟ» που πετάτε τους εργάτες εκεί στον δρόμο μετά από τόσα χρόνια δουλειάς δεν έχετε χρήματα, από ένα χρυσωρυχείο που είναι για όλη την ελληνική οικονομία. Για αυξήσεις σε εργαζόμενους και για να λύσετε κάποια αιτήματα των αγροτών δεν έχετε χρήματα. Όμως, για να πληρώνετε για την άμυνα του καθεστώτος Ζελένσκι της Ουκρανίας ή την -εντός εισαγωγικών- «αυτοάμυνα» του Ισραήλ ή για να σουλατσάρουν επίσης φρεγάτες στην Ερυθρά Θάλασσα για την υπεράσπιση των συμφερόντων των ΗΠΑ, του ΝΑΤΟ ή της Ευρωπαϊκής Ένωσης λεφτά έχετε. Αυτά τα βρίσκετε.

Χαίρετε!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο έχει τώρα η κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Η δημόσια υγεία νοσεί βαριά. Το ζήσαμε την περίοδο που τα δημόσια νοσοκομεία μετατράπηκαν σε μίας νόσου και χάθηκαν δεκάδες χιλιάδες άνθρωποι. Και οι συνέπειες συνεχίζονται. Το βλέπουμε στα δημόσια νοσοκομεία που γονατίζουν από ελλείψεις και την εμπορευματοποίηση, στα επείγοντα, με πολύωρες αναμονές και εικόνες απόγνωσης. Στενάζουν, πραγματικά, τα δημόσια νοσοκομεία, γιατί πάσχουν από χρόνιες ασθένειες υποχρηματοδότησης και υποβάθμισης, από τεράστιες ελλείψεις μόνιμου προσωπικού και με το υπάρχον μόνιμα εξαντλημένο, δημιουργώντας επικίνδυνες συνθήκες για ασθενείς και γιατρούς.

Αυτή την κατάσταση τη συντήρησαν όλες οι κυβερνήσεις και επιδεινώνεται ακόμα περισσότερο. Και τι να πρωτοπεί κανείς; Στον «Ευαγγελισμό», στη μονάδα εντατικής θεραπείας υπάρχουν κλειστές κλίνες και ατελείωτες ουρές. Χρειάζεται πρόσληψη ιατρικού και νοσηλευτικού προσωπικού. Δεν αξιοποιούνται εκατοντάδες πλέον εξειδικευμένων, που εκπαιδεύτηκαν στη διάρκεια της πανδημίας στην επείγουσα νοσηλευτική και ΜΕΘ, και τώρα είναι με ελαστικές σχέσεις εργασίας. Κι όμως, θα μπορούσαν άμεσα να προσληφθούν στις εκατοντάδες κενές θέσεις των νοσοκομείων. Πρέπει να υπάρξει και άμεσος εκσυγχρονισμός της Αιματολογικής Κλινικής και της Μονάδας Μεταμόσχευσης Μυελού των Οστών.

Τα έχουμε καταθέσει με ερωτήσεις και ποτέ δεν μας απαντήσατε.

Ορίστε, τα καταθέτω για τα Πρακτικά.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο συμβαίνει και στο «Αττικό». Υποστελέχωση, υποχρηματοδότηση, εμπορευματοποίηση και τώρα απογευματινά χειρουργεία με αμοιβή. Ντροπή! Οι ελλείψεις μισοκαλύπτονται με προσωρινά μπαλώματα, με εργαζόμενους με ελαστικές σχέσεις εργασίας, που αγγίζουν το 40% του συνολικού προσωπικού και καμμία κυβέρνηση δεν τους μονιμοποιεί. Προσλήψεις πλήρους και αποκλειστικής απασχόλησης ζητούσαμε, όπως και επαναλειτουργία του Νοσοκομείου Λοιμωδών «Η Αγία Βαρβάρα» και απάντηση δεν πήραμε. Δύο φορές μέσα στο 2023 καταθέσαμε ερωτήσεις που δεν καταδεχθήκατε να απαντήσετε.

Ορίστε, τις καταθέτω για τα Πρακτικά.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, είναι τεράστιες οι ελλείψεις προσωπικού όλων των ειδικοτήτων, ακόμα και στο μοναδικό Ψυχιατρικό Νοσοκομείο «Δαφνί», θέτοντας σε κίνδυνο την ασφαλή λειτουργία του. Κι εδώ αναλυτικά καταθέσαμε ερωτήσεις από τον Απρίλιο του 2023 και ποτέ δεν μας απαντήσατε. Είναι απαξιωτική η συμπεριφορά για την υγεία του λαού.

Ορίστε και αυτό, το καταθέτω για τα Πρακτικά και με αριθμό πρωτοκόλλου για κάθε απόδειξη.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως και στον Πειραιά εκρηκτική είναι η κατάσταση. Στο «Τζάνειο» Νοσοκομείο κλείσατε την Ψυχιατρική Κλινική, αν και ήταν το μοναδικό Παιδοψυχιατρικό Τμήμα για τις ηλικίες δεκατεσσάρων ετών στη δυτική Αττική, τον Πειραιά και όλο το Αιγαίο, εξυπηρετώντας πάνω από χίλια νέα περιστατικά ανά έτος.

Και για να μην πω για την παράδοση σε ιδιώτη του μαγνητικού-αξονικού τομογράφου στο Κρατικό Νίκαιας, που βέβαια την άγρια νύχτα μένει κλειστός και κινδύνεψε νοσηλευόμενος ασθενής.

Πολύ περισσότερο, βέβαια, είναι η απειλή κλεισίματος της Μονάδας Μαστού στο Αντικαρκινικό Νοσοκομείο «Μεταξά» και βέβαια η υποστελέχωση του Φαρμακευτικού του Τμήματος, που το οδήγησε σε διακοπή λειτουργίας όταν νόσησε ο μοναδικός φαρμακοποιός, με συνέπειες ακύρωση θεραπειών, δυσχερείς χρεώσεις φαρμάκων και άλλα, βάζοντας σε κίνδυνο την υγεία εκατοντάδων καρκινοπαθών.

Αντί να λύνετε τέτοια ζητήματα -γιατί κάνατε περιοδεία, κύριε Υπουργέ, μαζί με τον Πρωθυπουργό-, χθες προγραμματίστηκε μη ογκολογικό χειρουργείο επί πληρωμή, όταν στην ουρά περιμένουν εκατοντάδες καρκινοπαθείς ασθενείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δίκαια, λοιπόν, διαδήλωναν οι εργαζόμενοι με συνθήματα όπως «τα νοσοκομεία δεν είναι επιχειρήσεις, κάντε τώρα μαζικές προσλήψεις». Βέβαια στις ερωτήσεις για τα νοσοκομεία μπορεί να αποφεύγετε να απαντάτε, όμως κάνετε απαράδεκτες κλήσεις σε απολογία συνδικαλιστών, επειδή αναδεικνύουν τις επικίνδυνες ελλείψεις σε προσωπικό και εξοπλισμό, όπως της Προέδρου της Ομοσπονδίας Νοσοκομειακών Γιατρών ή των Προέδρων των Σωματείων στα Νοσοκομεία Γιαννιτσών και Έδεσσας. Αλλά και άλλους συνδικαλιστές.

Όμως να ξέρετε ότι τέτοιες ενέργειες μεγαλώνουν την αγανάκτηση των υγειονομικών και βοηθάνε στη συνειδητοποίηση του οργανωμένου αγώνα, γιατί η κατάσταση αυτή δεν πάει άλλο, αφού και η πρωτοβάθμια υγεία είναι σχεδόν ανύπαρκτη.

Τι να πρωτοπεί κανείς; Αποδεκατισμένα τα δημόσια κέντρα υγείας από βασικές ιατρικές ειδικότητες. Και μετά λέτε ότι λειτουργούν. Κοροϊδεύετε. Στο Κέντρο Υγείας Σαλαμίνας με ογδόντα χιλιάδες κατοίκους, που τα καλοκαίρια και τα σαββατοκύριακα είναι πάνω από διακόσιες χιλιάδες, δεν λειτουργεί μικροβιολογικό, καρδιολογικό και άλλες ειδικότητες. Γιατροί συνταξιοδοτούνται χωρίς αναπλήρωση. Το Κέντρο Υγείας στη ναυπηγοεπισκευαστική ζώνη, όπου συχνά γίνονται ατυχήματα, έκλεισε. Ενώ το πρώην ΙΚΑ λειτουργεί με τεράστιες ελλείψεις και δίπλα, που είναι η «COSCO», το Κέντρο Υγείας της Δραπετσώνας δεν έχει γενικό γιατρό ούτε παθολόγο ούτε ορθοπεδικό. Αλλά και oι άλλες ειδικότητες επισκέπτες είναι μια φορά στις δεκαπέντε μέρες ή μια φορά τον μήνα.

Αυτή η κατάσταση είναι λίγο πολύ παντού. Συνεπώς ούτε πρόληψη μπορεί να υπάρξει, αλλά κυρίως δεν μπορεί να λειτουργήσει. Και ο κάθε εργαζόμενος δεν μπορεί να εξασφαλίσει τη φροντίδα της υγείας του, αφού, αν και πληρώνει ασφαλιστική εισφορά, καλείται να ξαναπληρώσει στον ιδιώτη. Να γιατί μειώνεται ο μέσος όρος ζωής και δίκαιες είναι οι μαζικές κινητοποιήσεις και το ΚΚΕ είναι μαζί τους.

(Στο σημείο αυτό κτυπάει το κουδούνι λήξεως της ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, αν θέλετε, μπορείτε να κάνετε χρήσης της δευτερολογίας σας.

**ΔΙΑΜΑΝΤΩ ΜΑΝΩΛΑΚΟΥ:** Την κάνω και ολοκληρώνω. Ευχαριστώ.

Δίκαιες, λοιπόν, οι μαζικές κινητοποιήσεις υγειονομικών παντού, σε όλη την Ελλάδα. Οι ευθύνες της Κυβέρνησης είναι εγκληματικές, γιατί αρνείται μέτρα θωράκισης του συστήματος υγείας σε όφελος του λαού και κάνει ό,τι μπορεί για να ικανοποιηθούν τα συμφέροντα των επιχειρηματικών ομίλων.

Το Κομμουνιστικό Κόμμα Ελλάδας στον αγώνα για υγεία, λαϊκό αγαθό, διασφαλισμένο για όλους, είναι στο πλευρό των υγειονομικών που δεν δέχονται να γίνουν έμποροι της υγείας και να έχουν ασθενείς πελάτες. Είμαστε στο πλευρό των ασθενών του λαού που δεν αντέχει να πληρώνει άλλο για υπηρεσίες υγείας που δικαιούται. Παλεύουμε για ενιαίο, σύγχρονο, αποκλειστικά κρατικό και δωρεάν σύστημα υγείας, πανελλαδικά ανεπτυγμένο, με κεντρικό σχεδιασμό, πλήρως και επαρκώς χρηματοδοτούμενο από τον κρατικό προϋπολογισμό, με κατάργηση κάθε επιχειρηματικής δραστηριότητας. Γι’ αυτό καλούμε τους εργαζόμενους να αντιστοιχίσουν τις διεκδικήσεις τους με τις σύγχρονες ανάγκες τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Αυτό ισχύει για όποιον επόμενο ομιλητή θέλει να κάνει χρήση και της δευτερολογίας του.

Τον λόγο τώρα έχει η κ. Λιάνα Κανέλλη, Βουλευτής Α΄ Αθηνών.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Έχουμε ευρωεκλογές σε δυο-τρεις μήνες και θα έπρεπε θέματα τέτοια και ευρωπαϊκές πολιτικές για την υγεία, συγκρίσεις με την υπέροχη Ευρώπη, τις αρχές της και τις αξίες της να είναι κυριολεκτικά στην πρωτοκαθεδρία. Θα έπρεπε να είναι το πρώτο θέμα συζήτησης για όποιον μικροπολιτικά προσεγγίζει την έννοια των εκλογών. Δεν είναι και δεν πρόκειται να είναι.

Μιλώντας για την υγεία στις ευρωεκλογές, εγώ θα ασχοληθώ με το παιδί. Πριν φτάσω στο παιδί, θα σας πω ότι η ευρωπαϊκή πολιτική, ανεξαρτήτως ποσών τρισεκατομμυρίων, θριάμβων για την τηλεϊατρική… Εφευρέθηκε η τηλεϊατρική για να καταργηθεί ιατρική. Την αλήθεια. Μην ξοδεύουμε λεφτά για την ιατρική. Εφηύραμε την τηλεϊατρική και πανηγυρίζουμε. Σε λίγο θα έχουμε και τεχνητή νοημοσύνη. Θα αποφασίζει σε επίπεδο fake news ο γιατρός που θα είναι μέσα σε έναν υπολογιστή. Έχει χαθεί η έννοια της ιατρικής, γιατί είναι κόστος και γιατί η υγεία και η ζωή είναι εμπορευματοποιημένα πράγματα.

Ξέρετε ποια είναι βασική πολιτική της Ευρωπαϊκής Ένωσης σε όλα, αλλά στην υγεία γίνεται εξαιρετικά ορατό, κύριε Υπουργέ; Απευθύνομαι σε ένα άτομο που τα ελληνικά του είναι καλά. Εμφανίζεται το αποτέλεσμα της πολιτικής σας ως αιτία των προβλημάτων. Η καπιταλιστική εμπορευματοποιητική πολιτική έχει δημιουργήσει τα προβλήματα που έχουμε σήμερα. Και έρχεστε εσείς και λέτε ότι αυτό είναι η αιτία του προβλήματος και θα το αντιμετωπίσετε ως σωτήρες. Για παράδειγμα στην πανδημία η Σουηδία είχε όλες κι όλες πεντακόσιες τριάντα έξι κλίνες ΜΕΘ. Αυτό υπαγόρευσε την πολιτική της, που φαινόταν εξαιρετική και την έχετε πρότυπο, πάνω στην πανδημία. Αν είχε περισσότερες κλίνες, μπορεί να είχε κι άλλη πολιτική. Το ίδιο κάνετε κι εδώ.

Εγώ θέλω να μιλήσω για τα παιδιά για έναν πολύ σοβαρό λόγο. Τα παιδιά είναι, αγοραστικά, «φιλέτο». Είναι η αιτία η ιατρική για την οποία ο άλλος ξεπουλιέται συναισθηματικά, πρακτικά και ουσιαστικά. Αισθάνεται εξαιρετικά αδύναμος στον πρώτο ιδιώτη που θα του προσφέρει τη λύση που δεν έχει το κρατικό νοσοκομείο. Γιατί είναι το παιδί. Δεν θέλω να χρησιμοποιήσω τσιτάτα. Είμαι πολύ κουρασμένη με τα τσιτάτα. Τώρα τελευταία σε αυτή τη Βουλή χρησιμοποιούμε τσιτάτα, ειδικά για το παιδί. Και «το μέλλον για το παιδί» και τούτο και εκείνο και το άλλο.

Η πολιτική για το παιδί. Υπάρχει παιδί στην Ελλάδα που είναι άρρωστο και άμα πάει στα κρατικά νοσοκομεία «Αγία Σοφία», «Αγλαΐα Κυριακού», εδώ που είναι και ο μισός πληθυσμός, πρέπει να περιμένει για μαγνητική τομογραφία κατά μέσον όρο έξι μήνες. Πείτε μου ποιος από εσάς αντέχει στην ιδέα ότι το παιδί του που κάτι έχει, για να το βρούμε με μαγνητική τομογραφία πρέπει να περιμένει έξι μήνες στο μεγαλύτερο νοσοκομείο παίδων. Σε πολλές επαρχιακές πόλεις οι παιδίατροι υπάρχουν μόνο μερικές μέρες την εβδομάδα και κάνουν δέκα, δεκαπέντε εφημερίες για να καλύψουν τα κενά.

Πας το παιδί σου σε έναν γιατρό εξαντλημένο και κουρασμένο. Εγώ μόνο με νούμερα θα μιλήσω. Παρ’ ότι τα σιχαίνομαι, είναι η πρώτη φορά που τα έχω τρομακτική ανάγκη. Δεν γίνεται αλλιώς. Για παιδιά μιλάμε σε μια χώρα που καμωνόμαστε ότι θέλουμε μέτρα για την υπογεννητικότητα και διάφορα τέτοια. Πάμε στο παίδων «Αγία Σοφία». Κενά σε ανθρώπους. Η ιατρική είναι πρώτα απ’ όλα άνθρωποι. Άνθρωποι στα εργαστήρια, η καθαρίστρια, η νοσηλεύτρια, ο νοσηλευτής, ο γιατρός, ο τεχνολόγος. Έχουμε εξακόσια δέκα οργανικά κενά σε νοσηλευτές και γιατρούς. Συγκεκριμένα, είναι τριακόσιοι είκοσι οι νοσηλευτές, εξήντα ένας οι γιατροί όλων των ειδικοτήτων. Υπάρχουν τμήματα και κλινικές που λειτουργούν σε επίπεδο απόλυτης διάλυσης. Ενδεικτικά να σας αναφέρω. Η ΩΡΛ και η Πλαστική Κλινική του «Αγία Σοφία» λειτουργούν με δυο ως τρεις γιατρούς, που είναι σκορπισμένες σε άλλες κλινικές του νοσοκομείου.

(Στο σημείο αυτό κτυπάει προειδοποιητικά το κουδούνι λήξεως της ομιλίας της κυρίας Βουλευτού)

Κύριε Πρόεδρε, θα πάρω και τη δευτερολογία μου.

Η παιδική Καρδιοχειρουργική Κλινική έχει δύο μόνιμους κι έναν επικουρικό, ενώ είναι το μοναδικό δημόσιο καρδιοχειρουργικό κέντρο στην Ελλάδα, με μεγάλη εμπειρία στα νεογνά και στις συγγενείς παθήσεις. Η Νευροχειρουργική Κλινική έχει έναν μόνιμο και έναν επικουρικό, με πλήθος περιστατικών που αντιμετωπίζει. Πείτε μου τώρα τι θα κάνετε αν μια γρίπη ταβλιάσει και τους δυο. Και τι θα κάνουν τα παιδιά. Ένας ιός, ένας κορωνοϊός, ένας συγκυτιακός, δεν με νοιάζει εμένα τι.

Πάμε στη μεσογειακή αναιμία. Μείζον πρόβλημα. Το μοναδικό παιδιατρικό στην Αττική έχει τεράστιο πρόβλημα με τις μεταγγίσεις των ασθενών από θαλασσαιμία και από άλλες αιμοσφαιρινοπάθειες, με συνέπειες στο επίπεδο ζωής, στις επιπλοκές και στη διαβίωση.

Στο ΩΡΛ του «Αγλαΐα Κυριακού» καλύτερα να μην πάμε. Είναι χρόνια υποστελεχωμένο. Σε κανένα από τα δύο παιδιατρικά νοσοκομεία δεν τοποθετούνται κοχλιακά εμφυτεύματα σε παιδιά που έχουν προβλήματα ακοής. Θέλετε να συνδέσουμε τώρα τα προβλήματα ακοής με τη μάθηση, με την ποιότητα ζωής, με την καθημερινότητα, με τους γονείς; Τι θέλετε να σας πω; Δεν χρειάζεται. Αυτά είναι σχεδόν κατανοητά και από τα παιδιά τα ίδια.

Ένα παιδί από την επαρχία πρέπει να ταξιδέψει χιλιόμετρα για να φτάσει εκεί που πρέπει να χειρουργηθεί. Πάμε στα χειρουργεία; Η πρωινή βάρδια στο «Αγία Σοφία» έχει τρία ή τέσσερα τραπέζια ανοιχτά κάθε μέρα για τα τακτικά περιστατικά. Τα τραπέζια, όμως, είναι εννιά. Έχουμε λίστα αναμονής χίλια παιδιά. Στα τακτικά χειρουργεία στην παιδοχειρουργική έχουμε τριακόσια παιδιά να χειρουργούνται σήμερα, από οκτακόσια που χειρουργούνταν πριν από δέκα χρόνια.

Πώς γίνεται, μωρέ συνάδελφοι, να είναι αυτό πρόοδος; Πώς γίνεται να το βαφτίσουμε αυτό το πράγμα; Αρρωσταίνουν λιγότερα παιδιά; Είμαστε στα συγκαλά μας;

Στο «Αγλαΐα Κυριακού» η λίστα αναμονής έχει πάνω από χίλια παιδιά. Λειτουργούν τρία από τα εννιά ή και δέκα χειρουργικά τραπέζια. Μέχρι το τέλος του 2024 η λίστα των τακτικών χειρουργείων έχει κλείσει. Ο αριθμός των χειρουργείων έχει μειωθεί στατιστικά, επίσημα, από έξι χιλιάδες που ήταν το 2018 ανά έτος, σε δύο χιλιάδες ανά έτος. Οι αναισθησιολόγοι κάνουν οχτώ εφημερίες τον μήνα. Είχε αποφασιστεί να κλείσει, προκηρύσσατε θέσεις, φέρατε κόσμο, αγωνίστηκαν οι γιατροί, βγήκαν στον δρόμο. Στην αρχή φέρατε κάποιους, μετά προκηρύξατε δυο, τρεις θέσεις εδώ και δυο, τρεις θέσεις εκεί. Όπως ξέρετε, στο παίδων τα παιδιά μπορούν να πάνε μέχρι δεκαέξι ετών. Υπάρχει τέτοια λίστα αναμονής, περιμένουν τόσο πολύ, που γίνονται δεκαέξι και δεν μπορούν πια να πάνε στο παίδων και πρέπει να πάνε στο νοσοκομείο ενηλίκων.

Τι στον κόρακα αγάπη για τα παιδιά είναι αυτή; Πού είναι η ιατρική για όλα τούτα; Τι έχει συμβεί; Έχουν εξειδικευτεί, έχουν φτιάξει κέντρα οι ιδιώτες για όσους δεν έχουν λεφτά στην άκρη και πρέπει να περιμένουν στις παιδοχειρουργικές κλινικές. Πάνε στον ιδιωτικό τομέα, δανείζονται, ξεπουλάνε σπίτια. Εκεί, ο παιδιατρικός πληθυσμός είναι χαρακτηριστικό πόσο «φιλέτο» είναι.

Θέλετε να πάμε στις ειδικές θεραπείες; Κοιτάξτε τις γειτονιές σας και θα δείτε ειδικές θεραπείες σε ιδιωτικά κέντρα ειδικά για τα παιδιά, όπως νευρογενετικές μεταβολές, νοσήματα γενετικού κύκλου και υλικού κ.λπ.. Όλα αυτά τα κάνουν τα ιδιωτικά εργαστήρια έναντι αδρής αμοιβής. Έχουν ξεφυτρώσει σε κάθε γειτονιά και είναι περισσότερα και από τα σουβλατζίδικα και από αυτά που παλιά αγόραζαν χρυσό.

Αυτή η πολιτική είναι αποτέλεσμα των ευρωπαϊκών προτύπων. Στην Αγγλία έχει δύο εκατομμύρια ασθενείς αυτή τη στιγμή -που ήταν στην Ευρωπαϊκή Ένωση και την είχατε πρότυπο-, από τους οποίους τριακόσιες ενενήντα χιλιάδες περιμένουν πάνω από έναν χρόνο. Στη Γερμανία αντιστοιχεί ένας νοσηλευτής τη νύχτα για τριάντα πέντε άτομα. Δεν πάει πολύς καιρός που -αν θυμάστε- μετέφεραν ασθενείς από τη Γερμανία στην Ιταλία με ασθενοφόρα. Σε ποια Ιταλία; Στην Ιταλία του Μπέργκαμο.

Δεν υπάρχει προστασία της υγείας. Μειώνετε τον πληθυσμό για να μοιράσετε τα κέρδη σε λιγότερους. Και αυτό το βαφτίζετε «επιτυχία». Πού; Στην Ευρωπαϊκή Ένωση των αξιών, η οποία από εδώ και μπρος θα ασχολείται μόνο με τα όπλα που κατασκευάζει. Αυτό να το χαίρεστε.

Εμείς δεν πρόκειται να διαστρεβλώσουμε την πραγματικότητα. Θα παλεύουμε για καλύτερη υγεία, για να υπάρχει μέλλον για τα παιδιά. Και παιδιά άρρωστα, εγκαταλειμμένα, με ξεπουλημένους γονείς δεν μπορεί να είναι μέλλον σε αυτόν τον τόπο, μέρες που είναι τώρα και εθνικής γιορτής.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο τώρα ο κ. Ιωάννης Δελής, Βουλευτής Α΄ Θεσσαλονίκης.

Παρακαλώ, κύριε συνάδελφε.

**ΙΩΑΝΝΗΣ ΔΕΛΗΣ:** Κύριε Πρόεδρε, θα κάνω χρήση και της δευτερολογίας μου.

Κυρίες και κύριοι, κύριε Υπουργέ, ο λαός το ζει κάθε μέρα. Η ιατροφαρμακευτική του περίθαλψη όσο πάει και χειροτερεύει. Ας όψονται τα διαδοχικά αντιλαϊκά μέτρα όλων των κυβερνήσεων, τα οποία, βέβαια, η δική σας Κυβέρνηση τα έχει πάει σε άλλο επίπεδο και συνεχώς μεγαλώνει η απόσταση ανάμεσα στις λαϊκές ανάγκες, στις τεράστιες δυνατότητες που υπάρχουν και στο πώς και πόσο τελικά καλύπτονται αυτές οι ανάγκες. Και έτσι, για να ικανοποιηθούν ακόμα και οι στοιχειώδεις ανάγκες των λαϊκών οικογενειών στην υγεία, επιβαρύνονται όλο και περισσότερο οι ίδιοι οι ασθενείς΄, είτε πάνε στον ιδιωτικό τομέα της υγείας είτε στο δημόσιο σύστημα υγείας, που μόνο δωρεάν δεν είναι, αφού αυτό το δημόσιο λειτουργεί ως επιχείρηση -συνεχώς όλο και περισσότερο- και πουλάει τις υπηρεσίες και τις παροχές του είτε έμμεσα, μέσα από τα ασφαλιστικά ταμεία, είτε άμεσα, από την τσέπη των ίδιων των ασθενών. Όπως έγινε με εκείνες τις πληρωμές στα ιδιωτικά απογευματινά ιατρεία που θέσπισε τότε το ΠΑΣΟΚ και τώρα πια και με τα απογευματινά χειρουργεία, μεγαλώνοντας κι άλλο την αγορά υγείας που υπάρχει και επεκτείνεται και μέσα αλλά και έξω από τις δημόσιες μονάδες της υγείας.

Να γιατί το κόμμα μας, το ΚΚΕ, στηρίζει με όλες του τις δυνάμεις τις κινητοποιήσεις των εργαζομένων υγειονομικών, που με τις διεκδικήσεις τους σημαδεύουν αυτά τα σοβαρά προβλήματα και μαζί με τους άλλους εργαζόμενους και άλλους λαϊκούς φορείς ζητούν τη γενναία χρηματοδότηση από τον κρατικό προϋπολογισμό και τη μαζική ενίσχυση των δημόσιων μονάδων υγείας σε προσωπικό και εξοπλισμό.

Αυτή είναι, άλλωστε, σήμερα η ανάγκη και για τα αποδεκατισμένα κέντρα υγείας από βασικούς γιατρούς και ιατρικό εξοπλισμό και για τα δημόσια νοσοκομεία, με το λιγοστό και γερασμένο ιατρικό προσωπικό και την έλλειψη νοσηλευτικού προσωπικού, που εξαναγκάζουν -όλα αυτά- σε νοσοκομειακή περιπλάνηση πολλούς ασθενείς, ακόμα και παιδιά, γιατί στην περιοχή όπου ζουν τα νοσοκομεία είναι συνήθως φρακαρισμένα εξαιτίας των τεράστιων ελλείψεων σε ΜΕΘ ή σε χειρουργικά τραπέζια.

Πολλοί θεωρούν ότι όλα αυτά τα προβλήματα οφείλονται -τάχα- στην ανικανότητα των κυβερνήσεων. Λάθος. Είναι το αποτέλεσμα μιας διαχρονικής πολιτικής η οποία υλοποιείται από όλες τις αστικές κυβερνήσεις. Μια πολιτική που το σημερινό της σχέδιο λέγεται «νέο ΕΣΥ» και υλοποιείται τώρα από τη Νέα Δημοκρατία, υπό την αιγίδα, πάντα, της Ευρωπαϊκής Ένωσης.

Και αυτό το «νέο ΕΣΥ», ακόμα πιο εμπορευματοποιημένο και ιδιωτικοποιημένο, με βελτιωμένους τους οικονομικούς του δείκτες και σύμφωνα, βέβαια, πάντα με τα προαπαιτούμενα -ξέρετε εσείς- του Ταμείου Ανάκαμψης και τους αντιλαϊκούς δημοσιονομικούς στόχους, βλέπουμε όλοι πού οδηγεί και το ζούμε.

Λίγο πριν την πανδημία, φτάσατε να κλείνετε το Νοσοκομείο Λοιμωδών στη Θεσσαλονίκη και στην Αθήνα, επειδή, όπως λέγατε, δεν υπήρχαν λοιμώδη νοσήματα. Τέτοια λέγατε τότε, μέχρι που ήρθε ο COVID. Αλλά και τότε, που φάνηκε πόσο χρειάζονταν αυτά τα νοσοκομεία, αρνηθήκατε πεισματικά να τα ξανανοίξετε.

Στη Θεσσαλονίκη το 40% των χειρουργικών αιθουσών δεν λειτουργεί, επειδή δεν έχουν προσωπικό. Σε όλη τη βόρεια Ελλάδα, υπάρχουν μονάχα δέκα κλίνες ΜΕΘ για παιδιά στο «Ιπποκράτειο» και μονάχα τρεις μονάδες εντατικής νοσηλείας νεογνών στη Θεσσαλονίκη. Αποτέλεσμα; Πολλά παιδιά να διακομίζονται εδώ στην Αττική από τη Θεσσαλονίκη ή όπως ο άμοιρος τετράχρονος Γιώργος από τη Θάσο, που έχασε τη ζωή του μέχρι να φτάσει στο «Ιπποκράτειο».

Δηλαδή, μια ολόκληρη περιφέρεια, η Ανατολική Μακεδονία - Θράκη, κύριε Υπουργέ, πέντε νομοί, πέντε νοσοκομεία, ένα πανεπιστήμιο -με ιατρική μάλιστα σχολή- και ούτε ένα κρεβάτι παιδιατρικής ΜΕΘ. Σας φαίνεται λογικό αυτό; Το βρίσκετε δίκαιο; Έχετε τόσο διαλύσει την πρωτοβάθμια φροντίδα υγείας, που σε όλο τον νομό της Θεσσαλονίκης υπάρχουν, μόλις, είκοσι παιδίατροι.

Εν τω μεταξύ, η ακύρωση της ανέγερσης του νέου Παιδιατρικού Νοσοκομείου στη Θεσσαλονίκη δείχνει κάτι: Δείχνει ότι η υγεία του λαού δεν μπορεί να επαφίεται στους καπιταλιστές και τις -δήθεν- δωρεές τους. Πρέπει να αποτελεί ευθύνη του ίδιου του κράτους και η κατασκευή και η δωρεάν για τον λαό λειτουργία των νοσοκομείων.

Τα περιφερειακά νοσοκομεία από πού να τα πιάσουμε; Συνεχώς υποβαθμίζονται. Στην Έδεσσα, ας πούμε, καταργήθηκε η μονάδα εντατικής θεραπείας. Εκτιμάτε ότι δεν υπάρχουν τέτοιες ανάγκες εκεί. Στην Κατερίνη, η παθολογική είναι φρακαρισμένη, ενώ λείπουν ΩΡΛ και νεφρολόγοι και αν προκύψουν τέτοια περιστατικά πρέπει να πάνε στη Θεσσαλονίκη.

Μείον 70% κάτω είναι, κύριε Υπουργέ, οι προληπτικοί έλεγχοι των γυναικολογικών καρκίνων. Και το προσωπικό στα δημόσια νοσοκομεία είναι μείον 30% και οι εργαζόμενοι, φυσικά, εξουθενώνονται εργασιακά, με συνεχείς εφημερίες και χωρίς καθόλου ρεπό.

Απέναντι σε όλα αυτά, ό,τι και να λέτε δεν πατάει πουθενά. Το αντικρούει η ίδια η πραγματικότητα. Γιατί, όπως όλοι ξέρουμε, και τα χρήματα που δίνει το κράτος και οι δωρεάν παροχές συνεχώς μειώνονται και οι πληρωμές από τον κόσμο αυξάνονται, αφού τα νοσοκομεία μετατρέπονται με τους νόμους σας σε επιχειρήσεις που ψάχνουν συνεχώς για έσοδα, αλλά θέλουν να μειώνουν και τα έξοδά τους, με το λιγότερο και φθηνότερο προσωπικό που εσείς τους εξασφαλίζετε.

Λέει η Κυβέρνηση εδώ, και συμφωνούν, βέβαια, στα βασικά και ο ΣΥΡΙΖΑ και το ΠΑΣΟΚ: «Η υγεία ως κοινωνικό αγαθό προσβάσιμο από όλους και από την άλλη, δίπλα της, η υγεία ως επιχειρηματικότητα είναι δύο προτεραιότητες που πρέπει να τρέχουν παράλληλα». Αυτά λέτε.

Στον καπιταλισμό όμως, κύριε Υπουργέ, αυτές μπορεί να τρέχουν ταυτόχρονα, αλλά παράλληλα ποτέ. Για την ακρίβεια πάνε αντίθετα, αφού στη μία λωρίδα βρίσκεται η υγεία ως κοινωνικό αγαθό και στο αντίθετο ρεύμα η υγεία ως επιχειρηματικότητα. Και αυτά συγκρούονται.

Και στο ζήτημα, λοιπόν, της υγείας επιβεβαιώνεται ότι δύο δρόμους ανάπτυξης έχει μπροστά του ο λαός, τον δρόμο που θα έχει σαν κριτήριο την ικανοποίηση των δικών του αναγκών ή τον σημερινό, τον δικό σας, που αντιμετωπίζει την υγεία ως εμπόρευμα και έχει οδηγήσει στη σημερινή επικίνδυνη κατάσταση. Από την έκβαση αυτής της αντιπαράθεσης θα κριθεί και η κατάκτηση του συστήματος υγείας που θα υπηρετεί την κοινωνία και τις ανάγκες της.

Δεν θα σταματήσουμε, λοιπόν, ως ΚΚΕ να λέμε ποτέ ότι οι εργαζόμενοι πρέπει να αντιστοιχίσουν τις διεκδικήσεις τους με τις σύγχρονες ανάγκες τους στην υγεία και παντού. Και, για να συμβεί αυτό, απαιτείται ένα ενιαίο, σύγχρονο, αποκλειστικά κρατικό και δωρεάν σύστημα υγείας, πανελλαδικά αναπτυγμένο, με κεντρικό σχεδιασμό, πλήρως και επαρκώς χρηματοδοτημένο από τον κρατικό προϋπολογισμό με κατάργηση -επαναλαμβάνω- κάθε επιχειρηματικής δραστηριότητας. Μόνο με αυτές τις προϋποθέσεις μπορεί η υγεία να αποτελέσει ένα κατοχυρωμένο και διασφαλισμένο καθολικό και δωρεάν λαϊκό δικαίωμα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά ωφελούμενοι και έντεκα συνοδοί από το Κέντρο Επαγγελματικής Αποκατάστασης Ατόμων με Ειδικές Ανάγκες.

Η Βουλή σάς καλωσορίζει και σας ευχαριστεί.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Γεώργιος Μαρίνος, Βουλευτής Εύβοιας.

**ΓΕΩΡΓΙΟΣ ΜΑΡΙΝΟΣ:** Κυρίες και κύριοι, η επερώτηση του Κομμουνιστικού Κόμματος της Ελλάδας αποκαλύπτει τον ταξικό, αντιλαϊκό χαρακτήρα της πολιτικής της Κυβέρνησης, των προηγούμενων κυβερνήσεων και της Ευρωπαϊκής Ένωσης, που κινείται στις ράγες της υποχρηματοδότησης, της εμπορευματοποίησης - ιδιωτικοποίησης και υποστελέχωσης των δημόσιων μονάδων υγείας, θυσιάζοντας τα λαϊκά δικαιώματα στον βωμό της καπιταλιστικής ανάπτυξης, των αντοχών της οικονομίας, της γενικότερης πολιτικής που υπηρετεί τα συμφέροντα του μεγάλου κεφαλαίου και διαθέτει δισεκατομμύρια ευρώ για το ΝΑΤΟ και την εμπλοκή στους ιμπεριαλιστικούς πολέμους.

Επιτακτικά αναδεικνύεται η αναγκαιότητα να καταδικαστεί μαζικά αυτή η πολιτική και να δυναμώσει η λαϊκή πάλη για αποκλειστικά κρατικό δωρεάν σύστημα υγείας, με κατάργηση της επιχειρηματικής δραστηριότητας, συμβάλλοντας στη διαμόρφωση των όρων της ανατροπής, ώστε στη θέση του καπιταλιστικού κέρδους να τεθούν οι λαϊκές ανάγκες. Η υγεία του λαού αντιμετωπίζεται ως κόστος και οι ασθενείς ως πελάτες. Αυτό χαρακτηρίζει τη διαχρονική πολιτική των κυβερνήσεων της Νέας Δημοκρατίας, του ΣΥΡΙΖΑ και του ΠΑΣΟΚ. Ο λαός πληρώνει αβάσταχτη φορολογία και τις απαράδεκτες ασφαλιστικές εισφορές, πληρώνει όλο και περισσότερα για υποβαθμισμένες υπηρεσίες υγείας.

Στη συνολική δαπάνη στην υγεία το κράτος συμμετέχει μόνο με 30,4%, ενώ ο λαός πληρώνει το 69,6% άμεσα και έμμεσα, μέσω των οργανισμών κοινωνικής ασφάλισης. Δηλαδή, πρόκειται για μεγάλο περιορισμό της κρατικής δαπάνης και επιβάρυνση του λαού, για να τροφοδοτεί το αστικό κράτος και οι κυβερνήσεις του την κερδοφορία των μονοπωλίων.

Οι ασθενείς πληρώνουν υψηλή συμμετοχή για τα φάρμακα και τώρα χαρατσώνονται παραπάνω και για το ίδιο γενόσημο σκεύασμα που παίρνουν εδώ και μήνες, πληρώνουν για τα μη συνταγογραφούμενα φάρμακα, των οποίων η λίστα διευρύνεται ραγδαία. Νέα χαράτσια 1 έως 3 ευρώ για κάθε παραπεμπτικό εργαστηριακών ή απεικονιστικών εξετάσεων.

Με ευθύνη όλων των κυβερνήσεων θέριεψαν οι ιδιωτικοί όμιλοι και ταυτόχρονα ενισχύθηκαν τα ιδιωτικά κριτήρια και η εμπορευματοποίηση των νοσοκομείων που λειτουργούν ως αυτοτελείς επιχειρηματικές μονάδες. Το υγειονομικό προσωπικό βιώνει εντατικοποίηση και μια πανσπερμία ελαστικών σχέσεων εργασίας. Εντείνεται η ανασφάλεια με τους συμβασιούχους, τους επικουρικούς, με τη λεγόμενη «κινητικότητα».

Αυτά είναι τα υλικά του λεγόμενου νέου ΕΣΥ και η κατάσταση θα χειροτερεύει. Στο έδαφος των απογευματινών εξωτερικών ιατρείων, που νομοθέτησε το ΠΑΣΟΚ και διατήρησαν όλες οι κυβερνήσεις, έχουμε το αίσχος των επί πληρωμή απογευματινών χειρουργείων με τιμοκατάλογο και πλασιέ τον Υπουργό Υγείας. Η Κυβέρνηση διατηρεί τις τραγικές ελλείψεις σε γιατρούς και νοσηλευτές, διαιωνίζοντας το πρόβλημα των κλειστών χειρουργικών αιθουσών. Νομιμοποιεί το φακελάκι και εκβιάζει, λέγοντας: Ή θα αναμένετε χειρουργείο μέχρι να βγει η ψυχή σας ή θα πληρώσετε. Και αυτόν τον άθλιο εκβιασμό τον βαφτίζει η Κυβέρνηση «επιλογή».

Η πρόκληση αυτή απαιτεί αποφασιστική απάντηση. Κλιμάκωση του αγώνα για αποκλειστικά κρατική δωρεάν υγεία, κατάργηση όλων των χαρατσιών, αύξηση των μισθών των υγειονομικών, ένταξη στα βαρέα και ανθυγιεινά, μονιμοποίηση των συμβασιούχων, μαζικές προσλήψεις μόνιμου προσωπικού αποκλειστικής απασχόλησης.

Τα χάλια της πολιτικής των κυβερνήσεων της Νέας Δημοκρατίας, του ΠΑΣΟΚ και του ΣΥΡΙΖΑ τα ζει και ο λαός της Εύβοιας, της Στερεάς Ελλάδας. Επί της ουσίας δεν υπάρχει πρόληψη, πρωτοβάθμια φροντίδα υγείας. Τα κέντρα υγείας φυτοζωούν. Στην Ιστιαία και τα Ψαχνά έγιναν μαζικές λαϊκές κινητοποιήσεις, βροντοφωνάζοντας ότι δεν πάει άλλο.

Για να μπαλώσετε, κύριε Υπουργέ, τις τρύπες στη Σκύρο, που την έχετε εγκαταλείψει, φτάσατε να μετακινείτε γιατρούς από τα Ψαχνά. Εκεί φτάσατε. Στην Κάρυστο έγινε λαϊκή κινητοποίηση για να καλυφθούν άμεσα τα κενά από τις αποχωρήσεις γιατρών και τη δημιουργία μονάδας τεχνητού νεφρού, η οποία, όπως και στην Ιστιαία έχει γίνει γεφύρι της Άρτας.

Στο Μαντούδι, λόγω της έλλειψης ασθενοφόρων, θρηνήσαμε δύο νεκρούς στην καρότσα αγροτικού και αυτό σημαδεύει την πολιτική σας, κύριοι της Κυβέρνησης.

Στο Νοσοκομείο της Χαλκίδας οι κενές οργανικές θέσεις είναι διακόσιες ογδόντα δύο σύμφωνα με τον ξεπερασμένο οργανισμό του 2012. Από τις οκτώ οργανικές θέσεις των γιατρών των επειγόντων είναι καλυμμένες μόνο οι τέσσερις. Λειτουργούν μόνο τρεις από τις έξι χειρουργικές αίθουσες λόγω έλλειψης προσωπικού.

Στη Λαμία συμβαίνουν τα ίδια και χειρότερα. Έχουμε επείγοντα με τέσσερις γιατρούς σε ένα μεγάλο νοσοκομείο. Αναισθησιολόγοι είναι δύο στους οκτώ. Στην Παιδιατρική Κλινική δεν υπάρχει ούτε ένας μόνιμος παιδίατρος. Η Πνευμονολογική Κλινική λειτουργεί με έναν γιατρό προς συνταξιοδότηση. Η Ουρολογική λειτουργεί με δύο γιατρούς, οι οποίοι βρίσκονται με καθεστώς παροχής υπηρεσιών. Ο μαγνητικός τομογράφος λειτουργεί μια φορά την εβδομάδα.

Στη Λιβαδειά έχουμε εκατόν ενενήντα μία κενές οργανικές θέσεις. Το Ουρολογικό Τμήμα παραμένει κλειστό για πάνω από τρία χρόνια. Να δώσετε απαντήσεις! Στον αξονικό τομογράφο δεν υπάρχει εξειδικευμένος γιατρός. Η Παιδιατρική Κλινική έμεινε μόνο με πέντε κλίνες από τις δεκαπέντε.

Στο Νοσοκομείο της Θήβας οι κενές οργανικές θέσεις είναι πάνω από εκατό.

Παρόμοια είναι τα προβλήματα στην Άμφισσα, το Καρπενήσι, την Κύμη και εσείς επαναπαύεστε στις δάφνες σας.

Η οδυνηρή κατάσταση που βιώνει ο λαός επιβάλλεται να γίνει κριτήριο για να δυναμώσει τον αγώνα του, να καταδικάσει αποφασιστικά την πολιτική της Ευρωπαϊκής Ένωσης, της Νέας Δημοκρατίας και των άλλων κομμάτων του κεφαλαίου που καταπατούν τις λαϊκές ανάγκες και να ενισχύσει μαζικά το ΚΚΕ στους δρόμους του αγώνα και στις ευρωεκλογές του Ιούνη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ ευχαριστώ, κύριε συνάδελφε.

Τον λόγο έχει ο Βουλευτής Ηρακλείου κ. Εμμανουήλ Συντυχάκης.

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Το Κομμουνιστικό Κόμμα Ελλάδας αντιλαμβάνεται την ιατροφαρμακευτική περίθαλψη του λαού μας ξεκινώντας από μια βασική παραδοχή, ότι η υγεία του λαού μας δεν είναι εμπόρευμα, δεν πουλιέται, δεν αγοράζεται, δεν έχει τιμοκατάλογο, δεν μπαίνει στο ζύγι του κόστους - οφέλους. Είναι λαϊκό αγαθό, πρέπει να διασφαλίζεται για όλους ανεξαιρέτως, με δωρεάν πρόσβαση σε αναβαθμισμένες υπηρεσίες υγείας, με πυρήνα την πρωτοβάθμια φροντίδα υγείας, δηλαδή το κέντρο υγείας.

Αυτή η θέση του KKE σήμερα απηχεί των διαθέσεων της συντριπτικής πλειοψηφίας του λαού μας, που αγωνίζεται για την πρόσβαση στη δημόσια και δωρεάν υγεία και στο πιο απομακρυσμένο χωριό, στο πιο απομακρυσμένο νησί της χώρας μας.

Χιλιάδες λαού διαδηλώνουν με οργή και θυμό σε όλες τις πόλεις της Κρήτης παίρνοντας τη σκυτάλη η μία πόλη μετά την άλλη, με μορφή χιονοστιβάδας. Ιεράπετρα, Σητεία, Ηράκλειο, Χανιά, Ρέθυμνο, πριν λίγες μέρες για το Κέντρο Υγείας Χάρακα. Ενώ στις 28 Μαρτίου θα διεξαχθεί το μεγάλο παλλασιθιώτικο συλλαλητήριο στο Βραχάσι Νεάπολης, για να μην κλείσουν, να μην συγχωνευθούν νοσοκομεία, κλινικές και κέντρα υγείας, ενάντια στη χρόνια υποστελέχωση και υποχρηματοδότηση, τώρα και ενάντια στα απογευματινά χειρουργεία που νομιμοποιούν το φακελάκι.

Κύριε Υπουργέ, ο λαός της Κρήτης επιφυλάσσει στην Κυβέρνηση πολλές εκπλήξεις. Σας περιμένουν, γιατί σας τα έχουν μαζεμένα. Αντιλαμβάνονται το άθλιο παιχνίδι της Κυβέρνησης για σταδιακή διάλυση σε ό,τι απέμεινε από τα δημόσια νοσοκομεία και κέντρα υγείας, παραδίδοντας ένα κοινωνικό αγαθό στα ιδιωτικά κοράκια.

Και σας ενημερώνουμε, αν και το ξέρετε, ότι οι τέσσερις πρώτοι ασθενείς για τα απογευματινά χειρουργεία στο Πανεπιστημιακό Νοσοκομείο Ηρακλείου δεν αντλήθηκαν από τη λίστα με σειρά παλαιότητας ή αναμονής, αντλήθηκαν από τον θεράποντα γιατρό ανάλογα με το ενδιαφέρον που έδειξε ο ασθενής. Είναι λυπηρό και ταυτόχρονα αποκαλυπτικό. Αποδεικνύει ότι όχι μόνο δεν μειώνει τη λίστα αναμονής, αλλά μεγαλώνει την πελατειακή σχέση γιατρού και ασθενή. Αυτό προς απάντηση στο κύριο επιχείρημα σας ότι με τα απογευματινά χειρουργεία θα ξεμπλοκάρουν οι λίστες των ασθενών, αφού υποτίθεται πως όσοι θα επέλεγαν την επέμβαση επί πληρωμή θα προέρχονταν από τη λίστα αναμονής και θα έβγαιναν από τη λίστα.

Σε όλους τους νομούς, τα νοσοκομεία, τα κέντρα υγείας, τα περιφερειακά ιατρεία και το ΕΚΑΒ υπάρχει εικόνα διάλυσης εξαιτίας των τραγικών ελλείψεων σε προσωπικό, υποδομές και εξοπλισμό, με ανυπολόγιστες συνέπειες για την υγεία των ασθενών, τις άσχημες συνθήκες των υγειονομικών, με διπλοβάρδιες, υπερεφημέρευση, χωρίς ρεπό και άδειες, με τραγικές συνέπειες στην ίδια τους την υγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πάρω και τον χρόνο της δευτερολογίας μου, κύριε Πρόεδρε.

Οι παραιτήσεις έχουν πάρει μορφή χιονοστιβάδας εξαιτίας της εντατικοποίησης. Μόλις προχθές παραιτήθηκαν δύο ακόμα αναισθησιολόγοι από το Βενιζέλειο Νοσοκομείο, ενώ η διοίκηση του Νοσοκομείου Ρεθύμνου, λόγω έλλειψης παθολόγων, δίνει εντολή σε παιδίατρο να εφημερεύει ως παθολόγος ενηλίκων στα ΤΕΠ. Αποδυναμώνετε παραπέρα τα κέντρα υγείας με μετακινήσεις εργαζομένων στα νοσοκομεία.

Και αντί για προσλήψεις, φτάσατε στο σημείο, κύριε Υπουργέ, η Κυβέρνηση να λέει από το Βήμα της Βουλής ότι τα κέντρα υγείας δεν χρειάζεται να λειτουργούν σε εικοσιτετράωρη βάση. Όχι ότι λειτουργούσαν επαρκώς μέχρι τώρα, αλλά πλέον το λέτε και με τον πιο επίσημο κυνικό τρόπο, διότι –λέει- πλέον όλοι έχουν τον προσωπικό τους γιατρό. Αυτά είπατε χωρίς ντροπή σε επίκαιρη ερώτηση του ΚΚΕ πριν λίγο καιρό για την υποστελέχωση του Κέντρου Υγείας Χάρακα.

Αλλά, θα μου πείτε, εδώ δεν σας άγγιξε η αυτοκτονία καρκινοπαθούς στο Ηράκλειο, που δεν άντεξε τους πόνους επειδή αδυνατούσε να βρει το φάρμακό του, ένα φάρμακο των 11 ευρώ. Γιατί; Διότι εκείνοι που τους μπουκώνετε με προνόμια και δωράκια, τις φαρμακοβιομηχανίες εννοώ, προτιμούν τις παράλληλες εξαγωγές με κριτήριό τους το κέρδος και όχι την κάλυψη των αναγκών των ασθενών. Πόσο το πουλάνε στη Γερμανία αυτό το σκεύασμα; 50 ευρώ! Σε πενταπλάσια τιμή από ό,τι στην Ελλάδα. Αλλά αυτοί είστε! Αντί να βάλετε την ουρά στα σκέλια, βγήκατε και από πάνω λέγοντας ότι όλα δούλεψαν ρολόι, ότι το φάρμακο του καρκινοπαθούς ήταν σε έλλειψη για μερικές ημέρες, αλλά τελικά βρέθηκε και πλέον η εισαγωγή του γίνεται κανονικά. Αυτά είχατε να πείτε;

Ενώ την ίδια στιγμή που οι συγγενείς του καρκινοπαθούς καταγγέλλουν ότι δεν έβρισκαν pet scan για να διαπιστώνουν αν υπάρχει διασπορά του καρκίνου, εσείς το μόνο που βρήκατε να πείτε είναι ότι δεν υπάρχει σύστημα υγείας που να έχει πληθώρα pet scan. Είναι η μισή αλήθεια! Την άλλη μισή τη «μπαζώσατε», όπως μπαζώσατε την αλήθεια στα Τέμπη. Διότι για το ένα pet scan που υπάρχει μόνο στο ΠΑΓΝΗ, εδώ και μήνες οι υπεύθυνοι του τμήματος ζητούν εναγωνίως από τη διοίκηση να εγκρίνει την ολοήμερη λειτουργία του για να εκμηδενιστεί η λίστα, αλλά η διοίκηση αρνείται επικαλούμενη οικονομικούς λόγους, λόγους κόστους μεταφοράς του φαρμάκου από την Αθήνα, ενώ ο χρόνος αναμονής αγγίζει τους δύο μήνες.

Να η λογική του κόστους - οφέλους. Από τη μία έχουμε απογευματινά χειρουργεία, επεκτείνοντας την επιχειρηματική λειτουργία του νοσοκομείου και από την άλλη αρνείστε τη δωρεάν ολοήμερη λειτουργία του pet scan για την εξυπηρέτηση των καρκινοπαθών.

Είχαμε και δεύτερο περιστατικό μέσα σε λίγες ημέρες. Ήταν ο θανάσιμος τραυματισμός του τριαντατριάχρονου στον Άγιο Νικόλαο Κρήτης από ναυτική φωτοβολίδα και η οργή που προκάλεσαν οι δηλώσεις σας, κύριε Υπουργέ, το πρωί της περασμένης Τρίτης στην ΕΡΤ –ή για να πω καλύτερα: το ψέμα σας- ότι το νοσοκομείο δεν εφημέρευε τη μοιραία βραδιά που οδηγήθηκε βαρύτατα τραυματισμένος ο τριαντατριάχρονος στο νοσηλευτικό ίδρυμα. Είχατε ενημερωθεί και από τη διοίκηση του νοσοκομείου και από τον Πρόεδρο του Σωματείου Εργαζομένων. Το νοσοκομείο εφημέρευε, κύριε Υπουργέ, αλλά δεν εφημέρευε γενικός χειρουργός, εφημέρευε αναισθησιολόγος. Και παρ’ όλα αυτά ο διευθυντής της χειρουργικής από το σπίτι του μετέβη απευθείας στο νοσοκομείο, προς τιμήν του, προσπαθώντας να σώσει τη ζωή του άτυχου νέου.

Τέτοιου είδους περιστατικά είναι σχεδόν καθημερινά και αυτοί που κρατούν τη λειτουργία των δημόσιων δομών υγείας με νύχια και με δόντια, είναι το ιατρικό και νοσηλευτικό προσωπικό. Πιαστήκατε, δηλαδή, να λέτε ψέματα σε μια προσπάθεια να αντιστρέψετε την πραγματικότητα για να καλύψετε τις κυβερνητικές ευθύνες της υποστελέχωσης του νοσοκομείου.

Πρόκειται, λοιπόν, για εγκληματική πολιτική κόστους - οφέλους της Ευρωπαϊκής Ένωσης, την οποία ασπάζεστε όλοι σας, προσπαθώντας και ο ΣΥΡΙΖΑ και το ΠΑΣΟΚ και τα άλλα κόμματα, να κρύψουν τη σύμπλευσή τους πίσω από το παραμύθι της δήθεν συνύπαρξης δημόσιου και ιδιωτικού τομέα στην υγεία, που πάντα, όλως τυχαίως, αποβαίνει σε βάρος της υγείας των λαϊκών στρωμάτων.

Γι’ αυτό και η Κυβέρνηση αρνείται τη στελέχωση και χρηματοδότηση νοσοκομείων και κέντρων υγείας, επικαλούμενη πότε το δημοσιονομικό κόστος -ενώ μόλις χθες ανακοίνωσε ο Πρωθυπουργός επιπλέον χρηματοδότηση των πολεμικών σχεδίων της Ευρωπαϊκής Ένωσης μέσω της έκδοσης ευρωομολόγου- και πότε το απαγορευτικό από τη νομοθεσία και το Σύνταγμα, ενώ δόθηκε η ευκαιρία κατά την Αναθεώρηση του Συντάγματος από τη Βουλή, και σε εσάς και στο ΠΑΣΟΚ και στον ΣΥΡΙΖΑ, να υιοθετήσετε την πρόταση του ΚΚΕ, ούτως ώστε να αλλάξει το άρθρο 103 και να αρθεί η απαγόρευση μονιμοποίησης χιλιάδων συμβασιούχων.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω, κύριε Πρόεδρε.

Το ΚΚΕ δίνει την υπόσχεση ότι θα αγωνιστεί για να δυναμώσουν ακόμα περισσότερο οι μαζικοί αγώνες, ένας αγώνας υπόθεση όλου του λαού, που θα κλιμακωθεί ακόμα περισσότερο για να εξασφαλιστούν δωρεάν φάρμακα για τον λαό την ώρα που τα χρειάζεται, για αποκλειστικά δημόσιες δωρεάν υψηλού επιπέδου υπηρεσίες υγείας και πρόνοιας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τον κατάλογο των επερωτώντων Βουλευτών με τη Βουλευτή Λέσβου κ. Μαρία Κομνηνάκα.

Να προσθέσω και τη δευτερολογία σας;

**ΜΑΡΙΑ ΚΟΜΝΗΝΑΚΑ:** Ναι, κύριε Πρόεδρε. Ευχαριστώ.

Ανίατη και χρόνια παραμένει η νόσηση του δημόσιου συστήματος υγείας, κύριοι Υπουργοί, στα νησιά. Το γνωρίζετε. Αλλά, αντί για την ενδεδειγμένη θεραπεία, μοιράζετε «ασπιρίνες» στον ασθενή, μπας και ξεχάσει τον πόνο του.

Με τον πιο ξεκάθαρο τρόπο σας έκαναν γνωστή την οριακή κατάσταση που επικρατεί σε όλες τις δημόσιες δομές υγείας των νησιών οι εκατό εβδομήντα οκτώ φορείς από δεκαέξι νησιά του Αιγαίου που οργάνωσαν πριν λίγους μήνες την κινητοποίηση στο Υπουργείο Υγείας, για να ακούσουν τα ίδια χιλιοειπωμένα, για προκηρύξεις που κηρύσσονται άγονες και θέσεις που δεν καλύπτονται, ρίχνοντας, κατά τον προσφιλή σας τρόπο, την ευθύνη στους ίδιους τους γιατρούς. Τα έχουμε ακούσει και από τους προκατόχους σας.

Όταν έχουν πάρει χαρακτήρα επιδημίας τα νοσοκομεία με ελλείψεις κρίσιμων ειδικοτήτων ή με έναν γιατρό ανά ειδικότητα, που σημαίνει υπερεφημέρευση, ανάληψη σοβαρών ιατρικών κινδύνων, αρνείστε να ικανοποιήσετε το δίκαιο αίτημα των νησιωτών για ταυτόχρονη προκήρυξη όλων των κενών θέσεων όλων των ειδικοτήτων.

Επίσης, με απογειωμένο το κόστος διαμονής και ζωής στα νησιά, όχι μόνο δεν εξασφαλίζονται από το κράτος οι πρόσθετες απαιτήσεις της κατοικίας, για να μην λειτουργεί αυτό ως ένας επιπλέον αποτρεπτικός παράγοντας για ανάληψη υπηρεσίας στα νησιά, αλλά αρνείστε και τις ουσιαστικές αυξήσεις στους μισθούς, αρνείστε να καταργήσετε ακόμα και τις κριθείσες ως αντισυνταγματικές διατάξεις περικοπής των αποδοχών, να επαναφέρετε τον δέκατο τρίτο και δέκατο τέταρτο μισθό.

Μήπως, όμως, φταίνε οι ίδιοι οι γιατροί και οι υγειονομικοί που δουλεύουν σε διπλοβάρδιες και με συσσωρευμένα αδιάθετα ρεπό; Ή μήπως φταίει ο λαός των νησιών για το ότι λείπει ακόμα και στοιχειώδης εξοπλισμός από μια σειρά δομές υγείας, όπως μαγνητικοί και αξονικοί τομογράφοι;

Ποιανού ευθύνη είναι, για παράδειγμα, ότι στο Νοσοκομείο της Σάμου δεν υπάρχει ούτε καν ακτινολογικό μηχάνημα, ότι για μια σειρά ακόμη και στοιχειώδεις εξετάσεις η αναμονή είναι τέτοια που σπρώχνονται κατευθείαν στους ιδιώτες ή δεν υπάρχει καν η δυνατότητα αυτές να γίνουν στα νησιά, με τεράστιο κόστος και αναμονή για μετακίνηση στην Αθήνα;

Στη Λέσβο, το τρίτο μεγαλύτερο νησί της χώρας, αναζητούνται με το «κιάλι» τα ραντεβού σε όλα τα κέντρα υγείας για τις πολυπόθητες και ακριβά πληρωμένες παροχές του ΕΟΠΥΥ. Ούτε για δείγμα δεν υπάρχει παθολόγος σε κέντρα υγείας, με αποτέλεσμα, αναζητώντας να κλείσει ραντεβού, να χρειάζεται μετακίνηση επί εβδομήντα τρία χιλιόμετρα για να πάει από το ένα άκρο του νησιού στο άλλο ή ακόμα να βρει τις ειδικότητες συμβεβλημένων γιατρών από τη Λέσβο στη Λήμνο και αντίστροφα.

Κύριε Υπουργέ, ακόμη και η «ΚΑΘΗΜΕΡΙΝΗ», όχι ο «ΡΙΖΟΣΠΑΣΤΗΣ», εν όψει βεβαίως της τουριστικής περιόδου, σε χθεσινό της άρθρο χαρακτήρισε αποκαρδιωτική την καταγραφή ελλείψεων στα νησιά. Αποκαρδιωτικό –λέει- για τις Κυκλάδες στα νησιά του θαύματος του τουρισμού να προσδοκάς χειμώνα - καλοκαίρι το θαύμα για να βρεις ακόμη και παθολόγο.

Ακόμη και αυτοί λείπουν στο Νοσοκομείο ΑΕ της Σαντορίνης. Αυτό κι αν είναι θαύμα! Κοινό σας θαύμα βέβαια, που το φτιάξετε μαζί με τον ΣΥΡΙΖΑ ως καθρέφτη της επιχειρηματικής δραστηριότητας στην υγεία.

Δεν είναι μαξιμαλισμός, κύριοι της Κυβέρνησης, το 2024 το αίτημα για νοσοκομεία και κέντρα υγείας εξοπλισμένα με πλήρη εργαστηριακό και τεχνολογικό εξοπλισμό για να εξασφαλίζεται η πρόληψη και η θεραπεία στα νησιά. Για νοσοκομεία ικανά να στηρίξουν άμεσα βαριές περιπτώσεις έχοντας επάρκεια σε ΜΕΘ και ΜΑΦ. Για ενίσχυση όλου του στόλου του ΕΚΑΒ και πλήρη ανάπτυξη ενός δημόσιου συστήματος επείγουσας βοήθειας με τρόπο που να καλύπτει κάθε επείγον περιστατικό και να μην μεταφέρονται οι ασθενείς σε καρότσες αγροτικών ή να μην φτάνουν ποτέ ή να φτάνουν όταν έχει ήδη χαθεί πολύτιμος χρόνος ακόμα και για την ίδια τη ζωή τους, με τα γνωστά τραγικά περιστατικά, ακόμα και με την απώλεια της ζωής ενός μικρού βρέφους στον Πολιχνίτο.

Ο δύσκολος αγώνας που δίνουν οι ογκολογικοί ασθενείς στα νησιά γίνεται γολγοθάς, όταν για να υποβληθούν στην ήδη επίπονη διαδικασία των ακτινοθεραπειών σημαίνει ασθενείς και συνοδοί να απομακρύνονται για ένα-δύο μήνες από το σπίτι τους, με τεράστιο κόστος οικονομικό, αλλά και ψυχολογικό, σε μια περίοδο ήδη μεγάλης ψυχικής αναστάτωσης. Μάλιστα, την ίδια ώρα η αναμονή για ραντεβού στα δημόσια ογκολογικά τμήματα σε Αθήνα και Θεσσαλονίκη για θεραπεία είναι μετά από δυο ή τρεις μήνες κι έτσι υποχρεώνονται τελικά να απευθύνονται ακόμη και σε ιδιωτικά κέντρα, με τεράστια επιβάρυνση.

Και όχι μόνο δεν εξασφαλίζετε δημόσιους ξενώνες για δωρεάν φιλοξενία όσων αναγκάζονται να μετακινηθούν, αλλά για όσους είναι ανασφάλιστοι δεν καλύπτετε ούτε κι αυτό το κόστος μετακίνησής τους.

Καμμία απάντηση δεν έχετε δώσει στο αίτημα του Συλλόγου Καρκινοπαθών Λέσβου για δημιουργία σύγχρονου διαγνωστικού και θεραπευτικού κέντρου στη Μυτιλήνη, ιδίως για την άμεση ανάγκη απόκτησης ενός γραμμικού επιταχυντή για τις ακτινοθεραπείες, που θα μπορούσε να δώσει μια ανακούφιση και για τους ασθενείς των άλλων νησιών της περιφέρειας του βορείου Αιγαίου, αποσυμπιέζοντας έτσι και τα κεντρικά ογκολογικά νοσοκομεία.

Βεβαίως, τα αιτήματα αυτά δεν χωράνε στην πολιτική της υποχρηματοδότησης, στη λογική της ελαχιστοποίησης των δωρεάν παροχών, στα λεγόμενα «βασικά πακέτα», στη λογική της μείωσης των κρατικών δαπανών και αύξησης της ατομικής ευθύνης πληρωμών για το μεγαλύτερο μέρος των αναγκών.

Να, λοιπόν, γιατί αποδεικνύεται βαθιά αντιδραστικό και ξεπερασμένο ένα σύστημα που αντιμετωπίζει την υγεία του λαού ως εμπόρευμα, που συνεχώς μεγαλώνει την ψαλίδα ανάμεσα στις επιστημονικές δυνατότητες κάλυψης των σύγχρονων λαϊκών αναγκών και στον βαθμό που τελικά αυτές ικανοποιούνται από το δημόσιο σύστημα υγείας.

Να γιατί και σε αυτόν τον τομέα αποδεικνύεται η ανωτερότητα του σοσιαλισμού, που μεγαλούργησε στη δημόσια υγεία, κάνοντας τα επιτεύγματά του και στον τομέα της υγείας, ακόμα και έναν αιώνα μετά, να φαντάζουν άπιαστο όνειρο στη σύγχρονη καπιταλιστική σας βαρβαρότητα.

Γι’ αυτό το ΚΚΕ καλεί τον λαό να δυναμώσει τη συμπόρευσή του με το ΚΚΕ, για να πάψει επιλογή του να είναι αν και πόσο ακριβά θα αγοράζει την υγεία- εμπόρευμα, αλλά για να μπορέσει η υγεία να είναι ένα κατοχυρωμένο και διασφαλισμένο από το λαϊκό κράτος καθολικά και δωρεάν λαϊκό δικαίωμα για όλους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει εκ μέρους της Κυβέρνησης ο Υπουργός Υγείας κ. Σπυρίδων - Άδωνις Γεωργιάδης για την πρωτολογία του.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε.

Ξεκινάω με αυτό που θεωρώ το πιο σοβαρό.

Κύριε Συντυχάκη, επειδή σας θεωρώ σοβαρό άνθρωπο, θα ήθελα στη δευτερολογία σας να ζητήσατε συγγνώμη γι’ αυτά που είπατε.

Αν κατάλαβα καλά, κατηγορήσατε το Νοσοκομείο του Αγίου Νικολάου και το ΕΣΥ για τον τραγικό χαμό του ανθρώπου από τη ναυτική φωτοβολίδα; Αυτό είπατε;

Σας παραπέμπω, λοιπόν, επειδή με κατηγορήσατε ως ψεύτη -θα το ανεβάσω στο Twitter αμέσως μόλις κατέβω κάτω- στη συνέντευξη του Προέδρου των Συνδικαλιστών του Νοσοκομείου κ. Μανουσάκη, στον οποίο αναφερθήκατε, ο οποίος -δεν είναι Νέα Δημοκρατία, όπως ξέρετε, είναι της Αριστεράς-, ο οποίος…

**ΜΙΧΑΗΛ ΚΑΤΡΙΝΗΣ:** ΠΑΣΟΚ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει, και πιο αριστερά.

Ο κ. Μανουσάκης πρώτα απ’ όλα δηλώνει on camera ότι δεν εφημέρευε η χειρουργική κλινική του νοσοκομείου. Το νοσοκομείο μπορεί να εφημερεύει κάθε μέρα, όπως γράφεται συνέχεια και όπως είπε και η κ. Τζάκρη –η άλλη έξυπνη-, αλλά η χειρουργική του κλινική δεν εφημέρευε. Ήταν ανακοινωμένο και στον Τύπο πολλές μέρες πριν το πρόγραμμά της.

Ο δε χειρουργός, ο διευθυντής της χειρουργικής κλινικής, είχε δηλώσει τη διαθεσιμότητά του πράγματι, όπως πολλές φορές συμβαίνει σε επαρχιακά νοσοκομεία. Και ήταν εκεί όταν έφτασε το ασθενοφόρο με τον ατυχή αυτό νέο.

Ο δε χειρουργός, τον οποίο πήρα τηλέφωνο εγώ για να μάθω το περιστατικό και τι πραγματικά έχει συμβεί μου εδήλωσε, και αν θέλετε να κάνουμε και συνεδρίαση στην Επιτροπή των Κοινωνικών Υποθέσεων της Βουλής να τον φέρω να σας τα πει, ότι: «Ακόμα και αν ήταν όλο το νοσοκομείο επάνω από τον άνθρωπο την ώρα που τον χτύπησε η φωτοβολίδα, δεν θα τον σώζαμε». Γιατί δυστυχώς ο άνθρωπος αυτός κράταγε στην κοιλιά του τη ναυτική φωτοβολίδα η οποία έσκασε μέσα στην κοιλιά του και του έκαψε όλα τα σωθικά.

Είναι δυνατόν, κύριοι του ΚΚΕ, ένα τόσο τραγικό περιστατικό να έρχεστε εδώ να το εκμεταλλεύεστε και βρίζετε το ΕΣΥ και τους ιατρούς;

Με συγχωρείτε που ανεβάζω του τόνους. Το Εθνικό Σύστημα Υγείας έχει πολλά προβλήματα, αναμφίβολα, αλλά δεν είναι όλα μαύρα και άραχνα και χάλια. Σώζει κάθε ημέρα χιλιάδες ζωές και δεν μπορούμε μόνο για ψήφους, για πολιτικές εντυπώσεις να βρίζουμε όλη την ώρα το σύστημα.

**ΛΙΑΝΑ ΚΑΝΕΛΛΗ:** Με υπερπροσπάθεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Φυσικά με υπερπροσπάθεια, το δέχομαι απολύτως.

**ΛΙΑΝΑ ΚΑΝΕΛΛΗ:** Λίγων.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όλων.

Αλλά, να το ξεκαθαρίσουμε, για το τραγικό αυτό περιστατικό δεν είχε καμμία ευθύνη το Εθνικό Σύστημα Υγείας.

Όσον αφορά για το άλλο που είπατε, άλλο μνημείο λαϊκισμού, ότι ο καρκινοπαθής αυτός αυτοκτόνησε λόγω της ελλείψεως του φαρμάκου, όλα όσα έχω πει είναι ηλεκτρονικά καταγεγραμμένα στο ηλεκτρονικό πρωτόκολλο του νοσοκομείου. Δεν τα έβγαλα από το μυαλό μου, κύριε. Εγώ είμαι Υπουργός Υγείας, δεν βγάζω από το μυαλό να πω κάτι στην τηλεόραση. Πρώτα παίρνω τηλέφωνο το νοσοκομείο και τον ΥΠΕάρχη, με ενημερώνουν γραπτώς για τα ηλεκτρονικά αρχεία και μετά μιλάω στην τηλεόραση.

Πράγματι, δυστυχώς, δεν ζει ο άνθρωπος να τον ρωτήσουμε, Θεός σχωρέσ’ τον εκεί που είναι, δεν προσήλθε στο ραντεβού του στις 4 Μαρτίου και το φάρμακο τον περίμενε. Γιατί δεν προσήλθε; Μου έχουν αναφέρει και τι είπε εκείνη την ημέρα γιατί δεν πήγε, αλλά δεν έχουμε λόγο τώρα να αναφέρουμε προσωπικές αναφορές ενός ανθρώπου που μάλιστα πια δεν είναι και στη ζωή.

Υπάρχει έλλειψη σε ετοποσίδη; Βεβαίως υπήρχε έλλειψη ετοποσίδης, πάνω από δύο μήνες υπήρχε έλλειψη. Όχι ότι δεν έβρισκες το φάρμακο. Ποτέ δεν έγινε αυτό. Εγώ έχω φωνάξει την εταιρεία στο γραφείο μου και έχουμε ελέγξει ένα προς ένα όλα τα e-mail που δέχτηκε η εταιρεία για το φάρμακο αυτό επί δύο μήνες που υπήρχε η έλλειψη. Και γιατί υπήρχε η έλλειψη; Να ξέρετε και αυτό. Διότι την ώρα που πήγαινε να φορτωθεί για να έρθει στην Ελλάδα η παρτίδα η εταιρεία ανακοίνωσε ότι βρήκε σφάλμα στην παρτίδα και απέσυρε την παρτίδα. Όχι για τις παράλληλες εισαγωγές, που είπατε. Γιατί η παρτίδα φορτώθηκε και ξεφορτώθηκε. Όμως από το απόθεμα ασφαλείας που είχε η εταιρεία δεν έμεινε ούτε ένας ασθενής χωρίς φάρμακο ετοποσίδης για το διάστημα, το δίμηνο, που υπήρχε η έλλειψη.

Ναι, δεν μπορείς να το βρεις σε κάθε φαρμακείο και θα ταλαιπωρηθείς, δεκτόν. Αλλά όποιος χρειάστηκε ετοποσίδη βρήκε, όπως και ο συγκεκριμένος. Σήμερα έχουμε προμηθευτεί ετοποσίδη και έχουμε.

Αυτά τα λέω διότι αντιλαμβάνομαι πλήρως την ανάγκη πολιτικής αντιπαράθεσης. Κανένα πρόβλημα, δημοκρατία έχουμε, δεν θα μας δοξάσετε κιόλας. Προφανώς κριτική θα μας ασκήσετε. Αλλά όχι να χρησιμοποιούμε προσωπικές τραγικές ιστορίες ανθρώπων για να προκαλούμε τέτοιους είδους εντυπώσεις. Είναι πραγματικά ντροπή!

Θα μου επιτρέψετε λοιπόν να επαναφέρω τη συζήτηση στα πολιτικά ζητήματα και ιδεολογικά, τα οποία μου αρέσουν και πιο πολύ με το ΚΚΕ. Θέλω να είμαι ειλικρινής, εγώ, το ξαναλέω, καπιταλιστής είμαι. Ποτέ δεν έχω κρύψει την ιδεολογική μου τοποθέτηση. Πιστεύω στον καπιταλισμό. Τον θεωρώ το πιο επιτυχημένο σύστημα ανθρώπινης οργάνωσης από την ιστορική γνώση όσο πίσω μπορούμε να πάμε. Είναι το μόνο σύστημα που επιτρέπει την ελεύθερη κοινωνική μεταβίβαση των ανθρώπων. Μπορεί να γεννηθείς πάμφτωχος και να πεθάνεις ζάμπλουτος. Επιτρέπει την επιστημονική έρευνα, την οικονομική πρόοδο. Προφανώς έχει και πάρα πολλά αρνητικά, όπως όλα τα συστήματα. Έχει πολύ μεγάλες κοινωνικές ανισότητες που πρέπει να καταπολεμήσουμε, αλλά παραμένει το σύστημα με τη μεγαλύτερη επιτυχία. Εγώ, ως καπιταλιστής, βλέπω εσάς τους κομμουνιστές και αντιλαμβάνομαι την ιδεολογική μου υπεροχή. Καταρρεύσατε, κυβερνήσατε τη Σοβιετική Ένωση και έπεσε σαν τραπουλόχαρτο.

Μη γελάτε, κύριε.

Το πιο αποκαρδιωτικό για εσάς δεν είναι ότι κατέρρευσε η Σοβιετική Ένωση, έχουν καταρρεύσει πολλές αυτοκρατορίες στο παρελθόν. Το πιο αποκαρδιωτικό ξέρετε ποιο; Είναι ότι την ώρα που κατέρρεε δεν βρέθηκε ένας να δώσει τη ζωή του για αυτήν. Δεν έπεσε μια πιστόλια στον αέρα για να μην υποσταλεί η αστερόεσσα από το Κρεμλίνο, αλλά όλοι έγιναν καπιταλιστές στο ένα εικοσιτετράωρο. Τόσο μεγάλη ιδεολογική ισχύ είχε η Ένωση Σοβιετικών Σοσιαλιστικών Δημοκρατιών. Και ο λαός ο ίδιος της Σοβιετικής Ένωσης βγήκε στους δρόμους να πανηγυρίσει για την έλευση του καπιταλισμού στη Ρωσία.

Πάμε λοιπόν να δούμε λίγο τα ιδεολογικά ζητήματα, που τόσο πολύ σας αρέσουν και μου αρέσουν. Κατ’ αρχάς ο σεβαστός Γενικός Γραμματέας του Κομμουνιστικού Κόμματος Ελλάδας, εξαιρετικά συμπαθής σε εμένα, ανέφερε και ένα πολύ ωραίο απόσπασμα από το «Περί του ακούειν» του Πλούταρχου: «ώσπερ οι χειρουργούντες εν τοις θεάτροις ιατροί προς εργολαβίαν». Πολύ εντυπωσιακό το απόσπασμα. Τον ευχαριστώ για την αναφορά.

Δηλαδή δύο χιλιάδες χρόνια πριν -ο Πλούταρχος γράφει περίπου στο έτος μηδέν- στην καρδιά της Ρωμαϊκής Αυτοκρατορίας -δεν υπήρχε ΝΑΤΟ, δεν υπήρχε Ευρωπαϊκή Ένωση να κατηγορήσετε, δεν υπήρχε καπιταλισμός- υπήρχαν γιατροί που έβλεπαν την ιατρική πράξη ως κέρδος, εργολαβία. Για φανταστείτε! Για την εργολαβία των ιατρών αυτών προ δύο χιλιάδων ετών δεν μπορεί το ΚΚΕ να κατηγορήσει την Ευρωπαϊκή Ένωση και το ΝΑΤΟ. Την πατήσατε, κύριε Κουτσούμπα.

**ΓΕΩΡΓΙΟΣ ΜΑΡΙΝΟΣ:** Ήταν ταξική κοινωνία. Εδώ είστε αδιάβαστος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προ καπιταλισμού οι γιατροί τότε έβλεπαν τα χειρουργεία για προσπορισμό κέρδους.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Καλό είναι αυτό;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ρωτάει ο κύριος συνάδελφος από τον ΣΥΡΙΖΑ αν είναι καλό ή κακό. Τώρα μιλάμε για το έτος μηδέν. Ο Χριστός μόλις είχε εμφανιστεί.

**ΛΙΑΝΑ ΚΑΝΕΛΛΗ:** Και δούλους είχε τότε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Βεβαίως και είχε, φυσικά.

**ΛΙΑΝΑ ΚΑΝΕΛΛΗ:** Να τους αντιγράψουμε και αυτούς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Καθόλου δεν τους αντιγράφουμε. Ο καπιταλισμός κατήργησε τη δουλεία, δεν τα ξέρετε καλά.

Επανέρχομαι λοιπόν στην ουσία. Ήρθε ο κύριος Γενικός Γραμματέας του ΚΚΕ, αλλά και αρκετοί συνάδελφοι του ΚΚΕ, και είπαν τα εξής: «Βάζετε νέα χαράτσια 1 και 3 ευρώ στις διαγνωστικές εξετάσεις». Το να μας κάνουν κριτική για τον νόμο που θα ζητήσουμε στη Βουλή την επόμενη εβδομάδα όλοι οι υπόλοιποι για αυτό, δεκτό. Το να μας κάνετε εσείς είναι απαράδεκτο, τελείως απαράδεκτο. Και να εξηγήσω το γιατί. Το 1 ευρώ και 3 πού μπαίνει, κύριοι του ΚΚΕ; Σε όσους θέλουν να κάνουν χρήση των ιδιωτικών διαγνωστικών κέντρων. Στα δημόσια διαγνωστικά κέντρα η συμμετοχή είναι μηδέν.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** (Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λειτουργούν μια χαρά.

Θέλετε να θυμίσω ότι όταν εμείς, οι μνημονιακοί Υπουργοί του παρελθόντος, και επί θητείας μου, της προηγούμενης, είχαμε δώσει πρόσβαση των ασφαλισμένων του ΕΟΠΥΥ στα ιδιωτικά διαγνωστικά κέντρα; Να κάνω μια μικρή ιστορική αναφορά για τους συναδέλφους που μας ακούν και δεν θυμούνται, δεν μπορούν να θυμούνται πάντα. Μέχρι να φτιάχνονταν ο ΕΟΠΥΥ και να δώσουμε εμείς οι κακοί καπιταλιστές πρόσβαση στα ιδιωτικά διαγνωστικά κέντρα ο κόσμος πήγαινε στα πρώην ΙΚΑ, καθόταν στην ουρά, και στα ιδιωτικά τα πλήρωνε όλα από την τσέπη του. Όταν λοιπόν εμείς δώσαμε πρόσβαση πράγματι στα ιδιωτικά διαγνωστικά κέντρα σε αυτή τη Βουλή εσείς φωνάζατε ότι δεν θέλετε τους ιδιώτες στην υγεία. Πολύ ωραία. Τώρα εσείς που φωνάζατε ότι δεν θέλετε τους ιδιώτες στην υγεία και ότι εμείς οι κακοί δίναμε τότε πρόσβαση στα ιδιωτικά διαγνωστικά κέντρα, τι κάνετε; Τώρα φωνάζετε γιατί σε αυτά τα ιδιωτικά κέντρα, τα οποία εσείς δεν θέλετε και κακώς δώσαμε πρόσβαση, βάζουμε συμμετοχή 1 ευρώ. Δηλαδή όλα δικά σας στο ΚΚΕ. Και να μην υπάρχουν τα ιδιωτικά διαγνωστικά κέντρα, αλλά και να μην υπάρχει συμμετοχή στα ιδιωτικά διαγνωστικά κέντρα για να μπορεί να πηγαίνει ανεμπόδιστα σε αυτά ο κόσμος, και τα δύο.

Διαλέξτε, εάν συμφωνεί το ΚΚΕ να αυξήσουμε τον προϋπολογισμό του ΕΟΠΥΥ στα ιδιωτικά διαγνωστικά κέντρα και να πάρουν περισσότερα λεφτά οι ιδιώτες, να μη βάλουμε τη συμμετοχή. Εάν το ΚΚΕ θέλει τους πόρους να τους κατευθύνουμε στις δημόσιες δομές και άρα να ενθαρρύνουμε τους συμπολίτες μας να κάνουν μεγαλύτερη χρήση των δημοσίων δομών και όχι των ιδιωτικών διαγνωστικών κέντρων, τότε δεν μπορεί να σας απασχολεί αυτή η συμμετοχή των ιδιωτών. Δεν μπορείτε να τα θέλετε όλα δικά σας. Διαλέξτε ποιο από τα δύο θέλετε.

Τρίτον, είπε ο σεβαστός κύριος Γραμματέας του Κομμουνιστικού Κόμματος Ελλάδας για τα DRGs και μας κατηγόρησε γιατί, λέει, βάζουμε τα DRGs. Με σεβασμό θα μου επιτρέψετε να πω ότι μάλλον δεν είναι επαρκώς πληροφορημένος για το τι είναι τα DRGs. Πρώτα απ’ όλα δεν έχουν μπει στον ιδιωτικό τομέα ακόμα. Έχουν μπει μόνο στο ΕΣΥ. Στο ΕΣΥ μπαίνουν πρώτα τα DRGs. Σκοπός μας πράγματι είναι μέσω του συστήματος των DRGs να αποζημιώνουμε και τον ιδιωτικό τομέα στο μέλλον. Προς το παρόν, επειδή μας ενδιαφέρει να καταλάβουμε πώς πηγαίνει η δαπάνη, είναι στο δημόσιο σύστημα τα DRGs.

Τι είναι τα DRGs; Κάποιο σατανικό εφεύρημα του καπιταλισμού είναι; Τα DRGs είναι μια μέθοδος μέτρησης του κόστους των ιατρικών πράξεων για να μη μας κλέβουν, για να μην κλέβουν τα λεφτά του ελληνικού λαού δηλαδή. Αυτό είναι τα DRGs.

Δικιά μας εφεύρεση είναι; Όχι, το εφαρμόζουν σε όλο τον πολιτισμένο κόσμο. Πρέπει να σας πω ότι είμαι λίγο περήφανος, αλλά και προβληματισμένος για αυτό, τα DRGs και τη χρήση τους τα νομοθέτησα εγώ το 2014, τον Μάρτιο του 2014 ψηφίστηκε ο νόμος ότι πρέπει η αποζημίωση των ιατρικών πράξεων στο ΕΣΥ να γίνεται μέσω του συστήματος των DRGs και τελικά ξεκινάει η πιλοτική τους εφαρμογή τώρα, τον Μάρτιο του 2024, δέκα χρόνια μετά. Αν ρωτάτε τη γνώμη μου, πολύ καθυστερήσαμε, αλλά εν πάση περιπτώσει, έστω και έτσι, έχουν ξεκινήσει τώρα και εφαρμόζονται.

Τα DRGs είναι το απόλυτο εργαλείο ελέγχου της δαπάνης στα δημόσια συστήματα, για να μην μπορούν οι διάφοροι πάροχοι, ιδιώτες κατά κανόνα, να κλέβουν τα νοσοκομεία. Τώρα, το γιατί αυτό ενοχλεί το Κομμουνιστικό Κόμμα Ελλάδας εδώ η επιστήμη σηκώνει τα χέρια ψηλά!

Πάμε λίγο τώρα στο άλλο που άκουσα το οποίο έχει πολύ μεγάλο ενδιαφέρον και σίγουρα θα προκαλέσει και τη συζήτηση και με τους άλλους συναδέλφους και θα το εξαντλήσουμε μετά: Απογευματινά χειρουργεία. Τι ακούγεται για τα απογευματινά χειρουργεία! Δεν υπάρχει προσωπικό, οι γιατροί είναι αντίθετοι, ο κόσμος του ΕΣΥ είναι αντίθετος, οι ασθενείς είναι αντίθετοι, η κοινή γνώμη είναι αντίθετη, όλα αυτά που λέτε όλες αυτές τις μέρες. Πολύ ωραία! Η μεταρρύθμιση λειτουργεί δέκα μέρες. Δέκα μέρες! Έχουν ήδη ξεκινήσει απογευματινά χειρουργεία αυτή τη στιγμή σε καμμιά εβδομηνταριά νοσοκομεία, μέχρι το τέλος του μήνα αυτού, άντε του επόμενου θα είναι στα εκατό από τα εκατόν είκοσι πέντε, ίσως και σε λίγα παραπάνω. Υπάρχουν πια νοσοκομεία που έχουν βάλει απογευματινά χειρουργεία κάθε απόγευμα. Ορισμένα νοσοκομεία έχουν βάλει απογευματινά χειρουργεία με δύο χειρουργικά κρεβάτια και κάποια με τρία χειρουργικά κρεβάτια κάθε απόγευμα.

Στο ΚΑΤ, παραδείγματος χάριν, θα σας περιγράψω, κυρίες και κύριοι συνάδελφοι, τη σκηνή γιατί έχει και λίγο πλάκα –το ΚΑΤ είναι το νοσοκομείο όπου και εγώ χειρουργήθηκα πριν από τρία χρόνια, όταν χρειάστηκα και είχα και ένα συναισθηματικό δέσιμο- πήγα όταν ήταν το πρώτο χειρουργείο εκεί. Είναι και στην εκλογική μου περιφέρεια, έπρεπε να πάω. Πήγα, λοιπόν, με περίμεναν στην είσοδο οι γιατροί, οι νοσηλευτές, οι κάμερες να κάνω δηλώσεις. Μόλις φτάνω, ήταν κρυμμένοι τέσσερις συνδικαλιστές –τέσσερις!- κάτω από έναν αεραγωγό…

**ΛΙΑΝΑ ΚΑΝΕΛΛΗ:** Τι μας ενδιαφέρει η προσωπική σας ιστορία; Μας κοροϊδεύετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σήκωσαν ένα πανό και πέταξαν κάτι τρικάκια, ήταν δε στην άκρη της ταράτσας και ειλικρινά φοβήθηκα ότι θα πέσουν κάτω και είπα: «Παιδιά, προσέξτε μην πέσετε κιόλας, εντάξει, διαμαρτυρηθείτε!». Φώναζαν, εντάξει. Μπαίνω μέσα, λέω: «Προφανώς υπάρχει πολύ μεγάλη αντίδραση στο ΚΑΤ για τα απογευματινά χειρουργεία», άρχισαν να γελάνε οι γιατροί, γέλαγαν κανονικά. «Ξέρετε», μου λένε, «κύριε Υπουργέ, από τις δεκαεπτά χειρουργικές κλινικές του ΚΑΤ πόσες δήλωσαν και ήδη ξεκίνησαν να διενεργούν απογευματινά χειρουργεία;». Λέω: «Πόσες;», «Και οι δεκαεπτά!». Με συγχωρείτε, σε ένα νοσοκομείο που από τις δεκαεπτά χειρουργικές κλινικές στη μεταρρύθμιση των απογευματινών χειρουργείων προσχώρησαν και οι δεκαεπτά, πόσο πιστεύετε από το προσωπικό του νοσοκομείου ότι είναι αντίθετο στη μεταρρύθμιση; Πόσο;

Και δεν μου λέτε, κυρίες και κύριοι συνάδελφοι -όχι μόνο του ΚΚΕ, αλλά και των υπολοίπων κομμάτων- δηλαδή εγώ πάω και κάνω τις επεμβάσεις στα απογευματινά χειρουργεία; Δεν πάνε οι χειρουργοί; Δεν πάνε οι αναισθησιολόγοι; Δεν πάνε οι νοσηλευτές; Ο κακός ο Γεωργιάδης πάει και χειρουργεί; Αυτοί όλοι που πάνε τι είναι; Είναι υπέρ της μεταρρύθμισης ή κατά της μεταρρύθμισης; Τι πιστεύετε; Και για όλη αυτή η φασαρία να μην γίνονται απογευματινά χειρουργεία, δεν το λέτε καθαρά, εμείς δεν επιβάλλουμε σε κανέναν με το ζόρι να πάει να κάνει απογευματινά χειρουργεία. Εγώ δεν έχω πει: «Όποιος χειρουργός δεν κάνει απογευματινά χειρουργεία μπαίνει σε διαθεσιμότητα ούτε όποιος διοικητής νοσοκομείου όπου δεν γίνονται απογευματινά χειρουργεία φεύγει».

Εμείς το μόνο που κάναμε είναι αυτό, ακούστε μία λέξη που σε εσάς τους κομμουνιστές δεν αρέσει πάρα πολύ, γιατί αυτή είναι και η βασική μας διαφορά, εμάς μας αρέσει: Εμείς δίνουμε την ελευθερία της επιλογής. Εμείς λέμε: «Σας αφήνουμε ελεύθερους να αποφασίσετε, αν θέλετε να κάνετε ή δεν θέλετε να κάνετε».

**ΛΙΑΝΑ ΚΑΝΕΛΛΗ:** Ελευθερία ναι, με τιμολόγιο!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ίδιο και στους χειρουργούς, το ίδιο και στους αναισθησιολόγους, το ίδιο και στους νοσηλευτές, το ίδιο και στους ασθενείς που θα επιλέξουν αν θέλουν να πάνε ή δεν θέλουν.

**ΓΕΩΡΓΙΟΣ ΜΑΡΙΝΟΣ:** Αφού θα πεθάνουν!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ούτε παίρνουμε κανέναν ασθενή με το ζόρι να τον πάμε στα απογευματινά χειρουργεία.

Εσείς –δικαίως, γιατί αυτή είναι η ιδεολογία σας- λέτε να τους το απαγορεύουμε και να είναι σύμφωνο με την ιδεολογία του κομμουνισμού. Ο κομμουνισμός -για όσους δεν ξέρουν- είναι υπέρ του κεντρικού σχεδιασμού της οικονομίας, όλα τα αποφασίζει το κράτος, στον κομμουνισμό δεν έχεις βούληση εσύ, απαγορεύεται να έχεις δικιά σου βούληση, το κράτος θα σου πει πότε θα χειρουργείς, αν θα γίνεις χειρουργός, αν θα γίνεις αναισθησιολόγος, αν θα γίνεις τραυματιοφορέας, αν θα πας στο άλφα νοσοκομείο, στο βήτα νοσοκομείο, εσύ δεν μπορείς να εκφράσεις καν άποψη. Αυτό είναι ο κομμουνισμός. Άρα, στη δική σας ιδεολογία είναι λογικό να λέτε: «Να τους το απαγορεύετε».

Στη δικιά μας ιδεολογία τώρα -είμαστε φιλελεύθεροι, γι’ αυτό μας αρέσει ο καπιταλισμός- λέμε ότι σε αφήνουμε ελεύθερο να αποφασίσεις. Τώρα, τι κρίμα για σας -τι κρίμα για σας!- που από ό,τι φαίνεται η πλειοψηφία των χειρουργών, των αναισθησιολόγων και των νοσηλευτών της χώρας τελικά μόλις τους δώσαμε την ελευθερία της επιλογής, παρά τη φασαρία, τις φωνές, τις κατηγορίες, «ο Άδωνις ο Υπουργός τι λέει;», σπεύσανε να πάνε στα απογευματινά χειρουργεία. Τόσο απλά, τόσο ήρεμα, τόσο ωραία!

Αγαπητοί κύριοι του ΚΚΕ, αυτός είναι και ο λόγος που κατέρρευσε η Σοβιετική Ένωση, αυτός είναι και ο λόγος που όπου κυβερνήσατε τα κάνατε χάλια, αυτός είναι και ο λόγος που τα μεγαλύτερα εγκλήματα της ιστορίας έχουν συνδεθεί με τον κομμουνισμό, για ποιον λόγο;

**ΓΕΩΡΓΙΟΣ ΜΑΡΙΝΟΣ:** Εδώ λες ψεματάκι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Διότι εσείς θέλετε να αντιστρέψετε την ανθρώπινη φύση. Δεν μπορείτε να αντιστρέψετε την ανθρώπινη φύση. Η ανθρώπινη φύση πηγαίνει σε μία συγκεκριμένη κατεύθυνση και οι γιατροί και οι νοσηλευτές και οι αναισθησιολόγοι ακολουθούν αυτή τη φυσική κατεύθυνση της ελευθερίας της επιλογής.

**ΓΕΩΡΓΙΟΣ ΜΑΡΙΝΟΣ:** Ανησυχείς!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, πολύ, τρέμω.

Τώρα, όσον αφορά λίγο τώρα τον Πειραιά –άκουσα ορισμένα πράγματα- και τον φέρνω ως παράδειγμα τον Πειραιά, για να καταλάβουμε το πρόβλημα -και κλείνω- γιατί κάνουμε μεταρρυθμίσεις.

**ΛΙΑΝΑ ΚΑΝΕΛΛΗ:** Η φύση θέλει Άδωνι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακούστε, λοιπόν.

Όχι, η φύση θέλει καπιταλισμό.

Πάμε, λοιπόν, να το εξηγήσουμε πολύ απλά και πολύ ωραία. Έρχεται η Βουλευτής Πειραιά του ΚΚΕ και αρχίζει τα προβλήματα για το «Τζάνειο», το «Μεταξά» και τα λοιπά, μάλιστα. Τέλος πάντων, για να μην παρεξηγηθώ, να δω και το νούμερο –ένα λεπτό, γιατί δυστυχώς, για να μιλήσω και εγώ λίγο αρχαία ελληνικά, γήρας γαρ ουκ έρχεται μόνον- τα έχω εδώ τα νούμερα για να τα πω. Είπα για τα προβλήματα στα νοσοκομεία. Κατ’ αρχάς, θα πω εγώ ότι δεν έχουν προβλήματα τα νοσοκομεία του ΕΣΥ; Προφανώς και έχουν. Τώρα έχουν; Πάντα είχαν!

**ΛΙΑΝΑ ΚΑΝΕΛΛΗ:** Στη φύση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ναι, πράγματι και αυτό σωστό είναι και στη φύση υπάρχουν προβλήματα. Όπως ξέρετε και εσείς πολύ καλά ελληνικά, ο βίος, τι είναι ο βίος ετυμολογικά; Προέρχεται από τη βία, από τη δύναμη. Γιατί ο βίος τι σημαίνει, τι είναι ο βίος; Είναι το διάνυσμα από τη γέννηση μέχρι τον θάνατο και χρειάζεται βία, δύναμη για να τον διανύσεις.

Γιατί χρειάζεται δύναμη, κυρία Κανέλλη; Το λέμε έτσι, μιλάμε ελληνικά τώρα. Γιατί λέει η ελληνική γλώσσα ότι τα γενέθλια τι είναι; Η μέρα που γεννά τους κόπους. Ήξεραν αυτοί που έφτιαχναν τη γλώσσα ότι ναι, η ζωή έχει προβλήματα. Χαίρω πολύ!

Πάμε, λοιπόν, τώρα, όμως, στο συγκεκριμένο.

**ΛΙΑΝΑ ΚΑΝΕΛΛΗ:** Η ελευθερία του αβίωτου να μου πεις ποια είναι!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Κανέλλη, μην διακόπτετε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε, εσείς, κυρία Βουλευτή του ΚΚΕ Πειραιώς, κυρία Μανωλάκου, πρόοδο στα νοσοκομεία του Πειραιά δεν διαπιστώσατε; Δεν γνωρίζετε ότι χάρη στα χρήματα της επάρατης Ευρωπαϊκής Ενώσεως και συγκεκριμένα του Ταμείου Ανάκαμψης κάνουμε ανακαίνιση σε όλο το Νοσοκομείο «Τζάνειο» μετά από –προσέξτε, κυρίες και κύριοι συνάδελφοι!- εξήντα χρόνια; Μετά από εξήντα χρόνια χάρη στην επάρατο Ευρωπαϊκή Ένωση, όπου μας έβαλε ο αείμνηστος Εθνάρχης Κωνσταντίνος Καραμανλής με όλους εσάς απέναντι, το Νοσοκομείο «Τζάνειο» αποκτάει πραγματικά δωμάτια ασθενών -και ντρέπομαι που το λέω, αλλά αυτή είναι η αλήθεια- δωμάτια με τουαλέτα, γιατί τα δωμάτια στο «Τζάνειο» ήταν χωρίς τουαλέτα.

**ΛΙΑΝΑ ΚΑΝΕΛΛΗ:** Να μας πει πόσοι πέθαναν!

**ΔΙΑΜΑΝΤΩ ΜΑΝΩΛΑΚΟΥ:** Όχι, κύριε Υπουργέ…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι! Όταν μιλούσατε, δεν ακούστηκε καμμία αντίδραση, παρακαλώ! Αφήστε τον Υπουργό να ολοκληρώσει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είδατε τη διαφορά; Στο «Μεταξά» δεν είδατε τη διαφορά; Δεν ξέρετε αυτή τη στιγμή στα νοσοκομεία της περιφέρειάς σας ότι έχουμε ανακαίνιση των κλινικών των ΤΕΠ, αγορά καινούργιου ιατροτεχνολογικού εξοπλισμού και στα δυο μεγάλα Νοσοκομεία του Πειραιά; Δεν το ξέρετε; Μία καλή κουβέντα για αυτά δεν είχατε να πείτε; Μόνο γκρίνια και μιζέρια;

Αυτή τη στιγμή, κυρίες και κύριοι συνάδελφοι της Νέας Δημοκρατίας, να ξέρετε και να είστε περήφανοι για αυτό, ακούστε τι γίνεται στα αλήθεια τώρα στο Εθνικό Σύστημα Υγείας και όχι αυτά που λένε όλη την ημέρα: Μέσω του Ταμείου Ανάκαμψης ανακαινίζουμε ογδόντα νοσοκομεία του ΕΣΥ από τα εκατόν είκοσι πέντε, μάλλον θα γίνουν και λίγα παραπάνω, ογδόντα πέντε τελικά θα ανακαινίσουμε, γιατί έχουμε βρει και άλλα χρήματα. Ογδόντα πέντε από τα εκατόν είκοσι πέντε νοσοκομεία του ΕΣΥ ανακαινίζονται, τα περισσότερα μετά από τριάντα και σαράντα χρόνια.

Ταυτόχρονα, ανακαινίζουμε από τα τριακόσια δεκαοχτώ κέντρα υγείας τα εκατόν πενήντα έξι, πάνω από 0,5 δισεκατομμύριο ευρώ είναι συνολικά οι πόροι του Ταμείου Ανάκαμψης που δίνονται για την ανακαίνιση του κτηριολογικού εξοπλισμού των νοσοκομείων.

Για φανταστείτε, διάγουμε την περίοδο με το μεγαλύτερο πρόγραμμα κτηριακής ανακαίνισης του Εθνικού Συστήματος Υγείας από την ίδρυσή του και ένα κόμμα της Αντιπολίτευσης, ένας Βουλευτής, δεν λέει μια καλή κουβέντα! Φοβερό!

Ταυτόχρονα, μέσω του Ταμείου Ανάκαμψης αγοράζουμε σύγχρονο υλικοτεχνικό εξοπλισμό 85 εκατομμυρίων ευρώ για να εξοπλίσουμε όλα τα νοσοκομεία της χώρας –γιατί τα περισσότερα έχουν ήδη πάρει μηχανήματα από το ΕΣΠΑ- για να έχουν τον καλύτερο δυνατό ιατροτεχνολογικό εξοπλισμό και δεν βρέθηκε ένας συνάδελφος να πει ένα «μπράβο» γι’ αυτό.

Αντιθέτως, να πω κάτι για την κ. Κανέλλη. Λέει ψέματα ο διοικητής του νοσοκομείου και άρα δεν μπορώ να τον πιστέψω; Θα το διαβάσω για να μη φανεί ότι το λέω από το μυαλό μου. Είπε η κ. Κανέλλη εδώ ότι στο νοσοκομείο «Αγία Σοφία» για να κάνει ένα παιδί λέει αξονική τομογραφία, κάνει έξι μήνες.

Λοιπόν, αξονική τομογραφία χωρίς αναισθησία, μέση αναμονή σήμερα στο «Αγία Σοφία» τρεις έως πέντε ημέρες. Αξονική τομογραφία με αναισθησία, πέντε μέρες. Μαγνητική τομογραφία, χωρίς αναισθησία τρεις έως πέντε μέρες. Μαγνητική τομογραφία με αναισθησία, δύο μήνες. Εξαιρούνται τα ογκολογικά περιστατικά τα οποία διεκπεραιώνονται με βάση το θεραπευτικό πρωτόκολλο –θα το πει ο γιατρός δηλαδή- και εδώ μιλάμε μόνο για τα τακτικά περιστατικά. Όλα τα έκτακτα διεκπεραιώνονται την ίδια μέρα.

Έχει καμμία σχέση αυτή η πραγματικότητα του νοσοκομείου με αυτό που είπε η σεβαστή κ. Κανέλλη; Για να λέμε μεταξύ μας παραμύθια και να βρίζουμε το σύστημα;

**ΛΙΑΝΑ ΚΑΝΕΛΛΗ:** Πήγαινε στην πραγματικότητα των γιατρών!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επίσης, να πω για το προσωπικό.

**ΛΙΑΝΑ ΚΑΝΕΛΛΗ:** Εκδοχή είναι! Δεν είναι πραγματικότητα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτά που σας διάβασα είναι το επίσημο πρωτόκολλο το ηλεκτρονικό του νοσοκομείου. Να ξέρετε, κυρία Κανέλλη, πως είμαστε πια στην εποχή που όλα είναι ηλεκτρονικώς καταγεγραμμένα. Κάντε μου κατάθεση εγγράφων, να σας το φέρω και γραπτώς.

**ΛΙΑΝΑ ΚΑΝΕΛΛΗ:** Πείτε μας για την αναμονή…

**ΠΡΟΕΔΡΕΥΩΝ (Γεώργιος Γεωργαντάς):** Κάντε μία γραπτή ερώτηση.

Παρακαλώ, κύριε Υπουργέ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σε δύο λεπτά κλείνω.

Για το προσωπικό, το 2019 το σύνολο του υπηρετούντος προσωπικού στο Εθνικό Σύστημα Υγείας ήταν εκατό χιλιάδες εργαζόμενοι. Σήμερα είναι εκατόν επτά χιλιάδες, δηλαδή 7% περισσότεροι. Με την προσθήκη που κάνουμε φέτος που είναι περίπου άλλες επτά χιλιάδες, θα είμαστε δεκαπέντε χιλιάδες περισσότεροι. Δηλαδή, το προσωπικό που συνεχώς μιλάμε για τις φοβερές και τρομερές ελλείψεις που έχει, είναι κατά 15% περισσότερο από τη μέρα που αναλάβαμε τη διακυβέρνηση της χώρας, με μέσο μισθό 20% περισσότερο από τη μέρα που αναλάβαμε τη διακυβέρνηση της χώρας. Αυτή είναι η φοβερή Κυβέρνηση Μητσοτάκη που δεν ενδιαφέρεται για τη δημόσια υγεία!

Έρχομαι, λοιπόν και λέω κάτι για να κλείσω.

Ακούστε, κυρίες και κύριοι συνάδελφοι. Το Εθνικό Σύστημα Υγείας έχει πολλά προβλήματα. Όλα τα εθνικά συστήματα υγείας έχουν μεγάλα προβλήματα. Έβλεπα προχθές διαμαρτυρίες διαφόρων Αριστερών στο Λονδίνο για το NHF που έλεγαν περίπου τα ίδια που λένε και εδώ, δηλαδή για πολλές αναμονές, «κάντε προσλήψεις», «αυξήστε τους μισθούς», τα ίδια. Δεν υπάρχει αμφιβολία ότι είναι αδύνατον να βρεις δημόσιο σύστημα χωρίς αναμονή. Ακόμα και στις βόρειες χώρες της Ευρώπης, τις πιο πλούσιες, τη Σουηδία, τη Νορβηγία –πήγα ταξίδι στην Ευρώπη και τα είδα- μία αναμονή σε ένα από τα μεγαλύτερα νοσοκομεία της Στοκχόλμης σε ημέρα εφημερίας είναι επτά ώρες. Ποιος σας είπε ότι μπαίνεις στο νοσοκομείο και βγαίνεις κατευθείαν; Τι είναι τα νοσοκομεία, περίπτερα; Πάντα, όλα τα νοσοκομεία σε εφημερία έχουν αναμονή. Δεν υπάρχει σύστημα χωρίς αναμονή στον πλανήτη. Τι λέμε στον κόσμο, ψέματα;

Τι κάνουμε, όμως, τώρα; Κάνουμε το εξής: Προσπαθούμε να βρούμε λύσεις σε ένα πραγματικό πρόβλημα και να οικοδομήσουμε το νέο ΕΣΥ, για το οποίο μακάρι να καταφέρουμε να το φτιάξουμε και να δουλέψει γιατί είναι πολύ κρίσιμο για την επιβίωση του συστήματος αυτού. Τι είναι αυτό που θέλω να σας πω; Εγώ είμαι φιλελεύθερος πολιτικός και είπα από την αρχή της ομιλίας μου ότι πιστεύω στον καπιταλισμό. Θέλω να ξεκαθαρίσω ένα πράγμα. Δεν υπάρχει κανένα κράτος στον κόσμο που έχει τη φιλοδοξία να παρέχει πλήρη πρόσβαση στις υπηρεσίες υγείας στους συμπολίτες του που να μην στηρίζεται στο δημόσιο σύστημα. Είναι αδύνατον με τους ιδιώτες να φτιάξεις σύστημα πλήρους κάλυψης του πληθυσμού σου. Αυτό αποδεικνύεται από το παράδειγμα των Ηνωμένων Πολιτειών της Αμερικής, όπου εκεί που δεν έχουμε δημόσιο σύστημα αλλά έχουμε μόνο ιδιωτικές ασφαλιστικές εταιρείες και ιδιωτικά νοσοκομεία, όποιος δεν έχει λεφτά θα πεθάνει στον δρόμο. Αυτή είναι η αλήθεια. Η Ευρώπη δεν είναι έτσι. Η Ελλάδα δεν είναι σίγουρα έτσι.

Στην Ελλάδα, λοιπόν, δεν μπορεί να υπάρχει καμμία, πιστεύω, κυβέρνηση –και σίγουρα δεν είναι η δική μας Κυβέρνηση αυτή- που θα παραμελήσει το Εθνικό Σύστημα Υγείας. Μόνο το Εθνικό Σύστημα Υγείας ως κορμός μπορεί να εξασφαλίσει την πρόσβαση των συμπολιτών σε ποιοτικές υπηρεσίες υγείας. Ο λόγος είναι πάρα πολύ απλός και θα συμφωνήσουμε εδώ και με το ΚΚΕ. Ο ιδιώτης έχει ως κεντρικό σκοπό το κέρδος. Άρα δεν μπορεί να φτιάξει μονάδες ούτε να παρέχει υπηρεσίες εκεί που εκ προοιμίου ξέρει ότι θα έχει ζημία. Το κράτος, όμως, θα πάει και θα φτιάξει νοσοκομεία και κέντρα υγείας και θα παρέχει υπηρεσίες υγείας εκεί που έχει ζημιά. Αυτή είναι η βασική διαφορά. Γι’ αυτό και είμαστε υποχρεωμένοι –και το θέλουμε και το φροντίζουμε- να ενισχύουμε το δημόσιο Εθνικό Σύστημα Υγείας.

(Χειροκροτήματα από την πτέρυγα της Νέας Δημοκρατίας)

Πού είναι, όμως, το πρόβλημα τώρα και ποια είναι η μεγάλη διαφορά με το παρελθόν; Όταν η Ελλάδα είχε ανεργία 20% και έκανε πρόσκληση το δημόσιο να προσλάβει γιατρούς και νοσηλευτές, δέκα ζητούσε, πενήντα πήγαιναν. Ήταν πολύ εύκολο να καλύψει τις θέσεις. Τώρα που η ανεργία είναι κάτω από το 8% στην πραγματικότητα και κυρίως υπάρχει μεγάλο έλλειμμα ιατρικού και νοσηλευτικού προσωπικού σε όλες τις χώρες της Ευρωπαϊκής Ένωσης και άρα πάρα πολλοί έχουν την ευκαιρία να φύγουν στο εξωτερικό, τι έχει συμβεί; Έχει ανέβει εξαιρετικά το επίπεδο των αμοιβών τους τόσο σε άλλες ευρωπαϊκές χώρες, όσο και στην Ελλάδα στον ιδιωτικό τομέα. Η διαφορά πια της αμοιβής μεταξύ ενός λειτουργού του ΕΣΥ και ενός αντίστοιχου γιατρού ή νοσηλευτού στον ιδιωτικό τομέα είναι πάρα πολύ μεγάλη, τόσο μεγάλη που πια η ιδέα να πας στο ΕΣΥ για να έχεις τη μονιμότητα, αντί να πας σε μία ιδιωτική κλινική για να πάρεις μεγαλύτερο μισθό, αρχίζει να γέρνει προς την ιδιωτική υγεία και, άρα, όταν θα κάνεις πρόσκληση δέκα θέσεων, δεν θα σου έρχονται πενήντα, αλλά πέντε! Οι πέντε μένουν άγονες και από αυτούς που μέσα εργάζονται, μετά από λίγο καιρό κι αυτοί το ξανασκέφτονται. Οι μισοί παραιτούνται και γυρνάνε και αυτοί στον ιδιωτικό τομέα, για να παίρνουν τις μεγάλες αμοιβές.

Τι λέει η Αριστερά και δυστυχώς ένα μεγάλο τμήμα της Αντιπολιτεύσεως; Και λέω «δυστυχώς», γιατί άνθρωποι που κυβέρνησαν πρέπει να έχουν και λίγο μυαλό. Λέει: «Διπλασιάστε τους μισθούς».

Πρώτο και κυριότερο, ποιος σας είπε ότι αυτό θα είναι αρκετό; Θα φέρω ένα παράδειγμα. Ο μέσος αναισθησιολόγος στον ιδιωτικό τομέα στην Ελλάδα βγάζει 10 χιλιάρικα κατευθείαν. Αν διπλασιάσουμε τον μισθό των 2.000 ευρώ και το κάνουμε 4.000, πάλι υπολειπόμεθα κατά 6.000 ευρώ. Άρα, πρέπει να τριπλασιάσουμε ή και να τετραπλασιάσουμε. Όμως, ας μείνουμε στο διπλάσιο. Πόση είναι η μισθοδοσία του ΕΣΥ; Είναι 3 δισεκατομμύρια τον χρόνο. Μάλιστα. Άρα, για να τον διπλασιάσουμε, θέλουμε άλλα 3 δισεκατομμύρια. Πολύ ωραία. Πού θα τα βρούμε τα 3 δισεκατομμύρια;

**ΜΙΧΑΗΛ ΚΑΤΡΙΝΗΣ:** Τρία δισεκατομμύρια είναι όλοι οι εργαζόμενοι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λέει ο κ. Κατρίνης ότι τρία δισεκατομμύρια είναι όλοι όσοι εργάζονται στο ΕΣΥ. Άρα εσείς τι λέτε, κύριε Κατρίνη; Να αυξήσουμε μόνο των γιατρών; Οι γιατροί είναι περίπου 700 εκατομμύρια ευρώ. Μόνο των γιατρών;

**ΜΙΧΑΗΛ ΚΑΤΡΙΝΗΣ:** Εσείς λέτε ότι έχετε έλλειμμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δηλαδή, να πάμε σε ένα ΕΣΥ στο οποίο θα κάνουμε δύο ταχύτητες;

**ΜΙΧΑΗΛ ΚΑΤΡΙΝΗΣ:**  Όχι. Εσείς λέτε ότι έχετε έλλειμμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω πολύ να ακούσω τον κ. Ανδρουλάκη να λέει ότι επίσημη πρόταση του ΠΑΣΟΚ είναι να αυξήσουμε τους μισθούς μόνο των γιατρών και κανενός άλλου στο ΕΣΥ. Θέλω να σας ακούσω να το λέτε.

**ΜΙΧΑΗΛ ΚΑΤΡΙΝΗΣ:**  Θα με ακούσετε μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτό δεν μπορεί να γίνει όμως, γιατί θα γινόταν «το» χάος στα νοσοκομεία.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι σημαίνει αυτό όμως; Σημαίνει ότι αν δεν μας πείτε από πού θα βρούμε αυτά τα 3 δισεκατομμύρια, πείτε: «Διπλασιάζω τον ΕΝΦΙΑ». Μάλιστα. Να πείτε: «Εγώ είμαι κατά της ιδιοκτησίας και βάλτε ΕΝΦΙΑ 100% πάνω και δώσε τα στο ΕΣΥ».

**ΓΕΩΡΓΙΟΣ ΜΑΡΙΝΟΣ:** Και πάλι δεν φθάνει!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πείτε: «Φέρτε κι έναν επιπλέον φόρο, τον φόρο επαγγελματιών» για τα 700 εκατομμύρια! Πείτε το!

**ΕΜΜΑΝΟΥΗΛ ΣΥΝΤΥΧΑΚΗΣ:** Πάρτε τα από τα F-35!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μπράβο! Και μου λέει ο κ. Συντυχάκης το αμίμητο –κι ευτυχώς που μου το θύμισε- «Πάρτε τα από τα F-35».

Κύριε Συντυχάκη, για τα F-35 δεν έχουμε δώσει ακόμα ούτε 1 ευρώ. Έχουμε πληρώσει ακριβώς «μηδέν». Θα πληρώσουμε σε περίπου δέκα χρόνια από σήμερα.

Αν, λοιπόν, πούμε στους γιατρούς μας: «Θα σου διπλασιάσω τον μισθό σου, κύριε λειτουργέ του ΕΣΥ και πάρε από τα F-35 τα λεφτά, δηλαδή μετά από δέκα χρόνια», πόση επιτυχία λέτε να έχουμε με τις προσλήψεις;

Άρα, επανερχόμαστε στην ουσία και κλείνω. Επειδή στην πραγματικότητα ούτε το ΠΑΣΟΚ όταν ήταν κυβέρνηση διπλασίασε τους μισθούς ούτε ο ΣΥΡΙΖΑ όταν κυβέρνησε διπλασίασε τους μισθούς ούτε εμείς μπορούμε να διπλασιάσουμε τους μισθούς, όχι επειδή είμαστε κακοί άνθρωποι, αλλά γιατί δεν έχουμε τα λεφτά. Όμως, όταν η διαφορά μεταξύ του δημοσίου και του ιδιωτικού τομέα ήταν μικρή, αυτό δεν έκανε μεγάλη ζημιά στο σύστημα. Τώρα που η διαφορά είναι πολύ μεγάλη, καθίσταται για το σύστημα ζήτημα ζωής και θανάτου να το επανασχεδιάσουμε έτσι ώστε να είναι πλέον συμφέρον για κάποιον να πάει στο Εθνικό Σύστημα Υγείας.

Τα απογευματινά χειρουργεία, λοιπόν, είναι ένας κρίκος απ’ αυτή τη μεταρρύθμιση. Να ξέρει ο χειρουργός και ο νοσηλευτής ότι θα πάει στο ΕΣΥ, αλλά αν δουλέψει παραπάνω, θα βγάλει παραπάνω λεφτά μέσω των απογευματινών χειρουργείων. Γιατί βάζουμε το άρθρο για τη δυνατότητα παροχής ιδιωτικού έργου; Για έναν πολύ απλό λόγο. Θα πει κάποιος ευλόγως: «Ναι, κύριε Υπουργέ, με τις χειρουργικές ομάδες υπάρχει αυτό, αλλά οι υπόλοιποι; Δεν θα πάρουν αυτοί παραπάνω εισοδήματα;». Τους δίνουμε, λοιπόν, τη δυνατότητα να κάνουν ιδιωτικό έργο και με αυτό να αυξήσουν κι αυτοί το εισόδημά τους και, άρα, η διαφορά μεταξύ των δύο να μειωθεί και με αυτόν τον τρόπο το σύστημα να προσελκύσει περισσότερο προσωπικό.

Δηλαδή, κάθε φορά που κάποιος από εσάς σηκώνεται και λέει: «Κάντε περισσότερες προσλήψεις», πρέπει να μας πει και με ποιον τρόπο θα πείσουμε τους γιατρούς και τους νοσηλευτές να έρθουν στο ΕΣΥ. Και μη νομίζετε ότι αυτό είναι πρόβλημα της Ελλάδος. Μη νομίζετε. Σήμερα, σε επίπεδο Ευρωπαϊκής Ενώσεως…

**ΠΡΟΕΔΡΕΥΩΝ (Γεώργιος Γεωργαντάς):** Έχετε και δευτερολογία, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** …υπάρχει έλλειμμα ενός εκατομμυρίου γιατρών και το μεγαλύτερο πρόβλημα σε όλα τα εθνικά συστήματα είναι η έλλειψη νοσηλευτών. Υπάρχουν χώρες της Ευρωπαϊκής Ενώσεως που έχουν φέρει νοσηλευτές από τρίτες χώρες γιατί δεν βρίσκουν νοσηλευτές να βάλουν στα νοσοκομεία τους.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Γιατί δεν έχουν γιατρούς;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτά, λοιπόν, τα προβλήματα είναι προβλήματα κοινά και αντί να τσακωνόμαστε για τα αυτονόητα, βάλτε λίγο πλάτη να γίνουμε καλύτεροι μια ώρα αρχύτερα και να σώσουμε το Εθνικό Σύστημα Υγείας, το οποίο όλοι το αγαπάμε, όλοι το σεβόμαστε και όλοι το χρειαζόμαστε. Εύχομαι να είναι αχρείαστο για όλους μας, αλλά το πιθανότερο επειδή είμαστε θνητοί, κάποτε μπορεί και να το χρειαστούμε.

Και όταν θα το χρειαστούμε πρέπει να είναι εκεί να λειτουργεί με καλούς γιατρούς, με καλούς νοσηλευτές. Και αυτό κάνει αυτή η Κυβέρνηση όσο μπορεί περισσότερο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μέλη του Σωματείου Συνταξιούχων του Οργανισμού Ασφάλισης Ελευθέρων Επαγγελματιών Επαρχίας Θήβας «Η Ελπίδα».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Συντυχάκη, μόνο επί προσωπικού μπορείτε να έχετε τον λόγο. Εδώ υπήρξε μια συγκεκριμένη αναφορά επί συγκεκριμένων ζητημάτων, δεδομένων. Ακούστε, σας παρακαλώ. Τώρα έχει τον λόγο ο Κοινοβουλευτικός σας Εκπρόσωπος. Υπάρχει δευτερολογία από τον εισηγητή σας. Ό,τι στοιχείο -γιατί για στοιχείο μιλάμε- δώστε το σε έναν από τους δύο για να το δώσει.

**ΛΙΑΝΑ ΚΑΝΕΛΛΗ:** Όταν προσβάλλει και διαστρεβλώνει επί προσωπικού δικαιούται τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Εγώ έχω τη δυνατότητα να δώσω μόνο επί προσωπικού. Επί προσωπικού είπε συγκεκριμένα στοιχεία. Αν έχετε άλλα στοιχεία, ας τα δώσει ένας από τους ομιλητές σας. Το προσωπικό είναι συγκεκριμένο. Παρακαλώ, να το καταλάβετε.

Θα σας δώσω ένα λεπτό για να μιλήσετε επί προσωπικού. Να δω την αιτιολόγηση του προσωπικού. Έχετε ένα λεπτό.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα τοποθετηθώ επί του προσωπικού διότι με αποκάλεσε ψεύτη. Δηλαδή παραποίησε τα όσα ανέφερα από το Βήμα της Βουλής. Μπορεί ο κύριος Υπουργός να παραποιεί την πραγματικότητα, κάνει όμως και πολιτικές ακροβασίες, διότι τα όσα είπε από το Βήμα της Βουλής δεν ήταν τίποτα περισσότερο και τίποτα λιγότερο από αυτά τα οποία λέει το ίδιο το σωματείο, ο Σύλλογος Εργαζομένων Γενικού Νοσοκομείου Αγίου Νικολάου στις 19 Μαρτίου 2024, αριθμός πρωτοκόλλου 21/2024. Αναρωτιέται το σωματείο: Είναι δυνατόν ο Υπουργός Υγείας να μην γνωρίζει ποια νοσοκομεία εφημερεύουν κάθε μέρα;

Ο κύριος Υπουργός μίλησε στη ΕΡΤ το πρωί της Τρίτης 19 Μαρτίου για το περιστατικό με την τραγική απώλεια του τριαντατριάχρονου και ανέφερε ότι: «Το νοσοκομείο του Αγίου Νικολάου το βράδυ της Κυριακής 17 Μαρτίου που μεταφέρθηκε ο τραυματίας δεν εφημέρευε». Εδώ είναι και το βίντεο για τα όσα είπε ο κύριος Υπουργός. Όμως η πραγματικότητα είναι ακριβώς αντίθετη από αυτό που είπε ο κύριος Υπουργός αφού το νοσοκομείο Αγίου Νικολάου εφημερεύει κάθε μέρα, τριακόσιες εξήντα πέντε μέρες τον χρόνο, όπως φαίνεται και από τον σχετικό χάρτη στη σελίδα της 7ης ΥΠΕ την οποία έχει το συγκεκριμένο δημοσίευμα και προσκόμισε ο σύλλογος εργαζομένων. Άρα δεν μπορεί να το διαψεύσει ο κύριος Υπουργός. Το αποτέλεσμα, λοιπόν, του τριαντατριάχρονου ήταν η υποστελέχωση ως αποτέλεσμα της πολιτικής της Κυβέρνησης της Νέας Δημοκρατίας και όλων των προηγούμενων Κυβερνήσεων.

Το περιστατικό τους καρκινοπαθούς είναι και αυτό ακριβώς αυτό το αποτέλεσμα της πολιτικής και για το φάρμακο αλλά και για το pet scan το οποίο αρνήθηκε η Κυβέρνηση, η 7η ΥΠΕ και ο δικός της διοικητής να το έχει σε ολοήμερη λειτουργία. Έστειλε επιστολή η διευθύντρια της συγκεκριμένης υπηρεσίας προς το Υπουργείο και προς την 7η ΥΠΕ που ζητούσε ολοήμερη λειτουργία του pet scan. Για αποκατάσταση της αλήθειας.

Άρα να ζητήσει ο κύριος Υπουργός συγγνώμη και όχι εγώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Συντυχάκη, ακούστηκαν νομίζω αυτά που θέλατε να πείτε.

Κύριε Υπουργέ, θέλετε τον λόγο;

**ΜΙΧΑΗΛ ΚΑΤΡΙΝΗΣ:** Αυτό που κάνετε, δεν προβλέπεται. Το ξέρετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ακούστε, κύριε Συντυχάκη. Ανέβασα ήδη το βίντεο του κ. Μανουσάκη. Μπορείτε να το δείτε τώρα στα social media στο 1 λεπτό και 50 δευτερόλεπτα. Λέει ο ίδιος «δεν ευθύνεται το νοσοκομείο και ο χειρουργός ήρθε και τον περίμενε όταν ήρθε το ασθενοφόρο». Άρα, η ιδέα και η σύνδεση ελλείψεων προσωπικού με τον θάνατο αυτού του ατυχούς συμπολίτη μας, είναι ψευδής.

Δεύτερον, εγώ δεν είπα ότι δεν εφημέρευε το νοσοκομείο, όπως ψευδώς λέτε. Είπα δεν εφημέρευε η χειρουργική κλινική. Άλλο το ένα, άλλο το άλλο.

Ευχαριστώ πολύ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το αλλάξαμε τώρα.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Από τα Πρακτικά μπορεί να αναζητηθεί αυτό. Αυτό για την κλινική το είπε και πριν. Οφείλουμε να το αναγνωρίσουμε. Είπε ότι η κλινική δεν εφημέρευε. Το είπε. Να το ζητήσουμε απ’ τα Πρακτικά.

Ξεκινάμε με τους Κοινοβουλευτικούς Εκπροσώπους. Παρακαλώ τον κ. Καραθανασόπουλο. Διευκρινίζω σε όλους τους Κοινοβουλευτικούς Εκπροσώπους ότι δικαίωμα δευτερολογίας έχει μόνο αυτός από την Κοινοβουλευτική Ομάδα που έχει κάνει την επίκαιρη επερώτηση. Ο κ. Καραθανασόπουλος. Εκτός αν θέλει να κάνει χρήση και της δευτερολογίας. Θα μας πει αυτός.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Με την ανοχή σας, κύριε Πρόεδρε, γιατί ο κ. Γεωργιάδης είπε πάρα πολλά.

**ΠΡΟΕΔΡΕΥΩΝ (Γεώργιος Γεωργαντάς):** Πάντα υπάρχει ανοχή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θέλω πλήρη ανοχή. Μ’ αρέσει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατ’ αρχάς για αποκατάσταση της ιστορικής αλήθειας, τα μεγαλύτερα εγκλήματα, κύριε Υπουργέ, τα έχει κάνει ο καπιταλισμός. Δύο παγκόσμιους πολέμους μέχρι τώρα και συνεχίζετε η δουλειά. Επεμβάσεις ιμπεριαλιστικές, φτώχεια, εξαθλίωση για τη συντριπτική πλειοψηφία των λαών της γης, διεύρυνση της ψαλίδας ανάμεσα στις δυνατότητες και στο επίπεδο ικανοποίησης των αναγκών. Διεύρυνση των ανισοτήτων σε τεράστιο βαθμό.

Δεύτερον, ό,τι και να κάνετε, κύριε Υπουργέ, δεν διαγράφονται τα ιστορικά επιτεύγματα του σοσιαλισμού παρ’ όλα τα λάθη του. Και γι’ αυτό εσείς που προσπαθείτε να τα διαγράψετε μονοκονδυλιά καταντάτε να είστε εμπαθής. Και η εμπάθεια δεν βοηθάει στο να βγουν ορισμένα χρήσιμα συμπεράσματα, για παράδειγμα. Το λέω αυτό γιατί δεν μπορείτε να μην ξέρετε, να μη βιώσατε την εποχή της πανδημίας, τα ανεπτυγμένα κράτη της Ευρωπαϊκής Ένωσης που προσπαθούσαν, «ο σώζων εαυτόν σωθήτω», να κλέψουν από παντού μπας και βρουν απλά αναλώσιμα, ενώ η Κούβα με όλα τα προβλήματα που έχει με το εμπάργκο πενήντα χρόνων, έστελνε μπριγάδες αλληλεγγύης στην Ιταλία, στην Ισπανία, στην Πορτογαλία και αλλού με γιατρούς, νοσηλευτές, φάρμακα και αναλώσιμα. Ή δεν μπορεί να θυμόσαστε τα νοσοκομεία στη σοσιαλιστική Βουλγαρία που γέμιζαν από Έλληνες της βορείου Ελλάδας για να πάνε να βρουν την υγειά τους. Εκείνη την εποχή, πριν από τριάντα χρόνια και όχι τώρα. Και καταλαβαίνετε, λοιπόν, πάρα πολύ καλά ότι αυτή την πραγματικότητα ούτε οι ίδιοι οι καπιταλιστές δεν μπορούν να την αμφισβητήσουν, την έχουν αποδεχθεί για τα τεράστια άλματα και τα βήματα που έκανε η Σοβιετική Ένωση στα ζητήματα της υγείας, μιας και γι’ αυτά συζητάμε.

Δεύτερον, κύριε Υπουργέ, εμείς δεν βρίζουμε το ΕΣΥ, το σύστημα υγείας, όπως είπατε. Εμείς τι καταγγέλλουμε; Καταγγέλλουμε τη σημερινή Κυβέρνηση με την πολιτική της, όπως καταγγέλλαμε και τις προηγούμενες κυβερνήσεις για την πολιτική τους στα συστήματα της υγείας. Καταγγέλλουμε την πολιτική της Ευρωπαϊκής Ένωσης για τα ίδια ζητήματα που έχουν οδηγήσει στη σημερινή οικτρή κατάσταση το σύστημα υγείας στη χώρα μας και όχι μόνο. Και το «όχι μόνο» το επιβεβαιώνει ο ίδιος ο ευρωπαϊκός οργανισμός, το Ευρωπαϊκό Παρατηρητήριο Συστημάτων Υγείας και Πολιτικών Υγείας που μετά από την πανδημία λέει ότι το 42% των πολιτών της Ευρώπης δεν μπόρεσε να καλύψει ιατρικές ανάγκες, ανάγκες ιατρών διαφορετικών ειδικοτήτων μεταξύ άλλων ψυχικής υγείας και οδοντιατρικής. Γιατί; Γιατί είναι υψηλό το κόστος, μεγάλη η απόσταση και μεγάλη η αναμονή. Σας θυμίζει κάτι αυτό και για την Ελλάδα; Δεν το φωτογραφίζει; Ή μήπως δεν έγινε φανερή η γύμνια των συστημάτων υγείας της Ευρωπαϊκής Ένωσης αλλά και του αμερικανικού με την πανδημία; Κατέρρευσαν. Κατέρρευσαν κυριολεκτικά. Το Μπέργκαμο είναι, για παράδειγμα, τρανή απόδειξη για το ιταλικό σύστημα.

Εμείς, κύριε Υπουργέ, είναι φανερό ότι έχουμε άλλη λογική, τελείως διαφορετική από τη δική σας. Εμείς θεωρούμε ότι η υγεία είναι κοινωνικό δικαίωμα. Πρέπει όλοι να την απολαμβάνουν ανεξάρτητα οικονομικών δυνατοτήτων, χωρίς εξαιρέσεις, χωρίς διακρίσεις και, μάλιστα, σε υψηλό επίπεδο με βάση και τις δυνατότητες που δίνει σήμερα η επιστήμη και η τεχνολογία. Εσείς και ο καπιταλισμός γενικά, το θεωρεί εμπόρευμα για την αποκόμιση κέρδους. Και μάλιστα, με τάση αυτή η εμπορευματοποίηση συνεχώς να διευρύνεται για να φτάσουμε στα σημερινά συντρίμμια τα οποία παρακολουθούμε. Το θεωρητικό υπόβαθρο ποιο είναι; Το αναφέρατε κι εσείς: η ελευθερία επιλογής, λέτε. Αλήθεια; Σε μια κοινωνία οικονομικών ανισοτήτων υπάρχει η ελευθερία επιλογής; Δηλαδή, ο άνεργος, ο φτωχός και εξαθλιωμένος τι δυνατότητα επιλογής έχει; Απλώς να πάει σε κάποιο ράντζο.

Βεβαίως, υπάρχει ένα 5%, 10% που έχει τεράστιες δυνατότητες επιλογής. Εμάς δεν μας ενδιαφέρει ούτε αυτό το 5% ούτε αυτό το 10%. Μας ενδιαφέρει η συντριπτική πλειοψηφία, όλοι να μπορούν να έχουν πρόσβαση σε αναβαθμισμένες παροχές υγείας. Και αυτή, λοιπόν, η λογική της ελεύθερης επιλογής, που με συνέπεια υπηρετείτε εσείς, αλλά υπηρέτησαν και τα άλλα κόμματα, οδήγησε στην όλο και μεγαλύτερη υποβάθμιση του δημόσιου συστήματος υγείας, στην ενίσχυση του ιδιωτικού και στην περαιτέρω αναβάθμισή του.

Η υποχρηματοδότηση είναι φανερή. Πέρα από το τι ποσοστό δίνει ο λαός από την τσέπη του και άμεσα και έμμεσα και ιδιωτική συμμετοχή και μέσω των ασφαλιστικών εισφορών, αλλά και η κρατική δαπάνη, φορολογία του λαού είναι.

Και επειδή είστε και αλχημιστής, συγγνώμη, 3 δισεκατομμύρια ευρώ; Εγώ θα σας πω έναν φόρο, τον οποίον δεν εφάρμοσε καμμία κυβέρνηση. Μιλάω για το φόρο στη μεγάλη ακίνητη περιουσία των offshore εταιρειών, 5 δισεκατομμύρια ευρώ κατ’ έτος. Από το 2012 έχει θεσπιστεί και δεν εφαρμόστηκε ποτέ. Πρόκειται για τη μεγάλη ακίνητη περιουσία που διακρατούν οι offshore. Είναι 5 δισεκατομμύρια ευρώ το χρόνο. Αυτό μόνο. Δεν θα σας πω να φορολογήσετε τους εφοπλιστές, τους μεγαλοβιομήχανους, τους μεγαλοτραπεζίτες, που έχουν και αναβαλλόμενο φόρο. Αυτό μόνο. Γιατί δεν το κάνετε;

Να, λοιπόν, πως βρίσκονται τα χρήματα, άμα θέλει κάποιος να βρει.

Δεύτερον, είναι η υποστελέχωση. Όχι δεν υπάρχει, αλλά δεν θέλετε. Και τα παραδείγματα είναι τραγικά. Αναφέρθηκαν και οι προηγούμενοι ομιλητές του ΚΚΕ για την τραγική εικόνα που παρουσιάζει. Να σας μιλήσω για το νοσοκομείο του Πύργου; Δεν υπάρχει παθολόγος, εδώ και δεκαετίες…

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Θα του τα πω εγώ τώρα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, αλλά και επί δικής σας κυβερνήσεως, πάλι δεν υπήρχε παθολόγος.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Υπήρχαν. Εφημέρευε κανονικά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Επί δεκαετίας δεν υπάρχει παθολόγος στο νοσοκομείο του Πύργου. Είναι ένας με απόσπαση και οι υπόλοιποι καλύπτονται με μετακίνηση από την Πάτρα, την Τρίπολη και από αλλού.

Να σας πω για την Κεφαλονιά, που είχα πάει πρόσφατα, που είναι νησί με δυσκολία πρόσβασης; Υπήρχαν δύο μονάδες του ΕΚΑΒ, από τις οποίες η μία κάνει τις διακομιδές στην Πάτρα και η άλλη μένει για να καλύψει όλο το νησί. Και άμα συμβούν δύο ατυχήματα; Θα κάνεις επιλογή ατυχήματος; Να σας μιλήσω για το νοσοκομείο ότι έχει το 50% μόνο του ιατρικού προσωπικού και λείπουν συγκεκριμένες ειδικότητες; Αναφέρω μια, δύο ενδεικτικά γιατί δεν έχω και πολύ χρόνο. Γυναικολόγος, αιματολόγος, ΩΡΛ, μιλάμε για απλές ειδικότητες και είναι ένα νησί τουριστικό. Για να μη σας πω ότι το νοσοκομείο του Αργοστολίου έχει μια μονάδα πλήρως εξοπλισμένη, Κλινικής Ψυχικής Ιατρικής, από δωρεά και δεν λειτουργεί γιατί δεν υπάρχουν οι ψυχίατροι και το νοσηλευτικό προσωπικό. Έχει μια μονάδα πλήρως εξοπλισμένη, Εντατικής Θεραπείας, η οποία δεν λειτουργεί γιατί δεν υπάρχει το απαραίτητο προσωπικό.

Αυτά τι σημαίνουν; Υποβάθμιση. Και βεβαίως, πέρα από την υποβάθμιση και την υποστελέχωση, έχουμε και τις συγχωνεύσεις. Νοσοκομείο Θώρακος στην Πάτρα το έκλεισε ο ΣΥΡΙΖΑ και το μετέφερε στον «Άγιο Ανδρέα». Από σαράντα κλίνες, έμεινε με δέκα κλίνες τώρα η Πνευμονολογική Κλινική στον «Άγιο Ανδρέα». Δεν είναι υποβάθμιση αυτό;

Και όλα αυτά, λοιπόν, γιατί είστε ανορθολογιστές. Αντί, λοιπόν, το σύστημα υγείας να κτιστεί με βάση τη λογική: Πρώτον, πρόληψη ολοκληρωμένη για όλο τον λαό με σύγχρονα ολοκληρωμένα προγράμματα. Δεύτερον, πρωτοβάθμια φροντίδα υγείας πλήρως στελεχωμένη είκοσι τέσσερις ώρες το εικοσιτετράωρο για να αποσυμφορηθούν και τα νοσοκομεία. Και τρίτον, τα νοσοκομεία πλήρως ανεπτυγμένα, όπως θα έπρεπε να είναι.

Αλλά εσείς είσαστε ανορθολογιστές και προχωράτε σε μια σειρά από ζητήματα ακόμα χειρότερα. Πού θα οδηγηθεί το σύστημα υγείας; Για παράδειγμα, τα απογευματινά χειρουργεία. Πανηγυρίζετε ότι έχει αποδοχή από τον κόσμο, αλλά το ανήθικο δίλημμα που βάζετε στους ασθενείς, το ανήθικο δίλημμα δεν θα το σκεφτείτε; Να επιλέξουν αν θα πρέπει να περιμένουν τρία και τέσσερα και πέντε χρόνια για να κάνουν εγχείρηση -με τις όποιες επιπτώσεις στην υγεία τους- ή να πληρώσουν. Και εσείς τους οδηγείτε στο να πληρώσουν. Αυτό το δίλημμα για εσάς, δεν υπάρχει.

Κατηγορήσατε το ΚΚΕ ότι φωνάζει για τα νέα χαράτσια 1 έως 3 ευρώ σε απεικονιστικές εξετάσεις που θα δίνουμε στα ιδιωτικά διαγνωστικά κέντρα…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, συγγνώμη, για να έχετε δικαίωμα τριτολογίας, παρακαλώ ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι, δύο παρατηρήσεις θα ήθελα να κάνω και να απαντήσω στα ερωτήματα που έβαλε ο κύριος Υπουργός.

Ποιος θα τα πληρώνει, κύριε Υπουργέ, αυτά; Ο λαός που αναγκάζεται να προσφύγει εκεί γιατί δεν μπορεί να περιμένει ένα εξάμηνο ή τέσσερις μήνες για να κάνει εξετάσεις στα νοσοκομεία και στα κέντρα υγείας. Τον οδηγείτε, λοιπόν, εκεί και τα πληρώνει. Και ποιος κερδίζει; Γιατί δεν λέτε ποιος κερδίζει; Κερδίζουν τα ιδιωτικά διαγνωστικά κέντρα. Και μάλιστα, πολλά από αυτά, θα τους τα επιστρέψετε ως clawback, ιδιαίτερα στις φαρμακοβιομηχανίες, για να κάνουν –λέει- έρευνα, άρα να κερδίσουν περισσότερα.

Να, λοιπόν, ποια είναι τα ζητήματα. Βγήκατε και κατηγορήσατε το ΚΚΕ για το ότι είναι αντίθετο με το πακέτο κοστολόγησης των ιατρικών πράξεων. Βεβαίως είμαστε αντίθετοι. Είναι ένα εργαλείο –λέει- για να αντιμετωπίσουν την κλοπή. Μπράβο σας. Παραδέχεστε, λοιπόν, ότι το σύστημά σας βασίζεται στην κλοπή. Διότι το κέρδος οδηγεί στην κλοπή. Διαφορετικά, γιατί να υπήρχε; Υπάρχουν τα συμφέροντα, γι’ αυτό υπάρχει η κλοπή. Και θέλετε –λέτε- να αντιμετωπίσετε την κλοπή.

Αλλά να σας θυμίσω, κύριε Υπουργέ, ότι το κάθε εργαλείο εξαρτάται από το πώς το χρησιμοποιείς. Και το μαχαίρι εργαλείο είναι είτε για να κόψεις ψωμί είτε για να σκοτώσεις. Άρα, λοιπόν, αυτό το σύστημα δεν θα το κάνετε για να εξορθολογίσετε τις δαπάνες ή ακόμα και αν αυτό το εξορθολογίσετε, θα δώσετε από άλλη τσέπη τα χρήματα στους επιχειρηματικούς ομίλους. Το κάνετε ως κόφτη των παρεχόμενων υπηρεσιών για τον λαό, που θα καταφεύγει σε αυτά τα νοσοκομεία και σε αυτές τις κλινικές για να αντιμετωπίσει τα σοβαρά προβλήματα υγείας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Με αυτά λοιπόν, ολοκλήρωσα, κύριε Πρόεδρε, στα βασικά ζητήματα τα οποία έβαλε.

Εμείς το λέμε καθαρά, κύριε Υπουργέ, ότι αυτή η κατάσταση δεν μπορεί να συνεχιστεί. Είναι υπόθεση όλου του λαού και των υγειονομικών να ανατρέψουν την εξέλιξη αυτή των πραγμάτων, να συγκρουστούν με αυτή την πολιτική -με τις αιτίες και τους υπεύθυνους- στον δρόμο της αμφισβήτησης της κυρίαρχης πολιτικής και της πολιτικής της Ευρωπαϊκής Ένωσης. Διότι, ναι, είναι εφικτό και δυνατό σήμερα το πρόγραμμα του ΚΚΕ και ο σοσιαλισμός να απαντήσει και να δώσει άμεσα λύσεις σε όλα αυτά τα ζητήματα τα οποία αντιμετωπίζει η ανθρωπότητα.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με τον Κοινοβουλευτικό Εκπρόσωπο της Νέας Δημοκρατίας, τον κ. Πλεύρη.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, αυτή τη συζήτηση την έχουμε κάνει πολλές φορές και με την προηγούμενη ιδιότητά μου σε αυτό το Κοινοβούλιο, στην προηγούμενη θητεία, και πάντοτε προσπαθούσαμε εμείς στη Νέα Δημοκρατία να φέρουμε τα στοιχεία, για να μιλήσουμε για στοιχεία και μετά να δούμε τις πολιτικές.

Πολλές φορές τα στοιχεία, να ξέρετε, είναι θέματα τα οποία δεν μπορούμε να διαφωνούμε. Έχουμε, λοιπόν, και λέμε, για να δούμε το ενδιαφέρον για τη δημόσια υγεία ή όχι. Προϋπολογισμός 2019 για την υγεία: 3,8 δισεκατομμύρια ευρώ. Προϋπολογισμός 2023: 5,2 δισεκατομμύρια ευρώ, κάτι παραπάνω ο Προϋπολογισμός του 2024. Άρα, έχουμε 1,5 δισεκατομμύριο ευρώ παραπάνω -χωρίς να υπολογίζεται το Ταμείο Ανάκαμψης- για την υγεία.

Μισθοί των γιατρών. Πράγματι, ήταν η μεγάλη κουβέντα η οποία γινόταν συνέχεια. Ήμασταν η πρώτη κυβέρνηση που -μετά από δώδεκα χρόνια- αυξήσαμε τους μισθούς και μάλιστα, με τις παρεμβάσεις που έγιναν και το τελευταίο διάστημα από τον Άδωνι Γεωργιάδη, υπήρξε και παρέμβαση στο κομμάτι των εφημεριών για τους μισθούς. Είναι αυτό το οποίο, ενδεχομένως, επιθυμούμε; Μπορεί κάποιος να πει ότι επιθυμούμε παραπάνω, αλλά ήταν η πρώτη Κυβέρνηση που το έκανε. Μάλιστα στο κομμάτι της πρωτοβάθμιας, που λέτε, ήμασταν η Κυβέρνηση που δώσαμε τη δυνατότητα να μπουν όσοι ήταν στα κέντρα υγείας προσωπικοί γιατροί, παίρνοντας 800 ευρώ παραπάνω στο μισθό τους, δηλαδή αύξηση πάνω από 30%.

Προσλήψεις. Τα είπε προηγουμένως ο Υπουργός. Αυτή τη στιγμή το ΕΣΥ έχει τον περισσότερο κόσμο απ’ ό,τι είχε κάθε άλλη φορά. Θα μου πείτε αν είναι μόνιμο ή επικουρικό προσωπικό. Και ο επικουρικός, προφανώς, εργάζεται.

Στους νοσηλευτές έγινε παρέμβαση στην επικινδυνότητα. Αυξήθηκε το επίδομα επικινδυνότητας των νοσηλευτών. Πρωτοβάθμια Φροντίδα Υγείας. Όλοι λέτε για την Πρωτοβάθμια Φροντίδα Υγείας. Αυτή η Κυβέρνηση ήταν που ξεκίνησε -και αυτή τη στιγμή υλοποιείται- τη διαδικασία του προσωπικού γιατρού, που είναι στα δικά σας προγράμματα μέσα –αναφέρομαι, κυρίως, στο ΠΑΣΟΚ και στον ΣΥΡΙΖΑ- και προφανώς, εκεί υπάρχει κριτική ως προς τη λειτουργία, αλλά είναι η πρώτη φορά που δόθηκαν τεράστιοι πόροι, βάζοντας μέσα στο σύστημα ιδιώτες γιατρούς και αυτή τη στιγμή έχουμε γύρω στα πέντε εκατομμύρια -τον μισό πληθυσμό- εγγεγραμμένους σε προσωπικούς γιατρούς.

Υλικοτεχνική υποδομή. Το είπε ο Άδωνις Γεωργιάδης -και έχει την τύχη να είναι στους Υπουργούς που υλοποιούν το μεγαλύτερο πρόγραμμα κτηριακής ανακαίνισης του ΕΣΥ- με 1,5 δισεκατομμύριο ευρώ από το Ταμείο Ανάκαμψης. Το μεγαλύτερο κομμάτι από αυτό στις κτηριακές υποδομές των νοσοκομείων, τα βλέπουμε καθημερινά και των κέντρων υγείας. Είναι αυτή μια Κυβέρνηση η οποία θέλει να υποβαθμίσει τη δημόσια υγεία;

Πάμε στο ωραίο το οποίο λέτε, την ιδιωτικοποίηση του ΕΣΥ. Είναι η καραμέλα, η οποία λέγεται. Πρώτα από όλα να ξεκινήσουμε με δύο πράγματα, γιατί εδώ πέρα, κυρίες και κύριοι συνάδελφοι, πρέπει να είμαστε ειλικρινείς. Απογευματινά χειρουργεία, έξοδος γιατρών του ΕΣΥ στον ιδιωτικό τομέα.

Να θυμίσω ότι αυτή η κουβέντα έγινε σε δύο νομοσχέδια της προηγούμενης κυβέρνησης, που υπήρξε η μεγάλη αντίδραση και για τα απογευματινά χειρουργεία και για την έξοδο των γιατρών. Ψηφίστηκαν και άρα ήταν και σε απόλυτη γνώση του ελληνικού λαού που ψήφιζε τον Μάιο; Δεν είχαμε πει; Δεν είχε έρθει, κύριε Κατρίνη,- εσείς ήσασταν εδώ πέρα- δεν ήμασταν τότε με την κ. Γκάγκα, και είπαμε για την έξοδο των γιατρών από το ΕΣΥ και γινόταν η κουβέντα; Δεν είχαμε πει τα απογευματινά χειρουργεία;

Τα απογευματινά χειρουργεία, που με πολύ μεγάλη επιτυχία υλοποιούνται αυτή τη στιγμή από τον Άδωνι Γεωργιάδη και τον Υφυπουργό, βέβαια, τον Μάριο Θεμιστοκλέους, με συγχωρείτε, είναι η σωτηρία του ΕΣΥ και πρέπει αυτό να το καταλάβετε. Και γιατί πρέπει να το καταλάβετε, κυρίες και κύριοι συνάδελφοι; Αναφέρθηκε σε αυτό και ο Υπουργός προηγουμένως. Αυτή τη στιγμή η έλλειψη ανθρώπινου δυναμικού στην υγεία είναι το νούμερο ένα θέμα που συζητιέται παντού. Δεν είναι, όπως ήμασταν στους γιατρούς πριν είκοσι χρόνια όχι μόνο στην Ελλάδα, συνολικά στην Ευρωπαϊκή Ένωση.

Άρα, μιλάμε για έναν απόλυτα μεγάλο ανταγωνισμό. Όλα τα συστήματα σχεδόν στην Ευρωπαϊκή Ένωση ακολουθούν αυτό το μοντέλο. Και τι επιτυγχάνουμε; Να έχεις μια πρωινή λίστα όπου γίνονται τα χειρουργεία και μια απογευματινή σε ωράριο εκτός λειτουργίας, σε ωράριο του ίδιου του γιατρού και του προσωπικού εκτός των υποχρεώσεων των νοσοκομείων και εκεί πέρα να υπάρχει αμοιβή που ανταγωνιστικά είναι πολύ καλύτερη από τον ιδιωτικό τομέα.

Ποιοι κερδίζουν; Κερδίζουν όσοι είναι στην πρωινή λίστα. Γιατί αυτός που θα κάνει χρήση της απογευματινής λίστας θα απελευθερώσει την πρωινή λίστα και άρα αυτός που δεν κάνει χρήση, χειρουργείται πιο γρήγορα. Κερδίζει αυτός που θέλει να έχει μια εναλλακτική και να μην πάει στον ιδιωτικό τομέα, που θα πληρώσει πολύ περισσότερα στον ιδιωτικό τομέα. Θέλει να κάνει χρήση του ΕΣΥ σε μια επέμβαση πολύ πιο άμεσα από ότι ο ίδιος επιθυμεί, ακόμα και αν δεν δικαιολογείται. Γιατί τα έκτακτα χειρουργεία γίνονται στο ΕΣΥ. Προφανώς, υπάρχουν τακτικά που καθυστερούν. Ποιος βλάπτεται; Βλάπτεται ο ιδιωτικός τομέας, γιατί βλέπει ξαφνικά ο ιδιωτικός τομέας ότι το ΕΣΥ αναπτύσσει όλες του τις δυνατότητες.

Δεύτερο θέμα που λέτε για τις ιδιωτικοποιήσεις. Τα απογευματινά ιατρεία λειτουργούν από το 2002; Η ίδια κουβέντα γινόταν τότε, τι θα γίνει στα ιδιωτικά ιατρεία. Έπαψαν; Εσείς είστε εδώ πέρα και γιατροί του ΕΣΥ. Υπήρχε πρόβλημα; Έγινε ιδιωτικοποίηση του ΕΣΥ;

Ο ΕΟΠΥΥ δεν είναι στην πραγματικότητα το μεγαλύτερο ΣΔΙΤ που υπάρχει; Στον ΕΟΠΥΥ από ποιον αγοράζουμε υπηρεσίες; Από τον ιδιωτικό τομέα, κυρίες και κύριοι συνάδελφοι. Διανοήθηκε κάποιος να καταργήσει τον ΕΟΠΥΥ και να πει σταματάω, συμβάλλομαι με τους ιδιώτες; Ο ΣΥΡΙΖΑ όταν ήρθε στη κυβέρνηση έβαλε σειρά επιπλέον εξετάσεων στον ΕΟΠΥΥ.

Φάρμακο. Αυτή τη στιγμή με τα μέτρα που πάρθηκαν και τα μέτρα που παίρνονται τώρα από τον Υπουργό έχει επιτευχθεί η μεγαλύτερη εξοικονόμηση, χωρίς να χαθεί μία θεραπεία. Για το 2022 από τις διαπραγματεύσεις πήραμε γύρω στα πεντακόσια εκατομμύρια. Νομίζω κάτι αντίστοιχο είναι και για το 2023. Και ο Έλληνας ασθενής έχει την καλύτερη δυνατή πρόσβαση αυτή τη στιγμή, κυρίες και κύριοι συνάδελφοι, έναντι όλης της Ευρωπαϊκής Ένωσης σε θεραπείες όπου εκεί ακολουθούνται πολύ πιο διαφορετικές διαδικασίες και δύσκολες διαδικασίες.

Υπάρχουν προβλήματα; Υπάρχουν. Και υπάρχουν πάρα πολύ έντονα προβλήματα και τα επισημάναμε και είναι κυρίως προβλήματα του ανθρώπινου δυναμικού. Οι λύσεις, όμως, δεν είναι εύκολες. Και εσείς οι οποίοι καθημερινά κάνετε επίκαιρες ερωτήσεις στο Υπουργείο Υγείας και αναφέρεστε στις ελλείψεις γιατρών, γνωρίζοντας ότι προκηρύξεις βγαίνουν και γιατροί δεν πάνε, πρέπει να κάνετε την αντιπρόταση. Και η αντιπρόταση είναι να μπορεί ο γιατρός που θα μπει στο ΕΣΥ να γνωρίζει ότι θα μπορεί παράλληλα να έχει και άλλους πόρους, άρα δεν έχει την αποκλειστικότητα, έχει το «πλήρους», αλλά όχι το «αποκλειστικής». Αυτό είναι το πρώτο.

Και δεύτερον, ότι μέσα από το ΕΣΥ θα μπορεί να έχει και επιπλέον πόρους με τα απογευματινά χειρουργεία. Τότε, λοιπόν, ξαναγίνεται ελκυστικό το ΕΣΥ. Και τότε θα δείτε κόσμο από τον ιδιωτικό τομέα να επιλέγει να έρθει στο Εθνικό Σύστημα Υγείας.

Το Εθνικό Σύστημα Υγείας δεν στηρίζεται με λόγια, δεν στηρίζεται με ανεδαφικές εξαγγελίες, στηρίζεται με την πραγματική δουλειά που γίνεται, με τις μεταρρυθμίσεις που υλοποιούνται στον τομέα της υγείας, όπου ο ίδιος ο Πρωθυπουργός έχει αναλάβει την πρωτοβουλία να γίνουν όλες οι αλλαγές που χρειάζονται, με τις αλλαγές που υλοποιεί η νυν ηγεσία του Υπουργείου Υγείας.

Βλέπω εδώ και τον Υφυπουργό για την ψυχική υγεία, που και εκεί γίνεται ένα πολύ σημαντικό έργο. Και είμαστε βέβαιοι ότι σε αυτή τη νέα τετραετία και μετά το πέρας της πανδημίας θα καταφέρουμε να ολοκληρώσουμε όλες τις μεταρρυθμίσεις που ξεκίνησαν και θα υλοποιηθούν σε αυτή την τετραετία και με αυτόν τον τρόπο ο Έλληνας θα έχει πολύ καλύτερη δημόσια περίθαλψη.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Διονύσιος - Χαράλαμπος Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, η υγεία αποτελεί ένα δημόσιο και κοινωνικό αγαθό. Εμείς αυτό πιστεύουμε. Δεν ξέρω η Κυβέρνηση αν το πιστεύει. Άρα, λοιπόν, εφόσον είναι δημόσιο και κοινωνικό αγαθό, θα πρέπει να υπάρχει ελεύθερη και δωρεάν πρόσβαση σε ποιοτικές υπηρεσίες υγείας.

Η σπουδαιότητα του Εθνικού Συστήματος Υγείας έχει αποδειχθεί και κυρίως, αποδείχθηκε μέσα στην πανδημία, τότε που όλοι στηρίχθηκαν στο δημόσιο σύστημα υγείας. Ο ιδιωτικός τομέας αποσύρθηκε και παρ’ όλο που πλήρωναν οι άνθρωποι ιδιωτικά συμβόλαια, πήγαιναν στο ιδιωτικό θεραπευτήριο και τους έλεγαν, μόνο στο δημόσιο. Δηλαδή στα μείζονα, για να σωθεί ο πληθυσμός, μόνο το δημόσιο σύστημα μπορεί να λειτουργήσει και να σώσει τον κόσμο.

Βλέπουμε, όμως, ότι η Κυβέρνηση συνεχώς αποφασίζει να υπονομεύει και να υποβαθμίζει το δημόσιο σύστημα υγείας. Ακούσαμε, κύριε Υπουργέ και το τελευταίο που κάνατε για τα απογευματινά χειρουργεία και λέτε για δικαίωμα επιλογής. Αλήθεια, ποιο δικαίωμα επιλογής; Σε ποιον; Στον ασθενή; Τι του λέτε, δηλαδή; Του λέτε: Έχεις δικαίωμα να επιλέξεις αν θα χειρουργηθείς το απόγευμα πληρώνοντας παραπάνω, ενώ ήδη έχει πληρώσει τις υπηρεσίες για το δημόσιο σύστημα ως φορολογούμενος και ως ασφαλισμένος μέσω της ιατροφαρμακευτικής κάλυψης; Να επιλέξει, δηλαδή, να κάνει άμεσα ένα χειρουργείο ή να περιμένει ένα, δύο, τρία έως και τέσσερα χρόνια για να χειρουργηθεί; Αυτό είναι το δικαίωμα επιλογής;

Ή στον χειρουργό, στον γιατρό δίνετε δικαίωμα επιλογής: Αν θα χειρουργείς το πρωί με τον μισθό σου ή αν θα πληρώνεσαι επιπλέον το απόγευμα για να χειρουργείς. Και αυτό είναι δικαίωμα επιλογής; Ποιο είναι το δικαίωμα επιλογής; Τι είναι αυτά που μας λέτε; Σε ποιον; Του λέτε, δηλαδή, του ασθενή: Πλήρωσε για να χειρουργηθείς, αλλιώς έχει ο Θεός, περίμενε στη σειρά σου; Και αν προλάβεις και αν ζήσεις. Αυτό είναι δικαίωμα επιλογής;

Έχετε υπ’ όψιν σας, κύριε Υπουργέ το «British Journal of Anesthesiology»; Το γνωρίζετε το περιοδικό; Το γνωρίζετε. Είναι παγκόσμιας εμβέλειας περιοδικό. Τη μελέτη του την έχετε διαβάσει για τα απογευματινά χειρουργεία; Έκανε μία μετανάλυση σαράντα μελετών σε 2,9 εκατομμύρια ασθενείς και ξέρετε τι συμπέρασμα έβγαλε; Ότι ο κίνδυνος θανάτου είναι 50% μεγαλύτερος, αν το χειρουργείο άρχισε μετά από τις τέσσερις το απόγευμα. Αυτό λέει το περιοδικό. Το έχετε υπ’ όψιν σας; Σχολιάστε το, αν θέλετε, μετά.

Και έρχεστε και μας λέτε, λοιπόν, ότι ενδιαφέρεστε για το δημόσιο σύστημα υγείας και φέρνετε κι ένα νομοσχέδιο -από ό,τι είδα την επόμενη εβδομάδα- για την ενίσχυσή του. Μα, όλοι ξέρουμε ότι αυτό που χρειάζεται το δημόσιο σύστημα υγείας είναι ενίσχυση σε πόρους. Να φθάσουμε, επιτέλους, τη χρηματοδότηση της δημόσιας υγείας εκεί που είναι ο μέσος όρος της Ευρωπαϊκής Ένωσης. Είμαστε πολύ κάτω. Πρέπει να έχουμε στελεχωμένα δημόσια νοσοκομεία με γιατρούς, νοσηλευτές και παραϊατρικό προσωπικό, με γιατρούς που να έχουν αξιοπρεπείς μισθούς. Μας λέτε πού θα βρείτε τα λεφτά;

Αλήθεια, όταν μειώνετε τον φόρο στις χρηματιστηριακές συναλλαγές και τον φόρο συγκέντρωσης κεφαλαίου, τότε βρίσκετε τα χρήματα; Όταν η Ελλάδα είναι η χώρα με τη μικρότερη φορολογία στην Ευρωπαϊκή Ένωση στον φόρο μερισμάτων, τότε βρίσκετε τα χρήματα; Όταν δίνετε με απευθείας αναθέσεις και κλειστούς διαγωνισμούς 10 δισεκατομμύρια ευρώ, τότε βρίσκετε τα χρήματα; Αλλά, ακόμα αν θέλετε και 15 δισεκατομμύρια ευρώ για τις δαπάνες τις αμυντικές, τότε εκεί υπάρχουν χρήματα; Για τη δημόσια υγεία, για να σωθεί ο κόσμος, να ενισχυθούν τα νοσοκομεία μας, τότε δεν βρίσκετε χρήματα; Επιλογές είναι. Βεβαίως, να έχουμε θωράκιση αμυντική, αλλά μέχρι πόσο; Ό,τι πουλιέται πρέπει να το αγοράζουμε; Τι κάνουμε;

Και εσείς ουσιαστικά αντιστρέφετε τους ρόλους. Το δημόσιο σύστημα είναι ο πυλώνας και, επικουρικά, συμπληρωματικό ρόλο παίζει ο ιδιωτικός τομέας που θα εποπτεύεται και θα ρυθμίζεται από το κράτος, έτσι λειτουργεί το σύστημα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και εμείς εδώ, στην Ελλάδα, έχουμε τις ακριβότερες δαπάνες για ιδιωτική περίθαλψη, τις πιο υψηλές δαπάνες σε ιδιωτική περίθαλψη στην Ευρωπαϊκή Ένωση. Αυτό δεν είναι; Και εσείς πηγαίνετε και το κάνετε ακόμα χειρότερο. Προσπαθείτε να φέρετε κανόνες του ιδιωτικού τομέα και στο δημόσιο και πάτε και ιδιωτικοποιείτε και την καθαριότητα και την τραπεζοκομία στα δημόσια νοσοκομεία.

Ποια είναι η κατάσταση στα δημόσια νοσοκομεία; Την ξέρετε πολύ καλά. Αναφέρθηκε προηγουμένως για την Ηλεία, για τον τόπο μας. Εκατόν εξήντα χιλιάδες κάτοικοι, ένας παθολόγος στα νοσοκομεία μας. Το 2019, που αναφέρθηκε και ο κ. Καραθανασόπουλος προηγουμένως, υπήρχαν προβλήματα αλλά ήταν λειτουργικά τα νοσοκομεία μας, εφημέρευαν τα νοσοκομεία μας. Τώρα είναι ένας παθολόγος για εκατόν εξήντα χιλιάδες μόνιμους κατοίκους γιατί φαίνεται να εντέλλεστε από τις άλλες περιοχές, από την Πάτρα, από την Τρίπολη, από τη Μεσσηνία, από την Καλαμάτα. Φέρνετε γιατρούς για να κάνουν μία εφημερία και να φεύγουν. Αυτό συμβαίνει στην Ηλεία. Αυτή είναι η επιλογή που δίνετε στους κατοίκους της Ηλείας. Και όποιος μπαίνει στα νοσοκομεία, πηγαίνει κατευθείαν στην Πάτρα, στο Ρίο ή στον «Άγιο Ανδρέα», στα τριτοβάθμια.

Αυτό σημαίνει η απίσχναση, η υγειονομική ερήμωση που έχετε φέρει στον τόπο. Πέντε χρόνια κυβερνάτε και μη συγκρίνετε τώρα -κύριε Πλεύρη, σας άκουσα- με τη δική μας περίοδο, του ΣΥΡΙΖΑ. Τότε μάλλον δεν ήσασταν εσείς σε αυτό το κόμμα στη Νέα Δημοκρατία. Τότε οδήγησε στην πτώχευση τη χώρα. Κάνατε κριτική τότε από άλλο κόμμα στη Νέα Δημοκρατία και λέγατε ότι πτώχευσε τη χώρα, ορίστε.

Φταίμε εμείς, που παραλάβαμε το 2015 μια χώρα σε κατάσταση πτώχευσης και παρ’ όλα αυτά ενισχύσαμε, με δέκα εννέα χιλιάδες προσλήψεις προσωπικό, τη δημόσια υγεία, τις ΜΕΘ από τετρακόσιες σαράντα τις κάναμε πεντακόσιες εξήντα. Κάναμε ενέργειες παρά την πτώχευση και τη χρεοκοπία που είχατε φέρει εσείς. Μη συγκρίνετε αυτές τις δύο περιόδους και τα έξοδα που κάνετε τώρα. Θα έπρεπε να είναι πολύ περισσότερα τα έξοδα και οι δαπάνες για τη δημόσια υγεία. Επένδυση είναι η δημόσια υγεία στη ζωή των ανθρώπων.

Τι χρειάζεται, λοιπόν; Τι πρέπει να κάνουμε; Αποκατάσταση του δημόσιου χαρακτήρα του ΕΣΥ. Μηχανισμός αυτόματης και μόνιμης κάλυψης των κενών λόγω συνταξιοδότησης. Ένας φεύγει και κατευθείαν να αναπληρώνεται η θέση. Μονιμοποίηση συμβασιούχων. Δεκαπέντε χιλιάδες στοχευμένες προσλήψεις σε βάθος τετραετίας.

Μισθολογική αναβάθμιση. Μπορείτε να το κάνετε. Λέτε: «Έχουμε προκηρύξει θέσεις, δεν έρχονται γιατροί». Μα, πώς θα έρθουν οι γιατροί αν δεν έχουν αξιοπρεπείς μισθούς, τουλάχιστον 2.000 ευρώ στην πρώτη βαθμίδα για να προχωράνε παραπέρα. Και θα επιλέξει ο γιατρός να μείνει εδώ στην Ελλάδα με αυτούς τους μισθούς, εάν έχει καλύτερες συνθήκες εργασίας και κίνητρα επιστημονικής εξέλιξης. Δεν το κάνετε, δεν το θέλετε.

Ένταξη στα βαρέα και ανθυγιεινά. Ενίσχυση του προϋπολογισμού του ΕΣΥ και του ΕΟΠΥΥ. Μείωση της συμμετοχής στο κόστος φαρμάκων. Εσείς μόνο κόστη φέρνετε στον ελληνικό λαό και λόγω της ακρίβειας, την οποία τροφοδοτείτε και με τα απογευματινά χειρουργεία και με την αύξηση του κόστους για τη συμμετοχή στα φάρμακα, και με άλλες ενέργειες σας.

Δείχνετε μια έπαρση, μια αλαζονεία, μια αμετροέπεια, η οποία ήδη έχει ξεκινήσει να τιμωρείται από τον ελληνικό λαό.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλαματιανό.

Επόμενος ομιλητής ο κ. Μιχάλης Κατρίνης, Βουλευτής του ΠΑΣΟΚ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, όσο κι αν σηκώνετε τους τόνους, τόσο εσείς όσο και ο πολιτικά ομογάλακτός σας ο κ. Πλεύρης, δεν θα αποφύγετε να βρεθείτε ενώπιος ενωπίω, όχι σε τηλεοπτική εκπομπή, αλλά με την πραγματικότητα. Η πραγματικότητα είναι αμείλικτη, κύριε Υπουργέ, για την Κυβέρνησή σας και το λένε οι πολίτες. Ακρίβεια, ανασφάλεια, δημόσια υγεία ιεραρχούνται ως τα κυριότερα προβλήματα. Στα δύο από τα τρία είστε μέσα και έχετε ευθύνες και για την ακρίβεια με την προηγούμενη ιδιότητα και για τη δημόσια υγεία με τη σημερινή σας ιδιότητα.

Πάμε, λοιπόν, να δούμε κάποια δεδομένα. Είναι ή δεν είναι η Ελλάδα πρωταθλήτρια της Ευρωπαϊκής Ένωσης στην ιδιωτική δαπάνη υγείας με πεντέμισι δισεκατομμύρια ετησίως. Η «ΔΙΑΝΕΟΣΙΣ» έβγαλε μελέτη που λέει ότι πάνω από ένας στους πέντε πολίτες στη χώρα αδυνατούν να κάνουν χρήση υπηρεσιών υγείας για οικονομικούς λόγους.

Διαπίστωση δεύτερη. Το Εθνικό Σύστημα Υγείας αποδυναμώνεται διαρκώς. Προσλήψεις προαναγγέλλονται, αλλά δεν καλύπτουν ούτε αποχωρήσεις ούτε και τις παραιτήσεις, οι οποίες πλέον παίρνουν τη μορφή χιονοστιβάδας. Προχθές βγήκε το δημοσίευμα για την τραγική κατάσταση στα νησιά. Στην Τήνο είναι τρεις γιατροί για δέκα χιλιάδες μόνιμους κατοίκους. Στη Σαντορίνη δεν υπάρχει παθολόγος - καρδιολόγος στο δημόσιο σύστημα υγείας. Τι είναι; Είναι όλοι πακεταρισμένοι στη Σαντορίνη και δεν χρειάζονται και πάνε σε ιδιωτική δαπάνη υγείας; Για τα περιφερειακά νοσοκομεία σας τα είπε και ο συνάδελφος πριν. Στο νοσοκομείο του Πύργου αυτή τη στιγμή υπηρετούν λιγότεροι από τους μισούς γιατρούς που πρέπει. Τα ίδια γίνονται και σε άλλες περιφέρειες. Μου ήρθε μία ενημέρωση τώρα για το νοσοκομείο της Σπάρτης, το οποίο δεν εφημερεύει γιατί δεν υπάρχει προσωπικό.

Τι λέτε εσείς; Το λέτε, είστε ειλικρινείς. Λέτε: Δεν μπορούμε να κάνουμε τίποτα. Δεν έχουμε κάνει κανένα κίνητρο για να προσλάβουμε γιατρούς. Τι να κάνουμε; Οι αμοιβές των γιατρών είναι χαμηλές, άρα θα πληρώσουν οι πολίτες. Κανένα κίνητρο βαθμολογικό, μισθολογικό, φορολογικό δεν υπάρχει για πρόσληψη στο ΕΣΥ. Λέτε να πληρώσουν οι πολίτες που ήδη πληρώνουν τη μεγαλύτερη ιδιωτική δαπάνη υγείας στην Ευρώπη, για να αυξήσουν τους μισθούς των γιατρών μπας και έρθουν στο δημόσιο νοσοκομείο. Και το λέει αυτό ο Υπουργός Υγείας.

Να δεχτώ εγώ, κύριε Γεωργιάδη, τον συλλογισμό σας για τις χειρουργικές ειδικότητες. Για τις υπόλοιπες ειδικότητες, τις παθολογικές που σας είπα και πριν ότι στη Σαντορίνη δεν υπάρχει παθολόγος - καρδιολόγος και τα ίδια ισχύουν στην Ηλεία και σε πολλές περιφερειακές περιοχές που δεν έχουν απογευματινά χειρουργεία, τι θα κάνετε για να δώσετε κίνητρα να προσληφθούν σε αυτές ειδικότητες γιατροί; Έχετε κάποια στρατηγική; Έχετε κάποια πολιτική; Ή μήπως νομίζετε, κύριε Υπουργέ, ότι επειδή εσείς πριν από δύο χρόνια χειρουργηθήκατε με διάγνωση οξέος περιστατικού από συνάδελφό σας Βουλευτή, όπως όλοι μας εδώ θα είχαμε την ίδια πιθανόν μεταχείριση στο Εθνικό Σύστημα Υγείας, να είμαστε ειλικρινείς, τις αναμονές μπορεί να τις αντέξει κάποιος ή μπορεί να πληρώσει το κόστος ενός χειρουργείου, το οποίο δεν βαφτίζεται «οξύ περιστατικό»;

Εδώ πρέπει να δούμε την πραγματικότητα και να δίνουμε λύσεις και όχι να μετακυλίουμε το βάρος μόνο στους πολίτες. Λέτε να χρηματοδοτούν οι πολίτες το δημόσιο σύστημα υγείας, σαν να υπάρχει η δυνατότητα αυτή εν μέσω ακρίβειας, εν μέσω ανατιμήσεων, εν μέσω όλης αυτής της κατάστασης. Βέβαια εσείς θα μας πείτε ότι δεν υπάρχει πρόβλημα στην οικονομία. Η οικονομία πάει πολύ καλά. Βέβαια είχαμε και τις αξιολογήσεις από τη «MOODY’S» και την «JP MORGAN» που δεν πιστοποιούν το ίδιο.

Εδώ, λοιπόν, υπάρχει μια συγκεκριμένη πολιτική που ναι μεν και εμείς λέμε ότι ο ρόλος του ιδιωτικού τομέα είναι σημαντικός, αλλά είναι διακριτός και συμπληρωματικός. Δεν μπορεί αυτή τη στιγμή να υποκατασταθεί το δημόσιο σύστημα υγείας από τον ιδιωτικό τομέα της υγείας ούτε μπορεί να μοιράζονται οι υποδομές και το προσωπικό του δημοσίου τομέα με ιδιωτικούς όρους.

Βεβαίως, όλα έχουν σχέση με μια διαφορετική φιλοσοφία. Εμείς πιστεύουμε ότι η πρόσβαση στη φροντίδα υγείας είναι κάτι που σχετίζεται με την κλινική ανάγκη και όχι με την ικανότητα να πληρώσεις γι’ αυτήν. Εσείς λέτε ότι η υγεία δεν είναι κατ’ ανάγκην ένα δημόσιο αγαθό που πρέπει να παρέχεται ισότιμα και με την ίδια ποιότητα σε όλους, αλλά σχετίζεται με την οικονομική δυνατότητα να ανταπεξέλθει κάποιος σ’ αυτό.

Γι’ αυτό κιόλας επιφυλάσσετε έναν προνοιακό χαρακτήρα στο ΕΣΥ με συγκεκριμένο πακέτο παροχών για τους πλέον ευάλωτους, παρά το γεγονός ότι η κρίση της πανδημίας ανέδειξε τον αναντικατάστατο ρόλο του δημόσιου συστήματος υγείας, την ώρα που ο ιδιωτικός τομέας κρυβόταν και εμφανιζόταν απρόθυμος να συμμετάσχει σ’ αυτή την πρωτοφανή κατάσταση, παρά το γεγονός ότι η ίδια η Ευρωπαϊκή Ένωση με το Ταμείο Ανάκαμψης δείχνει ότι επενδύει και θέλει να θωρακίσει το δημόσιο σύστημα υγείας.

Εσείς, λοιπόν, μας είπατε για τις επενδύσεις σας και την υλικοτεχνική υποδομή των κέντρων υγείας, μάλιστα με ένα ύφος που μου θύμισε, κύριε Υπουργέ, τότε που λέγατε ότι βρέχει δισεκατομμύρια με το ΤΕΠΙΧ ΙΙ. Μακάρι να γίνουν όλα αυτά που λέτε στα κέντρα υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Εσείς, όμως, που κόπτεστε δήθεν για να μην υπάρχει ταλαιπωρία των πολιτών, για να μπορέσουμε να έχουμε μια αξιοπρεπή παροχή υπηρεσιών, πείτε μου ως Κυβέρνηση πέντε χρόνια τι έχετε κάνει για τον Γολγοθά που περνούν οι συγγενείς όλων όσοι πρέπει να πάνε σε κέντρο αποκατάστασης, κύριε Υπουργέ.

Προχθές βγήκε δημοσίευμα. Και τι λέει; Λέει ότι ακόμα και με τις παροχές του ΕΟΠΥΥ θα πρέπει να πληρώσει κάποιος 300 - 900 ευρώ. Σκεφτείτε μία εργαζόμενη που ο σύζυγός της παθαίνει τροχαίο ή εγκεφαλικό και αμείβεται με τον βασικό μισθό να πρέπει να πληρώσει 300 ως 900 ευρώ σε κέντρο αποκατάστασης μηνιαίως. Γιατί; Γιατί η Κυβέρνησή σας πέντε χρόνια δεν έχει κάνει τίποτα για τον τομέα της αποκατάστασης.

Τώρα στο νομοσχέδιο φέρνετε κάτι για να ιδρύσετε κέντρο αποκατάστασης στη Νεάπολη του Λασιθίου. Αλλά, δεν έχετε κάνει τίποτα πέντε χρόνια. Όπως δεν έχετε κάνει τίποτα για τους ογκολογικούς ασθενείς με μονάδες ημερήσιας νοσηλείας για χημειοθεραπεία, που αναγκάζονται να κάνουν διαδρομές εκατοντάδων χιλιομέτρων για να πάνε σε νοσοκομεία ή σε μεγάλα ιδιωτικά κέντρα. Γιατί; Γιατί δεν τους δίνετε τη δυνατότητα να πάρουν τη θεραπείας ζωής μέσα από μονάδες ημερήσιας νοσηλείας, το οποίο το λέτε πέντε χρόνια, κύριε Υπουργέ, και δεν το κάνετε. Και σας φέρνω δύο παραδείγματα στα οποία υπάρχει ταλαιπωρία.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΜΙΧΑΗΛ ΚΑΤΡΙΝΗΣ:** Τελειώνω, κύριε Πρόεδρε.

Για εμάς στο ΠΑΣΟΚ η αναγέννηση του ΕΣΥ αποτελεί έναν αδιαπραγμάτευτο στόχο, βεβαίως λαμβάνοντας υπ’ όψιν τις αλλαγές τις δημογραφικές, τις τεχνολογικές, τις επιδημιολογικές, τις αλλαγές στο προφίλ της νοσηρότητας.

Χρειάζεται, όμως, να γίνουν συγκεκριμένες επιλογές: Αύξηση χρηματοδότησης του ΕΣΥ. Αύξηση αποδοχών των γιατρών με κίνητρα μισθολογικά, φορολογικά, βαθμολογικά. Και επιτέλους, το πόρισμα της επιτροπής Μπεχράκη, που εσείς τη συστήσατε, να το αποδεχθείτε. Και με μία Πρωτοβάθμια Φροντίδα Υγείας ισχυρή.

Επίσης, ο ΕΟΠΥΥ, ο οποίος δεν είναι ΣΔΙΤ, όπως είπε ο κ. Πλεύρης, πρέπει να έχει έναν στρατηγικό ρόλο στη διαπραγμάτευση και να επιλέγει τους παρόχους και όχι απλά να είναι ένας εκκαθαριστής δαπανών. Αυτός είναι ο ρόλος του ΕΟΠΥΥ, που θα κάνει οικονομίες κλίμακος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριεσυνάδελφε.

**ΜΙΧΑΗΛ ΚΑΤΡΙΝΗΣ:** Σε κάθε περίπτωση, για εμάς στο ΠΑΣΟΚ, όχι όραμα, αλλά στόχος είναι οι ποιοτικές δωρεάν και καθολικές υπηρεσίες για τους πολίτες που ζουν στη χώρα.

Αν εσείς πιστεύετε ότι αυτό πρέπει να σχετίζεται με την οικονομική δυνατότητα και ότι το κράτος πρέπει να απεμπολήσει τον δικό του ρόλο, εμείς διαφωνούμε κάθετα σε αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Πριν καλέσουμε την επόμενη ομιλήτρια, θα ήθελα να κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθητές και μαθήτριες και δύο εκπαιδευτικοί συνοδοί τους από το 4ο και 50ο Δημοτικό Σχολείο Ηρακλείου Κρήτης.

Η Βουλή σάς καλωσορίζει, παιδιά.

(Χειροκροτήματα απ’ όλες τις πτέρυγες της Βουλής)

Καλείται στο Βήμα η κ. Μαρία Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, τα τελευταία χρόνια η Κυβέρνηση θεσμοθέτησε ιδιωτικοοικονομικά κριτήρια στη λειτουργία του ΕΣΥ και έγιναν προσπάθειες να μειωθούν οι μικροί ιδιώτες γιατροί και να υπαχθούν στους μεγάλους ιδιωτικούς ομίλους.

Η πρόσβαση του πληθυσμού πλέον γίνεται διαρκώς δυσκολότερη και ελλιπέστερη και πλέον οι ασφαλισμένοι απαιτείται να συμμετέχουν ή και να πληρώνουν εξ ολοκλήρου για ιατρικές υπηρεσίες και φάρμακα.

Η Ελλάδα βρίσκεται σταθερά στις χειρότερες θέσεις των χωρών του ΟΟΣΑ στα ιδιωτικά έξοδα για την υγεία. Σήμερα, όλο και περισσότεροι άνθρωποι εξυπηρετούνται στον ιδιωτικό τομέα και απευθύνονται στα επείγοντα των κρατικών δομών μόνο όταν χειροτερεύει η υγεία τους.

Ιδιαίτερα σήμερα, οι δημόσιες δομές υγείας στην Ελλάδα είναι απαξιωμένες εντελώς από το κράτος και στέκονται οριακά όρθιες χάρη στην αυταπάρνηση, το φιλότιμο και το ήθος των γιατρών και μεγάλου μέρους των εργαζομένων σε αυτές.

Η Κυβέρνηση, συνεπής στη σκληρή, νεοφιλελεύθερη πολιτική που ακολουθεί, χρησιμοποίησε το διάστημα της πανδημίας για πρόβα αλλαγών στο ΕΣΥ, οι οποίες θα εξαλείψουν και τα τελευταία εναπομείναντα δημόσια χαρακτηριστικά του. Επίσης, πριμοδότησε γενναία τον ιδιωτικό τομέα, ο οποίος ουδόλως συνέβαλε στη θεραπεία ασθενών COVID, παρά μόνο αύξησε την πελατεία του επιλέγοντας περιστατικά non COVID από τα νοσοκομεία.

Μπορεί η πανδημία να ανέδειξε τον σπουδαίο ρόλο του Εθνικού Συστήματος Υγείας, ωστόσο η Κυβέρνηση δεν προχώρησε στην ουσιαστική ενίσχυση των νοσοκομείων και της πρωτοβάθμιας φροντίδας υγείας.

Αποτέλεσμα αυτής της κυβερνητικής επιλογής είναι η τεράστια ταλαιπωρία των ασθενών στις εφημερίες, αλλά και η πίεση στους λιγοστούς γιατρούς και νοσηλευτές που, όχι μόνο προσπαθούν να προσφέρουν τις υπηρεσίες τους στους ασθενείς, αλλά προσπαθούν να τους βρουν και κρεβάτι, με πολλούς από αυτούς τελικά να καταλήγουν σε ράντζα.

Ως προς το ζήτημα της λειτουργίας των απογευματινών χειρουργείων επί πληρωμή των θεραπόντων ιατρών εν είδει ιδιωτικής αμοιβής, τονίζουμε δύο σημαντικά ζητήματα.

Το πρώτο είναι, πώς φαντάζεται η Κυβέρνηση ότι ένας γιατρός θα προτιμήσει να λειτουργήσει ως δημόσιος με τις αμοιβές και την εν γένει απαξίωση του δημοσίου, τη στιγμή κατά την οποία έχει τη δυνατότητα να ιδιώτευσε και μάλιστα, με τις ευλογίες της πολιτείας, χρησιμοποιώντας όλες τις εγκαταστάσεις και τις υποδομές των δημόσιων νοσοκομείων;

Η Κυβέρνηση, λοιπόν, ωθεί τους ασθενείς στα χέρια των ιδιωτικών παροχών υγείας με τις ευλογίες της. Η διαφορά στην ποιότητα παροχής υγείας, στην ταχύτητα και στην εξυπηρέτηση είναι εμφανής. Ίδιες εγκαταστάσεις, ίδιες υποδομές. Πληρώνεις και εξυπηρετείσαι πιο γρήγορα.

Το δεύτερο σημείο είναι το εξής. Μπορεί η Κυβέρνηση να μας εξηγήσει πώς βρέθηκαν από τη μια στιγμή στην άλλη, κύριε Υπουργέ, τόσοι αναισθησιολόγοι ώστε να μπορούν να εξυπηρετήσουν τόσο απογευματινά χειρουργεία κατά τη στιγμή που αυτή η ειδικότητα έρχεται πρώτη σε έλλειψη;

Υπάρχει εξήγηση. Η νεοφιλελεύθερη πολιτική της Κυβέρνησης επιτάσσει την προώθηση του ιδιωτικού τομέα έναντι του δημοσίου. Και μια και μιλάμε για την υγεία, προτάσσει την ιδιωτικοποίησή της.

Ποιο είναι, λοιπόν, το καλύτερο επιχείρημα για την εξώθηση των πολιτών στους ιδιώτες; Η σύγκριση της ποιότητας παροχής υπηρεσιών υγείας του ιδιωτικού με τον δημόσιο τομέα. Και εν προκειμένω, θα πρέπει ο ιδιωτικός τομέας να υπερτερεί του δημοσίου.

Συνεπώς είναι απαραίτητη η σκόπιμη βαθμιαία υποβάθμιση του δημοσίου τομέα υγείας από την Κυβέρνηση, προκειμένου αυτή να υπηρετήσει το αφήγημά της και να πείσει τους πολίτες ότι η ιδιωτικοποίηση είναι η καλύτερη λύση.

Γι’ αυτό, λοιπόν, οι αναισθησιολόγοι, οι οποίοι λείπουν από τη δημόσια υγεία, βρίσκονται σε αφθονία και αμέσως στην ιδιωτική υγεία, στα απογευματινά χειρουργεία, αλλά όχι στα πρωινά.

Η καταιγίδα ιδιωτικοποίησης, διάλυσης του συστήματος υγείας απέκτησε μεγαλύτερη ένταση μετά από την ψήφιση του ν.4999 του 2022 για τη δευτεροβάθμια περίθαλψη και την ιατρική εκπαίδευση.

Ενδεικτικά, αναφέρουμε: Την επέκταση των ΣΔΙΤ και τους ιδιώτες γιατρούς μερικής απασχόλησης, part time, του ΕΣΥ. Τα απογευματινά χειρουργεία στα νοσοκομεία, με συμμετοχή και ασφαλιστικών εταιρειών και πληρωμή του 30% από τον ίδιο τον ασθενή. Την υποχρεωτική επιλογή οικογενειακού γιατρού από κάθε ασφαλισμένο, ο οποίος θα καθοδηγεί τον ασθενή στον ειδικό γιατρό και στο κρατικό νοσοκομείο και θα εγκρίνει οποιαδήποτε ιατρική πράξη, διαφορετικά το σύνολο της δαπάνης βαρύνει τον ασθενή. Τη διοικητική και λειτουργική ενοποίηση των δομών της πρωτοβάθμιας και συνεργασία με τον ιδιωτικό τομέα.

Με τον νέο νόμο επιτρέπεται πλέον στους γιατρούς του ΕΣΥ να ασκούν και ελεύθερο επάγγελμα, καταργώντας έτσι την πλήρη και αποκλειστική απασχόληση, που διασφάλιζε τη σωστή φροντίδα του ασθενή. Με το σύστημα αυτό, οι ασθενείς των πρωινών ιατρείων θα αποτελούν τους εν δυνάμει πελάτες για το απογευματινό ιδιωτικό ιατρείο.

Ακόμα, ο νόμος θα δημιουργήσει πολλαπλές εργασιακές σχέσεις μέσα στο σύστημα υγείας και θα προκαλέσει μεγάλο ανταγωνισμό μεταξύ ιδιωτών και νοσοκομειακών γιατρών. Έχουμε, επίσης, εγκαίρως επισημάνει το πρόβλημα που δημιουργείται από τη δυνατότητα που δίνεται πλέον στους ιδιώτες να προβαίνουν σε ιατρικές πράξεις στο δημόσιο νοσοκομείο.

Υποτίθεται ότι το μέτρο αυτό λήφθηκε για να αντιμετωπιστεί δήθεν η υποστελέχωση των νοσοκομείων και να στηριχθεί η ολοήμερη λειτουργία. Στην πραγματικότητα, με τον τρόπο αυτό αποφεύγονται οι προσλήψεις και ο ασθενής μετατρέπεται σε πελάτη.

Σήμερα, τα μεγάλα νοσοκομεία της Αττικής, όπως το «Αττικόν» και ο «Ευαγγελισμός», μετά από κάθε εφημερία αναπτύσσουν πάνω από εκατό ράντζα. Το ίδιο, σε μικρότερη έκταση, συμβαίνει και με τα υπόλοιπα νοσοκομεία, όπως το «Γεννηματάς».

Και πώς να μη συμβαίνει κάτι τέτοιο, όταν στη χώρα μας λειτουργούν τριάντα πέντε χιλιάδες κλίνες στα δημόσια νοσοκομεία; Δηλαδή, αντιστοιχούν τρεισήμισι κλίνες ανά εκατό χιλιάδες κατοίκους. Την ίδια στιγμή, ο μέσος όρος στην Ευρωπαϊκή Ένωση είναι 5,3 κλίνες ανά εκατό χιλιάδες κατοίκους.

Ένας από τους κυριότερους λόγους που τα επείγοντα των νοσοκομείων πιέζονται αφόρητα στις εφημερίες είναι και η απουσία της Πρωτοβάθμιας Φροντίδας Υγείας, καθώς περιστατικά που θα μπορούσαν να είχαν αντιμετωπιστεί από γιατρό πρωτοβάθμιας φροντίδας τελικά καταλήγουν στα επείγοντα των νοσοκομείων.

Χαρακτηριστικό είναι ότι τα μεγάλα νοσοκομεία της Αττικής και Θεσσαλονίκης δέχονται πάνω από χίλιους ασθενείς στα επείγοντα σε κάθε εφημερία, εκ των οποίων εισάγονται προς νοσηλεία περί τα διακόσια άτομα.

Εάν, όμως, υπήρχε πρωτοβάθμια περίθαλψη, δεν θα συνέβαινε αυτή η ταλαιπωρία στα επείγοντα με τις πολύωρες αναμονές και πολλοί ασθενείς θα προσέρχονταν έγκαιρα, πριν επιδεινωθεί η κατάστασή τους.

Γι’ αυτό λέμε ως Ελληνική Λύση και υποστηρίζουμε σθεναρά ότι οι μόνες σοβαρές λύσεις στο πρόβλημα των ράντζων και των πολύωρων αναμονών είναι η ισχυρή πρωτοβάθμια φροντίδα υγείας, που θα λειτουργήσει ως βαλβίδα αποσυμπίεσης στα επείγοντα των νοσοκομείων και η αύξηση των κλινών στα νοσοκομεία που θα στελεχώνονται με το κατάλληλο προσωπικό.

Κατά τα άλλα η Κυβέρνηση έθεσε ως βασικές προτεραιότητες την εξάλειψη των αναμονών σε χειρουργεία, επείγοντα και εξετάσεις. Πόσο εφικτό, όμως, είναι αυτό με την πολιτική που ασκεί η Κυβέρνηση; Στο πρόγραμμα της Νέας Δημοκρατίας δεν υπάρχει σχέδιο για ανάπτυξη επιπλέον κλινών. Επομένως, η έλλειψη δέσμευσης για νέες κλίνες στο ΕΣΥ ουσιαστικά επιβεβαιώνει ότι οι προσλήψεις δεν θα έχουν καθαρό χαρακτήρα. Συνεπώς, χωρίς νέες κλίνες οι μεγάλες αναμονές που φέρνουν και τα ράντζα θα συνεχιστούν.

Η μόνη λύση που φαίνεται αυτή τη στιγμή για την Κυβέρνηση, και συμβαδίζει με την ιδεολογική της κατεύθυνση, είναι η σύμπραξη με τον ιδιωτικό τομέα. Όμως ούτε αυτό λύνει το πρόβλημα. Απεναντίας, θα αποτελέσει ένα εργαλείο για την ιδιωτικοποίηση του συστήματος υγείας και την εφαρμογή της κρυφής κυβερνητικής ατζέντας.

Κύριοι, είναι προφανές ότι η Κυβέρνηση σκόπιμα υποβαθμίζει το ΕΣΥ με σκοπό να ωθήσει τους ασφαλιζόμενους στην ιδιωτική παροχή υγείας, καταστρατηγώντας, όμως, με αυτόν τον τρόπο τις συνταγματικές της υποχρεώσεις για προστασία της υγείας των πολιτών από την πολιτεία.

Η Ελληνική Λύση έχει αναφερθεί στις προτεραιότητες που πρέπει να πραγματοποιήσει η Κυβέρνηση, ώστε να παράσχει στους πολίτες υψηλού επιπέδου υπηρεσίες υγείας, όπως άλλωστε οφείλει.

Κλείνοντας, κύριε Υπουργέ, θα ήθελα να καταθέσω την ερώτηση την οποία έχουμε θέσει για τη γονιδιακή θεραπεία σε ασθενείς με δρεπανοκυτταρική και μεσογειακή αναιμία, θεραπεία που έχει εγκριθεί από την Ευρωπαϊκή Ένωση. Ευελπιστώ στην ευαισθησία σας και είμαι σίγουρη ότι θα προχωρήσει και στη χώρα μας. Την καταθέτω στα Πρακτικά.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου, Κοινοβουλευτική Εκπρόσωπο της Ελληνικής Λύσης.

Τον λόγο έχει η κ. Μερόπη Τζούφη, Κοινοβουλευτική Εκπρόσωπος της Νέας Αριστεράς.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, ανεβήκατε έξαλλος στο Βήμα για να υπερασπιστείτε τον καπιταλισμό και το ιδιωτικοποιημένο ΕΣΥ που έτσι μπορεί να επιβιώσει. Αυτό που ξεχάσατε βέβαια είναι -ως θιασώτης του καπιταλισμού- ότι στις μεγάλες κρίσεις, όπως η πρόσφατη υγειονομική κρίση, αυτοί που έσωσαν τη ζωή των ανθρώπων ήταν τα δημόσια συστήματα υγείας. Τότε τα είχατε ανάγκη, τα ευεργετούσατε, αναβάλατε αυτές σας τις επιλογές και βεβαίως, μετά το πέρασμα της πανδημίας προχωράτε στην υλοποίηση ενός σχεδίου που ουσιαστικά θα οδηγήσει στην κατεδάφιση αυτού του κακοπαθημένου ΕΣΥ, το οποίο χρειάζεται ενίσχυση, αλλά εσείς επιχειρείτε με τον λάθος τρόπο.

Μάλιστα, ακόμη και στη διάρκεια της πανδημίας είδαμε τη δυνατότητα του ιδιωτικού τομέα να ανθεί, αφού τον προφυλάξατε. Δεν ανοίξατε τις ιδιωτικές κλίνες ΜΕΘ παρά τα αιτήματά μας για να μη χάνονται ανθρώπινες ζωές, ενώ τους επιχορηγούσατε με διπλάσια χρήματα και από την άλλη μεριά, σαν μανιτάρια, άνοιξαν δεκάδες διαγνωστικά κέντρα και γιγαντώθηκαν τα κέρδη των ολιγοπωλιακών κολοσσών.

Από την άλλη μεριά άνθρωποι της καθημερινότητας, δηλαδή η μεγάλη πλειοψηφία των ανθρώπων, τέσσερις στους δέκα πολίτες, δεν μπορούν να καλύψουν τις ανάγκες υγείας γιατί δεν τους φτάνει το διαθέσιμο εισόδημα, αφού το 60% των νοικοκυριών βγάζει το μήνα μέχρι τη δέκατη ένατη μέρα.

Τι σημαίνει αυτό; Ότι αυτοί οι πολίτες, εάν πάσχουν από σοβαρά και χρόνια νοσήματα, δεν μπορούν σε καμμία περίπτωση να πατήσουν ούτε το ποδαράκι τους σε αυτές τις ιδιωτικές δομές της υγείας. Άρα η επιλογή τους είναι ένα δημόσιο σύστημα υγείας, που εσείς φροντίζετε, δυστυχώς, να απαξιώνεται καθημερινά, να συρρικνώνεται και να υποβαθμίζονται οι παρεχόμενες υπηρεσίες.

Ποια είναι η πραγματικότητα; Οι λίστες χειρουργείων εδώ και δύο χρόνια είναι ανενεργές για τα χειρουργεία των ενηλίκων. Εκατό χιλιάδες χειρουργεία δεν έχουν υλοποιηθεί. Το ίδιο ισχύει και για τα παιδιά. Στα νοσοκομεία παίδων δεκάδες χιλιάδες παιδιά δεν έχουν αντιμετωπίσει τα τακτικά προβλήματα τα οποία πρέπει να αντιμετωπιστούν. Γιατί; Γιατί το 40% των χειρουργικών αιθουσών δεν λειτουργεί επειδή λείπει προσωπικό.

Σε αυτή τη συγκεκριμένη χρονική στιγμή και ταυτόχρονα, βεβαίως, με προβλήματα στα επείγοντα περιστατικά είπατε ναι, θα υπάρχει αναμονή, αλλά αυτό δεν μπορεί να είναι η κανονικότητα διότι και εκεί υπάρχουν σημαντικότατες καθυστερήσεις. Παρ’ ότι ψηφίστηκε ειδικός νόμος για τα ΤΕΠ δεν έχει προχωρήσει. Δεν έχουν στελεχωθεί έτσι όπως θα έπρεπε και θα όφειλαν. Έχουμε περιφερειακά νοσοκομεία που δεν δουλεύουν οι κλινικές, υπολειτουργούν, αναστέλλουν τη λειτουργία τους. Χειρότερα είναι στα νησιά. Και αυτά τα αντιμετωπίζετε με διαρκείς μετακινήσεις ιατρικού προσωπικού.

«Μα», είπατε, «εγώ κάνω διαρκείς προκηρύξεις. Είναι στελεχωμένες οι δομές». Για να δούμε, λοιπόν, τα στοιχεία στα οποία, μάλιστα, αναφέρθηκε και ο κ. Πλεύρης. Τον Ιούλιο του 2019 για το μόνιμο προσωπικό στο ΕΣΥ υπηρετούσαν εβδομήντα εννέα χιλιάδες εκατόν είκοσι δύο μόνιμοι εργαζόμενοι. Μετά από την πανδημία, που είχατε τη δυνατότητα να κάνετε διορισμούς, είχατε και τα χρήματα, πόσο είναι -με βάση το μητρώο του ανθρώπινου δυναμικού του ελληνικού δημοσίου- το μόνιμο προσωπικό; Είναι εννέα χιλιάδες άτομα λιγότερα. Αυτή είναι η πραγματικότητα. Είπε ο κ. Πλεύρης «έχουμε το επικουρικό». Και σε αυτό είχατε υποσχεθεί ότι θα το μονιμοποιήσετε. Δεν το κάνατε. Άρα, λοιπόν, η κατάσταση της υποστελέχωσης είναι δεδομένη.

Εδώ εσείς τι επιλέγετε; Τα απογευματινά χειρουργεία. Είπατε ότι αυτό θα λύσει τα προβλήματα διότι «τι να κάνουμε, δεν μπορούμε να δώσουμε παραπάνω μισθούς, τα θέλουν οι γιατροί για να συμπληρώσουν το εισόδημά τους», όταν οι αυξήσεις που δώσατε στους μισθούς ήταν ισχνές, δεν κάνατε αυτά που σας ζήτησαν για τις εφημερίες τους, τις οποίες αναγκάζονται να κάνουν εις βάρος της υγείας τους, αλλά και εις βάρος των ασθενών και από την άλλη μεριά σε αυτό το εργασιακά εξουθενωμένο προσωπικό και ανεπαρκές του λέτε «πήγαινε και κάνε και απογευματινά χειρουργεία».

Τι σημαίνει αυτό, κύριε Υπουργέ της Υγείας, για τους ίδιους τους ασθενείς; Θα δούμε -είμαστε στο πρώτο δεκαήμερο- πόσοι χειρουργήθηκαν στα απογευματινά χειρουργεία, πόσα προβλήματα λύθηκαν, ποια είναι η έκβαση αυτών των ασθενών.

Διότι με βάση την μελέτη την οποία σας ανέφερε ο κ. Καλαματιανός, αλλά υπάρχουν και άλλες, η θνησιμότητα στα νοσοκομεία αυξάνει όσο περνάει η ώρα της ημέρας, και στα τακτικά και στα επείγοντα. Επομένως, εδώ αυτού του τύπου την παροχή υπηρεσιών έχει ανάγκη ο κόσμος που βρίσκεται σε πολύ δύσκολη θέση; Γι’ αυτό πανηγυρίζετε;

Μάλιστα, πήγατε εκεί και είπατε ότι θα τα «κεράσετε» αυτά τα χειρουργεία στους πολίτες, κάνατε όλο αυτό το σόου. Περιμένουμε, λοιπόν, να δούμε την έκβαση, η οποία είναι απολύτως βέβαιο εκεί που έχουν λειτουργήσει ότι σίγουρα δεν είναι υπέρ της υγείας τόσο των ασθενών όσο και των γιατρών και των νοσηλευτών που θα αναγκαστούν να δουλεύουν σε αυτές τις συνθήκες.

Πολλά τα θέματα και με τη φαρμακευτική δαπάνη, η οποία έχει αυξηθεί με τις επιλογές τις οποίες έχετε κάνει. Λείπουν φαρμακευτικά σκευάσματα και παρ’ όλα αυτά εσείς έχετε δώσει εντολή για παράλληλες εξαγωγές, ανάμεσα σε αυτά και εμβόλια. Και από την άλλη μεριά έχετε πάρει και απόφαση δυνατότητας να περιορίζετε την πρώιμη πρόσβαση ασθενών σε νέες θεραπείες στο πλαίσιο του εξορθολογισμού της δαπάνης. Αυτό μπορεί να είναι κρίσιμο για βαρέως πάσχοντες ανθρώπους και για ογκολογικούς ασθενείς. Οι ελλείψεις στο ΕΚΑΒ είναι γνωστές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δεν έχω χρόνο. Θα έρθω στο τι μπορεί να γίνει γιατί μας ρωτάτε διαρκώς. Προφανώς χρειάζονται κίνητρα μισθολογικά, φορολογικά, εξέλιξης, απαλλαγής της φορολογίας των εφημεριών και μόνιμες θέσεις, οι οποίες να δίνουν προοπτική και όχι συνταξιούχοι γιατροί στο Σύνταγμα και βεβαίως, σε καμμία περίπτωση η μεταφορά και η μετακίνηση γιατρών μεταξύ των νοσοκομείων, που δεν γνωρίζουν τις συνθήκες, άρα γίνονται δυνητικώς επικίνδυνοι και για τον εαυτό τους και για τους ασθενείς.

Και τέλος, αυτά τα οποία κάνατε με την αύξηση των δαπανών, που λέτε «θα πάτε στον ιδιωτικό τομέα, τι να κάνουμε, εσάς σας αρέσει ο δημόσιος» δεν έγινε γιατί θέλετε να ενισχύσετε τον δημόσιο τομέα. Υπάρχει το θέμα με το clawback και το ξέρετε πάρα πολύ καλά και επομένως και αυτό είναι ουσιαστικά μία παροχή ξανά προς τον ιδιωτικό τομέα της υγείας.

Και έρχομαι στο κομμάτι της Πρωτοβάθμιας Φροντίδας Υγείας, που είχε γίνει μια σημαντική μεταρρύθμιση. Τι κάνετε; Δεν την υποστηρίζετε. Μετονομάζετε τον αγροτικό γιατρό σε προσωπικό γιατρό και μάλιστα, δίνετε και εκεί το κίνητρο να αμείβεται με όσα χρήματα παίρνει ένας συντονιστής διευθυντής του ΕΣΥ μετά από τριάντα πέντε χρόνια υπηρεσίας. Ακούσαμε και για golden visa σε γιατρούς που θα επιστρέψουν στην Ελλάδα από τη Μεγάλη Βρετανία και την Κύπρο με ετήσιες οικονομικές απολαβές που θα κυμαίνονται από 100.000 ευρώ έως 150.000 ευρώ και θα συνοδεύονται από μειωμένη φορολόγηση, όταν, λέτε ότι, δεν υπάρχουν χρήματα για αυξήσεις στους υπηρετούντες ηρωικά γιατρούς του ΕΣΥ και νοσηλευτικό προσωπικό, αλλά κυρίως στη νέα γενιά, που έδωσε τη μάχη της πανδημίας και χρειάζεται κίνητρα για να παραμείνει μέσα στα νοσοκομεία, ουσιαστικά κίνητρα, με αυξήσεις μισθών, με φορολογικά, με επιστημονική εξέλιξη. Υπάρχουν λύσεις, όμως, η δική σας επιλογή είναι διαφορετική. Είναι διά της ιδιωτικοποιήσεως του ΕΣΥ στην ουσία η κατάργησή του και όποιον πάρει ο χάρος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζούφη, την Κοινοβουλευτική Εκπρόσωπο της Νέας Αριστεράς.

Θα συνεχίσουμε με τον κ. Νικόλαο Παπαδόπουλο, Κοινοβουλευτικό Εκπρόσωπο της Νίκης, θα κλείσουμε με τον κ. Καζαμία, Κοινοβουλευτικό Εκπρόσωπο της Πλεύσης Ελευθερίας. Μετά θα έχουμε τη δευτερολογία του κ. Λαμπρούλη για πέντε λεπτά, του κ. Καραθανασόπουλου για τρία λεπτά και τη συνεδρίαση θα την κλείσει ο Υπουργός.

Παρακαλώ πολύ, κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, έναν τίτλο που θα έδινα στην ομιλία μου θα ήταν: «Θέλουμε και απογευματινά χειρουργεία, τρομάρα μας!».

Αγαπητοί συνάδελφοι, ή στραβός είναι ο γιαλός ή στραβά αρμενίζουμε. Τους τελευταίους μήνες βλέπω στο Υπουργείο Υγείας να υπάρχει μια φοβερή διάσταση της πραγματικότητας με τα νομοσχέδια που κατεβάζει. Μιλάμε για το ΕΣΥ, το όνειδος, στο οποίο κανένα νομοθετικό φτιασίδωμα δεν θα φέρει αποτέλεσμα, αν η Κυβέρνηση δεν σκύψει με αγάπη αληθινή προς τον ελληνικό λαό να κάνει πολλές χιλιάδες προσλήψεις όχι μόνο γιατρών, νοσηλευτών, διοικητικών, αλλά και άλλου προσωπικού. Η ΠΟΕΔΗΝ μιλάει για δεκάδες χιλιάδες προσλήψεις, όχι, βέβαια, συμβασιούχων και επικουρικού προσωπικού. Αυτά είναι μια καταστροφή για το ΕΣΥ, μόλις τους εκπαιδεύουμε, σηκώνονται και φεύγουν, δεν προσφέρουν τίποτα στο σύστημα. Στο νοσοκομείο «Γεώργιος Παπανικολάου» το 40% του προσωπικού είναι συμβασιούχοι.

Επίσης, οπωσδήποτε πρέπει να σκεφθείτε την αύξηση των μισθών, για να μπορούν οι άνθρωποι να ζήσουν, μισθολογικά κίνητρα. Ο μισθολογικός εξευτελισμός των διορισμένων γιατρών είναι δεδομένος. Δώσατε στους διορισμένους σας Υπουργούς, Υφυπουργούς, παρατρεχάμενους διοικητές του δημοσίου, των δημόσιων οργανισμών και κομματικούς σας φίλους 48% αύξηση, αύξηση-σκάνδαλο, ενώ σε μια εικοσιτετράωρη εφημερία των συναδέλφων ιατρών δώσατε αύξηση περίπου 20 ευρώ. Στους στρατιωτικούς οι οποίοι φυλούν την πατρίδα μας, οι οποίοι πραγματικά πένονται -τα παιδιά τέλειωσαν τις ανώτατες στρατιωτικές σχολές του τόπου και μαζεύονται δύο και τρεις μαζί για να νοικιάσουν ένα σπίτι, δεν μπορούν να επιβιώσουν- σε αυτούς δώσατε μόλις 46 ευρώ. Πώς θα κάνουν οικογένεια; Δεν ντρεπόμαστε καθόλου;

Φεύγουν στο εξωτερικό οι γιατροί μας, είκοσι χιλιάδες γιατροί μαζί με άλλο ένα εκατομμύριο Ελληνόπουλα.

Πέρα από τα οικονομικά κίνητρα οι γιατροί θέλουν και επιστημονική εξέλιξη. Πρέπει να αγαπήσουν ξανά το νοσοκομείο. Θυμάμαι στα νιάτα μας δεν φεύγαμε από το νοσοκομείο, τώρα οι γιατροί δεν θέλουν να δουν το νοσοκομείο, εξοντωτικά ωράρια, εργασιακή υπερεξόντωση με άπειρες ώρες εργασίας, παραβίαση του διεθνούς ωραρίου, ετεροαπασχόληση, οι γιατροί να πηγαίνουν και να προσφέρουν τις υπηρεσίες τους όχι μόνο στα ίδια τμήματα του νοσοκομείου, αλλά και σε άλλα νοσοκομεία.

Θυμάστε το όνειδος με την κ. Γκάγκα που ήθελε οι «ΩΡΛάδες» χειρουργοί να εφημερεύουν για γυναικολογικά περιστατικά και παρόμοια; Έτσι, ο ασθενής είναι εκτεθειμένος και ευάλωτος σε ένα ανθρώπινο ιατρικό λάθος. Ο δε γιατρός αντιμετωπίζει την οργή των συγγενών και των ίδιων των ασθενών από την κακή και βραδεία παροχή των υπηρεσιών υγείας.

Έχουμε το φαινόμενο, επίσης, των μαζικών παραιτήσεων από το ΕΣΥ και θέλουμε και απογευματινά χειρουργεία; Το 2022 τετρακόσιοι γιατροί παραιτήθηκαν, ενώ συνταξιοδοτήθηκαν μόλις τετρακόσιοι είκοσι. Το 2023 περισσότεροι ήταν αυτοί που παραιτήθηκαν από τις συνταξιοδοτήσεις.

Στις μέρες σας κατά την πανδημία ζήσαμε την απίστευτη κατάρρευση του ΕΣΥ. Υπερηφανεύεστε για τις κλίνες στις ΜΕΘ που φτιάξατε, δηλαδή τα κοντέινερ που ήρθατε και τοποθετήσατε στα νοσοκομεία. Για την εμπόλεμη ζώνη της Ουκρανίας ίσως να ήταν αποδεκτές αυτές οι κλίνες. Ποτέ, όμως, δεν γίνονται αποδεκτές σε μια ευρωπαϊκή χώρα.

Μελέτη Λύτρα: 97,7% η θνητότητα στους διασωληνωμένους ασθενείς εκτός ΜΕΘ. Ούτε σε εκτελεστικό απόσπασμα δεν είχαμε τέτοια καλά αποτελέσματα! Ούτε στο εκτελεστικό απόσπασμα! Ποια θα ήταν, κατά τη γνώμη σας, η κατάρρευση, όταν η θνησιμότητα από 97,7% πήγαινε στο 100%; Στην πανδημία δείξατε το πραγματικό σας νεοταξίτικο πρόσωπο. Τα μέτρα που πήρατε ήταν διοικητικά, αστυνομικά, πολιτικά μέτρα.

Η Κυβέρνηση της Νέας Δημοκρατίας και το Υπουργείο Υγείας καταπάτησε τη νομιμότητα, τα μέτρα επιβλήθηκαν μέσω εξαναγκασμών, υποχρεωτικότητες, αναστολές, εμβολιασμούς. Δεν μπορούσε να επισκεφθεί κανείς έναν γιατρό, να πάει σε μια ταβέρνα, σε μια καφετέρια.

Ο κυβερνητικός εξαναγκασμός, κύριοι της Κυβέρνησης, θεωρείται έγκλημα και μάλιστα, στην πιο δύσκολη φάση της πανδημίας βγάλατε δέκα χιλιάδες υγειονομικούς σε αναστολή και τραβήξατε τελείως το χαλί κάτω από τα πόδια της δημόσιας υγείας. Τα μέτρα που εφαρμόσατε, τα οποία ήταν μέτρα που συνταγογραφήθηκαν από τον Υπουργό Υγείας από θέση εξουσίας, ρεζίλεψαν κάθε έννοια επιστήμης, νομικής, αλλά κυρίως της ιατρικής. Τέλος, τα μέτρα έβαλλαν ευθέως και βάναυσα κατά της διαλυμένης από τα μνημόνια που υπογράψατε οικονομίας της χώρας, αυξάνοντας το δημόσιο χρέος βάσει των στοιχείων της Κομισιόν κατά περίπου 50 δισεκατομμύρια ευρώ.

Ακόμη, τι γίνεται, κύριοι, με τα πρόστιμα στους άνω των εξήντα; Ακόμη τοκίζονται στις εφορίες. Δεν έφτανε η εξαθλίωση η οικονομική και η κατατρομοκράτηση των ηλικιωμένων μέσω του αισχρού προστίμου που με πάθος επιβάλατε και το ανακοίνωσε με χαρά ο ίδιος ο Πρωθυπουργός στους απόμαχους της ζωής. Οι γέροντες αυτοί, όμως, είναι οι γονείς μας, είναι ο πατέρας μας, είναι η μητέρα μας, δεν είναι ο «γονέας άλφα και βήτα» του επαίσχυντου νομοσχεδίου που πριν λίγες μέρες ψηφίσατε.

Γυρίσατε την ιατρική εξήντα χρόνια πίσω με την αλήστου μνήμης απόφαση της κ. Αγαπηδάκη, που θέλησε να αντικαταστήσει τον κρισιμότατο ρόλο του ειδικού οικογενειακού γιατρού της πρωτοβάθμιας φροντίδας υγείας με τους νέους πτυχιούχους της ιατρικής. Καταργείτε έτσι ειδικότητες, όπως της παιδιατρικής, της παθολογίας και της γενικής ιατρικής. Έλεος πια! Όλη σας η σπουδή είναι να περιφέρεστε γύρω από την εφαρμογή των εμβολίων.

Σε πρόσφατη συγκέντρωση της Επιτροπής των Κοινωνικών Υποθέσεων για τη στρατηγική του καρκίνου του τραχήλου της μήτρας απογοητεύτηκα, είδα μπροστά στα μάτια μου να διαγράφεται ολόκληρη η ιατρική επιστήμη και τα επιτεύγματα της γυναικολογίας πάνω από εκατόν πενήντα χρόνια. Η αξία της πρωτοβάθμιας υγείας, το τεστ Παπανικολάου, η ενημέρωση των γυναικών, τα τακτικά γυναικολογικά εξωτερικά ιατρεία, όλη η στρατηγική αυτή καταρρίφθηκε. Η μόνη σας έννοια πώς θα πουλήσετε εμβόλια αντί-HPV. Ντίλερ των εμβολίων γίνατε;

Με την ευκαιρία, ζητάμε από το Υπουργείο σας να διαμορφώσει ένα πακέτο τοκετού για την παρακολούθηση της εγκυμονούσας και ό,τι λεφτά χρειάζεται να πληρώνονται μέσα από αυτό το πακέτο. Άλλωστε, το δημογραφικό είναι το μεγαλύτερο πρόβλημα της χώρας μας. Όλα μυρίζουν ιδιωτικοποίηση της υγείας.

Από το 2021 ο Πρωθυπουργός αναφέρθηκε στο Ηράκλειο της Κρήτης ότι θα δημιουργήσει τα «νοσοκομεία κόμβου» και τα υπόλοιπα θα είναι νοσοκομεία που θα δορυφορούν το «νοσοκομείο κόμβου», πράγμα που σημαίνει υποβάθμιση των νοσοκομείων σε κέντρα υγείας ή κλείσιμο νοσοκομείων, όπως πολύ καλά ξέρετε να κάνετε.

Η σίτιση, η καθαριότητα, η φύλαξη των νοσοκομείων δόθηκε ήδη σε ιδιώτες εργολάβους και χιλιάδες συμβασιούχοι απολύονται, εγκαθιδρύοντας ένα καθεστώς καινούργιας δουλοπαροικίας.

Ακόμη, το φημισμένο ευρωπαϊκό forum για την πολιτική της υγείας το 2023 ανακοίνωσε ότι η Ελλάδα έχει τα πιο υψηλά ποσοστά ιδιωτικών δαπανών από όλη την Ευρώπη. Ο Έλληνας ασφαλισμένος, δηλαδή, βάζει πιο βαθιά το χέρι στην τσέπη για να εξυπηρετήσει την υγεία του.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ένα λεπτό ακόμα, κύριε Πρόεδρε.

Ενώ ο ευρωπαϊκός μέσος όρος είναι περίπου 15%, ο Έλληνας πληρώνει για την υγεία του 37% από την τσέπη του. Ακολουθεί η Πολωνία και η Ρουμανία πολύ χαμηλά, 19% περίπου.

Στο πλαίσιο της ιδιωτικοποίησης της υγείας ολοένα και περισσότερο οι διαγνωστικές εξετάσεις γίνονται σε ιδιωτικά κέντρα. Όνειρο θερινής νυκτός να κλείσει κανείς ραντεβού σε νοσοκομείο για μαγνητική τομογραφία ή για αξονική στεφανιογραφία. Στον παρόντα αιώνα αδύνατον!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Τη σκυτάλη πρέπει να την πάρει ο κόσμος, να καταλάβει την κοροϊδία που του κάνετε, ο λαός να εξοβελίσει κάθε τι σαθρό. Δεν πάει άλλο ο εξευτελισμός του Έλληνα πολίτη, δεν πάει άλλο ο εξευτελισμός του Έλληνα ασθενή!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδόπουλο.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριοι Βουλευτές, καλωσορίζουμε την επίκαιρη επερώτηση του ΚΚΕ για το κρίσιμο θέμα της δημόσιας υγείας, γιατί μας δίνει την ευκαιρία να συζητήσουμε και να διατυπώσουμε κι εμείς τις απόψεις μας πάνω στα σοβαρά προβλήματα που αντιμετωπίζει αυτός ο τομέας της κυβερνητικής πολιτικής.

Η δημόσια υγεία είναι ένα ζήτημα που η Πλεύση Ελευθερίας έχει θέσει κατ’ επανάληψη στο παρελθόν, από τις προγραμματικές δηλώσεις της Κυβέρνησης, σε επίκαιρες ερωτήσεις, σε παρεμβάσεις στη συζήτηση για τον προϋπολογισμό και κατά τη διάρκεια των συζητήσεων νομοσχεδίων όπως το νομοσχέδιο του Υπουργείου Υγείας για τις ελλείψεις στο ΕΚΑΒ, στο οποίο ασκήσαμε σοβαρή κριτική.

Η πρόσφατη συγκυρία μέσα στην οποία γίνεται αυτή η συζήτηση δεν είναι καθόλου ενθαρρυντική για την κατάσταση στο ΕΣΥ. Πριν δέκα μέρες περίπου είχαμε την αυτοκτονία ενός ανθρώπου εβδομήντα δύο ετών στο Ηράκλειο Κρήτης και υπήρχαν και μάλιστα κάποιες κινητοποιήσεις διότι η αυτοκτονία αυτή συνδεόταν πάρα πολύ στενά με τις αποτυχίες του Εθνικού Συστήματος Υγείας. Εμάς μας συγκλόνισε και εγώ ως Κοινοβουλευτικός Εκπρόσωπος την περασμένη εβδομάδα αφιέρωσα ένα μεγάλο μέρος της ομιλίας μου σ’ αυτό το θέμα. Η φράση που χαράχτηκε στη μνήμη μας ήταν αυτή που είπε η κόρη του αυτόχειρα, που είπε ότι τον πατέρα της τον διέλυσε «το διαλυμένο ΕΣΥ».

Ο κ. Γεωργιάδης παρενέβη στα μέσα μαζικής ενημέρωσης τότε για να διαχειριστεί τη σύντομη αυτή κρίση που είχε το Υπουργείο του επικοινωνιακά και προσπάθησε να πείσει τους πάντες ότι δεν έφταιγε για τίποτα το ΕΣΥ και ότι για όλα έφταιγε ο αυτόχειρας.

Εμείς δεν ακολουθούμε αυτή τη λογική και δεν μας πείθουν αυτά τα επιχειρήματα. Στον λίγο χρόνο που έχω στη διάθεσή μου δεν μπορώ να εκθέσω λεπτομερώς τις θέσεις της Πλεύσης Ελευθερίας για τη δημόσια υγεία, αλλά μπορώ να αναφερθώ σύντομα σε κάποια πολύ ενδεικτικά στοιχεία για το ότι ο τομέας αυτός της δημόσιας πολιτικής αντιμετωπίζει πολύ βαθιά δομικά προβλήματα. Δεν μπορεί να λυθεί το ζήτημα της δημόσιας υγείας με συζητήσεις για επιμέρους θέματα ή με εμβαλωματικά μέτρα -και βεβαίως κακά μέτρα- όπως είναι η υπόθεση των απογευματινών χειρουργείων.

Ακούσαμε προηγουμένως από τον Κοινοβουλευτικό Εκπρόσωπο της Νέας Δημοκρατίας ότι ο κρατικός προϋπολογισμός έχει αυξηθεί τελευταία. Σε σχέση με τον πληθωρισμό οι αυξήσεις αυτές είναι τιποτένιες. Η πραγματικότητα είναι -και καταθέτω εδώ στα Πρακτικά για να είναι καταγεγραμμένο- ότι με βάση τα στοιχεία της EUROSTAT η Ελλάδα διαθέτει 6% του Ακαθάριστου Εθνικού Προϊόντος ως δαπάνες για τη δημόσια υγεία -κρατικές δαπάνες είναι αυτές- τη στιγμή που ο μέσος όρος της Ευρωζώνης βρίσκεται στο 8%. Δηλαδή, είμαστε στο 75% περίπου των δημοσίων εξόδων για την υγεία, σε σύγκριση με τον μέσο όρο της Ευρωπαϊκής Ένωσης.

Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένα άλλο πάρα πολύ ανησυχητικό στοιχείο είναι οι αποχωρήσεις γιατρών από το σύστημα, που βεβαίως βρίσκεται στη δημόσια συζήτηση για πολύ μεγάλο διάστημα. Όπως δείχνουν τα δημοσιογραφικά ρεπορτάζ, έχουμε κάθε χρόνο περίπου επτακόσιες πενήντα αποχωρήσεις γιατρών από το σύστημα λόγω των κακών συνθηκών. Και οι περισσότεροι από αυτούς έρχονται από την επαρχία, όπου υπάρχει εκεί μεγαλύτερη ανάγκη για γιατρούς.

Και καταθέτω στα Πρακτικά ρεπορτάζ της «ΚΑΘΗΜΕΡΙΝΗΣ», μιας διόλου αριστερής εφημερίδας, με τίτλο «Οι γιατροί αποχωρούν - το ΕΣΥ γερνάει», από τον Απρίλιο του 2023.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακόμα πιο οξύ είναι το ζήτημα των νοσηλευτών στο Εθνικό Σύστημα Υγείας. Αυτό είναι ένα παλιό δομικό πρόβλημα. Είναι γνωστό σε πολλούς, αλλά για να αποκτήσουμε μια αίσθηση της κατάστασης, οι νοσηλευτές στην Ελλάδα ανά χίλιους κατοίκους είναι 3,8 με βάση τα στοιχεία του ΟΟΣΑ για το 2021. Είναι 3,8 ανά χίλιους κατοίκους, τη στιγμή που ο μέσος όρος του ΟΟΣΑ -και αυτός περιλαμβάνει και χώρες που πάνε πολύ καλύτερα από εμάς, όπως είναι η Πολωνία, η Βουλγαρία, η Ρουμανία- είναι 9,2. Δηλαδή, βρισκόμαστε στο 1/3 του μέσου όρου του ΟΟΣΑ, όσον αφορά τον αριθμό των νοσηλευτών ανά χίλιους κατοίκους του πληθυσμού.

Επίσης, έχουμε ένα τεράστιο ζήτημα με το ποσοστό των χρημάτων από την τσέπη που πληρώνουν οι πολίτες για να ικανοποιήσουν τις βασικές ανάγκες τους στην υγεία. Στην περίπτωση της Ελλάδας έχουμε ένα ποσοστό της τάξης του 33%, δηλαδή κάθε Έλληνας δίνει περίπου το 1/3 των εξόδων του για την υγεία από την τσέπη του και παίρνει μόνο τα 2/3 από το κράτος, τη στιγμή που τα στοιχεία της Ευρωπαϊκής Ένωσης δείχνουν ότι ο μέσος όρος στην υπόλοιπη Ευρώπη είναι στο 14%. Δηλαδή, το κράτος παρέχει πολύ λιγότερη περίθαλψη στον πολίτη από ό,τι στον μέσο όρο της Ευρωπαϊκής Ένωσης και είμαστε τρίτοι από το τέλος.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και, τέλος, υπήρξε μία αρκετά γνωστή στατιστική στο τέλος του προηγούμενου χρόνου, τον Δεκέμβριο, από την EUROSTAT, η οποία αναφέρεται στο ποσοστό των αναγκών, που δεν πληρούνται από το σύστημα υγείας, δηλαδή στο πόσο κακή πρόσβαση έχει ο πολίτης στο Εθνικό Σύστημα Υγείας. Η Ελλάδα είναι ουραγός. Ένας στους έξι Έλληνες δηλώνει ότι δεν πληρούνται οι ανάγκες του από το Εθνικό Σύστημα Υγείας και αυτό το ποσοστό βρίσκεται στο 16, 7%, τη στιγμή που στην Κύπρο το ίδιο ποσοστό είναι 0,1%, δηλαδή σχεδόν κανένας δεν το λέει. Δεν χρειάζεται τρομερό επίπεδο ανάπτυξης. Δεν συγκρινόμαστε ούτε με τη Γερμανία ούτε με τη Σουηδία για να φτάσουμε σε ένα ικανοποιητικό επίπεδο. Το πρόβλημα είναι ότι οι υπηρεσίες δεν είναι προσβάσιμες και γι’ αυτό βεβαίως έχουμε και τις περιπτώσεις αυτοκτονίας. Και το περιστατικό των προηγούμενων δέκα ημερών δεν ήταν μεμονωμένο. Έχουμε μεγάλο αριθμό αυτοκτονιών στο ΕΣΥ.

Το πρόβλημα στην έλλειψη πρόσβασης στο Εθνικό Σύστημα Υγείας είναι συνδεδεμένο άμεσα στην περίπτωση της Ελλάδας -κι εδώ είναι το υψηλότερο ποσοστό πάλι μέσα στην Ευρωπαϊκή Ένωση- με τη φτώχεια. Το 28% από αυτούς που δεν έχουν πρόσβαση στο Εθνικό Σύστημα Υγείας δηλώνουν ότι δεν έχουν επειδή δεν έχουν τα χρήματα ή επειδή είναι φτωχοί.

Αυτό είναι με μεγάλη απόσταση και το καταθέτω εδώ στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Θα κλείσω τώρα, κύριε Πρόεδρε.

Θέλω ένα λεπτό για να πω ότι αυτά τα στοιχεία μιλούν από μόνα τους και μαρτυρούν τη φοβερή κατάσταση του κράτους πρόνοιας στη χώρα μας, ιδίως μετά την κρίση που προκάλεσαν τα κόμματα που κυβέρνησαν, καθώς και τα μνημόνια.

Σήμερα, μετά από πέντε χρόνια τα έξοδα για την υγεία παραμένουν χαμηλά, ενώ οι πολίτες δεν έχουν καλή πρόσβαση και αναγκάζονται να πληρώνουν το 1/3 των εξόδων τους για την υγεία από τη δική τους τσέπη. Αυτή είναι μια ταξική πολιτική, με κερασάκι βεβαίως στην τούρτα τα επί πληρωμή απογευματινά χειρουργεία. Οι ελλείψεις γιατρών, νοσηλευτών και πρωτοβάθμιας περίθαλψης ιδίως στην περιφέρεια και τα νησιά είναι τραγικές. Φοβόμαστε πως έχετε καταντήσει το ΕΣΥ τον μεγάλο ασθενή της χώρας και όλης της Ευρώπης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Θα συνεχίσουμε με τις δευτερολογίες και πρώτος είναι ο κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδας, για πέντε λεπτά.

Ορίστε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Στις παρεμβάσεις μας όλων των Βουλευτών της Κοινοβουλευτικής Ομάδας του Κομμουνιστικού Κόμματος που τοποθετήθηκαν και στη βάση των οξυμένων προβλημάτων των διαφόρων περιοχών στη χώρα μας των δημόσιων μονάδων υγείας, είτε της πρωτοβάθμιας, είτε της δευτεροβάθμιας, από τον Υπουργό δεν ακούσαμε σχεδόν τίποτα σε σχέση με το διά ταύτα -να το πω έτσι- της επίκαιρης επερώτησης, στα ζητήματα δηλαδή που βάζουμε ή του πλαισίου, αν θέλετε, που καταθέτουμε και στον λαό για διεκδίκηση. Αν εξαιρέσω τα ζητήματα του προσωπικού και των απογευματινών χειρουργείων, το άλλο, το μεγαλύτερο κομμάτι αναλώθηκε στα περί καπιταλισμού, στους διθυράμβους για τον καπιταλισμό, στο πόσο αγαπά αυτό το σύστημα ο κύριος Υπουργός που το υπηρετεί με ευλάβεια και στο πόσο αντίθετος μας δήλωσε ότι είναι για τον σοσιαλισμό.

Είναι γνωστή η κατάσταση των δημοσίων νοσοκομείων. Πρωτοβάθμια φροντίδα υγείας. Το είπαμε. Διαλυμένη κατάσταση, προσωπικό, υλικοτεχνική υποδομή δεν υπάρχει. Το ξέρετε. Δεν κάνετε τίποτα. Συνειδητή επιλογή σας. Λέει ο κ. Πλεύρης, για παράδειγμα, «οι αριθμοί ευημερούν». Απαντάμε: μόνο που οι ασθενείς δεν το αντιλαμβάνονται στην πράξη, κύριε Πλεύρη και κύριοι της Κυβέρνησης. Βλέπουν το ανάποδο. Για παράδειγμα, μπορεί να έχουν γραφτεί πέντε εκατομμύρια στους προσωπικούς γιατρούς -περίπου αυτός είναι ο αριθμός- όμως ειλικρινά θα είχε ενδιαφέρον να μας λέγατε και τι είδους υπηρεσίες πρωτοβάθμιας φροντίδας έχουν έστω αυτοί οι εγγεγραμμένοι. Όπως, επίσης, για τα απογευματινά χειρουργεία που προτίθεται ξανά να νομοθετήσει η Κυβέρνηση. Και μάλιστα εδώ ακούσαμε και μία όχι διαφορά μεταξύ του κ. Πλεύρη και του κ. Γεωργιάδη, ποιος το έκανε ή ποιος θα το κάνει πρώτος. Αυτό λίγο βέβαια έχει σημασία.

Με το νομοσχέδιο που πρόκειται να συζητήσουμε εδώ στη Βουλή οι ασθενείς με χειρουργικές παθήσεις θα πληρώνουν. Και είναι ανισοτιμία φυσικά απέναντι στους άλλους που θα παραμένουν στις λίστες της ντροπής. Τώρα εσείς κάνετε ένα βήμα ακόμα και δίνετε τη δυνατότητα στους γιατρούς των δημόσιων νοσοκομείων να μπορούν να λειτουργούν εκτός, προκειμένου να υπάρχει και εκεί μια ισοτιμία. Να πληρώνουν και οι ασθενείς για παθολογικά προβλήματα και άλλα πολλά.

Λέτε ότι δεν περισσεύουν γιατροί. Αυτό μας είπε και ο Υπουργός για να ανοίξουν, για παράδειγμα, τα κλειστά χειρουργικά τραπεζάκια αλλά και τα άλλα προβλήματα που έχουν τα νοσοκομεία στη χώρα με τις τεράστιες ελλείψεις σε ιατρικό και λοιπό προσωπικό. Αλλά ως διά μαγείας περισσεύουν για τα επί πληρωμή απογευματινά χειρουργεία. Αφού υπάρχουν γιατροί ας χειρουργούν και το απόγευμα χωρίς καμμία πληρωμή από τους ασθενείς, λέμε εμείς για παράδειγμα. Γιατί δεν το κάνετε; Βάζετε τον λαό να πληρώνει. Μέρος του λαού. Όσοι θα έχουν κι αν έχουν. Έμμεσα εκβιασμός είναι αυτό βέβαια.

Σε ό,τι αφορά στον κ. Γεωργιάδη για το ΚΑΤ. Δεν είναι εδώ ο κ. Γεωργιάδης. Έδωσε ο κ. Γεωργιάδης σήμερα, πριν λίγο δηλαδή που μίλησε, την ελευθερία που χαρακτηρίζει τον καπιταλισμό στους υγειονομικούς του ΚΑΤ. Όντως ναι. Τι έκαναν, όπως είπε και ο Υπουργός; Δήλωσαν όλοι συμμετοχή στα απογευματινά χειρουργεία. Έτσι, λοιπόν, μόλις πριν λίγη ώρα μάθαμε από τον Υπουργό ότι μέχρι χθες στο ΚΑΤ υπήρχε σοσιαλισμός που δεν επέτρεπε την ελευθερία στους υγειονομικούς. Αυτό, κύριε Βαρτζόπουλε, λέγεται τρικυμία εν κρανίω. Δεν θα χρησιμοποιήσω άλλους όρους. Όντως όμως στον σοσιαλισμό δεν είχαν την ελευθερία να πληρώνουν οι ασθενείς. Να είναι σε λίστες αναμονής, για παράδειγμα. Λοιπόν, τέτοια ελευθερία να τη χαίρεστε, κύριοι της Κυβέρνησης. Ο λαός ας βγάλει τα συμπεράσματά του.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Δυο λόγια στα γρήγορα, κύριε Πρόεδρε. Σε ό,τι αφορά στις πληρωμές του ενός και των τριών ευρώ δείτε τα επίσημα στοιχεία του ΕΟΠΥΥ του έτους 2016 για τέσσερις τομείς των εργαστηριακών εξετάσεων. Αυτά έχουμε στη διάθεσή μας. Μαστογραφίες, μαγνητικές, αξονικές, pet scan. Το μεγαλύτερο μέρος, πάνω από 70% κατά μέσο όρο όλων αυτών των εξετάσεων, γίνεται στον ιδιωτικό τομέα διότι δεν υπάρχουν υποδομές στα δημόσια νοσοκομεία. Σύνολο που πλήρωσαν οι ασθενείς ήταν 23,5 εκατομμύρια. Τώρα με τα τρία ευρώ που βάζετε θα εισπραχθούν και άλλα 5,5 εκατομμύρια τα οποία αφ’ ενός θα αφαιρεθούν από τις τσέπες των ασθενών και θα πηγαίνουν 100% στις τσέπες των επιχειρηματιών στην υγεία για το συνολικό ποσό που θα αφαιρείται από τις υποχρεωτικές επιστροφές του clawback των επιχειρηματιών προς τον ΕΟΠΥΥ. Άρα, λοιπόν, ποιος ωφελείται, ποιος χάνει είναι το ερώτημα.

Σε ό,τι αφορά στην πρωτοβάθμια κύριε Βαρτζόπουλε -αναφέρομαι σε εσάς γιατί εσείς είστε εδώ, μην παρεξηγηθώ- ποιο είναι το πρώτιστο, ο βασικότερος τομέας που θα πρέπει και έχει φυσικά στην ευθύνη της η πρωτοβάθμια φροντίδα υγείας; Η πρόληψη. Συμφωνούμε; Δεν είναι η αντιμετώπιση. Κυριαρχεί η πρόληψη, ο τομέας της πρόληψης.

Πάμε στην Πάτρα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώσετε παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα ολοκληρώσω.

Εκδηλώθηκαν τα προβλήματα με την μηνιγγίτιδα πριν λίγο καιρό αλλά και τώρα, πρόσφατα. Εδώ αναδεικνύονται οι τεράστιες ελλείψεις σε πρωτοβάθμιο επίπεδο υγειονομικών υπηρεσιών στα πανεπιστήμια και μέσα στα αστικά κέντρα και κυρίως το ζήτημα του εμβολιασμού για το μηνιγγιτιδόκοκκο Β που θα πρέπει να μπει στο εθνικό πρόγραμμα εμβολιασμού. Κοστίζει λέτε. Και πρέπει οι οικογένειες, οι μανάδες, οι πατεράδες να πάνε τα παιδιά τους να πληρώνουν διακοσάρια. Στα παιδιά είναι δυο οι δόσεις. Καταλαβαίνετε που εκτοξεύεται το κόστος, αντί το κράτος να αναλάβει τον εμβολιασμό δωρεάν όλων των παιδιών και ενηλίκων, αν χρειάζεται και όπου χρειάζεται.

Κλείνω με αυτό, κύριε Πρόεδρε, εξαιρετικά αφιερωμένο στον κ. Γεωργιάδη μια που αναφέρθηκε σε ιδεολογικά ζητήματα στον σοσιαλισμό και πάει λέγοντας. Η απάντηση, λοιπόν, για τη βαρβαρότητα του συστήματος αυτού που υπηρετεί ο κ. Γεωργιάδης και η Κυβέρνηση, αλλά και όσα άλλα κόμματα τον στηρίζουν, δόθηκε λίγα χρόνια πίσω. Θα τον γυρίσω λίγα χρόνια πίσω, όχι αιώνες πίσω που μας γύρισε ο κ. Γεωργιάδης με τον Πλούταρχο. Η απάντηση δόθηκε τη δεκαετία του 1930 με άρθρο για την ουσία του σοβιετικού συστήματος υγείας. Το άρθρο δημοσιεύτηκε το 1937 είκοσι χρόνια μετά τη σοσιαλιστική οκτωβριανή επανάσταση. Ποιο ήταν αυτό το άρθρο; Ποιος ήταν αυτός; Ο Χένρι Σίγκεριστ, ο οποίος ήταν κορυφαίος ιστορικός της ιατρικής από το 1932 ως το 1947 και μάλιστα διευθυντής του ινστιτούτου ιστορίας της ιατρικής του πανεπιστημίου Τζονς Χόπκινς. Όλοι το ξέρετε και θεωρείται κορυφαίο πανεπιστήμιο. Τι είπε εν τάχει; Λέει ότι «Η Σοβιετική Ένωση ήταν το 1937 η πρώτη χώρα», τα έγραψε το 1937, «που επιχείρησε την κοινωνικοποίηση της ιατρικής. Η πρώτη χώρα που έθεσε την προστασία της υγείας όλου του λαού ως αποκλειστική υποχρέωση του κράτους. Και το συμπέρασμα είναι ότι αυτό που έχει γίνει σε μόλις είκοσι χρόνια στη Σοβιετική Ένωση είναι η αρχή μιας νέας περιόδου για την ιστορία της ιατρικής. Όλα όσα επιτεύχθηκαν μέχρι σήμερα σε πέντε χιλιάδες χρόνια της ιστορίας της ιατρικής αντιπροσωπεύουν μόνο την πρώτη περίοδο της ιστορίας τους, την περίοδο της θεραπευτικής ιατρικής. Τώρα μια νέα εποχή, η εποχή της προληπτικής ιατρικής έχει ξεκινήσει στη Σοβιετική Ένωση εν έτει 1937».

Άρα, λοιπόν, κύριε Πρόεδρε, κυρίες και κύριοι της Κυβέρνησης βαρβαρότητα ή σοσιαλισμός; Αυτό δεν θα το αποφασίσετε εσείς. Αυτό μένει ο λαός να το αποφασίσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Καλείται στο Βήμα ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα είμαι εξαιρετικά σύντομος.

Η πρωτοβουλία του ΚΚΕ, για να κατατεθεί αυτή η επίκαιρη επερώτηση, όπως αποδείχθηκε και από τη συζήτηση, ανταποκρίνεται στις διαθέσεις των υγειονομικών, των λαϊκών στρωμάτων. Ανταποκρίνεται στις αγωνιστικές τους κινητοποιήσεις για την αντιμετώπιση της τραγικής κατάστασης του ΕΣΥ, την όξυνση των προβλημάτων αλλά και για τη βελτίωση του αγώνα που κάνει για τη βελτίωση των παρεχόμενων υπηρεσιών. Το πρόβλημα βρίσκεται στην εμπορευματοποίηση της υγείας που υπηρέτησαν και υπηρετούν με συνέπεια όλες οι Κυβερνήσεις. Αυτή αποτελεί και την αιτία της συνεχόμενης διεύρυνσης της ψαλίδας ανάμεσα στις δυνατότητες που υπάρχουν σήμερα και στην ικανοποίηση των λαϊκών αναγκών. Το πρόβλημα βρίσκεται στην πολιτική της Ευρωπαϊκής Ένωσης, κύριοι Υπουργοί. Για παράδειγμα, το πρόγραμμα της Ευρωπαϊκής Ένωσης «EU4Health» είναι ένα πρόγραμμα με το οποίο επιχειρεί η Ευρωπαϊκή Ένωση να νομιμοποιήσει τη γύμνια των δημόσιων συστημάτων υγείας. Στοχεύει στην ενίσχυση της εμπορευματοποίησής της.

Στον κανονισμό αυτό οι στόχοι που μπαίνουν υπηρετούν τις βασικές ανάγκες και τις βασικές αρχές της ενίσχυσης των επιχειρηματικών ομίλων του χώρου, της μείωσης της κρατικής χρηματοδότησης, της ενίσχυσης της ιδιωτικοοικονομικής λειτουργίας των συστημάτων υγείας και του ελάχιστου πακέτου παροχών προς τους εξαθλιωμένους.

Η χρηματοδότηση της Ευρωπαϊκής Ένωσης στοχεύει στην ενίσχυση των επιχειρηματικών ομίλων του χώρου, των μεγάλων ομίλων, των ΜΚΟ και ειδικά των φαρμακοβιομηχάνων. Αναφέρθηκε ο Κοινοβουλευτικός Εκπρόσωπος της Νέας Δημοκρατίας για το 1,5 δισεκατομμύριο ευρώ που δίνεται από το Ταμείο Ανάκαμψης, όμως πάει στοχευμένα. Πάει, για παράδειγμα, στην ανακαίνιση των τμημάτων επειγόντων περιστατικών, των ΤΕΠ, στα νοσοκομεία. Τι χρηματοδοτείται; Η ξενοδοχειακή τους ανακαίνιση, με δεδομένο ότι τα ΤΕΠ αποτελούν βασικό πεδίο επιχειρηματικής δράσης με ιδιωτικά ασθενοφόρα, αλλά και δευτερογενείς μετακινήσεις μέσω ασφαλιστικών ομίλων.

Και πολλά νοσοκομεία δεν πάσχουν από την υποδομή ή για παράδειγμα από τα μέσα. Δεν ξέρω αν κι εσείς ήσασταν ένας από τους τέσσερις Υπουργούς που εγκαινίασαν τη σύγχρονη μονάδα στο Νοσοκομείο της Αμαλιάδας…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κι εγώ ήμουν.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ήσασταν κι εσείς. Δεν έχει λειτουργήσει ποτέ. Τα μηχανήματα είναι στα κουτιά, διότι δεν υπάρχει το ανθρώπινο δυναμικό. Άρα, λοιπόν, γιατί τέσσερις Υπουργοί να την εγκαινιάσουν, χωρίς να λειτουργεί; Είναι ένα ερώτημα.

Από αυτή την άποψη, λοιπόν, ολοκληρώνω, κύριε Πρόεδρε -και ευχαριστώ πολύ- το ΚΚΕ θα συνεχίσει να πρωτοστατεί στους αγώνες για δημόσια δωρεάν, αναβαθμισμένη και αποκλειστικού χαρακτήρα δημόσια υγεία για την αντιμετώπιση των βασικών προβλημάτων που αντιμετωπίζουν, από τα οποία προβλήματα πηγάζουν και τα λαϊκά αιτήματα.

Αναφέρω ενδεικτικά τα πιο βασικά, κύριε Υπουργέ.

Πρώτον, την πλήρη επαρκή και κρατική χρηματοδότηση των δημόσιων νοσοκομείων, των κέντρων υγείας και των άλλων μονάδων από τον κρατικό προϋπολογισμό με φορολόγηση του μεγάλου κεφαλαίου.

Δεύτερον, μαζικές προσλήψεις μόνιμου προσωπικού πλήρους και αποκλειστικής απασχόλησης για όλους τους κλάδους, τις ειδικότητες και σε όλες τις δημόσιες μονάδες υγείας.

Τρίτον, μονιμοποίηση όλων των επικουρικών γιατρών, των νοσηλευτών, των εργαζόμενων με μπλοκάκι, των συμβασιούχων και των εργαζομένων των ιδιωτικών συνεργείων. Κατάργηση όλων των ελαστικών μορφών απασχόλησης.

Τέταρτον, ουσιαστικές αυξήσεις των μισθών και κατάργηση όλων των νόμων που περικόπτουν τις αποδοχές. Επαναφορά του δέκατου τρίτου και δέκατου τέταρτου μισθού.

Πέμπτον, ένταξη του συνόλου των υγειονομικών στα βαρέα και ανθυγιεινά επαγγέλματα.

Και έκτον, ανάπτυξη δημόσιων κέντρων υγείας και περιφερειακών ιατρείων, με σύγχρονο εξοπλισμό, με επαρκή στελέχωση σε αριθμό όλων των ειδικοτήτων, προκειμένου να καλύπτονται πλήρως οι λαϊκές ανάγκες για όλες τις υπηρεσίες πρωτοβάθμιας φροντίδας υγείας όλο το εικοσιτετράωρο και όλες τις μέρες του χρόνου.

Σε αυτά τα ζητήματα, λοιπόν, το ΚΚΕ θα συνεχίσει να πρωτοστατεί και να παλεύει, στηρίζοντας τον αγώνα των υγειονομικών και των λαϊκών στρωμάτων, αλλά και πάνω από όλα, καλώντας τους συνολικότερα στο να ισχυροποιήσουν ακόμη πιο αποφασιστικά το ρεύμα της αμφισβήτησης της κυρίαρχης πολιτικής που έχει οδηγήσει σε αυτή την κατάσταση το δημόσιο σύστημα υγείας, για ριζικότερες λύσεις και ανατροπές.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Τη συζήτηση θα κλείσει ο Υπουργός Υγείας, ο κ. Γεωργιάδης.

Ορίστε, κύριε Υπουργέ, έχετε τον λόγο για δεκαπέντε λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ξεκινήσω, γιατί δεν μπορώ να μην αναφερθώ -ξέρετε ότι εμένα τα ιστορικά μού αρέσουν- σε αυτά που είπε ο φίλος μου, ο κ. Λαμπρούλης: Μας φέρνετε το ερώτημα για τη μεγάλη πρόοδο στον τομέα της υγείας το 1937 στην Ένωση Σοβιετικών Σοσιαλιστικών Δημοκρατιών. Το 1937 είναι η καρδιά της σταλινικής περιόδου, δίκες της Μόσχας κ.λπ..

Πραγματικά, εγώ με εσάς εντυπωσιάζομαι και σας θαυμάζω. Ζείτε σε μια παράλληλη πραγματικότητα. Εάν υπάρχει οποιοσδήποτε άνθρωπος στον πλανήτη, που θα επιθυμούσε να διακτινιστεί και να ζήσει στη Σοβιετική Ένωση το 1937, πρέπει να είστε οι μοναδικοί. Δεν μπορώ να φανταστώ κανέναν άλλο.

Μου ήρθε στο μυαλό μια καταπληκτική σκηνή από το 1937. Υπάρχει ένα πολύ σπουδαίο βιβλίο του Χλεβνιούκ Όλεγκ -που θεωρείται ο νούμερο ένα παγκοσμίως καλύτερος βιογράφος του Στάλιν- και στην Ελλάδα κυκλοφορεί από τις εκδόσεις Πατάκη, όπου έχει μια σκηνή όπου το 1937 ήταν ο Στάλιν με έναν φίλο του πολιτμπιρό και συζητάγανε και βλέπανε τα αστέρια και διαφωνούσαν περί του ουρανού. Λέγανε ποιο αστέρι βλέπουν και ποιο δεν βλέπουν. Ήταν 2:00΄ τα ξημερώματα και δίνουν εντολή να πάρουν τηλέφωνο τον διευθυντή του αστεροσκοπείου στη Μόσχα για να τον ρωτήσουν τι είναι αυτό που βλέπουν εκείνη την ώρα και να τους διαφωτίσει. Χτυπάει το τηλέφωνο, κοιμόταν ο άνθρωπος με τη γυναίκα του, σηκώνει το τηλέφωνο, του λένε: «Σας ζητάει ο σύντροφος Στάλιν». Αυτός, συνειδητοποιώντας ότι στις 2:00΄ τα ξημερώματα τον ζητάει ο σύντροφος Στάλιν, συνειδητοποιεί ότι μάλλον τον πάνε για εκεί που τους πηγαίνανε εκείνη την περίοδο, οπότε αφήνει το ακουστικό, ανοίγει το παράθυρο, βουτάει και αυτοκτονεί. Τον περιμένανε, τον περιμένανε, φωνάζανε και τελικά ανακαλύψανε την επόμενη μέρα ότι είχε αυτοκτονήσει από τρόμο που του τηλεφώνησε ο σύντροφος Στάλιν στις 2:00 τα ξημερώματα. Για αυτό το καθεστώς του τρόμου ήρθατε στη Βουλή και μας είπατε «σοσιαλισμός ή βαρβαρότητα». Είστε απίθανοι. Είστε μοναδικοί. Είστε φανταστικοί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ο ίδιος τρόμος σάς διακατέχει.

**ΑΘΗΝΑ ΛΙΝΟΥ:** Κύριε Υπουργέ, ήθελα να σας πω ότι έπρεπε να αναφερθεί ότι το Τζονς Χόπκινς είναι τόσο καλό πανεπιστήμιο, που ο Πρωθυπουργός μας επέλεξε να στείλει την κόρη του να πάρει πτυχίο δημόσιας υγείας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σωστά. Είναι τόσο καλό πανεπιστήμιο, πραγματικά, γιατί είναι στις Ηνωμένες Πολιτείες Αμερικής και όχι στη Σοβιετική Ένωση. Αυτή είναι η σωστή απάντηση.

**ΑΘΗΝΑ ΛΙΝΟΥ:** Αυτή είναι άλλη μελέτη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε τώρα να κλείσουμε τη συζήτηση, μήπως μπορέσουμε κάποια στιγμή και συνεννοηθούμε.

Μου ετέθη το ερώτημα αν έχω διαβάσει την πρόσφατη μελέτη για την επίδοση των απογευματινών χειρουργείων στο NHS. Μου το είπε ο κ. Καλαματιανός και αν αυτό είναι κάτι που έχει έρθει στην προσοχή μου ή όχι.

Πράγματι, είναι μια πολύ μεγάλη μελέτη, σε 3,8 εκατομμύρια διενεργηθέντα απογευματινά χειρουργεία στο Ηνωμένο Βασίλειο.

**ΑΘΗΝΑ ΛΙΝΟΥ:** Μιλάτε για άλλη μελέτη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ αυτή διάβασα και αυτή αναφέρω. Την είχε και η «ΑΥΓΗ» προχθές, πρωτοσέλιδο μάλιστα.

Επαναλαμβάνω ποια είναι η βασικότερη διαφορά μας. Ποιος είναι ο κύριος λόγος που έγινα από μικρός, δεξιός. Διότι μου άρεσε η πραγματικότητα και η λογική. Οι αριστεροί θέλετε πάντα να ζείτε σε ένα εναλλακτικό περιβάλλον. Δεν σας αρέσει αυτό που έχετε γεννηθεί. Δεν σας αρέσει αυτό που είναι γύρω σας. Θέλετε κάτι άλλο.

Λοιπόν, ακούστε: Για να γίνει μελέτη για το αν απέδωσαν ή όχι, για το αν έγιναν καλά ή όχι τα 3,8 εκατομμύρια απογευματινά χειρουργεία στο Ηνωμένο Βασίλειο, πάει να πει ότι έγιναν 3,8 εκατομμύρια απογευματινά χειρουργεία στο Ηνωμένο Βασίλειο. Αντί να σας προβληματίζει, λοιπόν, το μείζον: Γιατί γίνονται απογευματινά χειρουργεία στο Ηνωμένο Βασίλειο και δεν γίνονται στην Ελλάδα; Θυμίζω ότι κάποτε και επί σειρά ετών, όχι τώρα που είναι στην παρακμή του- το NHS εθεωρείτο και μεγάλο παράδειγμα δημοσίου συστήματος. Αντί να σας απασχολήσει το δάσος, δηλαδή, το γεγονός ότι εκεί κάνουν απογευματινά χειρουργεία, σας απασχολεί το δέντρο, δηλαδή αν είχαν καλή απόδοση ή δεν είχαν.

Αυτό λοιπόν, αν θέλει να πάει σε απογευματινό ιατρείο ή δεν θέλει, επαναλαμβάνω ότι είναι δικαίωμα επιλογής τους. Όποιος θέλει πάει, όποιος δεν θέλει, δεν πάει. Άρα, λοιπόν, το επιχείρημα για τη μελέτη απλώς ενισχύει την πραγματικότητα: Στις άλλες χώρες της Ευρώπης διενεργούνται απογευματινά χειρουργεία. Άρα, όλοι εσείς που φωνάζετε και λέτε να τα απαγορεύσουμε στην Ελλάδα, θα πρέπει να μας πείτε γιατί στην Ελλάδα θέλετε να τα απαγορεύουμε, ενώ σε άλλες χώρες τα επιτρέπουνε. Αυτή είναι η βασική μας διαφωνία. Εμείς είμαστε, επαναλαμβάνω, υπέρ της ελευθερίας. Δεν επιβάλλουμε σε κανέναν, το επιτρέπουμε. Εσείς όλοι θέλετε να τα απαγορεύουμε. Αυτή είναι η διαφωνία μας. Εμείς θέλουμε να τα επιτρέπουμε.

Πάμε τώρα στο μείζον, που είναι ίσως και η καρδιά της σημερινής συζήτησης. Άκουσα συναδέλφους από τη Νίκη, από την Ελληνική Λύση, από την Πλεύση Ελευθερίας, από τη Νέα Αριστερά, από το ΚΚΕ, από το ΠΑΣΟΚ, από το ΣΥΡΙΖΑ, η ίδια κασέτα. Ποια είναι η ίδια κασέτα; «Αποδυναμώνετε, με σκοπό και με πρόγραμμα και λόγω ιδεολογίας, το Εθνικό Σύστημα Υγείας, γιατί θέλετε να δώσετε χώρο στους ιδιώτες. Αυτό είναι το βασικό περίγραμμα όλης της κριτικής.

Πάμε, λοιπόν, να επιστρέψουμε πάλι στην πραγματικότητα. Ας υποθέσουμε ότι ο ακραία νεοφιλελεύθερος καπιταλιστής Άδωνις Γεωργιάδης -καπιταλιστής είμαι, ακραία νεοφιλελεύθερος, η αλήθεια είναι πως, όχι, αλλά είμαι δεξιός φιλελεύθερος- θέλει να αποδυναμώσει το Εθνικό Σύστημα Υγείας, ότι έχει ένα κρυφό σχέδιο να το αποδυναμώσει υπέρ της ιδιωτικής υγείας, των όποιων μεγάλων παικτών ιδιωτικής υγείας. Ας πούμε ότι αυτό είναι το σχέδιο.

Εάν αυτό ισχύει, ας υποθέσουμε ότι αυτό ισχύει, πώς γίνεται επί υπουργίας Αδώνιδος Γεωργιάδη να συμβαίνουν ταυτόχρονα τα εξής: το μεγαλύτερο πρόβλημα κτηριολογικής ανακαίνισης του Εθνικού Συστήματος Υγείας από την ίδρυσή του ύψους 500 εκατομμύρια ευρώ, το μεγαλύτερο πρόβλημα αγοράς του τεχνολογικού εξοπλισμού του ΕΣΥ ύψους 85 εκατομμυρίων ευρώ, το μεγαλύτερο πρόγραμμα ετήσιων προσλήψεων στο ΕΣΥ ύψους εξίμισι χιλιάδων προκηρύξεων μόνιμου προσωπικού;

Δηλαδή, αν έχω κάποια κρυφή ατζέντα αποδυνάμωσης του ΕΣΥ και ταυτόχρονα επί θητείας μου διενεργούνται οι μεγαλύτερες επενδύσεις σε λεφτά, σε χρήμα και σε προσωπικό στο Εθνικό Σύστημα Υγείας, προφανώς, κύριοι συνάδελφοι, κάτι δεν κάνω καλά. Μάλλον δεν ξέρω να κάνω καλά συνωμοσίες. Διότι θα ήταν λογικό να πω, εφόσον ήθελα να πετύχω αυτό, δεν βρήκα λεφτά να κάνω κτηριολογική ανακαίνιση, όπως δεν έχουν βρει και άλλοι πενήντα Υπουργοί πριν από εμένα. Άρα, δεν μπορείτε να με κατηγορήσετε, γιατί δεν έκαναν όλοι οι προηγούμενοι.

Αντιθέτως, εδώ τα κάνουμε. Δηλαδή, την ώρα που έρχεστε και λέτε, αποδυναμώνουμε το ΕΣΥ, εμείς ενισχύουμε το ΕΣΥ. Σας έβαλα το στοιχείο. Εκατόν επτά χιλιάδες υπηρετούν σήμερα στο ΕΣΥ, εκατό χιλιάδες επί ΣΥΡΙΖΑ. Ο εισηγητής του ΣΥΡΙΖΑ είτε το είπα, είτε δεν το είπα, το ίδιο του έκανε, σαν να μην έγινε. Εκατόν δεκαπέντε χιλιάδες θα υπηρετούν εάν πληρωθούν όλες οι θέσεις -εγώ δεν είμαι τόσο αισιόδοξος ότι θα πληρωθούν όλες οι θέσεις- στο τέλος του χρόνου. Κανένας δεν αναφέρθηκε σε αυτό.

Για να καταλάβετε τι ζω αυτό που θα σας πω τώρα, κυρίες και κύριοι συνάδελφοι, το έχω Facebook live στη σελίδα μου, γιατί όταν πηγαίνω στα νοσοκομεία πια και μιλάω με τα διοικητικά συμβούλια και τους συνδικαλιστές το κάνω πάντα live. Και το κάνω live, γιατί θέλω να βλέπει ο κόσμος τι πραγματικά συμβαίνει σε ένα νοσοκομείο και να κρίνει.

Πάω στο Νοσοκομείο «Άγιος Ανδρέας» στην Πάτρα. Ξεκινάω πρώτα την κουβέντα με το διοικητικό συμβούλιο, μπορείτε να το δείτε στη σελίδα μου, προχθές πήγα. Live όλο, είναι όλο το βίντεο στον αέρα. Θα είναι για τριάντα μέρες. Πώς πάει το νοσοκομείο μας; Αρχίζει, λοιπόν, η διοίκηση, οι διευθυντές της ιατρικής υπηρεσίας, οι αναισθησιολόγοι: Έχουμε 30% αύξηση προσωπικού από το 2019. Δουλεύουν από τα έξι χειρουργικά κρεβάτια τα πέντε, τα περισσότερα στην ιστορία του, μέχρι το 2019 δουλεύαν τα τρία. Πολύ ωραία. Μπαίνει ο συνδικαλιστής ο πρώτος με τους υπολοίπους, έχουμε έλλειμμα προσωπικού. Μάλιστα. Του λέω, συγγνώμη κύριε, επειδή είστε ταυτόχρονα στο ίδιο δωμάτιο, εγώ τώρα ήρθα, οι κύριοι αυτοί τώρα μου είπαν ότι έχουμε 30% αύξηση προσωπικού. Ισχύει; Το δείχνει στο βίντεο. Κολλάει. Ισχύει, λέει, αλλά χρειαζόμαστε περισσότερους.

Του λέω, ένα λεπτό. Λέτε ότι δεν έχετε τα χειρουργικά κρεββάτια. Ναι, λέει. Ένα χειρουργικό κρεββάτι δεν λειτουργεί. Μάλιστα. Λειτουργούν δύο παραπάνω από το 2019; Ναι, λέει, δύο παραπάνω λειτουργούν, αλλά ένα ακόμα δεν λειτουργεί.

Παιδιά, έτσι δεν μπορούμε να κάνουμε κουβέντα, ούτε κανένας θέλει να αποδυναμώσει το ΕΣΥ. Εγώ σας είπα στην πρωτολογία μου ότι χωρίς Εθνικό Σύστημα Υγείας δεν μπορεί να υπάρχει παροχή συνολικής κάλυψης υπηρεσιών υγείας στον πληθυσμό. Σας είπα ότι εγώ υποστηρίζω το Εθνικό Σύστημα Υγείας και η Κυβέρνηση μου και σας έδωσα και το παράδειγμα των Ηνωμένων Πολιτειών της Αμερικής ως παράδειγμα αποτυχίας στην προκειμένη περίπτωση, όχι ως παράδειγμα επιτυχίας. Γιατί εγώ μπορεί να είμαι καπιταλιστής μεν, δεν είμαι τυφλός δε. Δεν σημαίνει ότι ό,τι κάνει η Αμερική είναι σωστό και ό,τι κάνει η Αμερική είναι τέλειο. Έχει πολλά καλά η Αμερική και πολλά στραβά η Αμερική. Κατά τη γνώμη μου ένα από τα στραβά της είναι ότι οι υπηρεσίες υγείας στην Αμερική είναι πάρα πολύ ακριβές, εξαιρετικά ακριβές, εξωφρενικά ακριβές θα τολμούσα να πω και το κυριότερο αν δεν έχεις ιδιωτική ασφάλιση μπορεί να πεθάνεις ακόμα και αν έχεις ένα επείγον περιστατικό, το οποίο το θεωρώ ηθικά, πολιτισμικά, ανθρώπινα, κοινωνικά απαράδεκτο.

Σας το ανέφερα στην πρωτολογία μου ως παράδειγμα αποτυχίας της Αμερικής. Και σας είπα γιατί η Κυβέρνησή μου και εγώ προσωπικά στηρίζουμε το Εθνικό Σύστημα Υγείας, γιατί έχουμε προκηρύξει προσλήψεις, γιατί κάνουμε τις ανακαινίσεις των κλινικών, γιατί αγοράζουμε τα μηχανήματα. Και εκεί που διαφωνούμε προφανώς είναι γιατί κάνουμε και τις μεταρρυθμίσεις. Εσείς λέτε ότι οι μεταρρυθμίσεις αυτές θα καταστρέψουν το σύστημα. Όλα θα κριθούν στην εφαρμογή τους. Θέλω να είμαι πάρα πολύ δίκαιος, εμείς πιστεύουμε το αντίθετο, ότι θα ενισχύσουν το σύστημα. Έχετε, όμως, έχετε κάθε δικαίωμα να λέτε αυτό που πιστεύετε.

Αγαπητέ κύριε Λαμπρούλη, και αυτή είναι και η διαφορά μας από το 1937 στη Σοβιετική Ένωση, μπορεί να έχετε διαφορετική γνώμη και δεν χάλασε και ο κόσμος. Αν ζούσαμε το 1937 προφανώς στη Σοβιετική Ένωση δεν θα μπορούσα να πω εγώ κάτι διαφορετικό από το σύντροφο Στάλιν. Σ’ αυτό φαντάζομαι συμφωνούμε, δεν γινόταν. Εδώ μπορούμε να λέμε ότι θέλουμε και εσείς φυσικά να πιστεύετε ότι αυτά καταστρέφουν το σύστημα.

Θα φανεί τα επόμενα χρόνια αν έχουμε δίκιο ή αν έχουμε άδικο. Θα έρθουν και οι εθνικές εκλογές σε τρία χρόνια και θα κρίνουν οι συμπολίτες μας αν πρέπει να μας ξαναψηφίσουν ή όχι, δημοκρατία έχουμε. Εάν μας ξαναψηφίζουν, θα συνεχίσουμε εάν όχι θα έρθει ο επόμενος. Δεν χάλασε ο κόσμος. Το να διαφωνούμε είναι θεμιτό και ωραίο. Η πραγματική μας διαφωνία, όμως, είναι ότι εμείς πιστεύουμε ότι αυτού του τύπου οι μεταρρυθμίσεις θα ενισχύσουν το Εθνικό Σύστημα Υγείας, ενώ εσείς αγαθώς πιστεύετε -δεν λέω ότι λέτε ψέματα, ειδικά το ΚΚΕ το λέει αλήθεια, το πιστεύετε εννοώ- ότι αυτές οι μεταρρυθμίσεις θα βλάψουν το Εθνικό Σύστημα Υγείας. Το αν τελικά θα το βλάψουν ή εάν θα το ωφελήσουν θα το δείξει η πορεία της ανθρώπινης ζωής. Τόσο απλά.

Μου έφερε ως παράδειγμα ο κ. Καλαματιανός από τον ΣΥΡΙΖΑ την έρευνα περί ανανέωσης, στην οποία αναφέρθηκε και ο συνάδελφος του ΠΑΣΟΚ, για την ιδιωτική δαπάνη στην υγεία στην Ελλάδα. Μόνο που όταν διαβάζουμε μια έρευνα, πρέπει να την διαβάζουμε ολόκληρη, δεν μπορεί να διαβάζεις ό,τι θέλεις εσύ.

Η έρευνα λέει τα εξής: Πράγματι η Ελλάδα παραμένει η χώρα με τις υψηλότερες ιδιωτικές δαπάνες υγείας στην Ευρωπαϊκή Ένωση, δηλαδή 35%, αλλά πριν από τέσσερα χρόνια ήταν 38%. Δηλαδή, η πορεία ήταν πτωτική, δεν ήταν ανοδική, από το 38% πήγαμε στο 35%. Αυτό λέει η μελέτη που επικαλείστε.

Η μελέτη, όμως, λέει και κάτι άλλο: Εισηγείται ως βασική μεταρρύθμιση για καλύτερη λειτουργία του ΕΣΥ τη μετατροπή όλων των δημόσιων νοσοκομείων του ΕΣΥ σε νομικά πρόσωπα ιδιωτικού δικαίου Μη κερδοσκοπικού χαρακτήρα. Αυτό λέει η μελέτη που αναφέρθηκε και ο κ. Καλαματιανός και ο κ. Κατρίνης. Τι λέει; Λέει ότι όχι μόνο πρέπει να αντιγράψετε τον τρόπο λειτουργίας του ιδιωτικού τομέα, αλλά πρέπει να τον αντιγράψετε πολύ περισσότερο.

Δηλαδή, προφανώς κατά την έρευνα αυτή, οι δικές μου μεταρρυθμίσεις με τα απογευματινά χειρουργεία και τη δημιουργία δυνατότητας διενέργειας του ιδιωτικού έργου των γιατρών του ΕΣΥ είναι πολύ λίγο. Πρέπει να κάνουμε κάτι πολύ περισσότερο. Αυτό λέει αυτή η έρευνα.

Άρα, πώς την επικαλείστε; Πώς επικαλείστε μία έρευνα, η οποία λέει το ακριβώς ανάποδο από αυτό που εσείς θέλετε να πείτε; Αυτό μόνο εσείς μπορείτε να το κάνετε, δεν μπορεί να το κάνει κανένας άλλος.

Επαναλαμβάνω. Το έχω πει πολλές φορές, το έλεγα και στους μαθητές μου στην «Ελληνική Αγωγή». Η βασική διαφορά δεξιού-αριστερού είναι ότι στον πίνακα του Ραφαήλ του γνωστού «Η Σχολή των Αθηνών» είναι η στάση του σώματος Πλάτωνος - Αριστοτέλους. Ο Πλάτων, ιδεαλιστής, πίστευε στην πολιτεία της ουτοπίας, κομμουνιστικό κράτος αυτό που εισηγείται προφανώς, δεν υπήρχε περιουσία, το κράτος είχε τον κεντρικό έλεγχο, το κράτος σου έλεγε αν θα γίνεις φιλόσοφος ή αν θα γίνεις μουσικός κ.λπ., κάνει το χεράκι του προς τα πάνω και κοιτάει τον ουρανό: «Θέλω να φτιάξω έναν καλύτερο κόσμο». Δίπλα του ο Αριστοτέλης δεξιός, ρεαλιστής, του κάνει το χεράκι του έτσι: «Φρέναρε, κούλαρε. Εδώ είμαστε. Σ’ αυτή τη γη ζούμε, δεν ζούμε εκεί».

Αποτέλεσμα: Ο Πλάτων πουλήθηκε ως δούλος στη Σικελία όταν πήγε να εφαρμόσει την ιδανική πολιτεία ως διδάσκαλος του γιου του Διονυσίου του τυράννου των Συρακουσών, ήταν δάσκαλος του Διονυσίου του νεοτέρου προβληθείς από τον Διόνυσο τον πρεσβύτερο.

Ο άλλος ο Αριστοτέλης έγινε ο πιο γνωστός σχολάρχης του αρχαίου κόσμου και πέθανε στα βαθιά πλούτη, αυτοκτόνησε τελικά όταν τον κυνήγησαν να τον σκοτώσουν μετά τον θάνατο του Μεγαλέξανδρου. Αυτή είναι η διαφορά των δύο.

Εμάς μας αρέσει ο πραγματικός κόσμος. Πάμε τώρα στον πραγματικό κόσμο. Είναι προφανές ότι οι μεγάλοι θεωρητικοί του μαρξισμού έχουν επηρεαστεί πάρα πολύ από τον Πλάτωνα και ο Μαρξ και ο Ένγκελς, πολύ και ειδικά από την πλατωνική πολιτεία.

Μάλιστα, πρέπει να σας πω ότι στα «Πολιτικά» του Αριστοτέλη έχει ειδικό κεφάλαιο στο οποίο κατηγορεί τον Πλάτωνα εξ ου και η περίφημη φράση, «Πλάτων εστί φίλος, φιλτάτη δε η αλήθεια» για την πρότασή του Πλάτωνα στην ιδανική πολιτεία να καταργηθεί η ατομική ιδιοκτησία.

Και έχει πολύ ενδιαφέρον, γιατί στον συλλογισμό του ο Αριστοτέλης τι λέει; Λέει ότι αν έρθει κάποτε ένα κράτος, μια πολιτεία στην οποία θα καταργηθεί η ατομική ιδιοκτησία, επειδή οι άνθρωποι προγραμματισμένα ακολουθούν το συμφέρον τους και άρα, τελικά θα ακολουθούν το συμφέρον τους οι έχοντες την εξουσία, το κράτος αυτό θα γίνει αναγκαστικά τυραννικό και ανελεύθερο. Αυτή είναι η βασική κριτική στα «Πολιτικά» του Αριστοτέλους, στην πρόταση του Πλάτωνα να καταργηθεί η ατομική ιδιοκτησία. Σας προκαλώ πάντως να το διαβάσετε, μπας και αλλάξετε άποψη έστω και σε αυτή την ηλικία.

Επανέρχομαι, λοιπόν, στον μύθο που με ενδιαφέρει για να το καταλάβουμε, γιατί εδώ τα ιδεολογικά αισθήματα καθορίζουν τον τρόπο που αντιλαμβανόμαστε την πραγματικότητα. Εκεί είναι το πρόβλημα. Εσείς θέλετε να μιλάτε για μια πραγματικότητα που δεν υπάρχει. Παράδειγμα, ήρθε ο κ. Καραθανασόπουλος και είπε: «Θέλετε λεφτά; Να φορολογήσετε τα κέρδη των offshore, που έχετε καταργήσει τον νόμο και αυτά είναι 5 δισεκατομμύρια ευρώ τον χρόνο». Εγώ δεν σας κρύβω ότι μόλις το άκουσα, επειδή εγώ δεν έχω κανένα πρόβλημα να φορολογήσω τα ακίνητα των offshore και αν κάπου κρύβονται 5 δισεκατομμύρια ευρώ τον χρόνο για το κράτος, θέλω να τα πάρω γιατί τα χρειάζομαι πήρα κατευθείαν τον κ. Πιτσιλή. Του λέω: «Βρε Γιώργο μου, έχουμε σταματήσει να εισπράττουμε τον φόρο από τα ακίνητα των offshore»; Μου λέει «Όχι, ισχύουν δύο νόμοι ο ένας του 2002 που το έκανε 5% και ο άλλος του ΠΑΣΟΚ του 2012 που το έκανε 15%, εισπράττονται κανονικά, είναι κάποια εκατομμύρια τον χρόνο. Τίποτα ιδιαίτερα μεγάλο.

Άρα και ο φόρος ισχύει και τα λεφτά εισπράττονται και 5 δισεκατομμύρια ευρώ τον χρόνο και δεν υπάρχουν. Ξαναλέω. Δεν υπάρχει καμμία κυβέρνηση στον πλανήτη που να μπορεί να πάει να πάρει χωρίς πολιτικό κόστος 5 δισεκατομμύρια ευρώ για να τα ξοδέψει και να μην πήγαινε να τα πάρει.

Θα σας το πω και λίγο με τη δική σας γλώσσα για να το καταλάβετε. Η καπιταλιστική μας λογική θα οδηγούσε στο να πάρουμε τα λεφτά να τα ξοδέψουμε. Άρα, λοιπόν, εσείς δεν λέτε κάτι που το χάνετε εδώ. Αυτά τα λεφτά που εισηγείστε, δεν υπάρχουν.

Είχε πει ο συνάδελφός σας ο κ. Συντυχάκης να πάρουμε τα λεφτά των F-35, που έκανε πριν πλάκα. Μετά κατάλαβε ότι τα λεφτά των F-35 δεν μπορούμε να τα πάρουμε γιατί δεν έχουμε δώσει λεφτά στα F-35. Άρα δεν μπορούμε να πάρουμε από κάτι που δεν έχουμε δώσει. Και το αλλάξατε τώρα σε έναν φόρο τον οποίο εισπράττουμε και που δεν είναι παρά μερικές δεκάδες εκατομμύρια ευρώ τον χρόνο και όχι πέντε δισεκατομμύρια. Άρα είναι πάλι λεφτά που δεν υπάρχουν.

Άρα επανερχόμαστε. Έρχεστε στη Βουλή και λέτε -είπε συνάδελφος- να προσλάβουμε περισσότερο προσωπικό και μάλιστα πολλές χιλιάδες, σύμφωνα με την ανακοίνωση της ΠΟΕΔΗΝ. Πολλές χιλιάδες επιπλέον προσωπικό σημαίνει περισσότερες δαπάνες για το κράτος.

Δεύτερον, είπε άλλη συνάδελφος, νομίζω η κ. Τζούφη, να κάνετε φοροαπαλλαγές, να κάνετε κίνητρα, να κάνετε επιστημονική εξέλιξη που θα είναι διαρθρωτικές αλλαγές που θα οδηγήσουν στην ενδυνάμωση του Εθνικού Συστήματος Υγείας. Άρα περισσότερες φορολογικές απαλλαγές σημαίνουν λιγότερα έσοδα για το κράτος, άρα περισσότερες δαπάνες. Ανάποδα. Άρα έχουμε περισσότερες προσλήψεις, λιγότερα έσοδα.

Τρίτον, διπλασιάστε τους μισθούς αυτών που θα προσλάβετε και όλων των υπολοίπων. Άρα ακόμα περισσότερες δαπάνες. Άρα η πρότασή σας είναι με λιγότερους φόρους, να έχουμε περισσότερες δαπάνες. Από πού θα βρεθούν τα λεφτά, ουδείς γνωρίζει. Από κάπου! Από το διάστημα θα βρεθούν τα λεφτά αυτά.

Θέλω να υπενθυμίσω ότι έτσι πηγαίναμε στο παρελθόν και κάποτε πέσαμε στον βράχο και κλαίγαμε όλοι μαζί. Και εσείς του ΣΥΡΙΖΑ -μπορεί να βλέπω τώρα Νέα Αριστερά εδώ, αλλά ΣΥΡΙΖΑ ήσασταν- λέγατε τα διάφορα αντιμνημονιακά καραμπουζουκλήδικα εδώ πέρα απέξω, και όταν πήρατε την εξουσία τι κάνατε; Ψηφίσατε ένα μνημόνιο να! Και μετά κλαιγόσασταν: «Τι να κάνουμε; Μας το επέβαλαν οι Ευρωπαίοι οι κακοί». Λες και εμείς θέλαμε τους Ευρωπαίους να μας βάζουν φόρους.

Γιατί συνέβη αυτό; Γιατί συγκρούστηκε η ιδεολογία σας με την πραγματικότητα. Ποιος επικράτησε όταν συγκρούστηκε η ιδεολογία με την πραγματικότητα; Η ιδεολογία σας; Όχι, η πραγματικότητα. Και φάγατε τα μούτρα σας. Μαζί με σας, τα έφαγε και όλη η Ελλάδα. Εκεί είναι το πρόβλημα.

Κάθε φορά, να θυμάστε, που κάποιος θα επιμένει να υποστηρίζει τη φαντασίωσή του και να αγνοεί την πραγματικότητα, θα γεννιέται μια τραγωδία.

Εμείς ως Κυβέρνηση φιλελεύθερη, δημοκρατική, ρεαλιστική, αλλά και κοινωνικά ευαίσθητη, θέλουμε πράγματι να ενισχύσουμε το Εθνικό Σύστημα Υγείας. Και όχι μόνο θέλουμε -λάθος το είπα-, αλλά ενισχύουμε το Εθνικό Σύστημα Υγείας. Το ενισχύουμε με πάρα πολλά χρήματα, με μεγάλη αύξηση των δαπανών, με πολλές προσλήψεις και ναι, με φιλελεύθερες μεταρρυθμίσεις.

Και ένα τελευταίο. Ήθελα να το πω στην πρωτολογία μου…

**ΠΡΟΕΔΡΕΥΩΝ (Βασίλειος Βιλιάρδος):** Πόσο χρόνο χρειάζεστε ακόμα, κύριε Υπουργέ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Σε δύο λεπτά έχω κλείσει.

Έγινε μεγάλη κουβέντα για την αύξηση της φαρμακευτικής δαπάνης. Δεν υπάρχει αύξηση. Οι τιμές των φαρμάκων πέφτουν 7% ανά δελτίο τιμών. Τι υπάρχει πράγματι; Αλλαγή του τρόπου αποζημίωσης των γενοσήμων φαρμάκων. Δηλαδή, τι λέμε; Λέμε ότι όταν είναι να πάρεις ένα φάρμακο και υπάρχει φθηνότερο φάρμακο, ο ΕΟΠΥΥ πρέπει να σου αποζημιώνει το φθηνότερο φάρμακο και όχι το ακριβότερο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Βάζετε τον άρρωστο…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν βάζουμε κανέναν άρρωστο. Αυτά τα έχει λύσει η επιστήμη και είναι ο τρόπος που αποζημιώνονται τα φάρμακα σε όλη την Ευρωπαϊκή Ένωση.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το θέμα είναι ποιος πληρώνει. Πληρώνει ο λαός!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Λαμπρούλη, παρακαλώ.

Το ξέρει ποιος πληρώνει. Δεν το ξέρει;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Παρά ταύτα, θέλω να το εξηγήσω, γιατί θέλω να γίνει κτήμα των λογικών ανθρώπων που τώρα με ακούν. Για ποιον λόγο είναι προς το συμφέρον των ασθενών η προσπάθεια να μειωθεί το clawback; Γιατί αυτό είναι ένα από τα μέτρα που εντάσσονται σε μια δέσμη μέτρων για τη μείωση του φαρμακευτικού clawback. Για ποιον λόγο αυτό είναι τελικά προς το συμφέρον των αδύναμων και όχι των πλουσίων;

Διότι όταν το clawback -οι αυτόματες επιστροφές δηλαδή- ανεβαίνει πολύ, όπως έχει ανέβει τώρα στην Ελλάδα -δυστυχώς, πάρα πολύ- οι φαρμακευτικές εταιρείες τι κάνουν για να γλιτώσουν από το πολύ μεγάλο οικονομικό βάρος για αυτές; Μειώνουν την εισαγωγή φαρμάκων στην Ελλάδα και έτσι δημιουργούνται ελλείψεις στα φάρμακα. Έτσι, όταν κάποια στιγμή θα χρειαστείς -ο μη γένοιτο- ένα φάρμακο, δεν θα μπορείς να το βρεις.

Για να μπορείς να εξασφαλίσεις, λοιπόν, ότι η φαρμακευτική αγορά θα λειτουργεί ευρύθμως και ότι ο τελευταίος θα βρει το φάρμακο που θα χρειαστεί, όταν το χρειαστεί, πρέπει το clawback να είναι εντός κάποιων συγκεκριμένων ορίων.

Όποιος δεν τα καταλαβαίνει αυτά, ανήκει σε δύο κατηγορίες: Η μία είναι κάποιος που απλώς δεν γνωρίζει καθόλου τι είναι το φάρμακο και έχει δικαίωμα να πιστεύει ό,τι είπε ο συνάδελφος πριν, που πίστευε στους καλικάντζαρους. Ο καθένας πιστεύει ό,τι θέλει. Και η δεύτερη είναι ότι εξυπηρετεί κάποια συμφέροντα.

Εγώ ως Υπουργός έχω μία ευθύνη. Ποια είναι η ευθύνη μου; Να εξασφαλίζω ότι δεν θα έχουμε ελλείψεις φαρμάκων, όπως, παραδείγματος χάριν, στην περίπτωση του ατυχούς αυτόχειρα στο Ηράκλειο της Κρήτης, που λέγαμε προηγουμένως.

Για να υπάρχει ομαλότητα στη φαρμακευτική αγορά πρέπει να μειωθεί το clawback, για να μειωθεί το clawback παίρνουμε μία σειρά μέτρων. Δεν θα είναι όλα ευχάριστα. Μόνο ευχάριστα μέτρα παίρνει ο φανταστικός κόσμος. Ο τελικός σκοπός όμως είναι να εξασφαλίσουμε καλύτερες υπηρεσίες υγείας για όλους τους συμπολίτες μας και κυρίως για τον πιο αδύναμο. Για ποιον λόγο; Διότι ο πλούσιος δυστυχώς θα βρει το φάρμακο με τα λεφτά του είτε από εδώ είτε από το εξωτερικό και θα το χρησιμοποιήσει. Ο φτωχός, όμως, δεν θα το βρει και η δική μας ευθύνη να βρει το φάρμακό του και ο φτωχός. Γι’ αυτό πρέπει να δουλεύουμε σωστά με λογική και με σύνεση και να χρησιμοποιήσουμε τους πόρους μας που δεν είναι άπειροι, αλλά είναι πεπερασμένοι, με υπεύθυνο τρόπο για να μπορούμε να εξασφαλίσουμε στον πιο αδύναμο συμπολίτη μας τη θεραπεία που χρειάζεται την ώρα που την χρειάζεται.

Ευχαριστώ πάρα πολύ, κυρίες και κύριοι συνάδελφοι.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα ήθελα τον λόγο για να δώσω ένα στοιχείο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο. Να μην αρχίσουμε όμως συζήτηση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ένα στοιχείο μόνο. Αναφέρθηκε ο κύριος Υπουργός στα 5 δισεκατομμύρια που είπα. Το Γενικό Λογιστήριο του Κράτους στην έκθεσή του για τον προϋπολογισμό του 2024 «Έκθεση φορολογικών δαπανών» ποσοτικοποιεί την απώλεια εσόδων -σελίδα 19, πίνακας 5, μπορείτε να το βρείτε- σε 5,348 δισεκατομμύρια ευρώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι η φοροδιαφυγή.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι φοροδιαφυγή. Φοροδιαφυγή είναι φόροι που δεν εισπράχθηκαν. Είναι απαλλαγές. Μιλάει για απαλλαγές ύψους 5 δισεκατομμυρίων που δεν έχουν εισπραχθεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Μισό λεπτό μόνο. Να μη δώσουμε έκταση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε Καραθανασόπουλε, η διαφορά μεταξύ πραγματικότητας και φαντασίωσης είναι έκδηλη. Ενώ αναφερθήκατε σε δήθεν μη εισπραχθέντα φόρο από τις offshore εταιρείες στα ακίνητα, μας αναφέρατε τις φορολογικές συνολικά απαλλαγές. Άλλο πράγμα είναι οι φορολογικές απαλλαγές. Θα φέρω ένα παράδειγμα για να καταλάβει ο κόσμος. Τα 2 δισεκατομμύρια τον χρόνο που δίνουμε στους αναπτυξιακούς νόμους είναι φορολογικές απαλλαγές. Αυτά είναι μέσα στο ποσό που είπατε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Καταργήστε τις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτές οι φορολογικές απαλλαγές όμως δημιουργούν εταιρείες οι οποίες δημιουργούν θέσεις εργασίας ή επιφέρουν πολλαπλάσιους φόρους και ασφαλιστικές εισφορές.

Ακούστε, για το κλείσουμε και να μη διαφωνούμε: Μπορώ εγώ να σας κάνω μαθήματα σοσιαλιστικής οικονομίας; Προφανώς όχι. Και εσείς δεν μπορείτε να μας κάνετε μαθήματα καπιταλιστικής. Τι να κάνουμε τώρα!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αυτό σπούδασα δυστυχώς!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμόν 3/3/8-1-2024 επερώτησης, με θέμα: «Οι οδυνηρές συνέπειες της κυβερνητικής πολιτικής στην υγεία».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 22 Μαρτίου 2024, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 853/15-3-2024 επίκαιρη ερώτηση και οι υπ’ αριθμόν 2387/21-12-2023, 3227/16-2-2024 αναφορές-ερωτήσεις κατ’ άρθρο 130 παράγραφος 5 Κανονισμού της Βουλής θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Οι υπ’ αριθμόν 835/12-3-2024, 841/14-3-2024 και 844/14-3-2024 επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Θεόδωρο Σκυλακάκη.

Η υπ’ αριθμόν 3219/15-2-2024 ερώτηση κατ’ άρθρο 130 παράγραφος 5 Κανονισμού της Βουλής. θα απαντηθεί από την Υπουργό Κοινωνικής Συνοχής και Οικογένειας κ. Σοφία Ζαχαράκη.

Η υπ’ αριθμόν 849/14-3-2024 επίκαιρη ερώτηση θα απαντηθεί από τον Υπουργό Ψηφιακής Διακυβέρνησης κ. Δημήτριο Παπαστεργίου.

Η υπ’ αριθμόν 830/11-3-2024 και 852/15-3-2024 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Θεοχάρη Θεοχάρη.

Η υπ’ αριθμόν 837/12-3-2024 επίκαιρη ερώτηση θα απαντηθεί από την Υφυπουργό Υποδομών και Μεταφορών κ. Χριστίνα Αλεξοπούλου.

Η υπ’ αριθμόν 834/12-3-2024 και 847/14-3-2024 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Σταύρο Κελέτση.

Η υπ’ αριθμόν 838/12-3-2024 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Χρήστο Τριανταφυλλόπουλο.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Κατόπιν τούτου προχωρούμε στη συζήτηση της τέταρτης με αριθμό 853/15-3-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Παπαναστάση προς τον Υπουργό Υγείας με θέμα: «Οδηγείται σε κλείσιμο το Κέντρο Φυσικής και Ιατρικής αποκατάστασης (ΚΕΦΙΑΠ) Αμφιλοχίας, παρά τις τεράστιες ανάγκες αποκατάστασης στην περιοχή». Θα απαντήσει ο Υπουργός Υγείας.

Κύριε Παπαναστάση, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ**: Ευχαριστώ, κύριε Πρόεδρε.

Ένα από τα πολλά αρνητικά κατάλοιπα της διαχρονικής πολιτικής των κυβερνήσεων στην Περιφέρεια της Δυτικής Ελλάδας είναι ότι στερείται δημόσιων δομών για τα άτομα με διάφορα είδη αναπηριών. Χαρακτηριστικά από τις επτακόσιες χιλιάδες περίπου συνολικού πληθυσμού αυτής της περιοχής οι εκατόν δεκατρείς χιλιάδες είναι άτομα που έχουν προβλήματα αναπηρίας. Όλοι αυτοί βιώνουν μια εξαιρετικά προβληματική αγωγή αποκατάστασης, όχι μόνο λόγω έλλειψης δομών, αλλά και λόγω μη λειτουργίας των υφιστάμενων δομών.

Για παράδειγμα, το ΚΕΦΙΑΠ Αμφιλοχίας σήμερα λειτουργεί υποτυπωδώς. Παρ’ ότι υπάρχουν υποδομές και η δυνατότητα για εικοσιτετράωρη ολοκληρωμένη λειτουργία εξήντα κλινών για κλειστή νοσηλεία αποκατάστασης, σήμερα δεν λειτουργεί καμμία. Αυτή τη στιγμή στο ΚΕΦΙΑΠ εργάζεται μόνο ένας φυσικοθεραπευτής ο οποίος συνταξιοδοτείται, με αποτέλεσμα μετά από αυτό να σταματήσει ουσιαστικά η λειτουργία του κέντρου. Επίσης, σύγχρονα μηχανήματα παραμένουν στις αποθήκες αναξιοποίητα και σκουριάζουν για χρόνια. Είναι φανερό ότι η λειτουργία του οδηγείται κυριολεκτικά στο κλείσιμο, όταν σε όλη τη δυτική Ελλάδα υπάρχουν πλέον μόνο δέκα κρεβάτια αποκατάστασης στο Πανεπιστημιακό Νοσοκομείο στο Ρίο που και αυτά λειτουργούν με τεράστια προσπάθεια του ελάχιστου προσωπικού.

Στη χώρα μας υπάρχουν πάνω από είκοσι ΚΕΦΙΑΠ στα χαρτιά. Στην πράξη δεν λειτουργούν. Η συντριπτική τους πλειοψηφία οδηγείται σε κλείσιμο ή στην καλύτερη περίπτωση στη λειτουργία τους ως εξωτερικά ιατρεία. Παραμένουν κλειστά χίλια εγκατεστημένα κρεβάτια νοσηλείας και τα μηχανήματά τους σαπίζουν. Πολλά από αυτά δεν έχουν καν αποσυσκευαστεί ποτέ. Η ευθύνη όλων των κυβερνήσεων από το 2000 και μετά είναι τεράστια.

Ρωτάμε τον κύριο Υπουργό, τι μέτρα προτίθεται να πάρει, ώστε να μην κλείσει το ΚΕΦΙΑΠ Αμφιλοχίας και να αναπτυχθεί ως ένα σύγχρονο δημόσιο κέντρο αποκατάστασης πλήρως ανεπτυγμένο, στελεχωμένο με μόνιμο προσωπικό, με δωρεάν και υψηλής ποιότητας υπηρεσίες προς τους ασθενείς και τους ανάπηρους της ευρύτερης περιοχής. Επίσης, ζητούμε να ενισχυθεί το τμήμα αποκατάστασης στο Ρίο με προσωπικό όλων των ειδικοτήτων και με νέα κρεβάτια για να καλυφθούν οι ανάγκες για αποκατάσταση στην Αιτωλοακαρνανία και στην Αχαΐα, αλλά και σε ολόκληρη τη χώρα, ώστε να σταματήσουν οι ασθενείς, τα άτομα με ειδικές ανάγκες και οι οικογένειές τους να είναι αντικείμενα άγριας εκμετάλλευσης των επιχειρηματιών του χώρου υγείας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Κύριε Υπουργέ, έχετε τον λόγο. Είναι η μέρα σας απ’ ό,τι βλέπω!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ τους συναδέλφους του Κομμουνιστικού Κόμματος Ελλάδας για την προτίμηση. Είναι σταθεροί στις επίκαιρες. Καλά κάνουν. Μιλάω πολύ σοβαρά. Δεν ειρωνεύομαι. Το σταθερό ενδιαφέρον του Κομμουνιστικού Κόμματος Ελλάδας για το Εθνικό Σύστημα Υγείας τον τιμά, είναι σωστό. Δεν έχω αντίρρηση ως προς αυτό.

Κατά το έτος 2024 ολοκληρώθηκε η διαδικασία διορισμού σε μία θέση ειδικευμένου γιατρού φυσικής ιατρικής και αποκατάστασης στο Πανεπιστημιακό Γενικό Νοσοκομείο Πατρών «Παναγιά η Βοήθεια», το Πανεπιστημιακό του Ρίου, όπως είναι γνωστό στον πολύ κόσμο.

Σύμφωνα με το έγγραφο 19-3-2024 της υπηρεσίας από το Γενικό Νοσοκομείο Αιτωλοακαρνανίας Νομού Αγρινίου, στο οποίο αναφέρονται στοιχεία σχετικά με τη στελέχωση και τις ενέργειες που έχουν πραγματοποιηθεί από το νοσοκομείο σε συνεργασία με τη διοίκηση της 6ης ΥΠΕ για την ενίσχυσή του σε προσωπικό έχουμε τα εξής: Το ΚΕΦΙΑΠ Αμφιλοχίας εντάχθηκε με τη δημοσίευση νόμου του 2011 οργανικά και διοικητικά στο Γενικό Νοσοκομείο Αιτωλοακαρνανίας Αγρινίου και αποτελεί διατομεακό τμήμα υπαγόμενο στη διάρθρωση της ιατρικής υπηρεσίας του νοσοκομείου.

Στο πλαίσιο λειτουργίας του ΚΕΦΙΑΠ στελεχωμένο με επιστημονικό προσωπικό υφίστανται σήμερα τα ακόλουθα τμήματα, προσφέροντας υπηρεσίες σε όλες τις ηλικίες, ενήλικες και παιδιά: Εξωτερικά Ιατρεία Ορθοπεδικού, Φυσικοθεραπείας ενηλίκων και παίδων, Λογοθεραπείας παίδων και ενηλίκων, Κοινωνική Υπηρεσία, Διοικητική Υπηρεσία, Νοσηλευτική Υπηρεσία. Η διεπιστημονική αυτή ομάδα απαρτίζεται από έναν ιατρό Ορθοπεδικής, δύο ΤΕ Φυσικοθεραπείας, έναν ΤΕ Λογοθεραπευτών, έναν ΤΕ Κοινωνικών Λειτουργών και δύο ΤΕ Νοσηλευτών. Ακόμη υπηρετούν δύο άτομα ειδικότητας ΔΕ Διοικητικού, ένα άτομο ΔΕ Επιμελητής Πρόνοιας και ένας κλητήρας, τρεις ειδικότητες νυχτοφύλακα και προσωπικό καθαριότητας, μην τα πω όλα.

Το ΚΕΦΙΑΠ, παρά την ερώτηση ότι δεν λειτουργεί, με την υπάρχουσα στελέχωση το 2023 εξυπηρέτησε τους εξής: Είχε χίλιες εννιακόσιες εξήντα τρεις επισκέψεις ασθενών. Στη φυσικοθεραπεία πήγαν διακόσιοι σαράντα ασθενείς και έγιναν δύο χιλιάδες τετρακόσιες δέκα συνεδρίες σε αυτούς τους διακόσιους σαράντα, δηλαδή περίπου δέκα στον καθένα. Η κοινωνική λειτουργός έχει διακόσιους πενήντα εξυπηρετούμενους ασθενείς αυτή τη στιγμή και πεντακόσιες πενήντα τρεις επαφές, που τους μιλάει. Στη λογοθεραπεία έγιναν εξήντα δύο επαφές, δηλαδή χρειάστηκαν εξήντα δύο άνθρωποι, και έχουν διενεργηθεί τριακόσιες εξήντα δύο συνεδρίες. Αξίζει να σημειωθεί ότι για την αναβάθμιση της λειτουργίας των κέντρων φυσικής ιατρικής και αποκατάστασης συστάθηκαν στις υγειονομικές περιφέρειες σαράντα δύο συνολικά θέσεις ειδικότητας Φυσικής και Ιατρικής Αποκατάστασης με νόμο του 2019 και δύο θέσεις από αυτές δόθηκαν στο συγκεκριμένο ΚΕΦΙΑΠ Αγρινίου, στο οποίο όμως παραμένει μία θέση οργανική κενή, όπου θα κάνουμε προκήρυξη φέτος, το 2024. Και από το ΚΕΦΙΑΠ Πατρών, για να μην το ξεχάσω, αναφέρεται πως είναι καλά στη δεδομένη δομή με εξειδικευμένο επιστημονικό προσωπικό διαφόρων ειδικοτήτων κ.λπ..

Άρα το ΚΕΦΙΑΠ λειτουργεί, αγαπητέ συνάδελφε, και παρέχει σημαντικές υπηρεσίες σε ένα σημαντικό κομμάτι του πληθυσμού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο, κύριε συνάδελφε, για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κύριε Υπουργέ, οι σύμβουλοί σας μάλλον σας μίλησαν για άλλο ΚΕΦΙΑΠ. Δεν μιλήσανε για της Αμφιλοχίας γιατί επί της ουσίας είναι κλειστό. Προκαλώ τον οποιονδήποτε να το επισκεφθεί σήμερα. Είναι ο διοικητής της 6ης ΥΠΕ που υπάγεται, ας πάει εκεί να σας μεταφέρει την πραγματική εικόνα που ισχύει.

Αλλά την ίδια στιγμή που συμβαίνουν όλα αυτά τα τραγικά για αυτά τα άτομα, για τα οποία πραγματικά δεν περίσσεψε μία κουβέντα, και για τα βάσανα που τραβάνε, για να μπορέσουν κυριολεκτικά να ξαναζήσουν, ο ιδιωτικός τομέας, γιατί εκεί ωθούνται, παροχής αντίστοιχων υπηρεσιών υγείας καθημερινά γιγαντώνεται και υπάρχουν τα στοιχεία τα οποία θα μου επιτρέψετε να τα αναφέρω.

Από τα ελάχιστα κρεβάτια που αυτός ο χώρος διέθετε στις αρχές του 2000 σήμερα έχει τρεισήμισι χιλιάδες κρεβάτια. Αυτό δεν είναι αποτέλεσμα επιλογής αυτών των ασθενών να πληρώνουν τα χιλιάρικα κάθε μήνα για να πηγαίνουν, αλλά είναι αποτέλεσμα της ανυπαρξίας των παροχών υπηρεσιών υγείας δημόσια και δωρεάν, που θα έπρεπε να είναι. Τα δε νοσήλια στον ιδιωτικό τομέα κυμαίνονται από 2.000 μέχρι 3.000 τον μήνα. Είναι αντιληπτό ότι οι ασθενείς όσο και οι οικογένειές τους είναι απόλυτα ευάλωτοι όταν βιώνουν αυτά τα πράγματα. Αυτήν ακριβώς την ευαλωτότητα εκμεταλλεύεται η Κυβέρνηση και τους οδηγεί ως ώριμα φρούτα στα αδηφάγα σαγόνια των επιχειρηματιών υγείας. Γι’ αυτό και αυξάνονται ραγδαία τα κρεβάτια τους. Όταν δε πρόκειται για παιδί τα νοσήλια εκτινάσσονται αντί για 3.500 στα 7.000 το μήνα. Σημείωση ότι για παιδιά δεν υπάρχει σχεδόν κανένα δημόσιο κρεβάτι στην περιοχή.

Η πολιτική της Κυβέρνησης στον τομέα της αντιμετώπισης αυτών των συνανθρώπων μας δημιουργεί κυριολεκτικά έναν σύγχρονο καιάδα. Σκεφτείτε ότι ένα θύμα τροχαίου ατυχήματος μπορεί να σωθεί σε μία ΜΕΘ ίσως όμως πεθάνει αργότερα από αδυναμία αποκατάστασης των σωματικών του λειτουργιών. Αυτό, κύριε Υπουργέ, δεν μπορεί να ονομαστεί, αν συμβεί, παράπλευρη απώλεια, είναι απλά ένα έγκλημα.

Επιπλέον αυτών, με στοιχεία της EUROSTAT και της ΕΛΣΤΑΤ, βλέπουμε ότι κάθε είδους αναπηρία είναι μια βασική αιτία φτωχοποίησης. Το 50% των οικογενειών των ατόμων με ειδικές ανάγκες ή χρονίως πασχόντων, δηλαδή αυτών που θα έπρεπε να εξυπηρετούνται από το ΚΕΦΙΑΠ, ζει στο όριο της φτώχειας. Οι ίδιες μετρήσεις δείχνουν ότι για αυτά τα άτομα το κόστος της υγειονομικής περίθαλψης είναι απαγορευτικό. Αν δε βρίσκεται μακριά τους, σταματάνε τις θεραπείες τους, επειδή δεν έχουν να πληρώσουν τα έξοδα μεταφοράς και παραμονής στο μέρος που θα τις κάνουν, και τρέχουν στα πολιτικά γραφεία ζητώντας βοήθεια.

Βιώνουν το ότι η μία αντιλαϊκή κυβέρνηση συνεχίζει επάξια το έργο της προηγούμενης. Η Κυβέρνησή σας με το λεγόμενο εθνικό σχέδιο για την αναπηρία προωθεί την παραπέρα εμπορευματοποίηση των ανελαστικών αναγκών τους. Ακούσαμε και πρόσφατα τις κυβερνητικές κορώνες περί προσωπικού βοηθού, ψηφιακή κάρτα αναπηρίας κ.λπ.. Αυτό που επιχειρούν να περάσουν όλες οι κυβερνήσεις, όχι μόνο η δική σας, εδώ και χρόνια είναι η μεθοδευμένη υλοποίηση των αντιλαϊκών αντιαναπηρικών μέτρων. Ακολουθούν τις περικοπές σε θεραπείες, επιδόματα και αναπηρικές συντάξεις, των λουκέτων σε δημόσια ειδικά σχολεία και δομές.

Εμείς καλούμε την Κυβέρνηση επιτέλους να πάρει μέτρα, ώστε οι επιστημονικές ανακαλύψεις και η εξέλιξη της τεχνολογίας να δώσει μια σύγχρονη και δωρεάν ευκαιρία ζωής στα άτομα που χρήζουν αποκατάστασης και στους οικείους τους κι όχι να μετατρέπει αυτή την αποκατάσταση σε κερδοφόρο εμπόρευμα για τους ιδιώτες.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε, κύριε συνάδελφε, για το ΚΕΦΙΑΠ Αμφιλοχίας με ρωτήσατε, για το ΚΕΦΙΑΠ Αμφιλοχίας σας απάντησα. Η απάντηση που σας διάβασα δεν είναι από τους συνεργάτες μου. Είναι από την υπηρεσία, όπως ακριβώς ήρθε. Τώρα να πούμε σοβαρά ότι η υπηρεσία λέει ψέματα για όλον αυτόν τον κόσμο που εξυπηρετήθηκε στο ΚΕΦΙΑΠ Αμφιλοχίας το 2023; Εγώ αυτό δεν μπορώ να το δεχθώ, γιατί αυτά είναι όλα δημόσια έγγραφα, πολύ εύκολα αποδείξιμα, και άρα εδώ μιλάμε για δύο διαφορετικές πραγματικότητες.

Τώρα, αν αυτό που λέτε είναι ότι πρέπει να κάνουμε ακόμα περισσότερα, είμαι μαζί σας, πρέπει να κάνουμε περισσότερα. Και ναι, στον τομέα της αποκατάστασης πρέπει να κάνουμε ακόμα περισσότερα και όσον αφορά τις δημόσιες δομές μας και όσον αφορά τις ιδιωτικές, γιατί η αποκατάσταση είναι πολύ μεγάλο πράγμα και συνοδό της θεραπείας. Δεν έχει νόημα μία θεραπεία σε ένα νοσοκομείο αν χρήζεις αποκατάστασης και δεν τη λάβεις. Πρώτα-πρώτα η υγεία του ασθενούς μπορεί να υποστεί πολύ μεγάλη βλάβη.

Η Κυβέρνηση κάνει πολλά για την αποκατάσταση και μέσω του ΕΟΠΥΥ χρηματοδοτούμε με πολλά εκατομμύρια ευρώ την αποκατάσταση σε ιδιωτικά κέντρα κάθε χρόνο και μέσω της ΑΕΜΥ έχουμε φτιάξει κέντρα αποκατάστασης δημόσια που λειτουργούν σε διάφορες περιοχές της χώρας -ένα καταπληκτικό κέντρο έχουμε εδώ, στο Κορωπί, από τα καλύτερα στην Ελλάδα- και στα νοσοκομεία ΚΕΦΙΑΠ έχουμε φτιάξει και να φτιάχνουμε και περισσότερα, αλλά όχι η εικόνα όπως την παρουσιάζετε. Το κράτος είναι παρών.

Και παρακαλώ πολύ και λόγω των ημερών, μην βαφτίζουμε κάθε αστοχία κρατική να σας πω εγώ, έγκλημα, φτάνει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με τη δεύτερη με αριθμό 3227/16-2-2024 ερώτηση του κύκλου των αναφορών και ερωτήσεων της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Υγείας, με θέμα: «Ποιος είναι ο σχεδιασμός του Υπουργείου Υγείας για τη μονάδα Χημειοθεραπείας του Γενικού Νοσοκομείου (ΓΝ) Βόλου;»

Έχετε τον λόγο, κυρία Τζούφη.

**ΜΕΡΟΠΗ ΤΖΟΥΦΗ:** Θα ήθελα να απαντήσω σε κάποια θέματα που βάλατε πριν, αλλά θα μείνω μόνο στην ερώτηση, γιατί αφορά ένα πολύ σοβαρό θέμα. Την έχω καταθέσει στις 15 Φεβρουαρίου, δεν απαντήθηκε και επέλεξα να τη μετατρέψω σε επίκαιρη.

Η ερώτηση λοιπόν αφορά τη λειτουργία του Τμήματος Χημειοθεραπειών του Γενικού Νοσοκομείου Βόλου, ένα τμήμα που σε μηνιαία βάση εξυπηρετεί επτακόσιους ασθενείς είτε για χημειοθεραπείες είτε για παρακολούθηση και δέχεται είκοσι με τριάντα νέα περιστατικά σε μηνιαία βάση. Υπάρχει λοιπόν σοβαρό πρόβλημα δυσλειτουργίας.

Ξεκινάει από τον Ιούλιο όταν παραιτήθηκαν δύο γιατροί, ένας μόνιμος και ένας επικουρικός, και το τμήμα διαθέτει μία ειδικευμένη παθολόγο-ογκολόγο που μπορεί να διαχειριστεί όλον αυτόν τον όγκο των περιστατικών. Άρα λοιπόν έχουμε ένα υποστελεχωμένο τμήμα και ένα κρίσιμο τμήμα, που μέχρι στιγμής παρ’ ότι έχουν κατατεθεί πολλές διαμαρτυρίες και από τους καρκινοπαθείς και από τους συγγενείς τους ότι εδώ υπάρχει σοβαρότατο πρόβλημα γιατί αν μόνο αυτή η ογκολόγος πάθει κάτι τι θα γίνει με αυτούς τους ασθενείς, σάς έχουν τεθεί και άλλες κοινοβουλευτικές ερωτήσεις, το ζήτημα της υποστελέχωσης παραμένει και είναι πάρα πολύ κρίσιμο.

Κλείνονται ραντεβού σε διάστημα τριμήνου. Καταλαβαίνετε νομίζω τι σημαίνει αυτό για τους ογκολογικούς ασθενείς. Είχαμε συζήτηση στην προηγούμενη συνεδρίαση σχετικά με το τι σημαίνει αυτό για ένα ογκολογικό ασθενή, με το ψυχικό βάρος που υφίσταται και τι μπορεί να σημαίνει για τη ζωή του να αξιολογηθεί και να κάνει μια διαγνωστική εξέταση. Και το ότι εξυπηρετείται ως επείγον περιστατικό έχει να κάνει με την ευσυνειδησία του προσωπικού.

Επομένως, το ερώτημά -σας είχε τεθεί νομίζω κατ’ επανάληψη και από άλλους συναδέλφους- ήταν αν θα μπορούσε να μετακινηθεί ένας στρατιωτικός γιατρός που είχε δηλώσει διαθεσιμότητα, να συνεισφέρει δύο φορές την εβδομάδα σε αυτό το τμήμα. Δεν έχει γίνει κάτι σε αυτή την κατεύθυνση. Σας είχαν ζητήσει να προκηρύξετε θέσεις με τη διαδικασία του κατεπείγοντος. Αυτό έγινε στο μεσοδιάστημα, υπάρχει αυτή η προκηρυγμένη θέση με κάποιες άλλες, αλλά έχει γίνει με πολύ μεγάλη καθυστέρηση.

Επομένως, εδώ τα ερωτήματα στη συγκεκριμένη χρονική στιγμή είναι τα εξής: Πρώτον εάν μπορεί να επιταχυνθεί η διαδικασία πρόσληψης του μόνιμου προσωπικού και της άμεσης στελέχωσης του τμήματος. Άρα τι θα γίνει και πώς μπορεί; Βάζετε κάποιο συγκεκριμένο χρονοδιάγραμμα; Διότι ήδη υπάρχουν σοβαρότατες καθυστερήσεις. Δεύτερον, εάν μπορεί να χρησιμοποιηθεί η εναλλακτική λύση του διατιθέμενου στρατιωτικού γιατρού που δεν κοστίζει και στο ελληνικό δημόσιο, είναι εξειδικευμένος στην ογκολογία, αφού λάβετε υπ’ όψιν σας ότι εδώ έχουμε σοβαρότατα προβλήματα και με τα θέματα που προέκυψαν στη Θεσσαλία. Επομένως, το τι γίνεται με τις ιατρικές ανάγκες, καταλαβαίνει κανείς ότι είναι πολλαπλά μεγαλύτερη η επιβάρυνση, ιδιαίτερα σε χρόνια πάσχοντες ασθενείς, οι οποίοι απαιτούν να υπάρξουν άμεσες απαντήσεις.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζούφη.

Τον λόγο έχει ο Υπουργός Υγείας κ. Γεωργιάδης.

Παρακαλώ πολύ, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Στον Οργανισμό του Γενικού Νοσοκομείου Βόλου προβλέπονται για τη μονάδα χημειοθεραπείας δύο οργανικές θέσεις. Μέχρι την 1η Σεπτεμβρίου του 2023 ήταν καλυμμένες και οι δύο. Όμως τότε παραιτήθηκαν ταυτόχρονα ο διευθυντής κι ένας επικουρικός γιατρός. Η 5η ΥΠΕ αυτομάτως για το χρονικό διάστημα από τον Οκτώβριο του 2023 έως το 2024 μετακινούσε γιατρό ειδικότητας παθολογικής ογκολογίας είτε από το Γενικό Πανεπιστημιακό Νοσοκομείο Λαρίσης είτε από το Γενικό Νοσοκομείο Λάρισας στο Γενικό Νοσοκομείο Βόλου για μια φορά την εβδομάδα. Αυτό προφανώς δεν ήταν αρκετό. Προέβαινε όμως και σε όλες τις απαραίτητες ενέργειες για την έγκριση συνεργασίας του Γενικού Νοσοκομείου Βόλου με ιδιώτη ογκολόγο. Είναι αίτημα που μετέφερε στο γραφείο μου και ο Δήμαρχος Βόλου κ. Μπέος. Το έκανα δεκτό. Και οι ενέργειες ευδοκίμησαν με την υπογραφή στις 6-3-24, πριν από λίγες μέρες δηλαδή, της απόφασης του διοικητή του Βόλου με ιδιώτη ογκολόγο και σε συνεργασία με ΑΠΥ για χρονικό διάστημα έξι μηνών. Η συνεργασία αφορά στην παροχή υπηρεσιών έως δεκαπέντε μέρες τον μήνα για πρωινό τακτικό ωράριο και συμμετοχή στο πρόγραμμα εφημεριών με την πραγματοποίηση έξι εφημεριών μηνιαίως.

Επίσης η 5η ΥΠΕ προέβη σε όλες τις απαραίτητες ενέργειες για τη διάθεση ενός στρατιωτικού ιατρού ειδικότητας Παθολογικής Ογκολογίας του 404 Στρατιωτικού Νοσοκομείου στο Γενικό Νοσοκομείο Βόλου. Οι ενέργειες όμως δεν είχαν ευνοϊκή κατάληξη γιατί το Υπουργείο Εθνικής Άμυνας δεν τον αποδέσμευσε λόγω νομικών περιορισμών, αφού επί του παρόντος δεν υφίσταται στην ΚΥΑ τάδε -και ισχύει σήμερα- πρόβλεψη διάθεσης στρατιωτικού ιατρικού προσωπικού σε δομές του ΕΣΥ στη Θεσσαλία. Να πω ότι έχω ζητήσει την αλλαγή αυτής της ΚΥΑ. Και στο νομοσχέδιο που έχει βγει, κατατέθηκε σήμερα και ξεκινάει την άλλη εβδομάδα έχω βάλει και άρθρο για να το κάνουμε αυτό πιο εύκολο.

Όμως, επαναλαμβάνω η υπογραφή ξεκινάει από το Υπουργείο Εθνικής Άμυνας, το οποίο προς το παρόν έχει αρνηθεί. Με την υπογραφή της συνεργασίας του Γενικού Νοσοκομείου Βόλου με ιδιώτη ιατρό ογκολόγο στη μονάδα χημειοθεραπείας πλέον του Βόλου εργάζονται δύο γιατροί, όσοι είναι στο οργανόγραμμά του ακριβώς. Δύο λέει το οργανόγραμμα, δύο εργάζονται, μία μόνιμη γιατρός επιμελήτρια Β κι ένας ιδιώτης γιατρός, ειδικότητα Παθολογικής Ογκολογίας. Άρα το τμήμα λειτουργεί απρόσκοπτα. Πραγματοποιήθηκαν κατά μέσο όρο μηνιαίως όλους τους μήνες τριακόσιες εβδομήντα τρεις συνεδρίες χημειοθεραπειών. Δεν έχασε κανένας απολύτως ασθενής τη θεραπεία του.

Να πω ότι έχουμε προκηρύξει τη σχετική θέση ογκολόγου για να μπορούμε να πάρουμε και μόνιμο γιατρό ογκολόγο στο Γενικό Νοσοκομείο Βόλου. Θα το ξέρουμε σε λίγες μέρες αν θα υπάρξει σχετικό ενδιαφέρον για μόνιμο προσωπικό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρία Τζούφη, έχετε τον λόγο για τρία λεπτά για την δευτερολογία σας.

**ΜΕΡΟΠΗ ΤΖΟΥΦΗ:** Νομίζω ότι αποτυπώνεται η πολύ δύσκολη κατάσταση η οποία υπάρχει για τους ογκολογικούς ασθενείς στη χώρα μας και ιδιαίτερα στην περιφέρεια. Και θα σας παρακαλούσα, γιατί έγινε αυτή η συζήτηση για το θέμα του Ηρακλείου, να μην τις αντιμετωπίζετε από την πλευρά του Υπουργείου με τοποθετήσεις «είχαμε ραντεβού αλλά ο ασθενής δεν ήρθε». Μιλάμε για βαρέως πάσχοντες ογκολογικούς ασθενείς.

Επομένως, χρειάζεται άλλου τύπου υποστήριξη και μεταχείριση, ακόμη και με ψυχολόγους και με κοινωνικούς λειτουργούς. Και με την εξασφάλιση των εξετάσεων και της αντιμετώπισης είναι πάρα πολύ κρίσιμες οι ώρες και οι μέρες. Αυτό απαιτούν οι ογκολογικοί ασθενείς.

Και έρχομαι στο θέμα του Βόλου. Πράγματι η περίπτωση του Βόλου, αν μου επιτρέπετε είναι ένα χαρακτηριστικό παράδειγμα μικροπολιτικής διαχείρισης. Είναι ένα νοσοκομείο που επί μήνες φρόντιζε -όπως απέδειξα πριν- από τον Ιούλιο τα ογκολογικά περιστατικά με μία μόνο γιατρό. Αποφασίστηκε να ενισχυθεί με μπλοκάκι, μετά από συνάντηση δική σας με τον τοπικό άρχοντα τον κ. Μπέο.

Και ποια ήταν η λύση; Η προσπάθεια να επιστρέψει στο νοσοκομείο από το οποίο είχε αποχωρήσει λίγους μήνες πριν, ο γιατρός που ήταν πολιτευτής της παράταξης του δημάρχου με σύμβαση έργου. Και μάλιστα ξεσηκώθηκε και αντίδραση από την τοπική ιατρική κοινότητα που απαιτούσε διαφάνεια και μόνιμες προσλήψεις και στα μπλοκάκια. Υπάρχει ανακοίνωση του Ιατρικού Συλλόγου Μαγνησίας. Εν πάση περιπτώσει, αυτό προχώρησε και προσελήφθη πράγματι με μπλοκάκι ένας γιατρός.

Το κρίσιμο αυτή τη στιγμή είναι η μόνιμη θέση που βγήκε με σημαντικότατη καθυστέρηση. Και πρέπει να γίνει ό,τι μπορεί, ό,τι είναι ανθρωπίνως δυνατόν για να ολοκληρωθεί η θέση αυτή. Επίσης, είπατε πριν ότι το ζήτημα με τον στρατιωτικό γιατρό απαιτεί να υπάρξει μια ρύθμιση. Νομίζω αναφέρεστε σε μία ΚΥΑ, η οποία είναι απαραίτητη. Και αυτή έχει καθυστερήσει, διότι η διαθεσιμότητα του στρατιωτικού γιατρού υπάρχει όλο αυτό το χρονικό διάστημα.

Και ταυτόχρονα θα πρέπει να θυμάστε ότι το νοσοκομείο αυτό έχει και θέματα με τις ακτινοθεραπείες. Αυτοί οι ασθενείς αναγκάζονται να πηγαίνουν στη Λάρισα. Και οι δημόσιες δομές δεν μπορούν να καλύψουν αυτές τις ανάγκες και πηγαίνουν στις ιδιωτικές δομές με τεράστιες δαπάνες. Αυτό δεν αφορά μόνο τη συγκεκριμένη περιοχή. Είναι ένα ευρύτερο θέμα που οι ιδιωτικές δαπάνες, παρ’ ότι αποζημιώνονται με τον ΕΟΠΥΥ, ζητούν πολύ περισσότερα χρήματα και είναι κάτι που πρέπει το Υπουργείο σας να σκύψει και να το δει το συγκεκριμένο. Έχω πολλές καταγγελίες για τέτοια θέματα.

Από την άλλη μεριά, σας είπα -και μιλώντας στο προηγούμενο θέμα- η ιστορία του συστήματος ηλεκτρονικής προσέγγισης, που έχει να κάνει με τις καινούργιες και πολύ σημαντικές θεραπείες. Βάλατε μία επιτροπή πάνω από αυτή. Λειτουργούσε το σύστημα. Λέτε για να κάνετε οικονομία; Η προσωπική μου άποψη είναι ότι δεν είναι εκεί, σε τέτοια βαριά νοσήματα, η οικονομία που χρειάζεται να κάνουμε. Και προφανώς δεν χρειάζεται να έχει τη δική σας έγκριση, τη στιγμή που ήταν ένα σύστημα που λειτουργούσε αξιόπιστα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επιτρέψτε μου ένα λεπτό, κύριε πρόεδρε.

Έρχομαι στο τρίτο θέμα. Υπήρχε σύστημα εθνικού δικτύου ιατρικής ακριβείας στην ογκολογία που λειτουργούσε από τον Μάιο του 2018, που είχε σαν στόχο να γίνονται μοριακές διαγνωστικές εξετάσεις. Αυτό γινόταν μέχρι το Δεκέμβριο του 2021 και ανεστάλη η λειτουργία του με ό,τι αυτό σημαίνει και για τον ασθενή και για τους γιατρούς που μπορούσαν να διαλέξουν την κατάλληλη θεραπεία.

Και τελειώνω με κάτι το οποίο είπατε στην προηγούμενη ομιλία σας «μα εμείς δεν θέλουμε να ιδιωτικοποιήσουμε, θέλουμε να το κάνουμε πιο παραγωγικό το ΕΣΥ». Υπάρχει τοποθέτηση από τους ανθρώπους της «ΦΛΟΓΑΣ», ότι η επιλογή την οποία κάνατε, να μετατρέψετε σε νομικό πρόσωπο ιδιωτικού δικαίου μία μονάδα η οποία λειτουργούσε απολύτως αξιόπιστα, τους δημιουργεί πολύ μεγάλη ανασφάλεια για πάρα πολλούς λόγους. Είναι ένα ανεξέλεγκτο διοικητικό μοντέλο. Υπάρχουν θέματα με τα οργανογράμματα, με τις προμήθειες, με τις προσλήψεις, με το πειθαρχικό δίκαιο, δηλαδή πάμε και μετατρέπουμε μία σωστά λειτουργούσα μονάδα και κατά τους χρήστες -γιατί εδώ έχει μεγάλη σημασία η γνώμη των χρηστών- και κατά το προσωπικό σε ιδιωτικού δικαίου.

Άρα αυτό, κύριε Υπουργέ, δεν δείχνει την προσπάθειά σας, ακόμη και εκεί που τα πράγματα λειτουργούν σωστά, να φτιάξετε νησίδες ιδιωτικού δικαίου και άρα περαιτέρω ιδιωτικοποίησης του ΕΣΥ;

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζούφη.

Κύριε Υπουργέ, έχετε τον λόγο.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εάν έχετε κάποια ενόχληση για το γεγονός ότι ο δήμαρχος Βόλου έκανε ένα αίτημα και το αίτημα έγινε δεκτό, αυτό είναι τοπικό σας θέμα. Πηγαίνετε βρείτε τα στον Βόλο. Εγώ ως Υπουργός Υγείας δέχθηκα το αίτημα να εγκρίνουμε την πρόσληψη ογκολογικού γιατρού με μπλοκ παροχής υπηρεσιών έως ότου ολοκληρωθεί η πρόσληψη, που επίσης προκήρυξα. Λέτε άργησα πάρα πολύ. Ανέλαβα Υπουργός Υγείας στις 3 Ιανουαρίου και τις προσλήψεις τις υπέγραψα γύρω στις 20 Φεβρουαρίου του ίδιου χρόνου. Πόσο πιο γρήγορα να κάνω;

**ΜΕΡΟΠΗ ΤΖΟΥΦΗ:** Το πρόβλημα είναι από…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε πάρα πολύ. Οι παραιτήσεις των γιατρών είχαν γίνει τον Σεπτέμβριο…

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ, μη διακόπτετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι παραιτήσεις των γιατρών…

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν είναι αυτή η διαδικασία. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Οι παραιτήσεις των γιατρών έγιναν τον Σεπτέμβριο του 2023, τρεις μήνες πριν. Δεν έχει υπάρξει καμμία απολύτως καθυστέρηση ως προς την προκήρυξη της θέσης του ογκολόγου στο Νοσοκομείο του Βόλου. Παραιτήθηκαν τον Σεπτέμβριο του 2023, τώρα είμαστε στον Μάρτιο του 2024 και έχει γίνει ήδη η πρόσκληση, τρέχει η πρόσκληση.

**ΜΕΡΟΠΗ ΤΖΟΥΦΗ:** Οι παραιτήσεις…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζούφη, μην το ξανακάνετε. Σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τον Σεπτέμβριο έγιναν οι παραιτήσεις. Πρώτη Σεπτεμβρίου είναι η ημερομηνία των παραιτήσεων. Να κατηγορούμαστε για εκεί που φταίμε, αλλά όχι για εκεί που δεν φταίμε. Παρά ταύτα, παρά τις αιφνιδιαστικές δύο παραιτήσεις, το τμήμα λειτούργησε σωστά.

Όσον αφορά κάτι που δεν μπορώ να αφήσω αναπάντητο, γιατί γίνεται μια σπέκουλα, η οποία δεν μου αρέσει καθόλου. Είπατε ότι το ΣΗΠ λειτουργεί σωστά, άρα γιατί να κάνουμε την επιτροπή, αν κατάλαβα καλά. Ενώ εγώ όταν ήρθα εδώ και μίλησα και με τον συνάδελφο τότε του ΣΥΡΙΖΑ για ποιον λόγο κάνουμε την επιτροπή, εξήγησα ότι το έναυσμα για να γίνει αυτό είναι ότι το ΣΗΠ δεν λειτουργεί σωστά.

Πώς αποδεικνύεται ότι δεν λειτουργεί σωστά; Η περίπτωση του φαρμάκου Relyvrio. Την έχετε δει την περίπτωση του Relyvrio; Είναι ένα να φάρμακο που ξαφνικά στην Ελλάδα συνταγογραφήθηκε κατά κόρον με αντίθετη άποψη του προέδρου της Νευρολογικής Εταιρείας, ο οποίος αρθρογράφησε και είπε εδώ και έναν χρόνο ότι κακώς γράφεται αυτό το φάρμακο, το οποίο όχι μόνο δεν είχε έγκριση από τον ΕΜΑ, δηλαδή τον Ευρωπαϊκό Οργανισμό Φαρμάκων, αλλά δεν είχε τελική έγκριση ούτε από τον FDA, από τον αμερικάνικο οργανισμό. Είχε έγκριση από τον FDA μόνο δεύτερης φάσης. Το φάρμακο αυτό κόστισε στον ελληνικό λαό σε έναν χρόνο πάνω από 20 εκατομμύρια ευρώ και πριν από δέκα μέρες στην Αμερική απέσυρε την αίτησή του από τον FDA, γιατί απέτυχε στις κλινικές μελέτες να αποδείξει ότι λειτουργεί.

Με συγχωρείτε, κυρία συνάδελφε, εσείς θεωρείτε ότι λειτουργεί καλά ένα σύστημα, όταν ξοδεύουμε 20 εκατομμύρια για ένα φάρμακο που δεν λειτουργεί και το οποίο δεν είχε έγκριση; Αυτό εσείς το θεωρείτε ως παράδειγμα καλής λειτουργίας του συστήματος; Για να συνεννοούμαστε.

Και ποιος σας είπε ότι θα δίνει έγκριση ο Υπουργός; Αυτό λέει ο νόμος; Η επιτροπή των γιατρών θα δίνει έγκριση. Απλώς τι κάνουμε; Για ποιον λόγο στους εκατό νευρολόγους, έγραφαν το Relyvrio οι πέντε και οι άλλοι ενενήντα πέντε δεν το έγραφαν; Αυτοί οι πέντε που το έγραφαν ή το αντίστοιχο Relyvrio, να πάνε στους συναδέλφους και να τους εξηγούν για ποιον λόγο συνταγογραφούν αυτό το φάρμακο. Και αν τους πείσουν, με γεια τους με χαρά τους.

Αλλά όχι, κυρία συνάδελφε, να λέμε ότι λειτουργεί σωστά ένα σύστημα, όταν «πετάει» δεξιά και αριστερά εκατομμύρια και ότι είναι κακό οι γιατροί να έχουν γνώμη.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν καταλαβαίνετε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επαναλαμβάνω, να μην λαϊκίζουμε…

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ελέγχουμε με τον νόμο.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζούφη, τι τρόπος είναι αυτός; Σας είπα πόσες φορές ότι δεν είναι αυτή η διαδικασία. Μην το ξανακάνετε αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατροί θα δίνουν την έγκριση, όχι ο Υπουργός. Εκτός εάν δεν εμπιστεύεστε τους γιατρούς. Οι γιατροί θα λένε εάν πρέπει να το δώσουμε ή δεν πρέπει να το δώσουμε.

Εάν ήθελα εγώ να επέμβω για τη δαπάνη, όπως με κατηγορείτε, θα έκανα νόμου που θα έλεγα «δεν γράφεται φάρμακο που δεν έχει έγκριση από τον ΕΜΑ» και αυτομάτως θα έπεφτε. Έχω κάνει κάτι τέτοιο; Όχι. Έχω πει: «Να γράφεις και φάρμακο που δεν έχει έρθει από τον ΕΜΑ, γιατί πράγματι μπορεί να υπάρχει ένας συγκεκριμένος ασθενής που να χρειάζεται την πιο πρωτοποριακή θεραπεία, αλλά αυτό θα πρέπει να είμαστε σίγουροι ότι το κάνεις, γιατί το χρειάζεται και όχι για άλλους λόγους». Αυτή η έννοια της επιτροπής.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ΣΗΠ δεν είχε τέτοιο έλεγχο. Το ΣΗΠ είχε αυτόματη έγκριση, αυτό ήταν το πρόβλημα.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζούφη, πώς το καταλαβαίνετε; Τι τρόπος είναι αυτός; Ντροπή είναι αυτό που κάνετε.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι αυτή η διαδικασία. Δεν το καταλαβαίνετε;

**ΜΕΡΟΠΗ ΤΖΟΥΦΗ:** Κάνετε λάθος. Με κατηγορεί προσωπικά, ούσα…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζούφη, δεν είναι αυτή η διαδικασία και μην κατηγορείτε εσείς τώρα. Σας παρακαλώ. Τελείωσε.

**ΜΕΡΟΠΗ ΤΖΟΥΦΗ:** Οι παθογένειες…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τζούφη, τελείωσε. Κυρία Τζούφη ο τρόπος σας δεν είναι σωστός.

**ΜΕΡΟΠΗ ΤΖΟΥΦΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, σταματήστε.

Θα συνεχίσουμε με την τρίτη με αριθμό 2387/21-12-2023 ερώτηση του κύκλου των αναφορών και ερωτήσεων του Ανεξαρτήτου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Υγείας με θέμα: «Ζημιά ελληνικού δημοσίου από κόστος εμβολίων κατά του COVID-19 που πετάχτηκαν στα σκουπίδια από το 2020 έως σήμερα».

Παρακαλώ πολύ, κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Αγαπητέ, κύριε Υπουργέ, έχω καταθέσει την ερώτησή μου στις 19 Δεκεμβρίου. Ξέρω ότι έναν μήνα μετά συζητήσατε μία παρόμοια επίκαιρη ερώτηση με συνάδελφο, κατά την οποία, όμως, η συζήτηση κινήθηκε σε άλλο πλαίσιο και δεν απαντήθηκε τίποτε από αυτά που περιλαμβάνονται στη δική μου ερώτηση.

Θέλω κατευθείαν να πάω στο ζητούμενο, το οποίο αφορά απαντήσεις μόνο με στοιχεία και νούμερα.

Δηλαδή, πόσες δόσεις εμβολίων έχουμε παραλάβει και έχουμε πληρώσει; Πόσες δόσεις εμβολίων, βάσει του συστήματος συνταγογράφησης, φαίνεται ότι έχουν χρησιμοποιηθεί; Πόσες δόσεις έχουν εναπομείνει σε αποθήκες που φυλάσσονται και πόσες από αυτές τις δόσεις μπορούν να χρησιμοποιηθούν; Πόσες έχουν πεταχτεί; Ποιο είναι το κόστος όσων δεν θα μπορέσουν να χρησιμοποιηθούν; Και τι πρόκειται να αγοράσουμε ή έχουμε ήδη συμφωνήσει ότι θα πληρώσουμε μέχρι το 2027;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη. Λακωνικότατος.

Παρακαλώ πολύ, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Λοιπόν, πάω στα νούμερα κατευθείαν, για να μην χάνουμε χρόνο.

Το 2020 για τα εμβόλια ξοδέψαμε μηδέν ευρώ. Λογικό, γιατί το εμβόλιο φτιάχτηκε τέλος του 2020. Το 2021 ξοδέψαμε 233.636.623 ευρώ. Το 2022 ξοδέψαμε 319.774.777 ευρώ. Το 2023 ξοδέψαμε 105.734.269 ευρώ. Το 2024 ξοδέψαμε 25.927.200 ευρώ. Συνολικά, το 2021, 2022, 2023 και 2024 έχουμε ξοδέψει 685.072.571 ευρώ. Αυτά είναι τα επίσημα στοιχεία του ελληνικού κράτους.

Οφείλω, όμως, να σας πω ορισμένα πράγματα, γιατί η ερώτησή σας είναι σωστή, αλλά δίνει και μεγάλη τροφή συνωμοσιολογίας. Έχει αγοράσει το ελληνικό Υπουργείο Υγείας εμβόλια κατά της COVID-19 μόνο του; Δηλαδή, κάποιος Έλληνας Υπουργός, πήρε απόφαση να πάρουμε τόσα εμβόλια σε αυτή την τιμή; Όχι! Η αγορά των εμβολίων του COVID-19 έγινε συνολικά από την Ευρωπαϊκή Επιτροπή, από την Κομισιόν. Η κατανομή των δόσεων έγινε βάσει του πληθυσμού, με αλγόριθμο ακριβώς ίδιο σε όλες τις χώρες της Ευρωπαϊκής Ένωσης και η τιμή είναι ίδια για όλες τις χώρες-μέλη της Ευρωπαϊκής Ένωσης.

Δηλαδή, εδώ δεν υπάρχει καμμία παρέμβαση της ελληνικής Κυβέρνησης, αυτοτελώς, στην αγορά και διάθεση των εμβολίων για την πανδημία.

Στους συμπολίτες μου που ανησυχούν για το εάν πετάχτηκαν τα χρήματά τους, που είναι εύλογη ανησυχία αν σπαταλήθηκαν χρήματα, η δική μου απάντηση, όχι μόνο ως Υπουργού Υγείας αλλά και έως πρώην Υπουργού Ανάπτυξης, είναι πολύ απλή: Όχι. Διότι εάν δεν είχε εφευρεθεί αυτό το εμβόλιο και δεν είχαν ξοδευθεί αυτά τα λεφτά, θα ήμασταν ακόμη σε μια υπολειτουργούσα οικονομία, με πολλαπλάσια ζημία δεκάδων δισεκατομμυρίων. Άρα, το εμβόλιο κατά του COVID-19, εκτός από τη σωτηρία ανθρωπίνων ζωών, έσωσε και τη δική μας οικονομία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Το πρόβλημα δεν είναι εδώ, είναι στην Ευρώπη. Το Pfizergate είναι γνωστό.

Παρακαλώ πολύ, κύριε συνάδελφε, έχετε τον λόγο για τρία λεπτά, για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Σας θυμίζω, εάν τυχόν χρειαστεί, ότι χρησιμοποίησα μόνο το ένα λεπτό στην πρωτολογία μου.

Κύριε Γεωργιάδη, σας παρακαλώ, οτιδήποτε έχει να κάνει με συνωμοσιολογία μην το λέτε σε μένα. Δεν ανήκω καθόλου σε αυτή την κατηγορία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ξέρω.

**ΜΙΧΑΗΛ ΧΟΥΡΔΑΚΗΣ:** Θα μου επιτρέψετε να σας πω ότι δεν απαντήσατε καμμία από τις έξι ερωτήσεις που σας έθεσα.

Απαντήσατε ποιο είναι το συνολικό κόστος, αλλά δεν απαντήσατε πόσες είναι οι δόσεις που έχουμε πάρει, πόσες είναι οι δόσεις που έχουν χρησιμοποιηθεί, πόσες είναι οι δόσεις που έχουν λήξει, ποιο είναι το κόστος αυτών που δεν μπορεί να χρησιμοποιηθούν και τι θα πληρώσουμε μέχρι το 2027. Εάν έχετε αυτά τα νούμερα, ή μπορείτε να τα βρείτε τις επόμενες ημέρες, θα μου τα πείτε σήμερα ή θα χαρώ να τα πάρω από εσάς ή από κάποιον συνεργάτη σας όταν θα τα έχετε.

Πολύ σωστά αναφερθήκατε στο ότι αυτό αποτελεί επιλογή της Ευρωπαϊκής Ένωσης. Το ίδιο είχατε πει και στις 19 Ιανουαρίου. Θέλω να σας θυμίσω, όμως, ότι υπάρχουν χώρες, όπως η Ουγγαρία και η Πολωνία, οι οποίες έχουν μηνυθεί από τη «PFIZER» στην προσπάθειά τους να παραλάβουν λιγότερες δόσεις, έχουν έρθει σε ρήξη με την εταιρεία. Το ότι δεν ήταν ελληνική απόφαση, αλλά εμείς μπήκαμε στο άρμα της Ευρωπαϊκής Ένωσης, δεν κάνει το τυχόν κόστος να είναι μικρότερο ή ευκολότερο για να το αντέξει η χώρα μας. Οπότε, έχετε κάτι να πείτε για το εάν υπάρχουν ρήτρες; Γιατί, πραγματικά δεν ξέρω εάν μπορούμε να επιστρέψουμε εμβόλια. Υπάρχει ρήτρα υπαναχώρησης σε περίπτωση που επιστραφούν αυτά τα εμβόλια;

Και πολύ σωστά είχατε πει στις 19 Ιανουαρίου -το είπατε και σήμερα κάποια στιγμή στην προηγούμενη ερώτηση- ότι τα εμβόλια προστατεύουν τις ομάδες υψηλού κινδύνου.

Άρα, όταν έχουμε πάρει -και πάλι αναφέρομαι σε ό,τι είπατε στις 19-1 περισσότερες δόσεις από τον πληθυσμό για να καλύψουμε και μετανάστες και διερχόμενους και όλα, όλα, όλα, όλοι αυτοί δεν είναι υψηλού κινδύνου. Άρα, σε ό,τι αφορά την προετοιμασία και τον συγκεκριμένο αριθμό εμβολίων που αγοράζαμε μάλλον έχει γίνει υπερεκτίμηση.

Οπότε για να συνοψίσω, θα ήθελα, αν τυχόν έχετε ή σήμερα σε δεύτερο χρόνο, τα νούμερα για τις ερωτήσεις που σας έθεσα.

Και, επίσης, να σας πω, επειδή αναφερθήκατε και σήμερα ξανά ότι τα εμβόλια βοήθησαν στη διακοπή των lockdown, τα lockdown ήταν πολιτική απόφαση. Βάσει έγκριτων επιδημιολόγων δεν ήταν η μόνη λύση.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ Χουρδάκη.

Κύριε Υπουργέ, παρακαλώ έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η συζήτηση περί της αναγκαιότητας ή όχι των lockdown την εποχή της πανδημίας είναι μια διεθνής συζήτηση. Οι περισσότερες κυβερνήσεις του δυτικού κόσμου επέλεξαν αυτή την τακτική. Αν θυμάμαι καλά, μόνο μία χώρα δεν την επέλεξε, η Σουηδία, που έκανε και εκείνη ένα είδος lockdown αλλά πολύ πιο ήπιο. Όλες οι υπόλοιπες χώρες του δυτικού κόσμου για περισσότερο ή για λιγότερο χρόνο έκαναν lockdown. Η Ελλάδα είναι από τις ήπιες χώρες. Είμαστε από τις πρώτες χώρες που έκανε lockdown, αλλά και που αφαίρεσε πολύ γρήγορα τα περιοριστικά μέτρα. Θέλω να υπενθυμίσω ότι χώρες, όπως η Αυστραλία ή η νέα Ζηλανδία, ήταν θεωρητικά σχεδόν κλειστές πριν από λίγους μήνες ή η Κίνα. Άρα, το lockdown ως μέτρο και εργαλείο στην Ευρώπη και ειδικά στην Ελλάδα χρησιμοποιήθηκε με πολύ ήπιο σχετικά τρόπο.

Ως προς τις δόσεις, αυτό που μπορώ να σας πω, όπως ενημερώθηκα από την υπηρεσία, είναι ότι έχουμε προγραμματίσει να παραλάβουμε ένα εκατομμύριο τετρακόσιες σαράντα πέντε χιλιάδες εφτακόσιες επτά δόσεις συνολικά το 2024, ένα εκατομμύριο εξακόσιες τριάντα μία χιλιάδες πεντακόσιες τρεις δόσεις το 2025. Το ίδιο το 2026. Το δε αντίτιμο ανά δόση είναι 9,75 ευρώ για να κάνετε τη διαίρεση.

Τώρα στα πρώτα σας ερωτήματα εάν υπερεκτιμήθηκαν οι δόσεις, όχι, γιατί τώρα παίρνουμε τόσες λίγες δόσεις, ενώ τότε παίρναμε πολύ περισσότερες, γιατί έχει αλλάξει η συνθήκη.

Την πρώτη περίοδο της πανδημίας όλη η ιατρική κοινότητα για να φύγουμε από τα lockdown που λέγαμε προηγουμένως εισηγείτο την πλήρη εμβολιαστική κάλυψη του πληθυσμού ακόμα και στα παιδιά, στο σύνολο, στο 100% του πληθυσμού. Άρα, βάζοντας το 100% του πληθυσμού συν τους διερχόμενους μετανάστες, τουρίστες ή οποιουσδήποτε άλλους αναγκαζόσουν να πάρεις μεγαλύτερο αριθμό εκατομμυρίων δόσεων από το σύνολο του πληθυσμού.

Σήμερα που μιλάμε, που είμαστε στην επόμενη πια φάση της πανδημίας -δεν υπάρχει πανδημία πια, υπάρχει COVID-19, αλλά δεν υπάρχει πανδημία- σήμερα έχει αλλάξει η ιατρική λογική. Σήμερα οι συστάσεις του Παγκοσμίου Οργανισμού Υγείας για τον εμβολιασμό κατά της COVID-19 είναι ότι πρέπει να είναι εποχικό ετήσιο εμβόλιο, όπως η γρίπη, παραδείγματος χάριν, κυρίως για τους ανθρώπους άνω των εξήντα ετών ή όσων έχουν νοσήματα που βλάπτουν την υγεία τους, τις ευπαθείς ομάδες για να το πω λίγο πιο γενικά. Αυτοί δεν είναι όλος ο πληθυσμός, είναι ένα κλάσμα του πληθυσμού.

Άρα, στην προηγούμενη περίοδο ήμασταν υποχρεωμένοι να αγοράζουμε για το 100% του πληθυσμού συν κάτι, άρα πολύ περισσότερα εκατομμύρια δόσεων και πολύ περισσότερα χρήματα, ενώ από εδώ και πέρα αγοράζουμε πολύ λιγότερο κατά τον τρόπο που σας είπα.

Δεδομένου ότι στη χώρα μας η εμβολιαστική κάλυψη έφτασε περίπου το 90%, προφανώς πετάξαμε πολλές δόσεις, γιατί το 10% είναι κάποια εκατομμύρια δόσεων, οι οποίες τελικά πετάχθηκαν γιατί δεν χρησιμοποιήθηκαν, καθώς δεν φτάσαμε το 100% του πληθυσμού για διάφορους λόγους που τους ξέρουμε. Όμως, δεν πήγαμε και πολύ χειρότερα από τους άλλους τελικά. Εμείς πήγαμε γύρω στο 90%, οι βόρειες χώρες περίπου στο 95%, οι γειτονικές μας χώρες όπως εμείς ή λίγο πιο κάτω. Άρα, και σε αυτό δεν έχουμε φύγει.

Όσον αφορά τη ρήτρα επιστροφής μη χρησιμοποιηθέντων εμβολίων δεν υπάρχει συμφωνία που έκανε η Ευρωπαϊκή Ένωση με τη «PFIZER» και αυτό έχει αποτελέσει αντικείμενο και δικαστικής διαμάχης, όπως σωστά λέτε, μεταξύ κάποιας χώρας, της Ουγγαρίας συγκεκριμένα και της «PFIZER», που θα κριθεί στα δικαστήρια. Εγώ δεν θέλω να παρέμβω. Όμως, έχει αποτελέσει και αντικείμενο κριτικής και για την ίδια την επιτροπή και έχουν γίνει συζητήσεις μέσα στην ίδια την επιτροπή, αλλά δεν υπάρχει συμφωνία.

Εγώ δεν θέλω να δικαιολογήσω την επιτροπή. Θέλω, όμως, να είμαι ειλικρινής. Πάντα εκ των υστέρων μπορείς να κάνεις πολλών ειδών κριτικές. Όταν η Ευρωπαϊκή Επιτροπή μας εξασφάλισε η Ευρωπαϊκή Ένωση να πάρει κατά προτεραιότητα τα εμβόλια, η αδημονία των ανθρώπων να βγουν από τα lockdown και να επιστρέψουν στην παλιά τους ζωή ήταν τέτοια και η πίεση τέτοια -και σωστά ήταν- που το να εξασφαλίσεις τα εμβόλια μια ώρα αρχύτερα αποτελούσε κρίσιμο παράγοντα επανάκτησης της οικονομικής και της κοινωνικής ζωής κάθε χώρας της Ευρωπαϊκής Ένωσης.

Άρα, κατά τη γνώμη μου, καλώς έκανε αυτή τη συμφωνία τότε η Ευρωπαϊκή Επιτροπή. Είναι επιτυχία για την Ευρωπαϊκή Επιτροπή το ότι τα κατάφερε.

Θα ήθελα να πω και άτι ακόμη, που το έχω πει και στο Ευρωπαϊκό Συμβούλιο και θα το πω ξανά. Το μοντέλο της αγοράς των εμβολίων από όλη την Ευρωπαϊκή Ένωση στο σύνολο είναι ένα μοντέλο που πρέπει να επεκταθεί, κατά τη γνώμη μου, σε όλες τις ακριβές θεραπείες φαρμάκων. Πρέπει να επεκταθεί, δηλαδή, σε ακριβά αντικαρκινικά φάρμακα και γενικά σε καινοτόμες θεραπείες, οι οποίες θα μας επιτρέψουν ως Ευρωπαίους πολίτες να διαπραγματευόμαστε με πολύ καλύτερους όρους από την πολυεθνική φαρμακοβιομηχανία τις τιμές και τις διαθεσιμότητες ποσότητες κρίσιμων φαρμάκων απολύτως απαραίτητες για τους ασθενείς των συστημάτων υγείας μας. Μόνη της η κάθε χώρα είναι δύσκολο να αντιμετωπίσει αυτές τις μεγάλες εταιρείες. Όλη η Ευρωπαϊκή Ένωση μαζί, όμως, είναι πανίσχυρη. Το μοντέλο της αγοράς εμβολίων για τον COVID-19 πρέπει να είναι το γενικό μοντέλο αγοράς φαρμάκων στην Ευρώπη και όχι να βάλλεται ως παράδειγμα αποτυχίας. Δεν ήταν παράδειγμα αποτυχίας, ήταν παράδειγμα επιτυχίας.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό.

Θα συνεχίσουμε με την ένατη με αριθμό 849/14-3-2024 επίκαιρη ερώτηση δευτέρου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδηπρος τον Υπουργό Ψηφιακής Διακυβέρνησης με θέμα: «Αυξήσεις τιμών στις τηλεπικοινωνίες».

Θα απαντήσει ο Υπουργός Ψηφιακής Διακυβέρνησης κ. Παπαστεργίου.

Παρακαλώ πολύ, κύριε συνάδελφε, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, πρόσφατα δημοσιεύματα αναφέρουν τεράστιες αυξήσεις μέχρι 20% στις τηλεπικοινωνίες. Υποθέτω ότι τα έχετε δει αυτά τα δημοσιεύματα. Εγώ θα αναφερθώ στον τίτλο ενός από αυτά, ενός συγκεκριμένου εντύπου, του «Οικονομικού Ταχυδρόμου», που είμαι βέβαιος ότι δεν αμφισβητείται και εσείς το κύρος του, όπου καταγράφεται «Τηλεπικοινωνίες: Απογειώνονται οι χρεώσεις για κινητή, σταθερή, ίντερνετ».

Γνωρίζετε υποθέτω ότι οι τιμές στις τηλεπικοινωνίες στη χώρα μας είναι ήδη πολύ ακριβές. Έρευνα της «REWHEEL» μας κατατάσσει στις πιο ακριβές χώρες όχι μόνο της Ευρωπαϊκής Ένωσης, αλλά και του ΟΟΣΑ, όταν ενώ μειώνονται στην Ευρωπαϊκή Ένωση οι τιμές στις τηλεπικοινωνίες, στη χώρα μας δυστυχώς αυξάνονται.

Το καλοκαίρι που πέρασε η Κυβέρνησή σας ενημέρωνε ότι θα πιέσει τις εταιρείες όχι απλώς να μην αυξήσουν τις τιμές, αλλά αντιθέτως να τις μειώσουν. Δυστυχώς, οι προσπάθειές σας δεν ευόδωσαν. Είναι περίπου ίδιες με τις προσπάθειες για τη μείωση των τιμών στα τρόφιμα, για τον πληθωρισμό των τροφίμων. Ευτυχώς, δεν είδαμε από εσάς το καλάθι των κινητών και εύχομαι να μην το δούμε. Είμαι βέβαιος ότι από εσάς δεν θα το δούμε.

Περαιτέρω, κύριε Υπουργέ, η Εθνική Επιτροπή Τηλεπικοινωνιών και Ταχυδρομείων γνωρίζει ότι το σύνολο σχεδόν της αγοράς των τηλεπικοινωνιών ελέγχεται από τρεις εταιρείες. Τεράστιο θέμα είναι αυτό. Τρεις εταιρείες μόνο να ελέγχουν το 100% της αγοράς;

Τα ερωτήματα, λοιπόν, είναι δύο: Με δεδομένο ότι γνωρίζετε τα δημοσιεύματα, αν έχετε προχωρήσει σε κάποιες κινήσεις, που όχι απλώς θα αποτρέψουν αυτές τις προβλεπόμενες αυξήσεις κατά 20%, αλλά τουναντίον να μειώσουν τις τιμές, όπως άλλωστε είχατε δεσμευτεί, όχι εσείς προσωπικά, η Κυβέρνηση το καλοκαίρι.

Το δεύτερο ερώτημα είναι αν έχετε ενημερωθεί από την Εθνική Επιτροπή Τηλεπικοινωνιών και Ταχυδρομείων κατά πόσο διερευνά εδώ η επιτροπή εδώ κάποια φαινόμενα εφαρμογών εναρμονισμένων πρακτικών, με τα οποία διαμορφώνονται οι τιμές και πληρώνουμε τόσες εκατοντάδες εκατομμύρια οι Έλληνες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη. Είναι πολύ ενδιαφέρον πραγματικά το ερώτημα.

Κύριε Υπουργέ, παρακαλώ έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε, και ευχαριστώ πάρα πολύ και τον κ. Νικητιάδη για την ερώτηση, διότι είναι μια πρώτης τάξεως ευκαιρία να ανοίξουμε και να ξεκαθαρίσουμε κάποια ζητήματα που αφορούν στο δημόσιο διάλογο γύρω από τις τηλεπικοινωνίες.

Τελικά, είμαστε όντως ακριβότεροι, όπως λέτε; Είμαστε πιο αργοί; Ήταν φτηνές τιμές και ξαφνικά ακρίβυναν; Μήπως ο κλάδος των τηλεπικοινωνιών ξεκίνησε πριν τρία-τέσσερα, οπότε η στιγμή δεν ήταν τώρα ή υπάρχει παρελθόν σε αυτά; Γιατί σημασία δεν έχει μόνο το να δούμε πού ήμασταν πριν ένα-δύο χρόνια και πού είμαστε σήμερα, αλλά να δούμε και αν αυτό το διάστημα υπήρξε κάποια μεταβολή, κάποια επιτάχυνση ή πρόοδος σε όλο το σκηνικό των τηλεπικοινωνιών.

Ας ξεκινήσουμε από τα βασικά, λοιπόν. Επηρέασε πληθωρισμός τις τιμές των τηλεπικοινωνιών; Ο πληθωρισμός, όπως όλοι ξέρουμε, τα τελευταία χρόνια είχε μια ανοδική πορεία. Έφτασε το 9,3% το 2022 και κατέληξε 4,2% το 2023.

Η μοναδική κατηγορία αγαθών και υπηρεσιών που κατέγραψε πτώση του επιπέδου τιμών με βάση τα στοιχεία της ΕΛΣΤΑΤ τόσο για το 2022 όσο και για το 2023 ήταν οι τηλεπικοινωνίες κατά μείον 2,4% το 2022 και μείον 2,5% το 2023.

Να θυμίσω, επίσης, ότι το περασμένο καλοκαίρι επί υπηρεσιακής κυβέρνησης είχε τεθεί από την ΕΕΤΤ, την Εθνική Επιτροπή Τηλεπικοινωνιών και Ταχυδρομείων, σε δημόσια διαβούλευση ο νέος κανονισμός αδειών που προέβλεπε τη δημιουργία ενός μηχανισμού για τη δυνατότητα της τιμαριθμικής αναπροσαρμογής στις εν ενεργεία συμβάσεις των τηλεπικοινωνιακών παρόχων. Να θυμίσω ότι η διαδικασία αυτή δεν προχώρησε και δεν έγιναν δεκτές οι όποιες αυξήσεις.

Να θυμίσω, επίσης, ότι η Κυβέρνηση δεν έχει τη δυνατότητα ρύθμισης των τιμών λιανικής απευθείας. Πρόκειται για μια αγορά ανταγωνιστική που με προσφορές και ειδικές τιμές προσπαθεί να προσελκύσει καταναλωτές. Η πολιτική του Υπουργείου Ψηφιακής Διακυβέρνησης είναι να βρίσκεται σε συνεχή επικοινωνία με τους παρόχους τηλεπικοινωνιών της χώρας. Πολλές φορές έχει αναλάβει πρωτοβουλίες και έχει πετύχει να προβούν οι πάροχοι σε μειώσεις τιμών ή και σε δράσεις προς όφελος των πολιτών. Φυσικά είναι και μέριμνα του ίδιου του Πρωθυπουργού, κάτι που θα θυμάστε, όταν υπήρξε μείωση του ειδικού τέλους κινητής τηλεφωνίας και της κατάργησής του για νέους, καθώς και άλλες πρωτοβουλίες που λήφθηκαν προς την κατεύθυνση αυτή.

Επίσης και επειδή όντως παρακολουθώ και εγώ από κοντά, κύριε Νικητιάδη, τα σχετικά δημοσιεύματα, θα ήθελα να σας πω ότι πλην του συγκεκριμένου δημοσιεύματος, δεν υπάρχει πουθενά αλλού κάποια σοβαρή αναφορά για μαζικές επικείμενες, όπως λέτε, αυξήσεις κατά 20%. Δεν πρόκειται για μια πρακτική αυξήσεων όλων των εταιρειών, όπως υπονοεί πιθανώς το δημοσίευμα ή η ερώτησή σας. Το μόνο δημοσίευμα που έχω δει έκανε λόγο για μία και μόνο εταιρεία η οποία προτίθεται από την 1η Απριλίου να κάνει αυξήσεις σε νέα συμβόλαια.

Και επειδή οι εξελίξεις τρέχουν, την ώρα που εσείς ρωτάτε αυτό, εύλογα θα πω εγώ, ήρθε, για παράδειγμα, η «COSMOTE» να ανακοινώσει όχι αυξήσεις κατά 20%, αλλά την πρόθεσή της να κάνει έκπτωση στις τιμές χονδρικής σχεδόν κατά 30%. Την ίδια ώρα, και ο νέος παίκτης της αγοράς χονδρικής, που είναι η ΔΕΗ, έχει δεσμευτεί για αντίστοιχες μειώσεις σε σχέση με τις τιμές του μοντέλου χονδρικής. Αντιλαμβανόμαστε, λοιπόν, ότι αυτό θα φέρει μειώσεις και στις τιμές λιανικής, στις τιμές δηλαδή που αφορούν τους καταναλωτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ας δούμε περαιτέρω τις αιτιάσεις που αναφέρετε στην ερώτησή σας σε σχέση, για παράδειγμα, με το ότι οι τηλεπικοινωνίες στην Ελλάδα είναι κατά 50% ακριβότερες σε σχέση με το μέσο όρο της Ευρωπαϊκής Ένωσης και ότι τα τελευταία τέσσερα χρόνια οι τιμές έχουν αυξηθεί, ενώ στις υπόλοιπες χώρες έχουν μειωθεί. Ας είμαστε ειλικρινείς, η Ελλάδα δεν είναι όντως από τις φθηνές χώρες στις τηλεπικοινωνίες. Σε καμμία περίπτωση, όμως, δεν είναι η ακριβότερη. Οι αιτίες είναι πολλές και δεν θέλω να αναλύσω περαιτέρω αυτά που λένε οι ίδιες οι εταιρείες, όπως ότι λόγω του τουρισμού διατηρούν διπλά δίκτυα ή για την ορεινότητα και τη νησιωτικότητα που είναι προφανώς αντικειμενικοί παράγοντες. Θα μεταφέρω αυτά που λέει η ΕΕΤΤ, μια ανεξάρτητη αρχή της οποίας τη διοίκηση δεν διορίσαμε εμείς, ίσα-ίσα κρατήσαμε τη διοίκηση που είχε επιλέξει η προηγούμενη κυβέρνηση.

Συγκεκριμένα, η ΕΕΤΤ αναφέρει ότι το 2023 συνεχίστηκε για τέταρτη χρονιά η αποκλιμάκωση των τιμών στις επικοινωνίες και το 2023 ενώ ο γενικός δείκτης τιμών καταναλωτή αυξήθηκε κατά 3,5% σε σχέση με το 2022, ο υποδείκτης των επικοινωνιών μειώθηκε κατά 2,5%. Και συνεχίζει η ΕΕΤΤ λέγοντας ότι αντίστοιχη αποκλιμάκωση εμφανίζεται και σε σύγκριση με τον ευρωπαϊκό μέσο όρο δείκτη τιμών επικοινωνιών, καθώς και σε πακέτα κινητής που αφορούν αποκλειστικά δεδομένα. Άρα…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ, τα υπόλοιπα να τα πείτε στη δευτερολογία σας, γιατί έχετε ξεπεράσει κατά πολύ τον χρόνο σας. Ωστόσο, ολοκληρώστε την πρότασή σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Άρα το πρώτο κρατούμενο είναι ότι οι τιμές δεν αυξήθηκαν τα τελευταία χρόνια, τουναντίον μειώθηκαν. Και αυτό το λέω για να ξέρουμε τι λέμε και τι γράφουμε.

Στη συνέχεια στη δευτερολογία μου θα σας αναφέρω για το αν είμαστε οι πιο αργοί ή όχι και ποια είναι τα μέτρα που προτιθέμεθα να πάρουμε, προκειμένου να βελτιώσουμε όντως την εικόνα της χώρας στις τηλεπικοινωνίες.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Εγώ, κύριε Υπουργέ, θα σας αναφέρω και ένα άλλο δημοσίευμα από την «ΚΑΘΗΜΕΡΙΝΗ», η οποία δεν είναι καμμιά αντιπολιτευτική εφημερίδα. Σας διαβάζω, λοιπόν, ένα κομμάτι από το σχετικό άρθρο το οποίο γράφτηκε στις 15-12-2023, πριν από τέσσερις μήνες: «Αν θέλεις να επικοινωνήσεις με φίλους και συγγενείς, είναι προτιμότερο και για την τσέπη σου πέρα από την επαφή να τους δεις από κοντά παρά να τους τηλεφωνήσεις ή να κάνεις βιντεοκλήση. Άλλωστε, τώρα τελείωσε και το lockdown και μπορούμε να βλέπουμε τους φίλους μας από κοντά». Αυτά τα λέει η «ΚΑΘΗΜΕΡΙΝΗ», δεν τα λέει το προηγούμενο έντυπο που ανέφερα.

Η EUROSTAT το 2022 αναφέρει ότι ο δείκτης τιμών στις τηλεπικοινωνίες στη χώρα μας είναι 53,5% πάνω από τον μέσο όρο της Ευρωπαϊκής Ένωσης. Βεβαίως εσείς είπατε ότι έχουμε μειώσεις. Αν τα πράγματα είναι έτσι, δεν μπορεί το συγκριτικό μέτρο να είναι το αν υπήρχε κάποια μείωση, επειδή αυξήθηκε η κατανάλωση και είχαν τη δυνατότητα αυτές οι εταιρείες που βγάζουν εκατοντάδες εκατομμύρια κέρδος κάθε χρόνο να μας πουν ότι χαμήλωσαν και τις τιμές, γιατί το 86,9% των ελληνικών νοικοκυριών έχει σύνδεση με το διαδίκτυο. Η αγορά είναι τεράστια. Το 94,6% των Ελλήνων χρησιμοποιεί κινητό. Έχουμε εντεκάμισι εκατομμύρια συνδέσεις κινητού τηλεφώνου, κύριε Πρόεδρε, σε αυτόν τον τόπο. Άρα, μιλάμε για μια μεγάλη αγορά. Οπότε, το να υπάρχει μία μικρή μείωση των τιμών, όταν στην Ευρωπαϊκή Ένωση χαμηλώνουν πολύ περισσότερο και όταν πάντα αυτό πρέπει να είναι το συγκριτικό μέτρο, γιατί η Ευρώπη είναι μία ενιαία αγορά και πρέπει να έχουμε κάποια μέτρα σύγκρισης, νομίζω ότι θα πρέπει να το λαμβάνουμε διαρκώς υπ’ όψιν μας.

Τώρα, όσον αφορά τις παρεμβάσεις, υπάρχει αυτή η αρχή που είναι ανεξάρτητη και έχει τη δυνατότητα να παρέμβει. Να σας υπενθυμίσω, γιατί μπορεί να μην το γνωρίζετε, αφού δεν ήσασταν τότε στο Υπουργείο, ότι η Επιτροπή Ανταγωνισμού είχε θέσει ζήτημα να περιέλθει σε αυτήν η αρμοδιότητα του ελέγχου των εταιρειών τηλεπικοινωνιών και για κάποιους λόγους παρέμεινε στην Εθνική Επιτροπή Τηλεπικοινωνιών και Ταχυδρομείων. Είναι κάποιος κ. Μασσέλος που, επίσης, έκανε δηλώσεις και διάβασα ότι αναφέρθηκε σε μειώσεις. Αναφέρθηκε, όμως, και στο κόστος που υποτίθεται ότι βαρύνει τα νοικοκυριά, λόγω των ίδιων των κινητών και όχι του διαδικτύου. Μου φάνηκε ότι προσπαθούσε κατά κάποιο τρόπο να αιτιολογήσει τα κέρδη αυτών των εταιρειών. Εμείς δεν είμαστε κατά του κέρδους. Η κάθε εταιρεία που δουλεύει πρέπει να δουλεύει για να κερδίζει και μακάρι να κερδίζει. Όμως, το ζήτημα είναι και να επενδύει, να ρίχνει τις τιμές και να υπάρχει ανταγωνισμός.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας, θα ήθελα να πω ότι δεν μπορεί τρεις εταιρείες να ελέγχουν όλο το σύστημα. Στη Γερμανία υπάρχουν εννέα εταιρείες που διαχειρίζονται και την κινητή και τη σταθερή. Τέσσερις εταιρείες ελέγχουν την κινητή και πέντε τη σταθερή τηλεφωνία. Κάντε κάποιες προσπάθειες, κύριε Υπουργέ, να έρθουν ακόμα κάποιες εταιρείες. Τρεις εταιρείες είναι πρόβλημα. Εμείς φοβόμαστε ότι υπάρχουν εναρμονισμένες πρακτικές, κάτι που όμως δεν μπορώ να το καταθέσω υπευθύνως, γιατί δεν έχω κάνει εγώ έρευνα. Έχει υποχρέωση η εθνική επιτροπή να ελέγξει αν υπάρχουν και εσείς από τη μεριά σας έχετε υποχρέωση να προσελκύσετε κι άλλους επενδυτές.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Να συνεχίσουμε, λοιπόν, δίνοντας κάποια ενδιαφέροντα στοιχεία, γιατί θέλω να τεκμηριώσω το κατά πόσο τελικά είμαστε ακριβοί και αν έχουν γίνει μειώσεις. Μιας και αναφέρετε την ΕΕΤΤ και την ίδια την έκθεσή της που δημοσιεύθηκε στις 5 Μαρτίου, σας αναφέρω ότι εκεί η ΕΕΤΤ σημειώνει πως η Ελλάδα παρουσιάζει τον ταχύτερο ρυθμό βελτίωσης τιμής ανά GB σε σχέση με τις υπόλοιπες χώρες στη χρήση των δεδομένων, αλλά και ως προς το κόστος της σταθερής τηλεφωνίας.

Και επειδή εγώ θα συμφωνήσω πως τα νούμερα μπορεί να λένε ένα μικρό μόνο κομμάτι της αλήθειας και τελικά ο πολίτης πολίτη, αλλά και το Υπουργείο νοιάζονται για το τι πληρώνουμε τελικά στο τέλος του μήνα, ζήτησα από την ΕΕΤΤ κάτι λίγο πιο σταθμισμένο και πιο ξεκάθαρο.

Ζήτησα, λοιπόν, από την ΕΕΤΤ να μας πει τις τιμές που ισχύουν σε όλη την Ευρώπη για τα πακέτα τα οποία μπορεί να χρησιμοποιούν οι πολίτες. Και πήρα ως παράδειγμα ένα πακέτο unlimited που θεωρητικά είναι και από τα πιο ακριβά πακέτα της κινητής τηλεφωνίας. Ας δούμε, λοιπόν, πού βρισκόμαστε στις τιμές αυτές: 9 ευρώ έχει στην Ιταλία. Η Ιταλία έχει τέσσερις εταιρείες τηλεφωνίας. 11 ευρώ στην Ουγγαρία, 22,4 ευρώ στην Κύπρο, 23 ευρώ στη Μάλτα, 28 ευρώ στη Σερβία, 33 ευρώ στην Ελλάδα. Οι εταιρείες είναι διάφορες και ψάξαμε την πιο φθηνή. Συνεχίζω, λοιπόν: 33 ευρώ και στην Αγγλία, 34 ευρώ στη Νορβηγία, 36 ευρώ στη Δανία, 37 ευρώ στη Βουλγαρία, 40 ευρώ στη Γερμανία που έχει εννιά εταιρείες, 42 ευρώ στη Σουηδία και 48 ευρώ στην Πορτογαλία.

Αντίστοιχη είναι η κατάσταση και για τη σταθερή τηλεφωνία. Άραγε, είναι αρκετό το ότι είμαστε περίπου στη μέση; Σε καμμία περίπτωση. Όμως, συντρέχουν κι άλλοι λόγοι, τους οποίους σας καλώ να δούμε και θα το συνδυάσω λίγο με αυτό το οποίο είπατε, με το ταπεραμέντο των Ελλήνων. Η ΕΕΤΤ σημειώνει στην ίδια έκθεση ότι αναφορικά με τη χρήση ομιλίας ανά συνδρομητή κινητής τηλεφωνίας, στην Ελλάδα καταγράφεται η υψηλότερη τιμή μεταξύ των χωρών που περιλαμβάνονται στη σύγκριση. Στην Ελλάδα μιλάμε πολύ περισσότερο και, αν θέλετε, είναι και ίδιον του ελληνικού λαού. Διακόσια εξήντα δύο λεπτά μηνιαίως στο πρώτο εξάμηνο του 2023.

Εδώ, όμως, υπάρχει και κάτι ακόμα. Οι Έλληνες συνδρομητές κινητής τηλεφωνίας φαίνεται πως τελικά αγοράζουν μεγαλύτερα πακέτα από αυτά τα οποία χρειάζονται, γιατί η ίδια έρευνα δείχνει πως τελικά δεν κάνουμε χρήση όλων των δεδομένων που αγοράζουμε, τουναντίον υπερβαίνουμε, κάτι που κοστίζει, το μέγιστο όριο ομιλίας στα πακέτα που αγοράζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα πρέπει να σημειωθεί ότι τελικά η έρευνα, την οποία επικαλείστε, δεν είναι λάθος και ούτε λέτε ψέματα σε καμμία περίπτωση. Είναι διαφορετική, όμως, η μεθοδολογία την οποία κάθε έρευνα ακολουθεί, προκειμένου να δει και να συγκρίνει τιμές. Στην Ελλάδα υπάρχει περισσότερο από άλλες χώρες η πρακτική τού να γίνεται τελικά καλύτερη τιμή την ώρα που τηλεφωνούμε και λέμε σε μια εταιρεία ότι θέλουμε να κάνουμε ένα νέο συμβόλαιο και ακόμα καλύτερη όταν δεχόμαστε να κάνουμε φορητότητα από μια εταιρεία σε μια άλλη, κάτι το οποίο η έρευνα αυτή δεν το προσμετρά.

Αναφέρεστε επίσης, κύριε Νικητιάδη, στο θέμα των ταχυτήτων και εδώ επίσης πρέπει να το διαχωρίσουμε. Υπάρχουν ταχύτητες στις κινητές τηλεφωνίες και εκεί είμαστε πάρα πολύ καλά σε παγκόσμια κατάταξη, τριακοστοί έκτοι παγκοσμίως και υπάρχουν και οι ταχύτητες στις σταθερές επικοινωνίες, στις οποίες θα πρέπει όντως -και θα συμφωνήσω απόλυτα- να κάνουμε περισσότερη δουλειά.

Γιατί υστερούμε στα δίκτυα σταθερής τηλεφωνίας; Είναι ένα μεγάλο ζήτημα, το οποίο δεν θα το αναλύσουμε σε όλο του το εύρος σήμερα, αλλά δεν θέλω επίσης να μιλήσω για προφανή θέματα, όπως είναι το ανάγλυφο της χώρας, τα πολλά μικρά χωριά κ.λπ..

Να δούμε, όμως, από πού ξεκινήσαμε, γιατί αν μιλάμε για ταχύτητα στο διαδίκτυο, στην ουσία μιλάμε για οπτικές ίνες. Το 2018 δεν είχαμε καθόλου διείσδυση οπτικών ινών σε σπίτια, μηδέν οπτική ίνα σε σπίτια. Σήμερα πού βρισκόμαστε; Σήμερα μπροστά από σπίτια περνάει ένα 36%. Το 36% στην ουσία των σπιτιών μπορεί δυνητικά να συνδεθεί με δίκτυο οπτικής ίνας. Σε ευρωπαϊκό επίπεδο η Ελλάδα προφανώς και πλέον επισπεύδει, επιταχύνει. Με βάση τα στοιχεία του Ευρωπαϊκού Συμβουλίου για το FTTH -Fiber To The Home- τον Σεπτέμβριο του 2022 ο αριθμός των νοικοκυριών που είχαν πρόσβαση σε δίκτυο οπτικών ινών αυξήθηκε κατά 34,2%. Θα συμφωνήσω και πάλι ότι αυτά θα μπορούσαν να θεωρηθούν και δημιουργική λογιστική, δηλαδή οι ρυθμοί αύξησης, γιατί ξεκινήσαμε από χαμηλά.

Το πρόβλημα ξέρετε ποιο είναι; Ότι παρ’ ότι από το ένα τρίτο των σπιτιών στην Ελλάδα περνάει η οπτική ίνα, μόλις το 9% των σπιτιών έχει συνδεθεί σήμερα σε δίκτυο οπτικών ινών. Για ποιον λόγο; Διότι πιθανώς θεωρούν ακριβά τα πακέτα αυτά ακόμη.

Εδώ, λοιπόν, ερχόμαστε και παρεμβαίνουμε με δύο πολύ σημαντικά πακέτα, με χρηματοδότηση από το Ταμείο Ανάκαμψης και το ΠΔΕ. Το πρώτο είναι το Smart Readiness, ένα πρόγραμμα που ήδη τρέχει και χρηματοδοτεί τη δομημένη καλωδίωση οπτικής ίνας σε σπίτια και πολυκατοικίες, καλύπτοντας ένα πολύ σημαντικό κομμάτι του κόστους.

Το δεύτερο, το οποίο βρίσκεται αυτή την ώρα που συζητάμε σε επιτροπές της Βουλής και νομοθετείται την επόμενη βδομάδα, είναι το Gigabit Voucher. Με τον αγαπητό κ. Αχμέτ Ιλχάν τα συζητάμε τρεις φορές τώρα. Εδώ, λοιπόν, με άλλα 80 εκατομμύρια από το Ταμείο Ανάκαμψης και το ΠΔΕ ερχόμαστε να χρηματοδοτήσουμε, να επιδοτήσουμε τη διαφορά από μια απλή σύνδεση σε μια ευρυζωνική σύνδεση για τετρακόσιες χιλιάδες νοικοκυριά. Αυτά, λοιπόν, από μόνα τους δείχνουν το πόσο γρήγορα θα μπορέσουμε το επόμενο διάστημα να προχωρήσουμε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα δύο, τρία λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε όσο πιο γρήγορα μπορείτε, κύριε Υπουργέ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Μπορώ να μιλήσω πολύ γρήγορα, αλλά μου λένε να μη μιλάω γρήγορα. Το καταλαβαίνω!

Να δούμε λιγάκι τι κάνουν οι εταιρείες; Την Τρίτη που μας πέρασε το απόγευμα κάναμε μια πολύ ενδιαφέρουσα συνάντηση με τις τέσσερις πλέον εταιρείες οι οποίες παρέχουν χονδρική και λιανική σε τηλεπικοινωνίες, τις τρεις γνώστες «COSMOTE», «VODAFONE», «NOVA» και τη ΔΕΗ, η οποία έχει μπει στον χώρο. Θα σας πω μόνο τις δεσμεύσεις που είχαν σε σχέση με την ανάπτυξη δικτύου οπτικών ινών, γιατί τα νούμερα έχουν το ενδιαφέρον τους.

Έως το 2026 οι εταιρείες δεσμεύτηκαν για το εξής: Η «Vodafone Hellas» σημειώνει πως θα έχει υλοποιήσει οκτακόσιες πενήντα χιλιάδες νέες γραμμές οπτικής ίνας σε σπίτια, η «COSMOTE» τρία εκατομμύρια εκατό χιλιάδες, η ΔΕΗ ένα εκατομμύριο τριακόσιες χιλιάδες και η «NΟVA» ένα εκατομμύριο γραμμές. Χοντρικά οι επενδύσεις αυτές είναι πάνω από 4 δισεκατομμύρια ευρώ. Αν αυτό το συνδυάσουμε -και είναι πολύ ουσιώδες- με γενναίες αποφάσεις που πιθανώς πρέπει να πάρουμε, προκειμένου να κόψουμε τελείως τις συνδέσεις χαλκού στις πολυκατοικίες που μπορούν να πάρουν τα δύο vouchers, τότε σίγουρα θα επιταχύνουμε πάρα πολύ γρήγορα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Κλείνω με κάτι το οποίο στην ερώτησή σας έχετε θέσει σε σχέση με τα χρήματα που πήραμε από τους διαγωνισμούς για το 5G. Ξέρετε πως αυτός ο διαγωνισμός του 2020 θεωρήθηκε μια από τις καλύτερες πρακτικές σε ευρωπαϊκό επίπεδο με τα χρήματα που εξασφαλίσαμε. Δεν μπορεί να συγκριθεί αυτός ο διαγωνισμός με τον διαγωνισμό της Πορτογαλίας. Στην Πορτογαλία, εκτός από το φάσμα του 5G, δημοπρατήθηκαν και οι ζώνες στα εννιακόσια και χίλια οκτακόσια στους χίλιους οκτακόσιους μεγάκυκλους. Ο διαγωνισμός της Πορτογαλίας είναι για είκοσι χρόνια, ενώ στην Ελλάδα για δεκαπέντε, άρα είναι ανόμοια πράγματα.

Ως αποστροφή στην ερώτησή σας μιλάτε για αθέμιτο ανταγωνισμό, για φαινόμενα εναρμονισμένων πρακτικών -για να είμαι ακριβής-, την ίδια ώρα που στην αγορά πλέον έχουμε νέα δεδομένα, την είσοδο ενός παίκτη. Μάλιστα, εγκαίρως από τη μεριά μας νομοθετήσαμε, έτσι ώστε να μπορούμε πλέον να έχουμε και υπέργεια δίκτυα οπτικών ινών, τα οποία ενισχύουν τον ανταγωνισμό.

Πραγματικά θεωρώ πως η Ελλάδα αλλάζει. Οι οδηγίες που έχουμε από τον Πρωθυπουργό είναι να τρέξουμε ακόμα πιο γρήγορα, γιατί η ψηφιοποίηση του κράτους έχει άμεση σχέση με την αύξηση των ταχυτήτων, στις οποίες πρέπει να δουλέψουμε περισσότερο. Με σχεδιασμό, όραμα και λίγη υπομονή είμαι βέβαιος πως τα επόμενα δύο χρόνια θα πάμε πολύ καλύτερα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Υπουργέ.

Θα συζητηθεί η πρώτη με αριθμό 838/12-3-2024 επίκαιρη ερώτηση πρώτου κύκλου του Βουλευτή Λακωνίας της Κοινοβουλευτικής Ομάδας «Νέα Δημοκρατία» κ. Αθανασίου Δαβάκη προς τον Υπουργό Κλιματικής Κρίσης και Πολιτικής Προστασίας, με θέμα: «Αποζημιώσεις πυρόπληκτων 2021 στον Δήμο Ανατολικής Μάνης».

Ορίστε, κύριε Δαβάκη, έχετε τον λόγο για την πρωτολογία σας για την ωραία Ανατολική Μάνη.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ πολύ, κύριε Πρόεδρε. Γνωρίζω ότι είστε τακτικός επισκέπτης και ξέρετε πολύ καλά την περιοχή.

Ο λόγος για τον οποίο σήμερα ερωτώ την Κυβέρνηση είναι, όπως προελέχθη, η μεγάλη καταστροφική πυρκαγιά του 2021 στον Δήμο Ανατολικής Μάνης, μιας συγκεκριμένης περιοχής του Δήμου Ανατολικής Μάνης, μια πυρκαγιά η οποία κατέκαψε χιλιάδες στρέμματα ελαιόδεντρων, εγκαταστάσεις αγροτικές και διάφορες άλλες υποστηρικτικές εγκαταστάσεις των αγροτών και μερικά παλαιά σπίτια.

Το θέμα είναι ότι έχουν περάσει περίπου τρία χρόνια, κύριε Υφυπουργέ. Πράγματι η Κυβέρνηση -και αυτό πρέπει να το σημειώσουμε μετ’ επιτάσεως- με την εφαρμογή του μέτρου της κρατικής αρωγής έσπευσε και εφάρμοσε έναν πιο γρήγορο, πιο ευέλικτο και πιο αποτελεσματικό τρόπο ενίσχυσης και αποζημίωσης των πληγέντων αγροτών στις διάφορες περιοχές που επλήγησαν.

Παρ’ όλα αυτά, το μέτρο αυτό φάνηκε εκ των πραγμάτων ότι έχει διάφορες αδυναμίες που όπως πολύ καλά γνωρίζετε, γιατί κατ’ επανάληψη είχαμε επικοινωνία και έχουμε μια εξαιρετική συνεργασία, αναφάνηκαν εξαιτίας τού ότι όταν το κράτος καλείται να δώσει χρήματα οπουδήποτε, έχει ορισμένες -αν θέλετε- προϋποθέσεις, οι οποίες καθιστούν αναγκαία την παροχή αυτών των ποσών.

Πέρασαν, λοιπόν, τρία χρόνια και έχει αποζημιωθεί μόνο το 50% των πληγέντων παραγωγών με το 50% της προκαταβολής και ανακύπτουν διάφορα ερωτήματα, μαζί με τα ερωτήματα τα οποία έχουν να κάνουν με τις συγκεκριμένες περιπτώσεις αγροτών που δεν έχουν ακόμη αποζημιωθεί, περιπτώσεις που, όπως προείπα, έχουν αναφανεί εξαιτίας τού ότι το μέτρο της κρατικής αρωγής, απ’ ό,τι γνωρίζω, εφαρμόζεται για πρώτη φορά σε περιπτώσεις πληγέντων αγροτών ελαιόδεντρων και εν πάση περιπτώσει φυτικής παραγωγής. Γι’ αυτό σας ερωτώ. Θα είμαι λίγο αναλυτικότερος κατά την δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την πρωτολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Ευχαριστώ πολύ για την επίκαιρη ερώτηση, κύριε συνάδελφε. Όντως έχουμε συνεργαστεί αρκετά όλη αυτή την περίοδο από την πρώτη στιγμή που δημιουργήσαμε αυτό το υβριδικό σχήμα που διαμορφώσαμε μαζί με τον ΕΛΓΑ, για να ανταποκριθούμε στις ανάγκες που δημιουργήθηκαν μετά τις πυρκαγιές του 2021, ανάγκες στους αγρότες που δεν μπορούσε να καλύψει το πλαίσιο των κρατικών οικονομικών ενισχύσεων, τα ΚΟΕ, τα παλιά ΠΣΕΑ.

Τι παραλάβαμε, λοιπόν, το 2019 για την κάλυψη των ζημιών σε πάγια και σε φυτικό κεφάλαιο, δηλαδή στα δένδρα που καταστρέφονταν; Ένα καθεστώς που χαρακτηριζόταν από αποζημίωση μετά από τέσσερα και πέντε χρόνια χωρίς προκαταβολή, χαμηλά επίπεδα αποζημίωσης με στατικά τιμολόγια προ πολλών ετών, πολλούς και αυστηρούς περιορισμούς ως προς τους δικαιούχους, πολλούς αποκλεισμούς ζημιών από τη σφαίρα κάλυψης και στενότατα όρια αποζημιώσεων που δεν ανταποκρίνονταν στις ανάγκες. Ήταν ένα καθεστώς που στο άκουσμά του οι αγρότες ήταν το λιγότερο ακραία επιφυλακτικοί ή και απαισιόδοξοι.

Διαμορφώσαμε, λοιπόν, κάτι νέο, κάτι υβριδικό. Εντάξαμε στο πλαίσιο της κρατικής αρωγής και τον πρωτογενή τομέα, δηλαδή τα πάγια, τον εξοπλισμό, τα μέσα παραγωγής, το έγγειο κεφάλαιο, αλλά και το φυτικό κεφάλαιο, τα δέντρα.

Το πλαίσιο αυτό, όπως εσείς αναφέρατε, από τι χαρακτηρίζεται; Από την παροχή της πρώτης αρωγής και από καταβολή που ανέρχεται έως το 50% της αρωγής στις περιπτώσεις του φυτικού κεφαλαίου. Υψηλά επίπεδα αποζημίωσης, χωρίς τους περιορισμούς των ΚΟΕ -των παλιών ΠΣΕΑ- κάλυψη όλων των στοιχείων και αυτά που ήταν στα ΚΟΕ και αυτά που δεν ήταν στα ΚΟΕ και χωρίς ανώτατο όριο για το φυσικό κεφάλαιο ανά αγρότη. Αυτό υλοποιήθηκε, λοιπόν, και στην περίπτωση των πυρκαγιών του 2021 στην Ανατολική Μάνη, όπως και στις άλλες περιοχές εκείνης της περιόδου.

Μέχρι σήμερα για τις πυρκαγιές του 2021 έχουν εκδοθεί επτά κοινές υπουργικές αποφάσεις με την πρώτη να δημοσιεύεται στις αρχές Απριλίου 2022 και από τότε έχουν καταβληθεί 30 εκατομμύρια προς τους κατά κύριο επάγγελμα αγρότες και 12,5 εκατομμύρια ευρώ προς τους μη κατά κύριο επάγγελμα αγρότες. Συνολικά, έχουν καταβληθεί περισσότερο από 42 εκατομμύρια ευρώ και συνεχίζεται η διαδικασία, όπως σωστά είπατε. Από αυτά, τα 12,8 εκατομμύρια ευρώ αφορούν την Λακωνία και κυρίως την περιοχή της Ανατολικής Μάνης που αναφέρετε για περισσότερα από τετρακόσιες δέκα χιλιάδες δέντρα και συνεχίζεται η υλοποίηση του σχήματος το αμέσως επόμενο διάστημα. Αναμένεται η έκδοση της κοινής υπουργικής απόφασης για τη χορήγηση της τελικής ενίσχυσης βάση και των τελικών πορισμάτων του ΕΛΓΑ. Με τις τιμές των αποζημιώσεων στα ελαιόδεντρα και στα λοιπά δέντρα, στα αμπελώδη και στα αρωματικά φυτά να είναι υψηλότερες κατά πολύ, να είναι πολλαπλάσιες από ό,τι στο προηγούμενο καθεστώς και το ύψος της αποζημίωσης να είναι ανάλογο της σοβαρότητας της ζημιάς, καθώς ανάλογες είναι και εργασίες αποκατάστασης.

Επίσης, γίνεται διάκριση μεταξύ των παραγωγικών και των μη παραγωγικών δέντρων μετά από υπόδειξη του ΕΛΓΑ. Το σχέδιο, λοιπόν, αυτής της κοινής υπουργικής απόφασης βρίσκεται υπό επεξεργασία από τη Διεύθυνση Κρατικής Αρωγής του Υπουργείου μας σε συνεργασία με τις αρμόδιες υπηρεσίες του ΕΛΓΑ και του Υπουργείου Αγροτικής Ανάπτυξης και Τροφίμων το αμέσως επόμενο διάστημα θα δημοσιευθεί και θα ακολουθήσει η καταβολή της επιχορήγησης ανάλογα με την πορεία των αποκαταστάσεων και τη ροή ενημέρωσης από τον ΕΛΓΑ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ο κ. Δαβάκης έχει τον λόγο για να δευτερολογήσει.

**ΑΘΑΝΑΣΙΟΣ ΔΑΒΑΚΗΣ:** Πράγματι, και θέλω να εξάρω αυτή την πρωτοβουλία της κυβέρνησης πριν από τρία χρόνια, αυτό το υβριδικό σχήμα, μεταξύ Υπουργείου και ΕΛΓΑ λειτούργησε ικανοποιητικά. Όμως, αντιλαμβάνεστε και εσείς, γιατί έχετε εκλεγεί πρόσφατα και Βουλευτής, ότι σε μια τοπική κοινωνία όταν πληρώνεται ο Τριαντόπουλος και δεν πληρώνεται ο Δαβάκης όσα χρήματα και να καταβληθούν, αυτός που δεν αποζημιώνεται από την καταστροφή την οποία υπέστη είναι εκείνος που δημιουργεί δικαίως το θόρυβο της αδικίας, της πικρίας και όλα αυτά τα οποία συνθέτουν ένα κλίμα το οποίο, κύριε Υφυπουργέ, επί τρία χρόνια περίπου, εισπράττουμε στην περιοχή.

Υπάρχουν ορισμένα ζητήματα που έχουν αναφυεί, όπως είπα προηγουμένως, από τη συγκεκριμένη εκτέλεση του συγκεκριμένου προγράμματος. Η τελευταία πληρωμή έγινε 23 Νοεμβρίου του 2023. Πληρώθηκαν οι κατά κύριο και κατά μη κύριο επάγγελμα αγρότες, ώστε να φτάσουμε στο 50% της αποζημίωσης. Εδώ γεννάται το ερώτημα και αναμένουμε το χρονοδιάγραμμα που αναφέρατε πότε θα πληρωθεί το άλλο 50%; Θα ανασυσταθεί το φυτικό κεφάλαιο; Δηλαδή, θα προβλέπεται η προϋπόθεση της ανασύστασης; Και εδώ έχουμε το άλλο φαινόμενο, που πιθανόν θα το γνωρίζετε, της περιπτώσεως των ιδιοκτητών με τους ενοικιαστές. Πολλοί ενοικιαστές πήραν τα χρήματα της αποζημιώσεως και αναζητούνται και μένει ο ιδιοκτήτης αναμένων την κοινή υπουργική απόφαση και αναμένων τα περαιτέρω. Αυτό είναι ένα πολύ κρίσιμο και σοβαρό ζήτημα, σχετικά με τους ιδιοκτήτες και τους ενοικιαστές των αγροτεμαχίων.

Δεύτερον, επίσης εκκρεμεί και η πληρωμή αυτών που δεν είχαν υποβάλλει ΟΣΔΕ και έχουμε διαβεβαίωση ότι και αυτοί θα πληρωθούν. Μιλάμε για μικρούς κλήρους, μικρούς εισοδηματίες οι οποίοι δεν είχαν τα εκτάρια εκείνα για τα οποία υποχρεούσαι να υποβάλλεις το ΟΣΔΕ. Επίσης, δεν έχουν πληρωθεί και αυτοί που δεν είχαν αγροτικό εισόδημα το 2020 -αυτό είναι πάρα πολύ κρίσιμο- που προϋπέθετε η πληρωμή για το 2021 και ποιοι είναι αυτοί; Αυτοί είναι οι νέοι αγρότες και πολλοί αγρότες οι οποίοι εξαιτίας, κύριε Υπουργέ, της φύσεως της ελιάς, του φαινομένου της παρενιαυτοφορίας χρόνο παρά χρόνο κάνουμε, περίμεναν να έχουν εισόδημα από την ελαιοκομία το 2021 που κάηκαν οι ελιές. Περίμεναν το 2021 για να πάρουν ένα εισόδημα.

Αυτά, λοιπόν, είναι ζητήματα τα οποία έχουν ανακύψει και τα οποία αποτελούν τροχοπέδη στην ολοκλήρωση της αποζημιώσεως των συγκεκριμένων κοινωνικών ομάδων, των συγκεκριμένων αγροτών αν θέλετε.

Και τελευταία, επειδή αναφέρατε τα ΠΣΕΑ, υπάρχει επίσης πυρκαγιά όχι αυτής της εντάσεως, αλλά περίπου αυτής της εντάσεως το 2020 σε άλλη περιοχή του Δήμου Ανατολικής Μάνης, Βαχός, Δροσοπηγή, Νεοχώρι, Καρυούπολης, μεγάλος άξονας χωριών που πηγαίνουν μέσω των ΠΣΕΑ, δεν έχουν δει ευρώ προς το παρόν και αντιλαμβάνεστε ότι έχουμε και εκεί έναν άλλον δίκαιο, κοινωνικό αυτοματισμό γιατί ο απέναντι στο απέναντι χωριό πληρώθηκε άμεσα και πληρώνεται και επί τω σκοπώ της επόμενης πληρωμής του 50% της εξόφλησης και εμείς δεν έχουμε πάρει ακόμη έστω και μια δραχμή εξαιτίας των δυσκίνητων ΚΟΕ-ΠΣΕΑ τα οποία έχουν και πολλές προϋποθέσεις και μεγάλο χρόνο αναμονής.

Και ρωτώ, λοιπόν, αν θα μπορούσε να ενταχθεί και αυτή η κατηγορία που δεν είναι μεγάλη. Μιλάμε για μικρότερης έκτασης, αλλά το ίδιο έντονης έκτασης πυρκαγιά. Θα ήταν δυνατόν να ενταχθούν και αυτοί οι Λάκωνες αγρότες κάτοικοι της Ανατολικής Μάνης στην κοινή υπουργική απόφαση;

Πιστεύω ότι είναι πολύ σημαντικό αυτό που έγινε, αλλά είναι εξίσου σημαντικό οι διαμαρτυρίες, η πικρία, το αίσθημα της αδικίας που συνέχει πολλούς συμπατριώτες μου που δεν έχουν πληρωθεί ή εξοφληθεί εξαιτίας των συγκεκριμένων δυσλειτουργιών που και ο κανονισμός του ΕΛΓΑ επιβάλλει, αλλά και οι γενικότερες διαδικασίες.

Πιστεύω ότι υπάρχει βούληση, είμαι βέβαιος για αυτό και πρέπει μια πολύ σοβαρή ενέργεια την οποία έχετε κάνει να μην την υπονομεύσουν δυσλειτουργίες, γραφειοκρατικές αγκυλώσεις και οτιδήποτε και να υπάρξει άμεσα αίσθηση ότι υπάρχει ουσιαστική αποζημίωση των πληγέντων αγροτών της Ανατολικής Μάνης.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Δαβάκη.

Ο κύριος Υφυπουργός έχει τον λόγο για τη δευτερολογία του.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, κατανοώ και καταλαβαίνω απόλυτα αυτό που λέτε και είναι πολύ δημιουργική η σύγκριση που κάνετε μεταξύ των δύο καθεστώτων και το κάνετε στο πεδίο έχοντας την επαφή με τους πολίτες.

Να σας αναφέρω ότι το καθεστώς που είχαμε πριν -αυτό των ΚΟΕ- δεν μπορούσε να ξεπεράσει, κύριε συνάδελφε, τα 16 εκατομμύρια τον χρόνο. Είναι λίγο περισσότερο από την αρωγή που έλαβε ως προκαταβολή μόνο η Λακωνία. Είπαμε πριν 13 εκατομμύρια και κάθε χρόνο τα ΚΟΕ μπορούσαν μέχρι 16 εκατομμύρια. Σκεφτείτε τι έχουμε δώσει στην υπόλοιπη χώρα, άρα καταλαβαίνουμε όλοι τη μεγάλη διαφορά των μεγεθών.

Καταφέραμε, λοιπόν, να πολλαπλασιάσουμε το ποσό των αποζημιώσεων σε όσο πιο γρήγορους χρόνους μπορούσαμε. Σίγουρα, όπως λέτε εσείς και λέμε και εμείς, θα θέλαμε να κινηθούμε πιο γρήγορα καθώς η σύγκρισή μας δεν γίνεται με το τι παραλάβαμε, αλλά γίνεται πάντα με τις ανάγκες και τα προβλήματα που προκύπτουν στους πολίτες για τα οποία δουλεύουμε συνεχώς για να ανταποκριθούμε. Όμως, όπως σας ανέφερα το σχήμα αυτό ήταν υβριδικό. Δημιουργήθηκε αμέσως μετά τις φυσικές καταστροφές για να απαντήσουμε στις ανάγκες του πρωτογενούς τομέα και συνεχώς βελτιώνεται. Στο πλαίσιο αυτής της συνεχούς εξέλιξης θεωρώ ότι εντάσσεται και η δουλειά που γίνεται τώρα από το Υπουργείο Αγροτικής Ανάπτυξης και Τροφίμων και τον ΕΛΓΑ για ένα νέο σχήμα που θα στηρίξει αντίστοιχες ζημιές στον πρωτογενή τομέα. Οπότε, επί της ουσίας η κρατική αρωγή να σταματήσει να εμπλέκεται σε αυτή την έκταση στο θέμα του πρωτογενούς τομέα.

Σε αυτό που είπατε για τις άλλες περιοχές της Λακωνίας, θα το εξετάσουμε για να δούμε μαζί με το αρμόδιο Υπουργείο πού βρίσκονται τα ΚΟΕ αυτών των περιπτώσεων, γιατί όντως οι καθυστερήσεις είναι πάρα μα πάρα πολύ μεγάλες. Το πλαίσιο όμως έχει και κάποιες σταθερές που τίθενται στο πλαίσιο συνεργασίας και με το Υπουργείο Εθνικής Οικονομίας και Οικονομικών και με το Υπουργείο Αγροτικής Ανάπτυξης και Τροφίμων και το σχετικό θεσμικό πλαίσιο. Σταθερές που απαιτούνται σε ζητήματα που θίγετε και θίξατε και τώρα.

Το πρώτο είναι ανάκληση της δήλωσης στο ΟΣΔΕ και της αντίστοιχης ασφάλισης στον ΕΛΓΑ. Είναι κάτι που προβλέπεται από το θεσμικό πλαίσιο και από το νόμο ως υποχρεωτικό. Την περίοδο, λοιπόν, που η κλιματική κρίση δοκιμάζει με αλλεπάλληλες ζημιές τον πρωτογενή τομέα, είναι αναγκαία η ασφάλιση της αγροτικής εκμετάλλευσης. Είναι αναγκαία η καταγραφή των αγροτεμαχίων και των δικαιωμάτων ενίσχυσης στο ΟΣΔΕ.

Το δεύτερο είναι η ανάγκη ύπαρξης και δήλωσης του αγροτικού εισοδήματος στις φορολογικές αρχές μια και αναφερόμαστε σε απώλειες, σε περιπτώσεις στο εισόδημα του κάθε αγρότη.

Κατανοώ αυτό που λέτε και η αίσθησή μου είναι -και θα το ελέγξω κιόλας- ότι πιάνει μία περίοδο ετών διότι η ελιά είχε από την περιοδικότητα στην παραγωγή και θα το ελέγξω ακριβώς αυτό που είπατε.

Χρέος μας είναι, λοιπόν, να αντιμετωπίσουμε αυτές τις επιπτώσεις, για να μπορούμε να έχουμε ουσιαστικά και εικόνα για την ύπαρξη αυτής της απώλειας του εισοδήματος. Άρα οι δικαιούχοι αποζημίωσης πρέπει να έχουν την καταχώριση στον ΟΣΔΕ, την ασφάλιση στον ΕΛΓΑ, την ύπαρξη αγροτικού εισοδήματος -αναφέρομαι στους μη κατά κύριο επάγγελμα αγρότες- και φυσικά την αποκατάσταση των ζημιών στη συνέχεια. Για να συνεχίσει η διαδικασία, θα πρέπει να αποκατασταθούν οι ζημιές για να έχουν και τα οφέλη που προβλέπονται για τους ιδιοκτήτες, για να μην έχουμε φαινόμενα όπως αυτά που σημειώσατε.

Θα πρέπει να επίσης σημειώσω ότι δρομολογούμε και ειδική πρόβλεψη για τους νέους αγρότες. Και έτσι έρχομαι και σε ένα αίτημα που έχει και η συνάδελφος από την Κόρινθο. Εστιάζουμε, λοιπόν, στο εισόδημά τους το 2021, έτσι ώστε να μπορέσουν και αυτές οι περιπτώσεις να προχωρήσουν. Είναι λίγες, αλλά έχετε δίκιο. Μπορεί να πέντε, έξι, δέκα, αλλά πρέπει να ανταποκριθούμε. Σε νομοσχέδιο που φέρνουμε τις επόμενες ημέρες γνωρίζετε ότι έχουμε σχετική διάταξη και θα σας ενημερώσω γι’ αυτή και κατά τη διάρκεια της συζήτησης στη Βουλή.

Συνεπώς πάντα εξελίσσουμε το πλαίσιο, στοχεύοντας στην ουσιαστική στήριξη των αγροτών και σε όλο και καλύτερες ταχύτητες και δεν θα σταματήσουμε να εργαζόμαστε ποτέ προς αυτή την κατεύθυνση.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υφυπουργέ.

Συνεχίζουμε με την έβδομη με αριθμό 837/12-3-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικόλαου Παπαδόπουλου προς τον Υπουργό Υποδομών και Μεταφορών με θέμα: «Σοβαρά προβλήματα ασφαλείας στην εναέρια κυκλοφορία λόγω ξεπερασμένου τεχνολογικά εξοπλισμού και συστημάτων». Θα απαντήσει η Υφυπουργός Υποδομών και Μεταφορών κ. Χριστίνα Αλεξοπούλου.

Ορίστε, κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υφυπουργέ, πραγματικά η διαχείριση της εναέριας κυκλοφορίας στην Ελλάδα έχει πληγεί σημαντικά τα τελευταία χρόνια, παρ’ όλο που αποτελεί νευραλγικό τομέα των μεταφορών και του τουρισμού. Εδώ και δύο δεκαετίες, πέρα από κάποιες αναβαθμίσεις, δεν έχει γίνει αντικατάσταση κανενός από τα κρίσιμα συστήματα και υπάρχουν μεγάλες ελλείψεις και στο προσωπικό. Παράλληλα, η χώρα μας σύρεται στο δικαστήριο της Ευρωπαϊκής Ένωσης για μη τήρηση και εφαρμογή των απαιτήσεων του Ενωσιακού Δικαίου. Υπάρχει παντελής έλλειψη στρατηγικού σχεδιασμού και τελμάτωση των εν εξελίξει διαδικασιών προμήθειας εξοπλισμού. Οι ελεγκτές εναέριας κυκλοφορίας εργάζονται με γερασμένο και ξεπερασμένο τεχνικά και τεχνολογικά εξοπλισμό, ενώ αγωνιούν, υπερβάλλοντας εαυτούς, για να αντιμετωπίσουν τη διαρκώς αυξανόμενη κυκλοφορία και τη χρόνια αδυναμία της Υπηρεσίας Πολιτικής Προστασίας να παράσχει τα αυτονόητα.

Πιο συγκεκριμένα, υπάρχουν τέσσερα διαφορετικά συστήματα επικοινωνιών από τα οποία το νεότερο είναι είκοσι τριών ετών. Δεύτερον, τα υφιστάμενα ραντάρ έχουν αντίστοιχη ηλικία με υπολογιστές που είναι προ πολλού ξεπερασμένοι χωρίς δυνατότητα εύρεσης πλέον των άλλων ανταλλακτικών τους. Ως αποτέλεσμα υπάρχουν καταγεγραμμένες ολικές απώλειες των συστημάτων προσέγγισης Αθηνών με τα περιφερειακά αεροδρόμια της χώρας. Η προμήθεια των εξοπλισμών για χρόνια έχει τελματώσει. Να σημειωθεί ότι, ακόμη κι αν γίνουν σήμερα οι σχετικές συμβάσεις, ο χρόνος παράδοσης είναι δύο με τρία χρόνια. Τέλος, υπάρχουν πύργοι ελέγχου αεροδρομίων οι οποίοι απαιτούν κτηριακές παρεμβάσεις είτε λόγω παλαιότητας είτε λόγω νέων προδιαγραφών είτε λόγω δύσκολης πρόσβασης για το προσωπικό.

Ερωτάται ο αρμόδιος Υπουργός:

Υπάρχει σαφές χρονοδιάγραμμα του Υπουργείου για να επιλυθούν τα παραπάνω ζητήματα και κυρίως η εγκατάσταση και λειτουργία νέου συστήματος ραντάρ στις μεγάλες μονάδες της χώρας, καθώς αυτό αποτελεί και τον βασικότερο τρόπο εξυπηρέτησης και επιτάχυνσης των διαδικασιών;

Και δεύτερον υπάρχει χρονοδιάγραμμα από το Υπουργείο για την αναβάθμιση των παλαιών πύργων και την πρόσληψη του προσωπικού;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρία Υπουργέ, έχετε τον λόγο για την απάντησή σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, και εσάς σας ευχαριστώ πάρα πολύ για την ερώτηση γιατί πρέπει να συμφωνήσουμε ότι τα ζητήματα ναυτιλίας είναι πράγματι ζητήματα που όλοι συμφωνούμε ότι και πρέπει να τίθενται και να συζητούμε με σκοπό την περαιτέρω ενίσχυση των υποδομών γενικότερα στη χώρα.

Στο πρώτο, λοιπόν, ερώτημά σας. Μετά από πολλά χρόνια είναι στο προσκήνιο τα έργα υποδομής, αναβάθμισης των συστημάτων αεροναυτιλίας και των παρεχόμενων υπηρεσιών της Υπηρεσίας Πολιτικής Αεροπορίας. Πρόσφατα, στις 15 Σεπτεμβρίου του 2024, υποβλήθηκε στο Ταμείο Ανάκαμψης πρόταση ένταξης και χρηματοδότησης για τη δημιουργία έργων υποδομής απομακρυσμένων ψηφιακών πύργων ποσού 87 εκατομμυρίων ευρώ για τον εκσυγχρονισμό διαχείρισης της εναέριας κυκλοφορίας, την ενίσχυση της ασφάλειας και την υποβοήθηση των ελεγκτών εναέριας κυκλοφορίας σε δώδεκα περιφερειακά αεροδρόμια της χώρας. Στο πλαίσιο τού προγράμματος εκσυγχρονισμού έχουν συναφθεί συμβάσεις προμήθειας και εγκατάστασης, πρώτον, του νέου συστήματος επικοινωνιών και καταγραφής φωνής για τις ανάγκες των κέντρων ελέγχου Αθηνών - Μακεδονίας, δεύτερον, συστημάτων επικοινωνίας και καταγραφής φωνής των διεθνών και περιφερειακών αερολιμένων, τρίτον, συστημάτων πλοήγησης σε αεροδρόμια και οριοθέτησης αεροδιάδρομων και, τέταρτον, παρελήφθη το ραντάρ επιτήρησης επιφάνειας και συνεργατικής επιτήρησης του «Ελευθέριος Βενιζέλος».

Βρίσκονται, λοιπόν, σε εξέλιξη διαγωνιστικές διαδικασίες προμήθειας και εγκατάστασης συγκροτημάτων πομπού - δέκτη, συστήματος παροχής υπηρεσιών ζεύξης δεδομένων αεροναυτιλίας, εκσυγχρονισμού του συστήματος διαχείρισης εναέριας κυκλοφορίας και αναβάθμισης ραντάρ σε διάφορα σημεία του ελλαδικού χώρου, επτά συστημάτων επιτήρησης και συστημάτων αεροναυτιλίας για τη μετεγκατάσταση του ΚΕΠΑΘ στο «Ελευθέριος Βενιζέλος», εγκατάσταση συστημάτων αυτόματης εκπομπής πληροφοριών τερματικής περιοχής αεροδρομίου και συστήματος εκπομπής μετεωρολογικών πληροφοριών αεροσκαφών εν πτήσει.

Ως προς το δεύτερο ερώτημά σας, κύριε συνάδελφε, να σας ενημερώσω ότι ολοκληρώθηκε ο διορισμός τριάντα πέντε ελεγκτών εναέριας κυκλοφορίας βάσει παλαιότερου διαγωνισμού του ΑΣΕΠ και είναι σε εξέλιξη νέος διαγωνισμός ΑΣΕΠ για την πρόσληψη εκατόν σαράντα ενός υπαλλήλων επιτελικών επιχειρησιακών ειδικοτήτων. Από τη διαδικασία αυτή σύντομα θα έχουμε αποτελέσματα και προσλήψεις.

Τρίτον, έχει εκκινήσει διαδικασία αιτήματος του Υπουργού Υποδομών και Μεταφορών προς τα συναρμόδια Υπουργεία Εσωτερικών και Εθνικής Οικονομίας και Οικονομικών για τον διορισμό επιπλέον τριάντα τεσσάρων ελεγκτών εναέριας κυκλοφορίας, με σκοπό την κάλυψη κενών θέσεων.

Τέταρτον, προωθούμε αίτημα κάλυψης θέσεων βάσει ευεργετικών διατάξεων τηλεφωνητών από σχολές τυφλών στο πλαίσιο της κοινωνικής ευθύνης και ευαισθησίας που επιδεικνύει η πολιτική ηγεσία του Υπουργείου Υποδομών και Μεταφορών σε θέματα κοινωνικής αλληλεγγύης σε ευάλωτες κοινωνικές ομάδες.

Πέμπτον, διενεργούμε μετατάξεις για εξαιρετικούς λόγους και έχουν γίνει ήδη δεκατέσσερις διαφόρων ειδικοτήτων που θα συνεχιστούν εφόσον κριθεί αυτό αναγκαίο για την κάλυψη αναγκών από αποχωρήσεις, συνταξοδοτήσεις προσωπικού της ΥΠΑ. Συνεπώς προκύπτει προγραμματισμός κάλυψης των αναγκών με προσλήψεις άνω των διακοσίων ατόμων για τα έτη 2023 και 2024.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Παπαδόπουλε, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εγώ όταν έκανα αυτή την ερώτηση, κυρία Υφυπουργέ, είχα τελείως διαφορετική πληροφόρηση από αυτά που λέτε εσείς. Μάλιστα οι ελεγκτές εναέριας κυκλοφορίας μού έκρουσαν τον κώδωνα του κινδύνου και μου είπαν ότι έχουν τόσο σοβαρές ελλείψεις και σε προσωπικό και σε τεχνολογικό υλικό που πραγματικά φοβήθηκα πάρα πολύ για την ασφάλεια των πτήσεων και πως στη χειρότερη περίπτωση μπορεί να έχουμε ένα ατύχημα αντίστοιχο με αυτό των Τεμπών. Αν γίνει ένα αεροπορικό δυστύχημα θα είναι πολύ χειρότερο από αυτό των Τεμπών.

Από πού να ξεκινήσω και πού να τελειώσω; Οι ελεγκτές εναέριας κυκλοφορίας λένε ότι υπάρχει πραγματικά μεγάλη απαξίωση της υπηρεσίας τους. Τους στερήσατε ακόμα και το δικαίωμα στην απεργία στις 28 Φλεβάρη. Υπάρχει τραγική υποστελέχωση. Μου έδειξαν στοιχεία για έναν διαγωνισμό τού ΑΣΕΠ που έτρεχε. Εγκρίθηκαν πενήντα θέσεις ΤΕ και ΠΕ. Από αυτές καλύφθηκαν μόνο οι επτά. Απαλείφθηκαν οι πέντε θέσεις ΠΕ.

Φαίνεται ότι υπάρχει ένας εξευτελισμός και υποβάθμιση αυτής της υπηρεσίας, αν λάβει κανείς υπ’ όψιν ότι έχουμε και δεκαέξι συνταξιοδοτήσεις το 2023 και δεκαοκτώ που θα γίνουν αυτό το έτος.

Ερχόμαστε τώρα στον εξοπλισμό. Εδώ τα πράγματα, από έρευνα που έκανα, φάνηκαν τραγικότερα και ντροπιαστικότερα. Αρκεί να αναφέρω ότι το όνειρο των στελεχών της Υπηρεσίας Πολιτικής Αεροπορίας είναι να γίνουμε σαν την Αλβανία τουλάχιστον, γιατί η Αλβανία άλλαξε για τέταρτη φορά τα συστήματα εναέριας κυκλοφορίας και τα ραντάρ της. Έστω να γίνουμε σαν τη Βουλγαρία επιθυμούν ή τα Σκόπια. Η ντροπιαστική αυτή εικόνα για τη δύστυχη πατρίδα μας οφείλεται στην έλλειψη του εξοπλισμού που καθιστά τις γειτονικές βαλκανικές χώρες να ευρίσκονται έτη φωτός από τεχνολογικής άποψης μπροστά από εμάς. Αυτό δεν είναι σχήμα λόγου. Μάλιστα καταγγέλλεται ότι σε λιγότερο από έξι μήνες εμείς δεν θα μπορούμε να επικοινωνήσουμε με τις γειτονικές χώρες γιατί τα συστήματά μας είναι ξεπερασμένα.

Το μέλημα του Υπουργείου είναι μόνο να αγοράσει αυτούς τους πύργους που αναφέρατε, οι οποίοι, το προσωπικό αποφαίνεται ότι, είναι παντελώς άχρηστοι. Και μάλιστα έχουμε το παράδειγμα της Δρέσδης, όπου λίγο έλειψε τα δύο αεροπλάνα τα συγκρουστούν από αυτούς του πύργους. Δεν τους θέλουν οι Γερμανοί, τους πασάρουν σε εμάς. Μάλιστα θέλουν να τους αγοράσετε από το Ταμείο της Ανάκαμψης, δηλαδή από χρήματα του ελληνικού λαού. Ενώ θα έπρεπε από το EUROCONTROL να πάρετε χρήματα. Η εταιρεία τα παίρνει από τα αεροδρόμια και δεν θα πλήρωνε ούτε 1 ευρώ ο Έλληνας φορολογούμενος. Αλλά αυτό έχει ένα κακό, το EUROCONTROL δεν δίνει μίζες και έτσι εμείς δεν παίρνουμε τα χρήματα. Σκασίλα μας για τη χώρα μας.

Οι δε υπάλληλοι της Πολιτικής Αεροπορίας ζητούν να πάρετε άμεσα πέντε ραντάρ. Λένε οι ειδικοί ότι θα λύναμε το πρόβλημα μόνο με 15 εκατομμύρια ευρώ στα πέντε αεροδρόμια, αν τοποθετούσαμε πέντε ραντάρ, στην Αθήνα, στη Θεσσαλονίκη, στο Ηράκλειο, στη Ρόδο και στην Κέρκυρα. Τα ραντάρ μας είναι απαρχαιωμένα, πάνω από τριάντα χρονών, δεν βρίσκονται καν ανταλλακτικά. Πρέπει τάχιστα και με τη διαδικασία του κατεπείγοντος να αγοραστούν με τα χρήματα που δεν θα επιβαρύνουν το ελληνικό δημόσιο, όπως είπατε πριν, αλλά μέσω της EUROCONTROL.

Να προχωρήσετε άμεσα σε προσλήψεις εν όψει της έναρξης της τουριστικής περιόδου. Είναι σοβαρά τα θέματα ασφαλείας, τουλάχιστον τα ραντάρ. Ο έλεγχος των πτήσεων γίνεται αυτή τη στιγμή με απαρχαιωμένους τρόπους της δεκαετίας του 1940 και του 1950, με χαρτί δηλαδή και με μολύβι. Έτσι αντί να μπορούμε να δεχτούμε στα αεροδρόμια μας εκατό αεροπλάνα, παραδείγματος χάριν, μπορούμε να δεχτούμε δέκα. Καταλαβαίνουμε όλοι τι σημαίνει αυτό για την οικονομία μας, για τον τουρισμό και τις μεταφορές.

Τα αεροδρόμιά μας είναι σε κίνδυνο, έτσι αναφέρουν οι ειδικοί. Εκτός και αν θέλετε να τα ξεπουλήσουμε, ό,τι απέμεινε έστω από αυτά, στους δανειστές μας σε τιμή ευκαιρίας. Είναι γνωστή η τακτική των τελευταίων κυβερνήσεων. Πρώτα απαξιώνεις και μετά πουλάς, ξεπουλάς, όπως τα τρένα και τα αεροδρόμια.

Έναν χρόνο μετά την τραγωδία των Τεμπών όχι μόνο δεν άλλαξε τίποτα, αλλά τα προβλήματα γιγαντώνονται και δυστυχώς δεν διαφαίνεται ελπίδα επίλυσης στο άμεσο μέλλον. Η τουριστική περίοδος αρχίζει. Η Ένωση Ελεγκτών Εναέριας Κυκλοφορίας της Ελλάδας κρούει τον κώδωνα του κινδύνου. Το Υπουργείο, έτσι όπως αναφέρουν αυτοί, αλαζονικά κωφεύει. Μας θυμίζει τίποτα αυτό από τα Τέμπη; Εύχομαι οι ανησυχίες τους να βγουν ψεύτικες.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υφυπουργέ, έχετε τον λόγο για την απάντησή σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Αξιότιμε κύριε συνάδελφε, πραγματικά από την αρχή της ανάληψης των καθηκόντων της Κυβέρνησης ο εκσυγχρονισμός του συστήματος διαχείρισης εναέριας κυκλοφορίας και του εξοπλισμού αεροναυτιλίας της Υπηρεσίας Πολιτικής Αεροπορίας έχει τεθεί σε προτεραιότητα, ώστε το υφιστάμενο σύστημα σε συνεργασία της Αρχής Πολιτικής Αεροπορίας, της Υπηρεσίας Πολιτικής Αεροπορίας και του Υπουργείου Υποδομών και Μεταφορών να αναβαθμιστεί σε σύστημα τελευταίας τεχνολογίας, που θα ικανοποιεί πλήρως τις επιχειρησιακές ανάγκες και τις απαιτήσεις που επιβάλλει το κανονιστικό πλαίσιο του Ενιαίου Ευρωπαϊκού Ουρανού. Αντίστοιχα το υφιστάμενο σύστημα θα δύναται να χρησιμοποιηθεί ως εφεδρικό.

Στο πλαίσιο, λοιπόν, της ίδιας σύμβασης προβλέπεται η αναβάθμιση και των συστημάτων ραντάρ. Ο εκσυγχρονισμός των συστημάτων, που είναι σε πλήρη εξέλιξη, αφορά στα συστήματα σε πανελλαδική κλίμακα. Τα προγράμματα για τον εκσυγχρονισμό των συστημάτων διαχείρισης της εναέριας κυκλοφορίας, των συστημάτων επικοινωνιών πλοήγησης, επιτήρησης και διαχείρισης εναέριας κυκλοφορίας που υλοποιούμε στο Υπουργείο Υποδομών και Μεταφορών είναι συνολικής δαπάνης 170 εκατομμυρίων ευρώ περίπου, ενώ επιπλέον είναι τα 87 εκατομμύρια ευρώ εφόσον εγκριθεί το αίτημά μας. Αναμένεται να είναι η δαπάνη για τη δημιουργία υποδομής απομακρυσμένων ψηφιακών πύργων, των remote towers, εκ των οποίων τα 70 εκατομμύρια από χρηματοδότηση του Ταμείου Ανάκαμψης και 17 εκατομμύρια από το Πρόγραμμα Δημοσίων Επενδύσεων.

Κύριε συνάδελφε, με αποφάσεις της πολιτικής ηγεσίας του Υπουργείου Υποδομών και Μεταφορών υλοποιούμε τον σχεδιασμό του Φορέα Παροχής Υπηρεσιών Αεροναυτιλίας για τον εκσυγχρονισμό των συστημάτων του σε εφαρμογή του Strategic Business Plan 2022-2026 και του Local Single Sky Implementation Plan της Ελλάδας και προβαίνουμε στις απαιτούμενες ενέργειες για την προμήθεια και αντικατάσταση του εξοπλισμού με σκοπό, όπως προείπα, την αναβάθμιση των παρεχόμενων υπηρεσιών, λαμβάνοντας όλα τα απαραίτητα επιτελικά μέτρα, προκειμένου να διατηρείται εντός των ορίων ο υφιστάμενος εξοπλισμός αεροναυτιλίας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και για τη συνέπεια στον χρόνο.

Στις επόμενες δύο επίκαιρες ερωτήσεις θα απαντήσει ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης.

Συνεχίζουμε με την πρώτη με αριθμό 834/12-3-2024 επίκαιρη ερώτηση δεύτερου κύκλου της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Άμεση ανάγκη για στήριξη των επαγγελματιών αλιέων της Λίμνης Πολυφύτου».

Ορίστε, κυρία Βέττα, έχετε τον λόγο για την πρωτολογία σας.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υφυπουργέ, το θέμα που συζητάμε σήμερα είναι πάρα πολύ σημαντικό για τους επαγγελματίες αλιείς της λίμνης Πολυφύτου. Αφορά την ίδια την επιβίωση αυτών των ανθρώπων. Αυτοί οι άνθρωποι δραστηριοποιούνται στο ψάρεμα της καραβίδας, ένα εξαγώγιμο προϊόν, και εδώ και τέσσερα χρόνια βιώνουν τη δραματική μείωση των εισοδημάτων τους.

Να τα πάρω με τη σειρά. Πρώτα απ’ όλα από τις αρχές του 2020 υπήρχε μείωση λόγω της πανδημίας των δραστηριοτήτων τους, υπήρξαν τα περιοριστικά μέτρα που όλοι ξέρουμε. Ωστόσο, παρά το γεγονός ότι συμμορφώθηκαν με όλες αυτές τις απαγορευτικές διατάξεις και υπέβαλλαν κανονικά όλα τα απαιτούμενα έγγραφα, ως σήμερα, δηλαδή τέσσερα χρόνια μετά, δεν έχει πιστωθεί τίποτα στον λογαριασμό τους. Είναι χρήματα που δικαιούνται. Η ταλαιπωρία τους συνεχίστηκε αργότερα, δυστυχώς, διότι το 2021 απαγορεύτηκε εντελώς για έναν χρόνο η αλιεία, η δραστηριότητά τους αυτή, και οι εξαγωγές.

Οι ίδιοι αλλά και οι δήμοι καταθέτουν εδώ και τέσσερα χρόνια συνεχώς υπομνήματα, αιτήματα με τη διαπιστωμένη ζημιά, με εκκλήσεις για αποζημιώσεις. Να σας πω ενδεικτικά ότι το 2000-2021 βρήκε τους επαγγελματίες αλιείς με μείωση 60% του εισοδήματος συν 20% που είχαν από την προηγούμενη χρονιά. Μιλάμε για ολοκληρωτική καταστροφή αυτών των ανθρώπων. Θα καταθέσω σε λίγο στα Πρακτικά όλα αυτά τα αιτήματα και τις επιστολές του Δήμου Σερβίων με ημερομηνίες 11ος 2021, 9ος 2022, 8ος 2023, 2ος 2024. Δηλαδή κάθε χρόνο τα ίδια αιτήματα για αποζημιώσεις που όμως δεν ικανοποιούνται παρά τις διαβεβαιώσεις της Κυβέρνησης ότι θα δοθούν αυτά τα χρήματα, αλλά δεν συμβαίνει αυτό το πράγμα.

Να σας πω χαρακτηριστικά ότι στις 2 του Φλεβάρη του 2023, δηλαδή πριν έναν χρόνο περίπου, υπήρξε ανακοίνωση από το Υπουργείο σας ότι δρομολογείται η αποζημίωση των αλιέων της λίμνης Πολυφύτου, η οποία όμως δεν εφαρμόστηκε ποτέ, γιατί δεν εκδόθηκε η βεβαίωση του Γενικού Λογιστηρίου του Κράτους και δεν βγήκε το ΦΕΚ.

Εσείς ο ίδιος, κύριε Κελέτση, πριν δύο μήνες ήσασταν στον Βελβεντό και διαβεβαιώσατε αυτούς τους ανθρώπους ότι θα δώσετε αυτά τα χρήματα, τα οποία είναι περίπου μισό εκατομμύριο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Το είπα εγώ;

**ΚΑΛΛΙΟΠΗ ΒΕΤΤΑ:** Ναι, εσείς το είπατε.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Εγώ δεν έχω πάει ποτέ...

**ΚΑΛΛΙΟΠΗ ΒΕΤΤΑ:** Έτσι έμαθα. Διαψεύστε το στην ομιλία σας.

Τι γίνεται, λοιπόν; Αυτή τη στιγμή οι αλιείς -αυτό έχει σημασία- είναι άνεργοι, είναι άπραγοι, χωρίς αποζημιώσεις, χωρίς ενημέρωση και προοπτική για το τι θα γίνει. Και δεν είναι μόνο θέμα του παρελθόντος και τωρινό. Είναι θέμα ότι υπάρχει έντονη αγωνία για το μέλλον.

Κι αυτό γιατί; Γιατί δεν υπάρχει καμμία ενημέρωση για το τι συμβαίνει με την εξάλειψη του μύκητα. Αυτός ο μύκητας βρέθηκε σε δειγματοληπτική μελέτη, έρευνα του Πανεπιστημίου της Δυτικής Μακεδονίας, το καλοκαίρι του 2023 στη λίμνη και πλήττει άμεσα και τις καραβίδες και τη δραστηριότητα αυτών των ανθρώπων.

Επομένως, κύριε Υπουργέ, οι αλιείς ζητούν συγκεκριμένες απαντήσεις. Ζητούν αποζημιώσεις που εκκρεμούν από το 2020, υπεύθυνη ενημέρωση από εσάς για το τι συμβαίνει στην αντιμετώπιση του μύκητα της λίμνης. Παρακαλώ πολύ να μας δώσετε δεσμευτικές και συγκεκριμένες απαντήσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για την απάντηση, με την παράκληση τόσο σε συναδέλφους όσο και στους Υπουργούς να είμαστε κοντά στον χρόνο. Καταλαβαίνετε.

Ορίστε, κύριε Υπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κυρία συνάδελφε, ασφαλώς και αναγνωρίζω τη σοβαρότητα του προβλήματος που αντιμετωπίζουν οι αλιείς της λίμνης Πολυφύτου.

Από εκεί και πέρα θα ήθελα λίγο να σας εξηγήσω και σχετικά με τη σειρά την οποία βάλατε, αλλά και να σας πω ότι δεν ήμουν εγώ στο Βελβεντό -δεν ξέρω από πού έχετε αυτή την πληροφορία- και πολύ περισσότερο δεν έκανα τέτοιου είδους δήλωση.

Είδα εκπροσώπους της Τοπικής Αυτοδιοίκησης πράγματι, στο γραφείο μου, που ήρθαν να μου ζητήσουν αυτό το πράγμα μαζί με συναδέλφους Βουλευτές της Νέας Δημοκρατίας -που μου ζήτησαν ένα ραντεβού- όπου μου ανέπτυξαν το πρόβλημα.

Κατ’ αρχάς να εξηγήσω λίγο το νομοθετικό πλαίσιο της απαγόρευσης. Σύμφωνα με το νομοθετικό διάταγμα 420/70, αν υπάρχει κίνδυνος μείωσης ή καταστροφής των ιχθυαποθεμάτων και ιδιαίτερα του γόνου των ψαριών ή άλλων υδρόβιων οργανισμών ή κίνδυνος γενικότερης διαταραχής του υδάτινου οικολογικού συστήματος ή λόγος ρύθμισης της αλιείας, αρμόδιος είναι ο Υπουργός Αγροτικής Ανάπτυξης και Τροφίμων κι αυτός εκδίδει σχετικές απαγορεύσεις.

Όμως, σύμφωνα με το νόμο, όπως έχει αντικατασταθεί το διάταγμα αυτό, σύμφωνα με το άρθρο 12 παράγραφος 1 του ν.4691/20, όπως τροποποιήθηκε και με τον ν.2040/92, ειδικά ή πρόσθετα περιοριστικά της αλιείας μέτρα που αναφέρονται στην προηγούμενη παράγραφο -που είναι αυτή στην οποία αναφέρθηκα προηγουμένως- μπορεί να επιβάλλονται για τους ίδιους λόγους με αποφάσεις του νομάρχη. Αυτό έχει τροποποιηθεί και με τον ΚΑΛΛΙΚΡΑΤΗ, εν πάση περιπτώσει έχει περάσει στην αρμοδιότητα της περιφέρειας.

Εδώ, λοιπόν, εμπίπτουμε στην περίπτωση όπου η Περιφέρεια Δυτικής Μακεδονίας και μάλιστα η περιφερειακή ενότητα της Κοζάνης, με δική της απόφαση έκρινε ότι επειδή υπήρχε αυξημένη θνησιμότητα στον πληθυσμό καραβίδας της λίμνης, με υποψία, από έναν μολυσματικό μύκητα, τον aphanomyces astaci, θα έπρεπε να απαγορεύσει την αλιεία κι έτσι έβγαλε απόφαση απαγόρευσης της αλιείας, η οποία βγήκε το 2021 και παρατάθηκε μέχρι το 2022, μέχρι τον Αύγουστο του 2022, για ένα χρόνο, που παρατάθηκε μέχρι τον Ιούνιο του 2023. Επαναλαμβάνω, με απόφαση της περιφέρειας, της περιφερειακής ενότητας, όχι του Υπουργείου.

Από δείγματα που εστάλησαν στο εθνικό εργαστήριο αναφοράς τού Υπουργείου Αγροτικής Ανάπτυξης, σχετικά με το πού οφείλεται αυτή η μείωση, δεν αποδείχθηκε ότι οφείλεται σε αυτόν τον μύκητα τελικά, αλλά πιθανότατα σε μεταβολές φυσικοχημικών παραμέτρων του υδάτινου περιβάλλοντος. Μάλιστα αποδίδεται μάλλον σε ένα φαινόμενο που ονομάζεται ευτροφισμός, δηλαδή μείωση οξυγόνου στη λίμνη, υπερβολική ανάπτυξη των φυτικών οργανισμών μέσα στη λίμνη και μείωση του οξυγόνου. Από το 2021 και μετά, πρέπει να σας πω, ότι δεν εστάλησαν στα εργαστήρια του Υπουργείου μας αλλά δείγματα.

Λέτε ότι το καλοκαίρι του 2023 επιβεβαιώθηκε ότι φταίει αυτός ο μύκητας από το Πανεπιστήμιο Δυτικής Μακεδονίας. Θα παρακαλούσα από εκεί, αυτά τα αποτελέσματα αυτού του εργαστηριακού ελέγχου του πανεπιστημίου να αποσταλούν στο Υπουργείο για να έχουμε μια πλήρη εικόνα κατ’ αρχάς.

**ΠΡΟΕΔΡΕΥΩΝ (Αθανάσιος Μπούρας):** Κοιτάμε και το ρολόι, κύριε Υφυπουργέ. Αφήστε κάτι για τη δευτερολογία.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Τελειώνω, κύριε Πρόεδρε.

Τώρα αναφερθήκατε στο ότι το Υπουργείο δεσμεύτηκε να δώσει αποζημίωση. Αυτό δεν έχει γίνει ποτέ. Αυτό που έγινε είναι ότι δημιουργήθηκε μια ομάδα εργασίας στο πλαίσιο της κρατικής αρωγής όμως. Συμμετείχε και ο Υφυπουργός ο αρμόδιος της κρατικής αρωγής και αρμόδιος του Υπουργείου Οικονομικών, γενικός γραμματέας τότε, προκειμένου να εξετάσει το αίτημα. Και το αίτημα έμεινε εκεί.

Βεβαίως, θα μου πείτε τους αλιείς μας δεν τους ενδιαφέρει από πού θα πάρουν την όποια αποζημίωση τελικά πάρουν, αρκεί να την πάρουν. Εμείς, λοιπόν, αυτό που κάνουμε αυτή τη στιγμή στο Υπουργείο είναι να αναζητούμε τρόπους, προκειμένου να ικανοποιήσουμε αυτό το αίτημα το οποίο, επαναλαμβάνω, κρίνουμε ότι είναι δίκαιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Βέττα, έχετε τον λόγο για τη δευτερολογία σας.

**ΚΑΛΛΙΟΠΗ ΒΕΤΤΑ:** Κύριε Υπουργέ, ανέφερα την απαγόρευση του 2021 για έναν χρόνο που έγινε η απόλυτη απαγόρευση από την περιφέρεια, για να σας δείξω τη δραματική κατάσταση αυτών των ανθρώπων.

Όμως σήμερα εσείς, δεν δώσατε απάντηση στο κύριο ερώτημα πού είναι η αποζημίωση αυτών των ανθρώπων από τη μείωση των δραστηριοτήτων, όταν είχαμε την πανδημία. Διότι μειώθηκε η δραστηριότητά τους, δεν μπορούσαν να κάνουν εξαγωγές, ήταν κλειστά τα εστιατόρια, κλειστές οι εξαγωγές, όπως καταλαβαίνετε. Γι’ αυτό δεν μας είπατε τίποτα. Ακόμα, τέσσερα χρόνια, μελετάτε το αίτημα στο Υπουργείο, αν θα δώσετε σε αυτούς τους ανθρώπους τα χρήματα που δικαιούνται στο κάτω κάτω. Υπήρχε αυτή η διαβεβαίωση από το ΥΠΑΑΤ, δρομολογήθηκε, τουλάχιστον αυτές ήταν οι υποσχέσεις. Τις δώσατε και εσείς. Μπορεί να μην τις δώσατε στο Βελβεντό, αλλά τις δώσατε σε αυτούς τους ανθρώπους που είπατε, στους Βουλευτές του κόμματός σας και σε κάποιους παράγοντες.

Πού είναι, λοιπόν, αυτά τα χρήματα; Δεν δόθηκαν αυτά τα χρήματα ποτέ. Και γι’ αυτό θέλω σήμερα και εγώ αλλά και οι αλιείς που παρακολουθούν με μεγάλη αγωνία αυτή τη στιγμή τη συζήτηση, να μας πείτε τι θα κάνετε, αν θα τους αποζημιώσετε. Γιατί και για το μύκητα πρέπει να μας πείτε συγκεκριμένα πράγματα. Πρέπει να τα ξέρετε αυτά τα πράγματα, εν πάση περιπτώσει. Γιατί τι θα γίνει; Γιατί αφορά το μέλλον.

Λοιπόν, θέλω να σας πω όμως και κάτι άλλο, όσο μου επιτρέπει ο λίγος χρόνος. Η Δυτική Μακεδονία, κύριε Υπουργέ, αυτή τη στιγμή υφίσταται τη βίαιη και πρόχειρη απολιγνιτοποίηση, με ό,τι συνεπάγεται αυτό, δηλαδή ερημοποίηση, μετανάστευση, δραματική μείωση του ΑΕΠ. Φεύγουν οι άνθρωποι.

Θεωρητικά θα έπρεπε να υπήρχε μία ειδική προνομιακή μεταχείριση. Έτσι ειπώθηκε τουλάχιστον σε εσάς, ήταν κυβερνητική απόφαση. Όχι μόνο αυτό δεν βλέπουμε, αλλά βλέπουμε μία απίστευτη αντιμετώπιση αρνητική στην περιοχή μας και δη στην περιοχή των Σερβίων. Βλέπουμε εντελώς το αντίθετο.

Για τη λίμνη ήθελα να σας πω ότι υπάρχουν χειρισμοί πάρα πολύ αρνητικοί. Έκλεισε η λίμνη για τρεις μήνες. Δεν αποζημιώθηκε κανείς από αυτούς που έχουν υποστεί τη ζημιά. Τώρα διαπιστώνεται η πλήρης αδιαφορία στα αιτήματα των αλιέων. Αυτό εγώ διαπιστώνω. Επίσης η Κυβέρνηση σε συνεννόηση με τη ΔΕΗ -Ανανεώσιμες, θέλει να βάλει φωτοβολταϊκά μέσα στη λίμνη. Να δυσχεράνει δηλαδή ακόμη πιο πολύ τη δραστηριότητα αυτών των ανθρώπων και βέβαια κάθε αναπτυξιακή προοπτική που θα είχε αυτός ο τόπος, γιατί εμείς θέλουμε με την αλλαγή του παραγωγικού μοντέλου να υπάρξει μια άλλη προοπτική, ίσως ο τουρισμός ή κάτι άλλο.

Επίσης, θα περίμενε κανείς -και αυτό αφορά και εσάς- ότι η Κυβέρνηση θα ενίσχυε τον πρωτογενή τομέα στην περιοχή μας. Ξέρετε ότι το ΠΔΑΜ, το Πρόγραμμα Διοίκησης Αναπτυξιακής Μετάβασης, δεν έχει ούτε μία λέξη για τον πρωτογενή τομέα; Αυτό αφορά και εσάς άμεσα. Αντίθετα, βάζει φωτοβολταϊκά σε γη υψηλής παραγωγικότητας, χωρίς ειδικό χωροταξικό και στη λίμνη, όπως σας είπα προηγουμένως, και, βέβαια, σε βάρος άλλων δραστηριοτήτων του πρωτογενούς τομέα, όπως είναι η μελισσοκομία, η κτηνοτροφία και όλα αυτά. Δηλαδή, εξυπηρετεί φιλικά συμφέροντα, αντί να ρίξει την προσοχή σε αυτούς τους ανθρώπους και στους αλιείς, στην προκειμένη περίπτωση.

Θέλω εδώ στη δευτερολογία μου -δεν θα έχω άλλη δυνατότητα να μιλήσω-, να μας πείτε για το τι θα κάνετε με αυτές τις αποζημιώσεις. Πρώτα απ’ όλα, να στηρίξουμε αυτούς τους ανθρώπους, γιατί έχουν μεταναστεύσει πάρα πολλοί, αλλάζουν πάρα πολλοί δραστηριότητα. Φεύγουν από την περιοχή μας. Κάντε κάτι. Επίσης, τι θα κάνετε με αυτά τα χρήματα που, εν πάση περιπτώσει, τα δικαιούνται μετά την πανδημία;

(Στο σημείο αυτό η Βουλευτής κ. Καλλιόπη Βέττα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για τη δευτερολογία σας, όχι με τον χρόνο που πήρατε στην πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κυρία συνάδελφε, για το θέμα της πανδημίας θέλω να είμαι ευθύς και ξεκάθαρος. Η αποζημίωση που δόθηκε για την περίοδο του COVID-19, δόθηκε το 2020. Κρίθηκε τότε, με κάποια κριτήρια σε ποιους θα δοθεί. Δεν δόθηκε σε κανέναν από τους αλιείς των εσωτερικών υδάτων σε όλη τη χώρα. Συνεπώς, είναι ξεκάθαρο ότι δεν τίθεται θέμα αποζημίωσης για τον COVID-19 το 2024, σήμερα. Νομίζω, πήρατε την απάντηση σε ό,τι αφορά τον COVID-19.

Τώρα, σε ό,τι αφορά την απαγόρευση της αλιείας και την αποζημίωση από εκεί. Επαναλαμβάνω ότι το θέμα το εξετάζουμε και προσπαθούμε να βρούμε τρόπους.

Πρέπει, όμως, να σας πω ότι στη συνάντηση την οποία επικαλεστήκατε ή, μάλλον, στο δελτίο Τύπου, το οποίο υπήρξε για τη συνάντηση που έγινε στο Υπουργείο στις 2 Φεβρουαρίου του 2023, αναφέρονται τα εξής: «Σε συνέχεια της λειτουργίας της ομάδας εργασίας για το συντονισμό των αγροτικών ενισχύσεων και αποζημιώσεων, με τη συμμετοχή του Υπουργού Αγροτικής Ανάπτυξης, του Υφυπουργού στον Πρωθυπουργό αρμόδιο για θέματα κρατικής αρωγής, του Γενικού Γραμματέα Δημοσιονομικής Πολιτικής, του Γενικού Γραμματέα Δημοσίων Επενδύσεων και ΕΣΠΑ, της Γενικής Γραμματέως Αγροτικής Ανάπτυξης και Τροφίμων και του Προέδρου του ΕΛΓΑ, προωθούνται μέσω της προβλεπόμενης διαδικασίας στο πλαίσιο του έργου της Κυβερνητικής Επιτροπής Κρατικής Αρωγής και σε συνεργασία με το Υπουργείο Οικονομικών, οι αποζημιώσεις καλλιέργειας ζαχαρότευτλων στην επικράτεια, κρόκου Κοζάνης, θερμοκηπίων Μαραθώνα και αλιέων καραβίδας στη λίμνη Πολυφύτου Σερβίων, Περιφερειακής Ενότητας Κοζάνης. Συνεχίζεται η διαδικασία αξιολόγησης και άλλων αιτημάτων».

Θέλω να πω, ότι όπως ανακοινώθηκε, η διαδικασία που τότε εξεταζόταν, ήταν αποζημίωση μέσω της κρατικής αρωγής και όχι μέσω του Υπουργείου Αγροτικής Ανάπτυξης και του ΕΛΓΑ. Αυτό, όπως διαπιστώνουμε, τελικώς δεν έγινε. Αυτό, λοιπόν, που εμείς κοιτάμε και εγώ δεσμεύομαι, είναι να δούμε την ενδεχόμενη δυνατότητα εάν μπορούμε να το δώσουμε μέσα από την κρατική αρωγή. Διαφορετικά θα προσπαθήσουμε να το κάνουμε μέσα από χρηματοδοτικές δυνατότητες που έχουμε στο Υπουργείο Αγροτικής Ανάπτυξης. Επαναλαμβάνω, όμως, μόνο για την περίπτωση της απαγόρευσης της αλιείας που επέβαλε η Περιφέρεια Δυτικής Μακεδονίας, λόγω των περιβαλλοντικών προβλημάτων που υπάρχουν στη λίμνη Πολυφύτου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ, κύριε Υφυπουργέ.

Συνεχίζουμε με την έβδομη με αριθμό 847/14-3-2024 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Να εφαρμοστεί άμεσα το Μέτρο 5.2, ύψους 45 εκατ. ευρώ για δωρεάν αντικατάσταση ζωικού κεφαλαίου και ανακατασκευή στάβλων και για τους πυρόπληκτους της Ροδόπης».

Ορίστε, κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Σας ευχαριστώ, κύριε Πρόεδρε.

Κατ’ αρχάς, αφού ακούσαμε τη συνάδελφο, θέλουμε να δηλώσουμε και εμείς τη στήριξή μας στους αλιείς της Δυτικής Μακεδονίας, οι οποίοι άνθρωποι εξαιρέθηκαν μετά από αυτή την απόφαση που ακούσαμε της Κυβερνήσεως. Νομίζω είναι ένα σημαντικό θέμα αυτό και δείχνουμε τη συμπαράστασή μας, να ξέρετε.

Κύριε Υφυπουργέ, δημοσιεύθηκε, όπως ξέρετε, μία πρόσκληση εκδήλωσης ενδιαφέροντος για την ένταξη στο Μέτρο 5.2, συνολικά 45 εκατομμυρίων ευρώ, που αφορά την αντικατάσταση του ζωικού κεφαλαίου και την εξολοκλήρου ανακατασκευή σταβλικών εγκαταστάσεων και εξοπλισμού μετά τις καταστροφικές πυρκαγιές -γνωστά- του Ιουλίου - Αυγούστου 2023.

Η Ροδόπη σε εκείνο το επίδικο διάστημα, Ιούλιος - Αύγουστος 2023, βίωσε και αυτή εκτεταμένες καταστροφές -περίπου πενήντα χιλιάδες στρέμματα κάηκαν, απώλειες είκοσι δύο χιλιάδων στρεμμάτων- και η οποία και χαρακτηρίστηκε ως πυρόπληκτη περιοχή.

Εσείς ο ίδιος, κύριε Υπουργέ και φίλε Σταύρο, 8 Νοεμβρίου του 2023 είπατε ότι «η πυρκαγιά στον Έβρο και σε τμήμα της Ροδόπης χωρίς αμφιβολία ήταν η μεγαλύτερη που έπληξε την ευρωπαϊκή ήπειρο φέτος το καλοκαίρι». Μάλιστα, είπατε ότι όποιες αποζημιώσεις δοθούν στην περιοχή από το Υπουργείο Αγροτικής Ανάπτυξης, θα είναι δίκαιες και θα καλύπτουν όλες τις πυρόπληκτες περιοχές.

Όμως είδαμε ότι στο Μέτρο 5.3 ως προς τους κτηνοτρόφους δεν συμπεριλαμβάνονται οι κτηνοτρόφοι του Νομού Ροδόπης -πού;- στις πυρόπληκτες περιοχές. Βάσει αυτής της εξαίρεσης και αφού είχαμε διαβεβαιώσεις και από εσάς, σας ρωτάμε τα εξής στην πρωτολογία:

Πρώτον, με ποιο σκεπτικό, ποιος ήταν δηλαδή ο λόγος, που δεν συμπεριλαμβάνεται η Ροδόπη στο Μέτρο 5.2, ύψους 45 εκατομμυρίων ευρώ, για δωρεάν αντικατάσταση ζωικού κεφαλαίου, αφού είναι η ίδια πυρόπληκτη περιοχή. Δώσατε σε Θεσσαλία, σε Έβρο, σε Φθιώτιδα και όχι στον Νομό Ροδόπης. Ποιος είναι ο λόγος της εξαίρεσης;

Δεύτερη ερώτηση: Σκέφτεστε τώρα να συμπεριλάβετε τη Ροδόπη στο Μέτρο 5.2 για δωρεάν αντικατάσταση;

Εφόσον εσείς ο ίδιος δημοσίως είχατε αναγνωρίσει και είναι κηρυγμένη η περιοχή ως πυρόπληκτη, τι προτίθεστε να κάνετε και αν θα κάνετε για αυτούς τους ανθρώπους, τους κτηνοτρόφους, στην περιοχή μας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Τον λόγο έχει ο Υφυπουργός για την απάντησή του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, να σημειώσουμε κατ’ αρχάς ότι στην περίπτωση του Έβρου είχαμε μία, όπως ονομάστηκε, όπως χαρακτηρίστηκε, μέγα πυρκαγιά, με βάση τα κριτήρια που τίθενται παγκοσμίως, όπου κάηκαν περίπου ένα εκατομμύριο στρέμματα, το 47% δασικών εκτάσεων και το υπόλοιπο αγροτικών και χαμηλής βλάστησης. Η πυρκαγιά, λοιπόν, αυτή αναγνωρίζεται ως η μεγαλύτερη σε έκταση των τελευταίων είκοσι ένα χρόνων στην Ελλάδα.

Θεωρώ κατ’ αρχάς ότι το αίτημα της ίδιας αντιμετώπισης των πληγέντων από την ίδια ζημιογόνα αίτια -και εδώ μιλάμε για ζημιές από πυρκαγιές- είναι ένα δίκαιο αίτημα. Γι’ αυτό και ξέρετε πολύ καλά ότι ό,τι μέτρο πήραμε σε σχέση με τους πυρόπληκτους του Έβρου, το ίδιο μέτρο αποζημιώσεων ίσχυσε και για την περίπτωση της Ροδόπης. Αποζημιώσεις είτε από τον ΕΛΓΑ στο φυτικό και ζωικό κεφάλαιο είτε από την κρατική αρωγή.

Σημειώνω, λοιπόν, ότι και οι κτηνοτρόφοι της Ροδόπης και οι μελισσοκόμοι της Ροδόπης και για το ζωικό και μελισσοκομικό τους κεφάλαιο αλλά και για τον εξοπλισμό και τις υποδομές έλαβαν τις αποζημιώσεις. Εδώ, μάλιστα, θα καταθέσω, για να υπάρχουν στα Πρακτικά, τον πίνακα όπου φαίνονται και οι δικαιούχοι από τον Νομό Ροδόπης -ανήκουν στον Δήμο Σαπών, στον Δήμο Ιάσμου, στον Δήμο Σώστη- οι οποίοι έλαβαν τις αποζημιώσεις που αφορούσαν τις ζημιές που έπαθαν από τις πυρκαγιές.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Σταύρος Κελέτσηςκαταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, να πω ότι στις επόμενες μέρες θα γίνει η πληρωμή των αποζημιώσεων των ελαιοπαραγωγών, των οποίων οι ελιές κάηκαν. Στην περίπτωση αυτή πάλι οι ελαιοπαραγωγοί που είναι στον Νομό Ροδόπης θα λάβουν από την κρατική αρωγή την ίδια αποζημίωση που θα λάβουν και οι ελαιοπαραγωγοί του Έβρου.

Σημειώνω ότι με μια υπουργική απόφαση που εκδόθηκε από το Υπουργείο μας δώσαμε από το γεωργικό αποθεματικό επιπλέον 15 ευρώ ανά κυψέλη στους μελισσοκόμους του Έβρου. Αυτό εκ παραδρομής δεν μπήκε στην υπουργική απόφαση για τη Ροδόπη. Στην πρόθεσή μας είναι -και σας το λέω αυτό ρητώς- ότι θα εντάξουμε με νέα ή θα κάνουμε συμπληρωματική και τους μελισσοκόμους της Ροδόπης σε ό,τι αφορά αυτό το γεωργικό αποθεματικό και τα 15 ευρώ ανά κυψέλη.

Προσέξτε τώρα ποιο είναι το πρόβλημα με το Μέτρο 5.2, διότι στην πρόθεση της Κυβέρνησης ήταν πράγματι και σε αυτό το μέτρο, εφόσον πληρούνται οι προϋποθέσεις, να ενταχθούν και οι πυρόπληκτοι της Ροδόπης.

Δυστυχώς, όμως, όπως ξέρετε, το μέτρο αυτό αφορά σε ένα καθεστώς ευρωπαϊκό ενισχύσεων που έχει να κάνει με επενδύσεις αποκατάστασης ζημιών που αφορούν καταστροφικά γεγονότα. Είναι σε εφαρμογή του άρθρου 18 του κανονισμού 1305/2013 του Ευρωπαϊκού Κοινοβουλίου και του Συμβουλίου. Και στο άρθρο 18 του κανονισμού αυτού τι προβλέπεται ως προϋπόθεση για να εφαρμοστεί αυτή η πολιτική;

Στο άρθρο, λοιπόν, 18 και στην παράγραφο 3 λέει: «Η στήριξη δυνάμει της παραγράφου 1 στοιχείο β΄ υπόκειται στην επίσημη αναγνώριση από τις αρμόδιες δημόσιες αρχές των κρατών-μελών ότι σημειώθηκε φυσική καταστροφή…» - πράγμα το οποίο έχουμε και εδώ- «…και ότι η καταστροφή αυτή έχει προκαλέσει καταστροφή τουλάχιστον του 30% του σχετικού γεωργικού δυναμικού». Δηλαδή, μπαίνει ως προϋπόθεση από τη φυσική καταστροφή στην περιοχή να έχει πληγεί το 30% κατ’ ελάχιστο του γεωργικού δυναμικού.

Δυστυχώς, στην περίπτωση της Ροδόπης αυτή η προϋπόθεση δεν πληρείται και αυτός είναι απλά ο λόγος που εξαιρείται η Ροδόπη από το Μέτρο 5.2. Επαναλαμβάνω θα θέλαμε πολύ, όπως εφαρμόσαμε και όλα τα άλλα μέτρα, να το κάνουμε και για τη Ροδόπη, αλλά δυστυχώς λόγω του κανονισμού της Ευρωπαϊκής Ένωσης δεν μπορούμε να το κάνουμε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε συνάδελφε, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Κατ’ αρχάς, κύριε Υπουργέ, θα πάρουμε αυτό που καταθέσατε στα Πρακτικά και ευχαριστούμε γι’ αυτό, για να διαπιστώσουμε και εμείς ποιοι ήταν αυτοί και πόσοι κτηνοτρόφοι πληρώθηκαν και οπότε αν είναι αυτό που είναι -και θέλουμε και εμείς να σας πιστέψουμε-, τότε δεν θα υπάρξει πρόβλημα. Απλώς, αυτή τη στιγμή πρέπει να δούμε τα Πρακτικά.

Δεύτερον, χαιρόμαστε που ακούσαμε από εσάς μια δέσμευση σήμερα εδώ ως προς τους μελισσοκόμους ότι θα γίνει μια τροπολογία στην υπουργική απόφαση, μια τροποποίηση και θα συμπεριληφθούν και οι μελισσοκόμοι της Ροδόπης, οι οποίοι, βέβαια, είχαν κατάφωρα αδικηθεί. Αυτό είναι θετικό που ακούμε σήμερα από εσάς.

Ως προς τον λόγο που είπατε για το Μέτρο 5.2, δηλαδή ότι δεν μπορεί να πληρωθεί βάσει του κανονισμού, εγώ όμως έχω μια διαφορετική ανάγνωση και το έχω εδώ, διότι συνεχώς με αυτό το περίφημο άρθρο 18 οι μισοί Βουλευτές από την επαρχία ασχολούμαστε και το έχω πάντα στο κινητό μου.

Κοιτάξτε τι λέει, κύριε Υπουργέ. Νομίζω ότι υπάρχει μια λανθασμένη ερμηνεία του άρθρου 18 όσον αφορά τις πυρόπληκτες περιοχές. Λέει: «Η στήριξη δυνάμει της παραγράφου..» -τα διαβάσατε «…έχει προκαλέσει καταστροφή τουλάχιστον 30% του σχετικού γεωργικού δυναμικού». Ποιου δυναμικού; Όλου του νομού ή μόνο των πυρόπληκτων περιοχών;

Κατ’ αρχάς πρέπει να το δούμε αυτό. Αν το πάμε σε όλο τον νομό, θα είναι διαφορετικά. Όμως, εδώ πέρα έχουμε συγκεκριμένα χωριά, συγκεκριμένες περιοχές: Δήμος Ιάσμου, Δήμος Σαπών. Είναι τρία - τέσσερα χωριά. Και να ξέρετε ότι η ζημιά εκεί δεν είναι μόνο 30%. Είναι 100%, άντε 80%. Άρα μια ερμηνεία του περίφημου αυτού άρθρου που αφορά την κρατική αρωγή ΠΣΕΑ το 30% αφορά όλο τον νομό.

Άρα νομίζω πρέπει εκ νέου, κύριε Υπουργέ, οι νομικοί σας σύμβουλοι να το δουν ξανά. Νομίζω δεν υπάρχει θέμα εδώ από την ευρωπαϊκή νομοθεσία να παραβιάσουμε το θεσμικό πλαίσιο. Πρέπει να το δείτε ξανά αυτό.

Δεύτερον, θα ήθελα -δεν θα το έχετε ίσως μαζί σας- κάποια στιγμή να δούμε και την απόφαση της νομαρχίας, της περιφέρειας, που σας κατέθεσε ως προς το ύψος της ζημιάς. Διότι τι λέει το άρθρο 18;

Το 30% από που πρέπει να προκύπτει, κύριε Υπουργέ; Ότι σημειώθηκε επίσημη αναγνώριση από τις αρμόδιες δημόσιες αρχές. Δηλαδή, ποια είναι η δημόσια αρχή; Είναι η διεύθυνση Αγροτικής Ανάπτυξης της Ροδόπης, η οποία -τι σας έκανε;- σας έστειλε μια αναφορά, ένα έγγραφο, το οποίο λέει ότι εδώ η ζημιά είναι 40%, 25%, 20% Βάσει αυτού του εγγράφου πάντοτε πληρώνεται βάσει αυτού του άρθρου η κρατική αρωγή. Τα ξέρουμε αυτά και τα ξέρετε καλύτερα από εμένα.

Άρα θα ήθελα εγώ κατ’ αρχάς να κάνω μια επίσκεψη στο Υπουργείο να δω τι σας έστειλε ή θα κάνω στη Διεύθυνση Αγροτικής Ανάπτυξης. Δεν λέω ότι οι άνθρωποι δεν έκαναν καλά τη δουλειά τους. Αλίμονο. Όμως, θα ήθελα να δω τι λέει για το 30%, διότι δεν μπορεί εκ των πραγμάτων η ζημία να είναι 30% στις πυρόπληκτες περιοχές. Είναι 100%. Οπότε αυτό είναι το θέμα.

Δεύτερον, κύριε Υπουργέ, αναγνωρίζω την καλή σας θέληση και φυσικά ως Υπουργός από τον Έβρο που είχε τις μεγαλύτερες ζημιές φυσικά η ανασυγκρότηση του Έβρου -και τελειώνω, κύριε Πρόεδρε, με αυτό- η στήριξη των ανθρώπων εκεί πρέπει να είναι η προτεραιότητα. Γνωρίζουμε πολύ καλά ότι και το σχέδιο προχωράει για την ανάπτυξη του Έβρου, αλλά δεν μπορεί να παραμελήσουμε και τη Ροδόπη, διότι κάθε στήριξη και η ενιαία ανάπτυξη της Θράκης είναι το ζητούμενο.

Εγώ με αυτά τα νομικά επιχειρήματα, κύριε Υπουργέ, θα ήθελα να το ξαναδείτε το θέμα του άρθρου 18 και άλλωστε δεν είναι και πάρα πολλοί οι πυρόπληκτοι στη Ροδόπη που ζητάνε αυτή την αποζημίωση.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε στον Αριστογείτονα συνάδελφό σας…

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Και φίλο.

**ΠΡΟΕΔΡΕΥΩΝ (Αθανάσιος Μπούρας):**  …λόγω όμορων περιοχών και πιστεύοντας, καθώς με πολύ λογική τον άκουσα να ομιλεί, και εσείς να απαντάτε εξίσου λογικά, προκειμένου να βρεθεί μια λύση.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Πρώτα απ’ όλα, η βούληση της Κυβέρνησης να στηρίξει όλες τις πυρόπληκτες περιοχές και φυσικά και την περιοχή της Ροδόπης είναι δεδομένη και γι’ αυτό σας ανέφερα προηγουμένως ότι οτιδήποτε κάναμε για τον Έβρο -και για τον Έβρο αυτό που εξασφαλίσαμε ήταν να κάνουμε οτιδήποτε κάναμε για τη Θεσσαλία- με εντολή του Πρωθυπουργού το εφαρμόζουμε και στη Ροδόπη και το εφαρμόσαμε και στη Ροδόπη.

Τώρα σχετικά με το ποια περιοχή θεωρείται ως η βάση στην οποία θα υπολογίσουμε το 30%, μα είναι η περιφερειακή ενότητα και ακόμη και αν έχετε αμφιβολία την οποία εκφράσατε, στο τέλος αναφερθήκατε ότι θα ζητήσετε από την περιφερειακή ενότητα Ροδόπης να σας δώσει τα στοιχεία που έχει για τον πρώην νομό και περιφερειακή ενότητα Ροδόπης. Δηλαδή, εμμέσως και εσείς παραδέχεστε ότι έχουμε ως περιοχή αναφοράς την περιφερειακή ενότητα.

Πολύ φοβάμαι, όμως, ότι ακόμη και σε επίπεδο δήμου να πάμε δεν θα καλύπτουμε το 30% του γεωργικού δυναμικού και αυτό θα σας το πω γιατί έχω τα στοιχεία. Θα τα δείτε και από αυτά που κατέθεσα, από τον πίνακα που κατέθεσα.

Σύμφωνα, λοιπόν, με τα στοιχεία που μου έδωσε ο ΕΛΓΑ έχουμε εξήντα οκτώ καμένα αιγοπρόβατα που αποζημιώθηκαν, μία αγελάδα και εξακόσιες είκοσι οκτώ κυψέλες που αποζημιώθηκαν και που επαναλαμβάνω θα πάρουν και τα 15 ευρώ. Και να σημειώσω ότι αυτά, σύμφωνα με νομοθετική ρύθμιση που κάναμε, είναι ακατάσχετα, αφορολόγητα, ανεκχώρητα. Ισχύουν και αυτά για τη Ροδόπη.

Άρα αυτοί οι αριθμοί -μπορείτε να τους επιβεβαιώστε, όπως είπατε, και από τις αρμόδιες υπηρεσίες της περιφερειακής ενότητας Ροδόπης- δεν δικαιολογούν το 30% που απαιτεί ο κανονισμός. Άρα φοβάμαι ότι σε κάθε περίπτωση δεν μπορούμε να εφαρμόσουμε το Μέτρο 5.2.

Σας λέω, όμως, οτιδήποτε άλλο εφαρμόσουμε που έχει να κάνει με τον ΕΛΓΑ ή με την κρατική αρωγή, με αποζημιώσεις πυρόπληκτων της Ροδόπης, θα εφαρμοστεί ο ίδιος κανόνας που θα εφαρμοστεί και στον Έβρο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και είμαι βέβαιος ότι θα βρείτε λύση στο τέλος, γιατί και ο κ. Ιλχάν Αχμέτ, ο συνάδελφός μας είναι λίαν επιμελής και θα βοηθήσει στην εξεύρεση λύσης, κύριε Υπουργέ, σε αυτή την πολύ ευαίσθητη περιοχή εξάλλου που είναι και η Ροδόπη.

Στις επόμενες δύο επίκαιρες ερωτήσεις θα απαντήσει ο Υπουργός Εθνικής Οικονομίας και Οικονομικών, ο κ. Χάρης Θεοχάρης.

Και ξεκινάμε με την τρίτη με αριθμό 830/11-3-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς τον Υπουργό Εθνικής Οικονομίας και Οικονομικών με θέμα: «Διεύρυνση ανισότητας μεταξύ μισθών και εταιρικών κερδών (τα οποία φεύγουν όλο και περισσότερο στο εξωτερικό)».

Ορίστε, κύριε Γερουλάνο, έχετε τον λόγο για την πρωτολογία σας.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Καλησπέρα, κύριε Υπουργέ!

Σύμφωνα με το οικονομικό ρεπορτάζ, η ψαλίδα των ανισοτήτων μεταξύ μισθών και εταιρικών κερδών συνεχώς στην Ελλάδα ανοίγει, αποκλίνοντας από την αντίστοιχη πορεία της Ευρωπαϊκής Ένωσης. Ταυτόχρονα, οι άμεσες επενδύσεις στην Ελλάδα μειώνονται, την ώρα που όλο και μεγαλύτερο ποσοστό των συνεχώς αυξανόμενων εταιρικών κερδών στην Ελλάδα, στη χώρα, φεύγει στο εξωτερικό.

Συγκεκριμένα και σύμφωνα με το KReport και τον Οικονομικό Ταχυδρόμο, η Ελλάδα το 2022 είχε τη δεύτερη χαμηλότερη θέση στην Ευρωπαϊκή Ένωση στους μισθούς ως προς το ΑΕΠ, αλλά την τρίτη υψηλότερη ως προς τα εταιρικά κέρδη.

Το 2022 τα εταιρικά κέρδη αυξήθηκαν 16%, ενώ οι μισθοί μόνο 6%. Έτσι, η συμμετοχή των μισθών στο ΑΕΠ μειώθηκε 2,1 ποσοστιαίες μονάδες και έπεσε στο 27%, το δεύτερο μικρότερο ποσοστό στους είκοσι επτά της Ευρωπαϊκής Ένωσης, ενώ η συμμετοχή των κερδών στο ΑΕΠ αυξήθηκε 1,8 ποσοστιαίες μονάδες και ανέβηκε στο 52,2% που είναι το τρίτο μεγαλύτερο ποσοστό στους είκοσι επτά της Ευρωπαϊκής Ένωσης και το δεύτερο μεγαλύτερο στους είκοσι της Ευρωζώνης.

Το ίδιο έτος, δηλαδή το 2022, ο μέσος μισθός στη χώρα μας ήταν στην εικοστή τέταρτη θέση μεταξύ των είκοσι επτά της Ευρωπαϊκής Ένωσης και στην τελευταία θέση μεταξύ των είκοσι της Ευρωζώνης. Οι αποκλίνουσες πορείες μισθών και κερδών επιτάθηκαν το επόμενο έτος, όπως μας λέει το KReport, στις 28-2-2024.

Θα καταθέσω στα Πρακτικά το γράφημα της Greece in Figures, επειδή τα γραφήματα αρέσουν στον Πρωθυπουργό, εκτός αν του αρέσουν μόνο αυτά που τον βολεύουν.

Το δεύτερο που βλέπουμε είναι ότι τα εταιρικά κέρδη που αυξάνονται φεύγουν στο εξωτερικό. Η υπερβολική -εξαιτίας του πληθωρισμού της χώρας, του ισχνού ανταγωνισμού και της μείωσης της πραγματικής αξίας της μισθολογικής δαπάνης- κερδοφορία επενδύεται όλο και περισσότερο εκτός συνόρων. Οι ελληνικές άμεσες επενδύσεις στο εξωτερικό από 1,1 δισεκατομμύριο το 2021 αυξήθηκαν 121% και έφτασαν τα 2,5 δισεκατομμύρια το 2022. Και πέρυσι αυξήθηκαν πάλι 28% και έφτασαν τα 3,2 δισεκατομμύρια ευρώ.

Την ίδια ώρα, βουτιά 40% έκαναν οι ξένες επενδύσεις στην Ελλάδα το 2023. Σύμφωνα με τα προκαταρκτικά στοιχεία της Τράπεζας της Ελλάδος, το 2023 οι άμεσες ξένες επενδύσεις ανήλθαν στα 4,5 δισεκατομμύρια ευρώ και ήταν μειωμένες κατά 40% σε σχέση με το 2022 που ήταν 7,5 δισεκατομμύρια ευρώ. Η πτώση αποδίδεται στις μειωμένες αγορές κόκκινων δανείων από ξένα funds που μαζί με τις αγορές των ακινήτων είναι ο μεγάλος όγκος των άμεσων ξένων επενδύσεων και εδώ αυτό αντανακλάται και στους λόγους που κατέθεσε η «MOODY'S» για να μη σας αναβαθμίσει στην τελευταία της κρίση.

Κατόπιν των παραπάνω, ερωτάσθε, κύριε Υπουργέ, αν γνωρίζετε τα δημοσιευμένα στοιχεία, πώς τα ερμηνεύετε, αν σας προβληματίζουν και τι προτίθεστε να κάνετε γι’ αυτά.

Σας ευχαριστώ.

(Στο σημείο αυτό ο Βουλευτής κ. Παύλος Γερουλάνος καταθέτει για τα Πρακτικά το προαναφερθέν γράφημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Γερουλάνο.

Ορίστε, κύριε Υπουργέ, έχετε τον λόγο για την απάντησή σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, φυσικά και όλα τα στοιχεία είναι γνωστά και δεδομένα. Η Κυβέρνηση παρακολουθεί όλα τα στοιχεία της οικονομίας κάνοντας τις απαραίτητες κινήσεις, ώστε να διατηρούμαστε σε μια τροχιά προόδου, ανάπτυξης, ευημερίας, αύξησης μισθών και φυσικά και κερδοφορίας. Δεν ξέρω για ποιον λόγο θεωρείτε εσείς την κερδοφορία ως κάτι κακό. Η χώρα μας πέρασε μια υπερδεκαετή κρίση πολλαπλών ταχυτήτων και πολλαπλών φάσεων. Αρχικά είχαμε την οικονομική, μετά την υγειονομική, μετά την ενεργειακή και γενικά μια σειρά από κρίσεις, οι οποίες προφανώς δημιούργησαν ένα περιβάλλον στο οποίο πολλές επιχειρήσεις είχαν προβλήματα και η κερδοφορία έφυγε προς τα κάτω. Συνεπώς όσον αφορά τι στοιχεία βλέπουμε, πώς τα βλέπουμε και πώς τα ερμηνεύουμε, θέλει πάρα πολύ μεγάλη προσοχή. Δεν πρέπει να μιλάμε για μία χρονιά, αλλά πρέπει να ανοίγουμε την εικόνα και να την παρακολουθούμε σε βάθος, κάτι που έτσι κι αλλιώς πρέπει να κάνουμε. Πρέπει να την παρακολουθούμε, δηλαδή, σε βάθος τριών, τεσσάρων ετών, αλλά ειδικά στην περίπτωσή μας ακόμα και δεκαετίας. Για παράδειγμα, τα εταιρικά κέρδη είναι ακόμα σε αρνητικό έδαφος σε σχέση με πριν από δέκα χρόνια. Το ίδιο φυσικά ισχύει και για τους μισθούς. Η οικονομία μας, δηλαδή, έχει ακόμα δρόμο να διανύσει σε κάποιους δείκτες, προκειμένου να ανακάμψει.

Και το δεύτερο είναι φυσικά ότι δεν μπορούμε να συγκρινόμαστε χωρίς πολύ μεγάλη προσοχή με άλλες χώρες οι οποίες είναι σε μια ώριμη σχετικά κατάσταση και δεν ανακάμπτουν από μία μεγάλη κρίση, όπως εμείς.

Τώρα θα έρθω σε ένα-ένα τα δεδομένα και τα στοιχεία που αναφέρατε. Το πρώτο είναι οι άμεσες ξένες επενδύσεις. Οι άμεσες ξένες επενδύσεις, λοιπόν, στην Ελλάδα πάνε από ρεκόρ σε ρεκόρ. Από το 2019 αυτή η Κυβέρνηση, σύμφωνα με τα στοιχεία της Τράπεζας της Ελλάδος, έχει φέρει 25 δισεκατομμύρια άμεσες ξένες επενδύσεις, γιατί με το φιλοεπενδυτικό περιβάλλον έχει δημιουργήσει τις συνθήκες για να υπάρξουν αυτές.

Θυμίζω ότι το Ταμείο Ανάκαμψης είναι 36 δισεκατομμύρια και οι επιδοτήσεις 18 δισεκατομμύρια. Οι άμεσες ξένες επενδύσεις είναι άλλο ένα Ταμείο Ανάκαμψης. Ακόμα κι αν δούμε το ισοζύγιο, τη διαφορά των άμεσων ξένων επενδύσεων που μπαίνουν στη χώρα με αυτές που βγαίνουν από τη χώρα, βλέπουμε ότι κινούμαστε πάντοτε σε ανοδικό έδαφος. Ακόμα και το 2023, που υπήρχε πράγματι αυτή η πτώση σε σχέση με το 2022 που πηγαίναμε από ρεκόρ σε ρεκόρ, έχουμε πάλι ένα θετικό ισοζύγιο.

Και όχι μόνο αυτό, αλλά δεν καταλαβαίνω για ποιον λόγο κατηγορείτε ή θεωρείτε ότι είναι αρνητικός δείκτης οι άμεσες ξένες επενδύσεις των ελληνικών επιχειρήσεων στο εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όταν η ΔΕΗ αγοράζει μια εταιρεία ενέργειας στη Ρουμανία, αυτό είναι δείγμα αδυναμίας της οικονομίας; Το ανάποδο! Είναι ένα δείγμα ότι η ανάπτυξη της χώρας δημιουργεί τις κατάλληλες συνθήκες και ότι η κερδοφορία στην οποία αναφέρεστε δημιουργεί τις συνθήκες, ώστε οι ελληνικές εταιρείες να βγαίνουν έξω, οι τράπεζές μας να αγοράζουν στην Κύπρο, στα Βαλκάνια, όπως και οι τηλεπικοινωνίες και οι εταιρείες ενέργειας και ούτω καθεξής. Άρα όχι απλά δεν είναι αρνητικό -και μάλλον αυτό είναι το δείγμα του τρόπου με τον οποίο βλέπετε τα πράγματα-, αλλά είναι και θετικό αυτό το ζήτημα.

Μάλιστα, αν θέλετε, σε σχέση με το ισοζύγιο, θα ήθελα να πω ότι για πρώτη φορά μετά από πάρα πολλά χρόνια το 2023 και στο επίπεδο του χαρτοφυλακίου του ισοζυγίου των επενδύσεων η χώρα μας ήταν θετική. Εξάλλου, γι’ αυτό και το ελληνικό Χρηματιστήριο είχε την άνοδο που είχε το 2023 και ήταν ένας από τους πρωταθλητές.

Τώρα, σε ό,τι αφορά τους μισθούς, προφανώς οι μισθοί πρέπει να συνεχίσουν να αυξάνονται και πρέπει οι αυξήσεις αυτές να είναι σε θετικό έδαφος. Όμως -και θα τελειώσω, κύριε Πρόεδρε, αφήνοντας τα υπόλοιπα για τη δευτερολογία μου- ο μέσος και ο κατώτατος μισθός έχουν αυξηθεί σε πραγματικούς όρους περίπου 5% αυτή την τετραετία. Άρα η αύξηση αυτή είναι πραγματική και όχι αρνητική.

Κλείνω με έναν τίτλο λέγοντας ότι όλοι οι δείκτες ανισοτήτων πέφτουν στη χώρα μας. Είμαστε πολύ μακριά από εκεί που πρέπει να είμαστε, αλλά δεν ανεβαίνουν. Οπότε, δεν νομίζω ότι μπορεί να ασκηθεί κριτική ούτε καν σε αυτό το πεδίο, παρά μόνο η κριτική ότι πρέπει να πάμε ταχύτερα, καλύτερα, γρηγορότερα, ψηλότερα και ακόμα πιο μακριά.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Γερουλάνο, έχετε τον λόγο για τη δευτερολογία σας.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Πρώτον, θα ήθελα να ευχαριστήσω τον Υφυπουργό για την απάντησή του και για το ότι είναι σήμερα εδώ και απαντάει. Όμως, η παρουσία σας εδώ, κύριε Υφυπουργέ -και μη με παρεξηγήσετε γι’ αυτό- με κάνει να αναρωτιέμαι για τις προτεραιότητες της Κυβέρνησης. Κάνω μία ερώτηση για τις χρεώσεις των τραπεζών και σπεύδει εδώ ο Υπουργός να υπερασπιστεί τις τράπεζες. Κάνω μία ερώτηση για τις ανισότητες, που είναι ένα τεράστιο θέμα που πλήττει την ελληνική κοινωνία, και στέλνει εσάς και σας κρεμάει -επιτρέψτε μου την έκφραση- στα μανταλάκια.

Όμως, θα ξεκινήσω από την απάντησή σας. Λέτε ότι προφανώς χαιρόμαστε που αυξάνονται τα κέρδη, διότι τα κέρδη μειώθηκαν στην κρίση. Κι εμείς χαιρόμαστε που αυξάνονται τα κέρδη. Όμως, να σας θυμίσω ότι μειώθηκαν και οι μισθοί στην κρίση. Άρα αυτό δεν αποτελεί κριτήριο.

Μας λέτε για τις ελληνικές επενδύσεις στο εξωτερικό. Κι εμείς χαιρόμαστε για τις ελληνικές επενδύσεις στο εξωτερικό, προφανώς χαιρόμαστε. Το κακό είναι ότι τα κέρδη, τα οποία δημιουργούνται στην Ελλάδα, δεν επανεπενδύονται στην Ελλάδα. Αυτό είναι που μας στενοχωρεί. Και μιλάτε για τις ξένες επενδύσεις, οι οποίες σιγά- σιγά καθυστερούν και μου λέτε «μα, δεν μπορείτε να συγκρίνετε την Ελλάδα με άλλες χώρες, γιατί οι άλλες χώρες είναι ώριμες οικονομίες». Δεν σας συνέκρινα την Ελλάδα με την Αγγλία ή τη Γαλλία. Σας συνέκρινα την Ελλάδα με τις είκοσι επτά χώρες της Ευρωζώνης. Μη μου πείτε ότι όλες οι οικονομίες της Ευρωζώνης είναι ώριμες.

Εν πάση περιπτώσει, πολύ φοβάμαι ότι και η απουσία του κυρίου Υπουργού εδώ πέρα δείχνει πολύ ξεκάθαρα ότι εσείς έχετε άλλες προτεραιότητες και αυτό φάνηκε και από την απάντησή σας. Έχετε ένα σκεπτικό το οποίο υποστηρίζεται και διεθνώς, αν θέλετε, ότι η πυροδότηση της ευημερίας ψηλά, αργά ή γρήγορα θα καταλήξει και χαμηλά, δηλαδή ότι αν γίνουν «εκρήξεις» επενδύσεων των πλουσίων, αργά η γρήγορα θα «στάξουν» τα κέρδη και προς τα κάτω.

Εμείς αντίθετα πιστεύουμε ότι η ευημερία, για να πυροδοτηθεί, πρέπει να γίνει από κάτω και ότι χρειάζεται χιλιάδες μικρές «εκρήξεις» δημιουργικότητας ακριβώς για να αναδειχθεί αυτός ο απίθανος πλούτος που έχει αυτή τη χώρα. Η δική σας θεώρηση παραμένει μια θεώρηση της Θάτσερ της Αγγλίας που βάζει στο επίκεντρο το κέρδος και γι’ αυτό η απάντησή σας χώρισε τους μισθούς από τα κέρδη. Δεν μπορούσατε να κάνετε τη σύγκριση μεταξύ των δύο. Είπατε «τι καλά που αυξάνουν οι μισθοί, τι καλά που αυξάνουν τα κέρδη», πλην όμως η ανισότητα μεγαλώνει.

Η δική μας θεώρηση είναι πολύ διαφορετική. Θεωρούμε ότι οι ανισότητες δεν είναι μόνο αυτές. Οι ανισότητες είναι σε εισόδημα, είναι σε πλούτο και είναι και σε πρόσβαση στην εξουσία. Το τρίτο ειδικά εσείς κοιτάτε να το αγνοήσετε όσο μπορείτε. Αν θέλετε να κάνετε κάτι για το εισόδημα, τότε πρέπει να κάνετε κάτι για τους φόρους, να σταματήσετε να εμμένετε στους έμμεσους φόρους και να αρχίσετε να μαζεύετε άμεσους.

Πρέπει να κάνετε κάτι για τη φοροδιαφυγή. Το γεγονός ότι χρεώνετε για τις ηλεκτρονικές συναλλαγές κάνει ζημιά σ’ αυτή την ιστορία, κάτι το οποίο σας υποδείξαμε με άλλη ερώτηση που σας κάναμε. Χρειάζεται πάταξη της ακρίβειας και της αισχροκέρδειας, που σας πήρε ενάμιση χρόνο να αποδεχτείτε ότι υπάρχει αισχροκέρδεια στην Ελλάδα. Αυτό θα σημαίνει ουσιαστικά δικαιώματα σε στέγαση, σε δωρεάν υγεία και παιδεία.

Από την άλλη μεριά, οι ανισότητες σε πλούτο θέλουν μια αλλαγή του παραγωγικού μοντέλου και εδώ έχετε μείνει πάρα πολύ πίσω. Δεν το λέμε μόνο εμείς. Πλέον το λένε και οι διεθνείς οίκοι. Γιατί έχετε μείνει πίσω; Διότι επιμένετε στη «μονοκαλλιέργεια» του τουρισμού. Επιμένετε να δίνετε το μεγάλο κομμάτι του ΕΣΠΑ, όπως για παράδειγμα τις ανανεώσιμες πηγές ενέργειας, στους λίγους.

Εάν θέλετε να κάνετε κάτι γι’ αυτό, χρειάζεται ένα διαφορετικό Ταμείο Στήριξης, ένα διαφορετικό ΕΣΠΑ, που να δίνει έμφαση στις μικρομεσαίες επιχειρήσεις και στους αγρότες που τους έχετε αγνοήσει τελείως.

Σε ό,τι αφορά την πρόσβαση στην εξουσία, χρειάζεται αποκέντρωση της εξουσίας. Μαζέψατε όλη την εξουσία στο Μαξίμου. Και τι καταλάβατε; Αυτή τη στιγμή θα έπρεπε να περνάτε εξουσία με διαφάνεια και λογοδοσία σε τοπική αυτοδιοίκηση, σε επιμελητήρια, σε συνεταιρισμούς, σε πανεπιστήμια, εκεί που πραγματικά μπορεί να πυροδοτηθεί η ανάπτυξη στη βάση, αλλά αυτά βέβαια προϋποθέτουν μια κυβέρνηση η οποία θεωρεί τις ανισότητες πρόβλημα. Εσείς και από την απάντησή σας, αλλά και από την απουσία του Υπουργού, δείχνετε ότι κάτι τέτοιο δεν συμβαίνει.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ, κύριε Γερουλάνε.

Κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Γερουλάνε, πραγματικά τώρα μιλάτε για προθέσεις; Τις προθέσεις τις δικές σας και, αν θέλετε, και την οπτική με την οποία βλέπετε τα πράγματα τα καταλάβαμε από το σημείο της πρωτολογίας σας που είπατε «η «MOODY’S» δεν σας αναβάθμισε». Η «MOODY’S» δεν αναβαθμίζει ούτε κυβερνήσεις ούτε αντιπολιτεύσεις. Αναβαθμίζει τις χώρες, αναβαθμίζει τις προοπτικές τους, δίνει σήμα στις αγορές να γίνουν επενδύσεις, να έλθουν ξένα κεφάλαια στη χώρα, να αγοραστούν είτε ομόλογα είτε να γίνουν πραγματικές επενδύσεις. Αυτό κάνει η «MOODY’S» και η κάθε «ΜΟΟDY’S» κάθε φορά που αναβαθμίζει τη χώρα. Μειώνει το κόστος δανεισμού των επιχειρήσεων, των τραπεζών και δίνει το σήμα στις αγορές ότι η χώρα μας είναι αξιόπιστη. Αυτό είναι. Δεν είναι η «MOODY’s» κομμάτι του πολιτικού παιχνιδιού για να λέτε αν αναβαθμίζει την Κυβέρνηση ή όχι. Αυτό ακριβώς δείχνει τη δική σας οπτική και προοπτική.

**ΠΑΥΛΟΣ ΓΕΡΟΥΛΑΝΟΣ:** Εσείς τι κάνατε;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Εμείς πάντοτε είμαστε πάρα πολύ προσεκτικοί. Δεν πανηγυρίζουμε, αλλά λέμε ότι πρέπει όλοι μας να συνεχίσουμε. Η «MOODY’S» και η κάθε «MOODY’S» αυτό που κάνει είναι να αξιολογεί τις θυσίες, τις προσπάθειες του ελληνικού λαού.

Θέσατε όλη τη «βεντάλια» των θεμάτων. Πραγματικά δεν θα μπορούσατε να το κάνετε διαφορετικά. Ακριβώς αυτό που κάνει η Κυβέρνηση είναι να ανοίγει όλη τη «βεντάλια» των θεμάτων και σε κάθε άνοιγμα αυτής της «βεντάλιας» βρίσκει το κόμμα σας και ουσιαστικά όλη την Αντιπολίτευση απέναντι.

Τι σημαίνει αλλαγή παραγωγικού μοντέλου, την ίδια στιγμή που μας είπατε να μειώσουμε τον ΦΠΑ και να αυξήσουμε, δηλαδή να δώσουμε περισσότερη ώθηση στην κατανάλωση; Το παραγωγικό μοντέλο της Ελλάδας στηρίζεται κατά 90% το ΑΕΠ σε κατανάλωση, όταν η μέση ευρωπαϊκή χώρα είναι 75%. Η μείωση του ΦΠΑ θα βοηθήσει προς αυτή την κατεύθυνση ή θα οδηγήσει προς την ανάποδη κατεύθυνση;

**ΠΑΥΛΟΣ ΓΕΡΟΥΛΑΝΟΣ:** Τα pass αυτό θα κάνουν;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Όταν ερχόμαστε και λέμε για μεταρρυθμίσεις για να δημιουργηθούν ιδιωτικά ΑΕΙ, εσείς τι λέτε; Όχι σ’ αυτά. Άρα τι; Ξενοδοχεία. Αυτό μας λέτε με τη στάση σας εδώ πέρα. Όταν φέρνουμε μεταρρυθμίσεις για τη φοροδιαφυγή και το ένα μετά το άλλο τα μέτρα, τι μας λέτε; Προσπαθείτε να πείτε πώς αυτές οι μεταρρυθμίσεις δεν πρέπει να γίνουν. Γιατί; Διότι πράγματι ενδεχομένως οι μικρές συναλλαγές έχουν ένα πιο αυξημένο κόστος απ’ ό,τι πρέπει.

Λοιπόν, η Κυβέρνηση δεν αφήνει κανένα θέμα πίσω και έχουμε συνεχείς συζητήσεις με την αγορά, για να επανέλθω στο θέμα που επαναφέρατε, θυμίζοντάς μας την προηγούμενη απάντησή σας. Θα έχουμε και επόμενη ερώτηση σε παρόμοιο κλίμα. Πράγματι η Κυβέρνηση δεν αφήνει ούτε αυτό το θέμα στην τύχη του, μιλώντας και με τους εκκαθαριστές και με τις τράπεζες και με τα σχήματα, τη Visa και τη Mastercard, και με όποιον άλλον χρειάζεται.

**ΠΑΥΛΟΣ ΓΕΡΟΥΛΑΝΟΣ:** … (Δεν ακούστηκε)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν χρειάστηκε να μας το θέσετε, απλώς δεν γίνονται τα πράγματα μαγικά, όμως προχωράνε το ένα μετά το άλλο.

Άρα αντί να είστε εδώ σε κάθε νομοσχέδιο που βοηθάει τις επενδύσεις, βοηθάει την ανάπτυξη, βοηθάει τον μετασχηματισμό της οικονομίας και μετά να μας λέτε, όντας εσείς απέναντι σ’ αυτά, γιατί δεν κάνουμε αρκετά για να αλλάξει η δομή της ελληνικής οικονομίας και το παραγωγικό μοντέλο, νομίζω ότι τουλάχιστον θα πρέπει να λύσετε τις πολιτικές σας αντιφάσεις. Ενδεχομένως η δική σας οπτική να μη συμφωνεί και ακριβώς με την οπτική της ηγεσίας του ΠΑΣΟΚ. Το έχουμε δει στα τελευταία νομοσχέδια να συμβαίνει πάρα πολύ συχνά.

Σε κάθε περίπτωση, είναι προτεραιότητα για εμάς η ανάπτυξη, αλλά να φτάσει η ανάπτυξη. Μιλάμε σήμερα, την ημέρα που η αρμόδια Υπουργός Εργασίας κατέθεσε στη Γραμματεία του Υπουργικού Συμβουλίου, ώστε να συζητηθεί την επόμενη Τετάρτη, η επόμενη αύξηση του κατώτατου μισθού.

Σας είπα ότι με τις αυξήσεις του κατώτατου μισθού εμείς «σπρώχνουμε» την οικονομία, ώστε να δούμε πραγματικές αυξήσεις ακόμα μεγαλύτερες απ’ αυτές που έχουμε δει. Σ’ αυτό βλέπουμε να ανταποκρίνονται οι επιχειρήσεις, διότι πράγματι έχουν φτάσει σ’ ένα σημείο που υπάρχει έλλειψη χεριών. Τα τελευταία στοιχεία της ΕΛΣΤΑΤ αυτό μας λένε, δηλαδή ότι οι κενές θέσεις στις επιχειρήσεις είναι στο υψηλότερο σημείο που είχαν φτάσει ποτέ. Συνεπώς αυτοί οι δείκτες που κι εμείς θέλουμε να βελτιωθούν σε σχέση με τους μισθούς, βελτιώνονται κάθε χρόνο.

Εμείς την προεκλογική μας υπόσχεση ότι θα αυξηθούν κατά 25% και ο μέσος μισθός και ο κατώτατος μισθός θα την τηρήσουμε στο ακέραιο και κυρίως χωρίς να θέσουμε σε επικίνδυνη τροχιά την πορεία ανάκαμψης, αποκλιμάκωσης της ανεργίας και γενικότερα όλους τους δείκτες, είτε δημοσιονομικούς είτε πραγματικούς στην οικονομία, τους οποίους παρακολουθούμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Θα συζητηθεί η πέμπτη με αριθμό 852/15-3-2024 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Εθνικής Οικονομίας και Οικονομικών με θέμα: «Η απληστία των συστημικών τραπεζών συνεχίζεται».

Κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σύμφωνα με δημοσιεύματα, οι συστημικές τράπεζες επεξεργάζονται την επιβολή μιας νέας προμήθειας στους καταθετικούς λογαριασμούς σε μία ακόμη άπληστη προσπάθεια αύξησης των εσόδων τους. Η νέα προμήθεια-χαράτσι θα αφορά σε χρέωση 0,5 ευρώ ανά λογαριασμό. Αν και είναι εξοργιστικό, οι τράπεζες προσβλέπουν σε επιπλέον έσοδα της τάξης του 1,5 δισεκατομμύριο ευρώ.

Μην λησμονούμε, όμως, ότι το 2014 οι συστημικές τράπεζες αφελληνίστηκαν πλήρως. Το έγκλημα της ανακεφαλαιοποίησης των συστημικών τραπεζών με 51,1 δισεκατομμύρια ευρώ, τα οποία δεν επέστρεψαν ποτέ, αλλά καλείται να αποπληρώσει ο Έλληνας πολίτης τις εγγυήσεις εκατοντάδων δισεκατομμυρίων ευρώ που έλαβαν για την κάλυψη ομολογιακών δανείων.

Και να ήταν μόνο αυτό; Χιλιάδες οικείες πλειστηριάστηκαν και δάνεια ονομαστικής αξίας άνω των 90 δισεκατομμυρίων μεταφέρθηκαν στα funds, λεηλατώντας την περιουσία των συμπολιτών μας. Βέβαια, αυτά έναντι πινακίου φακής δόθηκαν στα funds.

Επιπλέον, οι τράπεζες ωφελήθηκαν από τον αναβαλλόμενο φόρο των 17 δισεκατομμυρίων ευρώ και το πλαίσιο ασυδοσίας το οποίο τους είχα παραχωρηθεί τόσο από την Τράπεζα της Ελλάδος όσο και από το Υπουργείο Εθνικής Οικονομίας. Δεν μπορεί να έχουμε σώσει -ο ελληνικός λαός, δηλαδή- τόσες φορές τις τράπεζες και να εξακολουθούν αυτές να τα βάζουν με το λαό, δίνοντας ακόμη περισσότερους φόρους, ακόμη περισσότερα χαράτσια στους Έλληνες πολίτες.

Ερωτάται ο αρμόδιος Υπουργός ποια νομοθετική ρύθμιση σκοπεύετε να καταθέσει το Υπουργείο σας, συμπεριλαμβάνοντας και αντίστοιχο άρθρο στο οποίο θα δεσμεύει επιτέλους την Τράπεζα της Ελλάδας, ώστε να απαγορευτεί στο εξής-να απαγορευτεί, το τονίζουμε αυτό!- οποιαδήποτε άλλη επιβολή προμήθειας, εξόδων και λοιπών τόκων εις βάρος των Ελλήνων πολιτών; Και δεύτερον πώς θα διευκολύνει το Υπουργείο Εθνικής Οικονομίας τους Έλληνες πολίτες οι οποίοι ζημιώθηκαν από την επιβολή προμηθειών και καταχρηστικών χρεώσεων, ώστε να ασκήσουν αγωγές και να αποζημιωθούν; Έτσι, καλούμε τους Έλληνες πολίτες να κινηθούν ίσως με μαζικές αγωγές κατά των συστημικών τραπεζών, για τις αθέμιτες πλέον προμήθειες που τους επιβάλλονται, πράγμα που επιβεβαιώνεται και από την επιβολή προστίμου ύψους 41,7 εκατομμυρίων ευρώ από την Επιτροπή Ανταγωνισμού τον Δεκέμβριο του 2023. Άραγε, έχει εισπραχθεί το πρόστιμο; Παρακαλώ τον κύριο Υπουργό να απαντήσει.

**ΠΡΟΕΔΡΕΥΩΝ (Αθανάσιος Μπούρας):** Ο κύριος Υπουργός έχει τον λόγο για να πρωτολογήσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κοιτάξτε, κύριε συνάδελφε, υπάρχουν δύο ζητήματα και δύο θέματα που πρέπει κάποιος να αναφέρει απαντώντας στην ερώτησή σας. Το πρώτο είναι ότι στον δικό σας κόσμο, στον κόσμο του λαϊκισμού, οι τράπεζες δεν θα χρεώνουν τίποτα, θα είναι όλα δωρεάν, θα έχουμε ένα τραπεζικό σύστημα που θα μας δανείζει ενδεχομένως και χωρίς τόκους ή εν πάση περιπτώσει δεν θα ελέγχει αν έχουμε πιστοληπτική ικανότητα ή οτιδήποτε άλλο.

Αυτά τα πράγματα μπορεί να ακούγονται ωραία σε κάποιους, αλλά ακούγονται ωραία σε αυτούς οι οποίοι δεν μπορούν να καταλάβουν πώς λειτουργεί μια οικονομία η οποία χρειάζεται τις τράπεζες να παίζουν το ρόλο τους.

Άρα αυτό θα πρέπει λίγο να αποκλειστεί και δεν είναι δυνατόν για παράδειγμα να μην ξέρετε πως η Τράπεζα της Ελλάδος είναι η μόνη αρμόδια σύμφωνα με τις συνθήκες που έχουμε υπογράψει -και αυτή υπάγεται στην Ευρωπαϊκή Κεντρική Τράπεζα- καθώς είναι η μόνη αρμόδια για την εποπτεία των πιστωτικών ιδρυμάτων ή το γεγονός ότι δεν μπορεί το Υπουργείο σε καμμία περίπτωση να επεμβαίνει στην τιμολογιακή πολιτική και για λόγους ανταγωνισμού και για λόγους ουσίας της λειτουργίας των τραπεζών ή και οποιονδήποτε άλλων επιχειρήσεων στην ελεύθερη οικονομία και στην οικονομία του ανταγωνισμού.

Αυτό που εμείς θέλουμε να κάνουμε, είναι να δημιουργούμε συνθήκες όπου να μπορούν να υπάρχουν επιλογές για τους πολίτες και με αυτόν τον τρόπο να αφήσουμε τον ανταγωνισμό να φέρει το καλύτερο δυνατό αποτέλεσμα για τους πολίτες. Για παράδειγμα, το σύστημα IRIS. Είδαμε ότι οι τράπεζες ενδεχομένως μέσα από τη διαδικασία με τις κάρτες χρεώνουν, τουλάχιστον για τις μικρές συναλλαγές, παραπάνω από όσο θα περίμενε ο μέσος μαγαζάτορας ο οποίος υποχρεούται να βάλει POS και να δέχεται συναλλαγές λόγω αυτού του γεγονότος υπάρχει κίνδυνος δυσφήμισης των καρτών, ενεργοποιηθήκαμε και μιλήσαμε με όλους τους εμπλεκόμενους φορείς και τους ζητήσαμε αυτοί να πάρουν τις κατάλληλες πρωτοβουλίες στο πλαίσιο των κανόνων του ανταγωνισμού, για να μειωθούν οι χρεώσεις -και είμαι σίγουρος ότι στο επόμενο διάστημα θα δούμε σύντομα αποτελέσματα προς αυτή την κατεύθυνση-. Ενισχύσαμε έτσι τον ανταγωνισμό μέσω του συστήματος IRIS, το οποίο είναι δωρεάν για τους πολίτες μέχρι 500 ευρώ -μπορεί να υπάρχει μεταφορά- και μάλιστα, επειδή υπήρξε μεγάλη συζήτηση για τις χρεώσεις του IRIS γιατί μια τράπεζα χρέωνε 1%, αυτή η τράπεζα κατέβασε τις χρεώσεις στο 0,4%.

Αυτή τη στιγμή λοιπόν, οι χρεώσεις είναι μεταξύ 0,3%-0,4% και 0,5% για το σύστημα των άμεσων πληρωμών και βλέπετε ότι ο ανταγωνισμός αυτός αρχίζει και λειτουργεί και εμείς δίνουμε όλες τις δυνατότητες, για να έρθει αυτό το αποτέλεσμα.

Από εκεί και πέρα, εκτός αυτής της κατάστασης σε θέματα λοιπών χρεώσεων, προφανώς και εκεί αρχίζει ο ανταγωνισμός να κινείται, προφανώς εμείς το παρακολουθούμε και θέλουμε να το δούμε να κινείται σωστά, με την έννοια πως αρχίζουν και δίνονται πακέτα χρεώσεων με σταθερό ποσό ανά μήνα και τη δυνατότητα κάποιος να πραγματοποιεί μια σειρά από συναλλαγές ή και απεριόριστες συναλλαγές κατά τον τρόπο που υπάρχουν τα πακέτα στις εταιρείες τηλεφωνίας κ.ο.κ., πακέτα τα οποία έχουμε δει να εντείνουν τον ανταγωνισμό και με αυτόν τον τρόπο να έρχεται τελικά μια καλύτερη μείωση προς όφελος των πολιτών. Από εκεί και πέρα τα υπόλοιπα θα τα συζητήσουμε και στην δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ωραία, σας ευχαριστούμε, κύριε Υπουργέ.

Ο κ. Παπαδόπουλος έχει τον λόγο για να δευτερολογήσει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Υπουργέ, σας επιστρέφω τον λαϊκισμό, δεν ξεκινήσατε σωστά. Πραγματικά και εμείς θέλουμε εύρωστες τράπεζες αλλά τις θέλουμε δίπλα στον πολίτη, να βοηθούν τον Έλληνα πολίτη, τον νεαρό, τον επιχειρηματία, τα νεαρά ζευγάρια. Εδώ οι Έλληνες έδωσαν το αίμα τους στις τράπεζες. Ανακεφαλαιοποίησαν τόσες φορές. Έδωσαν 52 δισεκατομμύρια για να υπάρξουν οι τράπεζες και οι τράπεζες τι επέστρεψαν; Επέστρεψαν τίποτα στο δημόσιο; Δεν επέστρεψαν τίποτα. Το 93,5% από αυτά τα δισεκατομμύρια εξανεμίστηκε. Το ελληνικό δημόσιο δεν πήρε τίποτα.

Τι έγινε στην Ιρλανδία; Παρόμοιο πρόβλημα. Στην Ιρλανδία, όμως, τους τραπεζίτες το κράτος τους έβαλε μέσα. Τριάντα τραπεζίτες και βάζει και άλλους. Εσείς τι κάνατε; Δώσατε τα χρήματα του ελληνικού λαού. Οι τράπεζες μεταφέρθηκαν στο Ταμείο Χρηματοπιστωτικής Σταθερότητας το οποίο είναι μέρος του Υπερταμείου και στο οποίο Υπερταμείο δώσατε τα πάντα, όλη την υπηρεσία του ελληνικού λαού. Ακόμη και τους αρχαιολογικούς χώρους, ακόμη και τα σπήλαια της χώρας σε αυτό το ταμείο τα δώσατε και τολμάτε και μιλάτε; Τι άλλο θέλετε επιτέλους;

Αν ήταν σοβαρή η χώρα, θα έπρεπε να κρατικοποιηθούν οι τράπεζες για να βοηθήσετε την ελληνική οικονομία και τον ελληνικό λαό. Καταστροφική η συμβολή τους, λοιπόν, στην επιχειρηματικότητα. Τα επιτόκια των καταθέσεων κυμαίνονται μεταξύ του 0,53% και μέχρι 0,35%. Σημαίνει, δηλαδή, ότι ο καταθέτης δανείζει στην τράπεζα. Και τι παίρνει πίσω όταν έχεις έναν πληθωρισμό 10%; Αν είναι 117 τα δισεκατομμύρια των ελληνικών καταθέσεων, μέσα σε έναν χρόνο ο Έλληνας καταθέτης χάνει πάνω από 10 δισεκατομμύρια και μιλάτε ακόμη για τις τράπεζες; Και βάζουν ακόμη καινούργια χαράτσια στον κόσμο; Τα επιτόκια δανεισμού για να πάρει σπίτι ένα καινούργιο ζευγάρι είναι 6,15%. Πώς θα μπορέσει να το αποπληρώσει αυτό το δάνειο; Αυτό λέγεται οικονομική ασφυξία. Το ίδιο και στις μικρομεσαίες επιχειρήσεις. Μάλιστα στις μικρομεσαίες επιχειρήσεις, όπου στην Ελλάδα έχουμε 750 χιλιάδες περίπου, κάνουν επιλογές οι τράπεζες. Δανείζουν -λέει- μόνο στις πενήντα. Οι πεντακόσιες είκοσι δύο είναι μεγάλες και τις δανείζουν, για τις μεσαίες το σκέφτονται και τις 45 χιλιάδες, επίσης τις δανείζουν, αλλά με πολύ δυσμενείς όρους. Για τις άλλες, ούτε λόγος να γίνεται.

Δέχεστε να συρρικνώνουν οι τράπεζες τον κύκλο εργασιών, να κλείνουν τα υποκαταστήματά τους και από τριάντα πέντε χιλιάδες προσωπικό που χρησιμοποιούσαν, έχουν κατέβει στις δεκαπέντε χιλιάδες και αυτό προκαλεί καινούρια ασφυξία στην οικονομία.

Επιπλέον, κάθε ελεύθερος επαγγελματίας καινούργιο χαράτσι. Πρέπει να διατηρεί ξεχωριστό επαγγελματικό λογαριασμό με 5 ευρώ τον μήνα και να δίνει άλλα 5 ευρώ για το POS. Σας είπα τι έγινε στην Ιρλανδία που τους τραπεζίτες τους βάλανε μέσα οι κυβερνήσεις γιατί αγαπούν το λαό τους, ενώ εδώ οι τραπεζίτες ανθίζουν, λουλουδίζουν και κάνουν ό,τι θέλουν! Ποιος θα τους ελέγξει, όταν τα κόμματα της Νέας Δημοκρατίας και του ΠΑΣΟΚ για το 2023 χρωστάνε 950 εκατομμύρια ευρώ που θα γίνουν το 2024 πάνω από 1 δισεκατομμύριο ευρώ; Τολμάτε να τους ελέγξετε; Μιλάτε ύστερα εσείς για λαϊκισμό;

Για τα επιτόκια των καταθέσεων σας είπα.

Τα κόκκινα δάνεια ονομαστικής αξίας 90 δισεκατομμυρίων ευρώ, τα πουλήσετε σε ξένα funds μπιρ παρά, στο 3% με 10%. Γιατί δεν τα πήρατε εσείς ως κράτος και να κάνετε κοινωνική πολιτική, για να μην χάσουν οι άνθρωποι τα σπίτια τους; Προτιμάτε να τα δώσετε στα «κοράκια» για να τα εκπλειστηριάσουν.

Ας μην επεκταθώ πολύ. Θα πω μόνο ότι έφτασε η Επιτροπή Ανταγωνισμού να επιβάλει πρόστιμο στις τέσσερις συστημικές τράπεζες και στην Ένωση Ελληνικών Τραπεζών 41 εκατομμύρια ευρώ τον Δεκέμβριο του 2023 για παραβάσεις τύπου καρτέλ. Τι κάνατε γι’ αυτό; Γιατί δεν προστατεύετε την ελληνική κοινωνία, τον Έλληνα φορολογούμενο; Δεν υπάρχει καμμία κοινωνική ή εθνική ευαισθησία στη λειτουργία των τραπεζών.

Ανύπαρκτος, λοιπόν, ο υγιής ανταγωνισμός στις τράπεζες. Λειτουργούν εις βάρος των Ελλήνων πολιτών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Παπαδόπουλε, χαίρομαι που τουλάχιστον είπατε τις τρεις λέξεις: Θέλουμε εύρωστες τράπεζες. Ήταν κι αυτό μια πρόοδος. Από την άλλη είπατε ότι σας κατηγορώ άδικα για λαϊκισμό και το μόνο που είπατε είναι μια σειρά από fake news και από λαϊκίστικες απόψεις.

Διέκρινα και πολιτικό αλληθωρισμό. Μας κατηγορήσατε για το Υπερταμείο. Κοιτάξτε από εκεί. Εκεί κάθονται οι συνάδελφοι του ΣΥΡΙΖΑ. Αυτοί έφτιαξαν το Υπερταμείο. Αυτοί υποθήκευσαν τη χώρα για ενενήντα εννέα χρόνια. Ούτε αυτό δεν ξέρετε; Δεν ξέρετε ότι εμείς ήμασταν αντίθετοι στο Υπερταμείο; Τα βασικά δεν ξέρετε; Μετά μου μιλάτε για λαϊκισμό.

Λαϊκισμός είναι όλα αυτά που λέτε για τους τραπεζίτες. Λαϊκισμός είναι να μιλάτε για 51 δισεκατομμύρια ευρώ χωρίς να ξέρετε τα νούμερα, ενώ έχουν δοθεί και από τον Υπουργό Οικονομικών, τον κ. Χατζηδάκη, τρεις ή τέσσερις φορές τουλάχιστον εδώ στη Βουλή και σε συζήτηση νομοσχεδίου και σε ερωτήσεις. Τα δισεκατομμύρια τα οποία χρησιμοποιήθηκαν για την ανακεφαλαιοποίηση των τραπεζών ήταν 31 με 32 και τουλάχιστον 4 με 5 δισεκατομμύρια ήταν το κέρδος από όλη αυτή τη διαδικασία. Εσείς περιφέρεστε και μιλάτε λες και είναι οι τράπεζες αυτές οι οποίες προκάλεσαν την κατάρρευσή τους, όταν η κατάρρευσή τους έγινε επειδή το κράτος άρχισε να αθετεί τις υποχρεώσεις του. Το PSI το έκανε το κράτος αρνούμενο, διότι τέτοιες ήταν οι συνθήκες, να πληρώσει τις υποχρεώσεις τις οποίες είχε συσσωρεύσει μέσα στα χρόνια πριν από την κρίση του 2009 - 2010. Αυτό σημαίνει λαϊκισμός.

Στην πράξη κρινόμαστε όλοι μας και στην πράξη η Επιτροπή Κεφαλαιαγοράς με Κυβέρνηση τη Νέα Δημοκρατία έβαλε αυτά τα πρόστιμα που έβαλε για τις αθέμιτες πρακτικές ύψους 41 εκατομμυρίων. Αυτή η απόφαση αυτή τη στιγμή καθαρογράφεται σύμφωνα με ενημέρωση που είχα από την Επιτροπή Κεφαλαιαγοράς και αποστέλλεται με τα πλήρη στοιχεία -τα δημόσια και τα απόρρητα- σε όλες τις τράπεζες οι οποίες εμπλέκονται για να εισπραχθούν το αμέσως επόμενο χρονικό διάστημα.

Η Κυβέρνηση, ξαναλέω, είναι ενεργή όσο της επιτρέπουν ο θεσμικός ρόλος και οι κανόνες της αγοράς, ώστε να υπάρχουν συνθήκες ανταγωνισμού, να υπάρχουν επιλογές. Μειώσαμε τη φορολογία στα έντοκα γραμμάτια και στα ομόλογα, ώστε οι πολίτες που έχουν χρήματα στις τράπεζες και καταθέσεις και δεν παίρνουν τα επιτόκια που να τους ικανοποιούν να μπορούν να πάρουν 3%, 3,5%, 4% με τα επιτόκια που πληρώνει το ελληνικό δημόσιο και το ελληνικό δημόσιο να πληρώνει στους Έλληνες πολίτες αυτούς τους τόκους αντί να τους πληρώνει στους ξένους. Αυτή είναι η πραγματική πολιτική, αυτή είναι η πολιτική ουσίας και όχι αυτές οι κορώνες που ακούσαμε για τους τραπεζίτες και ούτω καθεξής.

Και μια τελευταία λέξη: Σε όλες αυτές τις ανακεφαλαιοποιήσεις ξέρετε ποιοι έχαναν τα χρήματά τους; Οι τραπεζίτες. Αυτοί που είχαν μετοχές στις τράπεζες. Οι τραπεζίτες, λοιπόν, έχαναν τα χρήματά τους. Πράγματι έτσι έπρεπε να γίνει, διότι έπρεπε να προστατευθούν οι καταθέτες. Τα χρήματα που έμπαιναν στις τράπεζες μπήκαν πάντοτε για την προστασία των καταθετών. Εσείς λαϊκίζετε με το να μας λέτε ότι ενδεχομένως στηρίζουμε τους τραπεζίτες με το να βάζουμε χρήματα στις τράπεζες όσες φορές χρειάστηκε.

Αυτό που ντρέπεστε να πείτε στον ελληνικό λαό θα το πω εγώ για λογαριασμό σας: Θέλατε να καταρρεύσουν οι καταθέσεις των Ελλήνων πολιτών για να μην τις έχουν και αν εσείς είχατε την επιλογή και αν παίρνατε τις αποφάσεις είμαι σίγουρος ότι δεν θα βάζατε χρήματα και θα αφήνατε τους Έλληνες πολίτες να χάσουν τα λεφτά που είχαν στις τράπεζες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Στις επόμενες τρεις ερωτήσεις θα απαντήσει ο Υπουργός Περιβάλλοντος και Ενέργειας, ο κ. Θεόδωρος Σκυλακάκης.

Ξεκινάμε με την έκτη με αριθμό 835/12-3-2024 επίκαιρη ερώτηση πρώτου κύκλου της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Περιβάλλοντος και Ενέργειας με θέμα: «Άμεση έκδοση του προεδρικού διατάγματος για τη λίμνη Παμβώτιδα»

Κυρία Τζούφη, έχετε τον λόγο για την πρωτολογία σας.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Κύριε Υπουργέ, βρισκόμαστε εδώ για να συζητήσουμε για μια ακόμη φορά ένα από τα μείζονα περιβαλλοντικά προβλήματα που αντιμετωπίζουν τα Γιάννενα. Είναι η έκδοση του προεδρικού διατάγματος της Παμβώτιδας για την προστασία του λιμναίου οικοσυστήματος. Στην ουσία επανέρχομαι, διότι έχει υπάρξει μια αδιαφορία από τις κυβερνήσεις της Νέας Δημοκρατίας αναφορικά με την προστασία του φυσικού περιβάλλοντος. Ειδικά για τη λίμνη των Ιωαννίνων υπάρχουν διαχρονικές παραβιάσεις της περιβαλλοντικής νομοθεσίας, όπως και πολλαπλές υποσχέσεις από κάθε Υπουργό της Κυβέρνησής σας που έχουν καταλήξει στο κενό.

Θα ήθελα να υπενθυμίσω ότι έπειτα από πολύ χρόνο και επίπονη προσπάθεια το 2019 η τότε κυβέρνηση του ΣΥΡΙΖΑ είχε συντάξει ένα νέο προεδρικό διάταγμα με διάλογο με την τοπική κοινωνία και ήταν έτοιμη να το καταθέσει στο Συμβούλιο της Επικρατείας. Παράλληλα, ξεκίνησαν οι ειδικές περιβαλλοντικές μελέτες και τα σχέδια διαχείρισης όχι μόνο για τη λίμνη των Ιωαννίνων, αλλά και για το σύνολο της χώρας.

Τι έχει γίνει, λοιπόν, κύριε Υπουργέ από το 2019 μέχρι σήμερα;

Η πρώτη Κυβέρνηση Μητσοτάκη άφησε στο συρτάρι το προεδρικό διάταγμα και τις αντίστοιχες μελέτες. Επιπλέον, επέλεξε να καταργήσει τους φορείς διαχείρισης προστατευόμενων περιοχών και τον φορέα της λίμνης, ακυρώνοντας κάθε προσπάθεια που είχε γίνει να συμμετέχουν και να συνδιαλέγονται οι τοπικές κοινωνίες και οι επιστήμονες, αφήνοντας μετέωρη τη θεσμική και νομική κατοχύρωση των προστατευόμενων περιοχών. Αυτό φυσικά αφορά και άλλες περιοχές στον Νομό Ιωαννίνων και όχι μόνο.

Σήμερα το προεδρικό διάταγμα που, μεταξύ άλλων, καθορίζει τις χρήσεις γης στην παραλίμνια περιοχή παραμένει ακόμη στο συρτάρι. Η μόνη εξέλιξη ήταν οι ανέξοδες δηλώσεις του πρώην αρμόδιου Υφυπουργού για το περιβάλλον, του κ. Αμυρά, ο οποίος δεσμευόταν πως το προεδρικό διάταγμα θα είχε εκδοθεί ως τις αρχές του 2023. Μάλιστα το είχε παρουσιάσει τοπικά, αλλά μετά δεν ξέρουμε γιατί αποσύρθηκε. Πιθανώς, λέει, λόγω τοπικών αντιδράσεων. Αντίθετα, η συνάδελφος Βουλευτής από τη Νέα Δημοκρατία και αρμόδια Υφυπουργός της Κυβέρνησης, η κ. Κεφάλα, άνοιξε τη συζήτηση για αλλαγή των ορίων της λίμνης, φυσικά προς το χειρότερο και σε βάρος του οικοσυστήματος σε μια εποχή αυξημένης περιβαλλοντικής ανασφάλειας.

Η κοινωνία των Ιωαννίνων παρακολουθεί με ανησυχία τις εξελίξεις για το μέλλον της λίμνης και του ευρύτερου φυσικού πλούτου της περιοχής. Γι’ αυτό και επανέρχομαι ζητώντας συγκεκριμένες απαντήσεις: Θα υπάρξει επιτέλους πολιτική βούληση να ολοκληρωθεί η έκδοση του προεδρικού διατάγματος και να θωρακιστεί νομικά και θεσμικά το οικοσύστημα της λίμνης των Ιωαννίνων;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Υπουργέ, έχετε τον λόγο για την πρωτολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρία συνάδελφε, όπως γνωρίζετε, το Υπουργείο Περιβάλλοντος και Ενέργειας έχει αναθέσει την εκπόνηση είκοσι τριών ειδικών περιβαλλοντικών μελετών και σχεδίων διαχείρισης για τις τετρακόσιες εξήντα έξι περιοχές του δικτύου «NATURA 2000», τα οποία είναι μοιρασμένα σε έντεκα ομάδες περιοχών. Μία εξ αυτών των ομάδων είναι και η περιοχή των Ιωαννίνων.

Οι ειδικές περιβαλλοντικές μελέτες υποδεικνύουν τις ζώνες και τις επιτρεπόμενες χρήσεις σε συνάρτηση με τα προστατευόμενα είδη και τις ανθρωπογενείς δραστηριότητες της ευρύτερης περιοχής. Με βάση αυτές εγκρίνονται και τα σχετικά προεδρικά διατάγματα.

Στα Ιωάννινα έχουμε μία εξαιρετικά δύσκολη περιοχή διότι έχετε εκτεταμένες ανθρωπογενείς δραστηριότητες, έχετε δηλαδή μία πόλη που είναι ολόκληρη στην πραγματικότητα ή ένα κόμματι της τουλάχιστον, μέσα σε περιοχή «NATURA» και βλέπει μία λίμνη που έχει αυξημένες ανάγκες προστασίας. Όπως επίσης γνωρίζετε, έχουμε παραλάβει την ειδική περιβαλλοντική μελέτη με την έννοια ότι την πήραμε και αναρτήθηκε σε διαβούλευση την Άνοιξη του 2023. Το σχετικό τεύχος της διαβούλευσης μετά από κάποιους μήνες πήγε στη Διεύθυνση Διαχείρισης Φυσικού Περιβάλλοντος και Βιοποικιλότητας για να πάμε στην τελική έγκριση, η οποία θα ακολουθήσει στους επόμενους μήνες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Κυρία Τζούφη, έχετε τον λόγο για τη δευτερολογία σας.

**ΜΕΡΟΠΗ ΤΖΟΥΦΗ:** Κύριε Υπουργέ, σας άκουσα με προσοχή. Η Παμβώτιδα είναι το στολίδι της πόλης και της ευρύτερης περιοχής και έτσι πρέπει να παραμείνει και να προστατευθεί. Ελπίζω οι υποσχέσεις σας να μην είναι όπως των προκατόχων σας στο Υπουργείο Περιβάλλοντος. Γι’ αυτό θα περίμενα μια πιο συγκεκριμένη δέσμευση για την έκδοση του προεδρικού διατάγματος και να ξεκαθαρίσετε πως δεν θα υπάρξει οποιαδήποτε αλλαγή της οριοθέτησης της λίμνης.

Επιτρέψτε μου να προσθέσω μερικά ακόμη στοιχεία. Ενδεικτικά η Διαχειριστική Αρχή της Περιφέρειας Ηπείρου τονίζει πως τα τελευταία πενήντα με εξήντα χρόνια έχει καταγραφεί μείωση του υδάτινου όγκου κατά πενήντα εκατομμύρια κυβικά μέτρα. Αυτό οφείλεται κυρίως στην περιμετρική οικοπεδοποίηση της λίμνης και στη μείωση του βάθους λόγω της συνεχούς εισροής φερτών υλικών.

Παράλληλα το Τμήμα Ηπείρου του Τεχνικού Επιμελητηρίου τονίζει πως δεν οριοθετείται η χερσαία περιοχή σε σχέση με την περιοχή των καλαμιώνων και ότι οι εργασίες καθαρισμού πρέπει να υλοποιούνται στη στάθμη του υπερχειλιστή. Ακόμη σε έκθεσή του σημειώνει πως πρέπει να πραγματοποιηθούν έργα εξαιρετικής σημασίας για το λιμναίο οικοσύστημα, όπως η υδραυλική σύνδεση στο ανάχωμα της Αμφιθέας, ο έλεγχος της οικολογικής στάθμης της λίμνης Παμβώτιδας, η επαναδημιουργία της λίμνης Λαψίστας και η κατάργηση του κρηπιδώματος.

Στο πλαίσιο αυτό η υλοποίηση των έργων πρέπει να αποτελέσει προτεραιότητα του Υπουργείου σας για την περιοχή και βεβαίως να αξιολογηθούν οι υφιστάμενες μελέτες και πιθανώς να χρειαστεί να επικαιροποιηθούν. Γι’ αυτό καλό θα ήταν, κύριε Υπουργέ, να ξεκαθαρίσετε αν υπάρχει η ιεράρχηση των προτεινόμενων μέτρων προστασίας, αν υπάρχει κοστολόγηση, διαθέσιμα κονδύλια και χρονοδιάγραμμα.

Το ΤΕΕ εκτιμά επίσης πως πρέπει να επανεξεταστεί η ένταξη της περιοχής «NATURA» GR2130008 Όρος Μιτσικέλι στη σύνθετη περιοχή προστασίας της βιοποικιλότητας της λίμνης Παμβώτιδας καθώς γειτνιάζει και συνδέεται οργανικά. Αυτό θα έχει ως αποτέλεσμα κάθε νέα δραστηριότητα που αιτείται άδειας εντός των ορίων της να εξετάζεται ως προς τις επιπτώσεις της στο οικοσύστημα της λίμνης.

Καταληκτικά, κύριε Υπουργέ, μετά από τόσα χρόνια συζητήσεων, ψεύτικων υποσχέσεων και ηθελημένων, κατά τη γνώμη μου, καθυστερήσεων από πλευράς της Κυβέρνησης έχει έρθει η ώρα να προστατευτεί η λίμνη των Ιωαννίνων. Εδώ και τέσσερα χρόνια έχει χρειαστεί να είμαστε σε διαρκή εγρήγορση για να αποτρέψουμε αποφάσεις και κινήσεις που δημιουργούν δυσμενή τετελεσμένα για το φυσικό περιβάλλον των Ιωαννίνων και συνολικά της Ηπείρου.

Θυμίζω εδώ την οικοδομική δραστηριότητα στο Πάπιγκο στα όρια του Εθνικού Δρυμού Βίκου - Αώου, τις αδειοδοτήσεις μονάδων βιορευστών και φωτοβολταϊκών, ακόμη και τις ανεμογεννήτριες στις βουνοκορφές. Τελευταία μάλιστα μπήκε στη συζήτηση και το ζήτημα των γεωτρήσεων με το οποίο είμαστε κάθετα αντίθετοι, όπως και οι ευρωπαϊκές πολιτικές, που εσείς ως ευρωπαϊστής γνωρίζετε άριστα και που δεν ξέρω γιατί δεν τις θυμάστε, που πλέον και η Ευρωπαϊκή Επιτροπή τις θεωρεί καταστροφικές.

Κύριε Υπουργέ, είμαι σίγουρη ότι γνωρίζετε ότι ο τόπος μας είναι ελκυστικός και ανθρώπινος για να ζήσει κανείς με αξιοπρέπεια και με πραγματική επαφή με τη φύση γι’ αυτό δικαιούται ένα καλύτερο μέλλον, θωρακίζοντας και προστατεύοντας το φυσικό του περιβάλλον. Περιμένω σαφείς απαντήσεις από εσάς στη δευτερολογία σας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σε σχέση με το χρονικό διάστημα, αν θέλετε σαφέστερη εικόνα, είναι μέχρι το τέλος του έτους γιατί υπάρχει εξαιρετικά μεγάλη επιβάρυνση από πολλαπλές τέτοιες ειδικές περιβαλλοντικές μελέτες διότι η συντριπτική πλειοψηφία τους εκκρεμούν και πρέπει να προχωρήσουν για να σταλεί το σχέδιο του προεδρικού διατάγματος. Γιατί μετά η έγκριση, όπως ξέρετε, εκφεύγει των δικών μας χεριών.

Τώρα στο ευρύτερο θέμα το οποίο θέτετε, το οποίο τίθεται, στην ουσία το θέμα είναι και πάλι, όπως συνήθως, ότι χρειαζόμαστε πολύ σημαντικούς πόρους για να προστατεύσουμε το περιβάλλον. Αλλά μας διαφεύγει συνήθως στη συζήτηση ότι οι πόροι δεν έρχονται από τον αέρα. Είναι προϊόν της οικονομικής ανάπτυξης. Και μπορεί να λέμε διάφορα θεωρητικά για την οικονομική ανάπτυξη, αλλά όταν βρεθήκατε σε θέση ευθύνης καταλάβατε, από τους αρνητικούς ρυθμούς που είχατε στην οικονομική ανάπτυξη και από την αδυναμία να προσεγγίσετε επενδύσεις, ότι η οικονομική ανάπτυξη απαιτεί έναν μέσο δρόμο, έναν δρόμο του μέτρου μεταξύ των απαιτήσεων που έχει η περιβαλλοντική προστασία -είναι ήδη πολύ αυξημένες γιατί εφαρμόζεται η ευρωπαϊκή νομοθεσία- και των πρόσθετων απαιτήσεων οι οποίες τίθενται από διάφορες απόψεις.

Να σας δώσω ένα παράδειγμα. Λέει η ευρωπαϊκή νομοθεσία, που επικαλείστε, ότι οι ανεμογεννήτριες και τα φωτοβολταϊκά, οι ανανεώσιμες πηγές ενέργειας γενικότερα, είναι ευρύτερου δημοσίου συμφέροντος έργα. Έχουμε λοιπόν έργα ευρύτερου δημοσίου συμφέροντος τα οποία όλοι τα θέλουν στην αυλή κάποιου άλλου. Κανείς δεν τα θέλει στη δίκη του αυλή. Όλοι λένε ναι, μπορεί να με ενοχλούν οπτικά, μπορεί να έχουν την τάδε επίπτωση κ.λπ.. Στο τέλος της ημέρας, αν όλοι τα θέλουν στην αυλή κάποιου άλλου, δεν θα υπάρχει καμία αυλή για να τα βάλουμε.

Δεν υπάρχει κανένας στην Ελλάδα που να θεωρεί, και δικαίως, ότι το τοπίο του δεν είναι μοναδικό. Βρείτε μου ένα μέρος στην Ελλάδα και μια τοπική κοινωνία που να έρθει να πει «ξέρετε, το τοπίο μου δεν είναι μοναδικό, είναι για να το χαλάσουμε». Δεν υπάρχει κανένας στην Ελλάδα, και δικαίως, που να μη θεωρεί ότι υπάρχουν σοβαρά ιστορικά μνημεία και μνημεία φυσικού κάλλους, άλλα μεγαλύτερης και άλλα μικρότερης σημασίας. Έτσι είναι η χώρα. Είναι ευλογημένη εξ αυτού του λόγου.

Ταυτόχρονα όμως πρέπει να βρούμε έναν δρόμο για να έχουμε τα χρήματα για να προστατεύσουμε τη λίμνη Παμβώτιδα και άλλα εκατό θέματα. Δεν είναι μόνο αυτή. Είναι από την καταστροφή που θα επέλθει με μαθηματική βεβαιότητα από την κλιματική κρίση, που είναι ήδη σε εξέλιξη, από τις καταστροφές που θα είναι πολλαπλές -θα ακούσουμε και άλλες ερωτήσεις αμέσως μετά- μέχρι τις αντικειμενικές καταστροφές που έχουμε εμείς κάνει, μέχρι τον τρόπο που χτίσαμε τις πόλεις μας και δεν έχουνε κομμάτια πράσινο και θέλουν απαλλοτριώσεις. Υπάρχουν πολλαπλές ανάγκες.

Συνεπώς ενώ συμμερίζομαι αυτά που λέτε για την ανάγκη ταχύτητας απολύτως, η δυνατότητα σε αυτή τη χώρα να είμαστε 100% ακραιφνείς σε κάθε αιτίαση για την προστασία του περιβάλλοντος και ταυτόχρονα να θέλουμε χρήματα για να κάνουμε όλα τα άλλα πράγματα είναι πολύ δύσκολο να γεφυρωθεί στην πραγματική ζωή. Οι κυβερνήσεις κρίνονται από την ικανότητά τους να γεφυρώνουν αυτά στην πραγματική ζωή.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με τη δεύτερη με αριθμό 841/14-3-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκηπρος τον ΥπουργόΠεριβάλλοντος και Ενέργειαςμε θέμα: «Μείζονα περιβαλλοντικά ζητήματα που ανακύπτουν από την χωροθέτηση Υγειονομικής Ταφής Βιομηχανικών Επικίνδυνων Αποβλήτων στο Δήμο Τανάγρας της Περιφερειακής Ενότητας Βοιωτίας της Περιφέρειας Στερεάς Ελλάδας».

Ορίστε, κύριε Χριστοδουλάκη, έχετε τον λόγο για την πρωτολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, επειδή δυσκολεύεστε, καθίστε. Μην έχετε πρόβλημα.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ για την κατανόηση. Είμαι εντάξει. Ευχαριστώ, κύριε Πρόεδρε.

Κύριε Υπουργέ, σύμφωνα με την στρατηγική μελέτη περιβαλλοντικών επιπτώσεων που εκπονήθηκε στο πλαίσιο του εθνικού σχεδίου διαχείρισης αποβλήτων, δρομολογείται η κατασκευή ενός χώρου υγειονομικής ταφής βιομηχανικών επικίνδυνων αποβλήτων στην περιοχή της Τανάγρας. Και μάλιστα η εν λόγω εγκατάσταση χωροθετείται σε μια περιοχή η οποία βρίσκεται εντός της λεκάνης απορροής του Ασωπού ποταμού, ο οποίος έχει, έτσι και αλλιώς, επιβαρυνθεί σημαντικά περιβαλλοντικά λόγω της χρόνιας λειτουργίας της βιομηχανικής ζώνης της περιοχής των Οινοφύτων και στο Σχηματάρι.

Η εν λόγω, λοιπόν, χωροθέτηση προκαλεί εντύπωση για δυο βασικούς λόγους. Ο πρώτος λόγος είναι ότι υπάρχουν δύο αποφάσεις του Συμβουλίου της Επικρατείας, η 1543/2008 και η 3943/2015 που πρακτικά λένε το εξής, ότι η πολιτεία είναι υποχρεωμένη να προβεί σε ενέργειες απορρύπανσης του Ασωπού ποταμού, να αποτρέψει νέα περιβαλλοντική επιβάρυνση του ποταμού και να προβεί σε περαιτέρω πρόσθετες δράσεις, οι οποίες να συνδέονται με την προστασία και την αποκατάσταση της λεκάνης απορροής του Ασωπού. Αυτό είναι το ένα.

Το δεύτερο είναι ότι υπάρχει μία πολύ συγκεκριμένη μελέτη, η οποία ζητήθηκε από την πλευρά της περιφέρειας προς το Πανεπιστήμιο Αθηνών το 2017. Η μελέτη αυτή ολοκληρώθηκε το 2020 και κατατέθηκε στην περιφέρεια από τον καθηγητή αναλυτικής χημείας, Νίκο Θωμαΐδη, το 2020 και η οποία για δυόμισι χρόνια μέχρι το 2023, τον Φεβρουάριο τον περασμένο δηλαδή, έμεινε κρυφή, μέχρι που δημοσιοποιήθηκε από την ανεξάρτητη δημοσιογραφική ομάδα Reporters United.

Αυτή, λοιπόν, η μελέτη, διαβάζω πολύ σύντομα, συνοπτικά λέει τα εξής: Ότι στον Ασωπό παρατηρείται υψηλή συγκέντρωση υπερφθοριωμένων και πολυφθοριωμένων αλκυλιομένων χημικών ενώσεων PFAS, η οποία κατά τους καλοκαιρινούς μήνες είναι τρεις φορές πάνω από τα επιτρεπτά όρια. Ενώ η Ευρωπαϊκή Ένωση προβλέπει 100 ng ανά λίτρο, οι μετρήσεις έδειξαν 321 ng ανά λίτρο.

Αυτό, λοιπόν, έχει ως συνέπεια την πρόκληση πολύ σοβαρών επιπτώσεων στην υγεία των ανθρώπων που εκτίθενται στις ουσίες αυτές. Ενώ πάντα, σύμφωνα με την έκθεση αυτή, οι υπερφθοριωμένες ουσίες έχουν ρυπάνει και τα ιζήματα του ποταμού αλλά και τα υπόγεια ύδατα της περιοχής.

Με βάση αυτό, λοιπόν, η ερώτησή μου είναι πάρα πολύ απλή: Πώς είναι δυνατόν, ενώ υπάρχει συγκεκριμένη επιστημονική έρευνα του Πανεπιστημίου Αθηνών από το 2020 που τεκμηριώνει με επιστημονικά στοιχεία την περιβαλλοντική επιβάρυνση του Ασωπού ποταμού, πρώτον να αποφασίζεται να χωροθετηθεί η εγκατάσταση επικίνδυνων αποβλήτων στην περιοχή και έπειτα να εγκρίνεται με την απόφαση περιβαλλοντικών όρων στα τέλη το 2022 η μελέτη της εγκατάστασης αυτής;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Ευχαριστώ κι εγώ, κύριε Πρόεδρε.

Κοιτάξτε, εδώ έχουμε, όπως αντιλαμβάνομαι, μία μελέτη που έχει ολοκληρωθεί το 2020, για την οποία κουβεντιάζετε.

Προφανώς, αυτό που μετράει είναι τι συμβαίνει σήμερα. Είμαστε τέσσερα χρόνια μετά, υπάρχουν σχετικές δειγματοληψίες, σχετικοί περιβαλλοντικοί έλεγχοι. Από την εποχή του 2020 έχουμε τουλάχιστον ογδόντα δειγματοληψίες που έχουν μεσολαβήσει. Συνεπώς έχουμε προφανώς, νεότερα στοιχεία.

Από εκεί και πέρα η έγκριση περιβαλλοντικών μελετών -και ορθώς- δεν είναι πολιτική υπόθεση. Η έγκριση περιβαλλοντικών μελετών γίνεται από αυστηρά υπηρεσιακά όργανα με βάση την ευρωπαϊκή νομοθεσία που είναι η αυστηρότερη διεθνώς και όποιος έχει αντίρρηση, σε σχέση με την διαδικασία που ακολουθείται και θεωρεί ότι με κάποιο τρόπο η αυστηρότατη κοινοτική νομοθεσία παραβιάζεται, έχει όλες τις δυνατότητες προσφυγών. Μάλιστα έχουμε ένα από τα αυστηρότερα δικαιϊκά συστήματα σε θέματα περιβάλλοντος, για να μπορέσει να δικαιωθεί, αν έχει αυτή την άποψη.

Και η άποψή μου είναι ότι πρέπει η πολιτεία από πολιτικής πλευράς να απέχει από την επιστημονική κρίση με πολιτικά κριτήρια και να αφήνει την επιστημονική κρίση στα αυστηρά επιστημονικά κριτήρια και στο δικαιϊκό μας σύστημα και αυτό ακολουθούμε γενικότερα αλλά και στη συγκεκριμένη περίπτωση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ κύριε Πρόεδρε, ευχαριστώ κύριε Υπουργέ για την απάντηση.

Η αλήθεια είναι -αν κατάλαβα καλά το πρώτο επιχείρημα, το οποίο δεν με βρίσκει σύμφωνο- ότι η μελέτη αυτή κατατέθηκε το 2020 που αφορούσε επιβαρυμένα στοιχεία περιβαλλοντικής ρύπανσης του Ασωπού ποταμού και από το 2020 μέχρι το 2022 που οριστικοποιήθηκαν οι περιβαλλοντικοί όροι, υπήρξαν νέες μετρήσεις που αποδεικνύουν ότι απορρυπάνθηκε ξαφνικά ο ποταμός και μπορούσε να προβλεφθεί αυτή η διεργασία που αφορά τον χώρο υγειονομικής ταφής επικίνδυνων βιομηχανικών αποβλήτων. Δεν το συμμερίζομαι το επιχείρημα αυτό. Το καταθέτουμε και οι δύο ενώπιον της κοινοβουλευτικής διαδικασίας.

Συμφωνούμε απόλυτα ότι είναι έργο επιστημονικής τεκμηρίωσης και όχι πολιτικής επιχειρηματολογίας οποιαδήποτε διαδικασία αφορά στρατηγικές μελέτες περιβαλλοντικών επιπτώσεων και αντίστοιχες διαδικασίες. Όμως αυτές πρέπει να λαμβάνουν υπ’ όψιν προφανώς όλα τα επιστημονικά δεδομένα. Θεωρώ λοιπόν, ότι αυτή η μελέτη που σας ανέφερα που έμεινε στο συρτάρι της περιφέρειας δυόμιση χρόνια και μεσολάβησε η έγκριση των όρων των περιβαλλοντικών στο τέλος του 2022, ότι δεν έχει ληφθεί υπ’ όψιν.

Ρωτάω το εξής: Οι σχετικές υπουργικές αποφάσεις, οι οποίες καθορίζουν τα ποιοτικά περιβαλλοντικά πρότυπα στον Ασωπό, αλλά και τις οριακές τιμές εκπομπών υγρών βιομηχανικών αποβλήτων στη λεκάνη απορροής του Ασωπού, έχουν ληφθεί υπ’ όψιν στις αντίστοιχες αποφάσεις που συνδέονται με τους περιβαλλοντικούς όρους βάσει των οποίων εγκρίθηκε η εγκατάσταση αυτή;

Δεύτερο. Βάσει λοιπόν της προσφυγής που αναφέρατε, κύριε Υπουργέ, που όντως έχει γίνει από συλλόγους κατοίκων της περιοχής του Ωρωπού, υπάρχει ο εξής προβληματισμός -και θα ήθελα και εδώ μια απάντηση- ότι η χωροθέτηση του ΧΥΤΒΕΑ της Τανάγρας είναι επισφαλής και ακατάλληλη, γιατί βρίσκεται σε απόσταση μόλις 1,3 χιλιομέτρων από το στρατιωτικό πολιτικό αεροδρόμιο της Τανάγρας, καταστρατηγώντας σχετική απαγόρευση που λέει πάρα πολύ απλά ότι αυτή η απόσταση δεν μπορεί να είναι μικρότερη των τριών χιλιομέτρων.

Η ερώτησή μου είναι, ισχύει όντως αυτή η απαγόρευση και καταστρατηγείται ή δεν υφίσταται, όπως περιγράφεται από την προσφυγή των κατοίκων και των συλλόγων της περιοχής του Ωρωπού;

Βάζω και δύο ακόμα θέματα. Θα ήθελα, κύριε Υπουργέ, αν μπορείτε ενώπιον της κοινοβουλευτικής διαδικασίας να δεσμευτείτε, όχι σε μένα, αλλά κυρίως στους κατοίκους των περιοχών που αγωνιούν εν όψει της περαιτέρω περιβαλλοντικής επιβάρυνσης του Ασωπού ποταμού και της ευρύτερης περιοχής, αν έχουν πραγματοποιηθεί πρόσφατες μετρήσεις ποιότητας υδάτων από το Γενικό Χημείο του Κράτους, οι οποίες παραδίδονται στη Γενική Διεύθυνση Υδάτων του Υπουργείου Περιβάλλοντος και Ενέργειας. Προφανώς γνωρίζουμε όλοι ότι οι μετρήσεις αυτές δεν δημοσιοποιούνται, αλλά μας αρκεί η δημόσια δέσμευσή σας ενώπιον της Βουλής των Ελλήνων, η οποία να διαβεβαιώνει ότι η ποιότητα των υδάτων στην περιοχή του Ασωπού είναι στο επίπεδο που προβλέπεται από την ενωσιακή νομοθεσία.

Τελευταίο σημείο: Προσφυγές υπάρχουν. Σε περίπτωση που αυτές οι προσφυγές ευδοκιμήσουν προς το Συμβούλιο της Επικρατείας, ο χώρος υγειονομικής ταφής επικίνδυνων βιομηχανικών αποβλήτων στην περιοχή της Τανάγρας θα γίνει έτσι και αλλιώς εκεί; Υπάρχει εναλλακτικό σχέδιο από το Υπουργείο που μπορεί εξετάζετε εσείς, σχετικά με διαφορετικό σενάριο χωροθέτησης του έργου;

Κλείνω με το εξής. Δυστυχώς, η περιοχή του Ασωπού ποταμού και η λεκάνη απορροής του έχει ήδη υποστεί μια πάρα πολύ σοβαρή περιβαλλοντική επιβάρυνση, λόγω της μακροχρόνιας λειτουργίας της βιομηχανικής ζώνης στις ευρύτερες περιοχές, ιδιαίτερα της Βοιωτίας. Είναι προφανές ότι η τεκμηρίωση μιας νέας μελέτης εγκατάστασης διαχείρισης βαρέων, επικίνδυνων τοξικών, πιθανώς και καρκινογόνων βιομηχανικών αποβλήτων επιβαρύνει ακόμα περισσότερο την περιοχή, φυσικά επί των επιστημονικών κριτηρίων και όχι πολιτικών, αλλά έχοντας διασφαλίσει την πλήρη επιστημονική γνώση.

Δυστυχώς, διαφαίνεται ότι κάτι τέτοιο δεν έχει γίνει, εξ ου και η εύλογη αγωνία των κατοίκων της περιοχής που θέλουν μια σαφή απάντηση για το αν θα προχωρήσει ο ΧΥΤΒΑ στην Τανάγρα ή όχι.

Εμείς δηλώνουμε κατηγορηματικά ότι δεν πρέπει να προχωρήσει, δεν πρέπει να προχωρήσει η περαιτέρω επιβάρυνση του Ασωπού ποταμού και της περιοχής του Ωρωπού.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Να ξεκινήσουμε λέγοντας ότι μία μονάδα όταν εγκαθίσταται και έχει την αντίστοιχη περιβαλλοντική αδειοδότηση, αυτό εξασφαλίζει ότι δεν προσθέτει σε επιβάρυνση, εφόσον τα πράγματα λειτουργούν σωστά. Σκοπός, λοιπόν, είναι να λειτουργούν σωστά τα πράγματα.

Για να λειτουργούν σωστά τα πράγματα, πρέπει να κάνεις επαρκείς δειγματοληψίες. Πράγματι, το 2021, το 2022 και το 2023 έχουμε σημαντικό αριθμό δειγματοληψιών. Έχουμε ογδόντα δειγματοληψίες. Όταν υπάρχει κάποιου είδους παραβίαση, υπάρχουν και οι αντίστοιχοι άμεσοι έλεγχοι. Αυτοί, σε όλη την περίοδο συνολικά, είκοσι δύο ειδικοί περιβαλλοντικοί έλεγχοι που ακολούθησαν τέτοιες παραβιάσεις. Λιγότεροι έλεγχοι τον τελευταίο χρόνο. Για να υπάρξει έλεγχος πρέπει να υπάρχει υπέρβαση των ορίων. Αυτό είναι που κινητοποιεί έναν έλεγχο.

Από εκεί και πέρα, σε σχέση με την άποψή μου για τα θέματα της προσφυγής, δεν πρόκειται να τοποθετηθώ. Οι προσφυγές κατατίθενται και κρίνονται από τα δικαστήρια. Θα κριθεί από τα δικαστήρια.

Επίσης, δεν κάνουμε υποθετικά σχέδια με βάση μελλοντικές δικαστικές αποφάσεις. Δεν θα κάνουμε άλλη δουλειά. Εδώ δεν έχουμε τον χρόνο να κάνουμε σχέδια με βάση τις πραγματικές δικαστικές αποφάσεις, αν κάνουμε και σχέδια με βάση τις υποθετικές, δεν θα ήταν πολύ εύκολη η διεκπεραίωση της δουλειάς μας.

Συνεπώς, δεν μπορώ να σας πω ότι έχω ένα ειδικό σχέδιο, διότι ακόμα και αν υπάρχει μία προσφυγή που μπορεί να ευδοκιμήσει, πρέπει να δεις γιατί ευδοκίμησε η προσφυγή. Ποια είναι η συγκεκριμένη αδυναμία; Θεραπεύεται η αδυναμία στον συγκεκριμένο χώρο και τόπο ή δεν θεραπεύεται στον συγκεκριμένο χώρο και τόπο; Διότι, στην Ελλάδα έχουμε το εξής πρόβλημα και νομίζω ότι όλοι το κατανοούμε στο Κοινοβούλιο: Ο εχθρός του καλού είναι το καλύτερο. Ζητάμε μονίμως το περιβαλλοντικά, το οικονομικά, το κοινωνικά ιδεατό και στην πράξη αγνοούμε ότι αν δεν έχεις μία μονάδα διαχείρισης αποβλήτων, δεν θα έχεις μια δυναμικότητα διαχείρισης αποβλήτων. Δηλαδή, αν καθυστερήσεις πέντε χρόνια, τι θα γίνονται τα απόβλητα αυτά σε αυτά τα χρόνια που καθυστερείς; Πού θα πάνε; Ποια διαχείριση θα έχουμε;

Το κόστος ευκαιρίας, το κόστος καθυστέρησης την ώρα που συζητάμε και αναζητούμε το ιδεατό, δεν το λαμβάνουμε υπ’ όψιν μας. Είναι σαν να μην υπάρχει. Έλα, όμως, που το κόστος ευκαιρίας είναι που μας διαλύει ως κράτος, οι καθυστερήσεις, η αδυναμία μας να φέρουμε αποτέλεσμα. Ειδικά αυτό μπορώ να το πω και για την υπόθεση των Οινοφύτων γενικότερα.

Τα Οινόφυτα είναι μία αδυναμία του κράτους, διαχρονική, ιστορική αδυναμία -και το ΠΑΣΟΚ έχει κυβέρνηση επαρκή χρόνια, για να είναι συμμέτοχος της ιστορικής αυτής αδυναμίας από τη Μεταπολίτευση και μετά- να σχεδιάσει μία βιομηχανική περιοχή εξαρχής. Αναπτύχθηκε με τρόπο που θα έλεγαν οι αγγλοσάξονες organically, δηλαδή χωρίς σχεδιασμό, επειδή ήταν εξαιρετικά ευνοϊκό να έχεις βιομηχανική εγκατάσταση σε αυτή την περιοχή. Ήταν πάνω στην εθνική και κοντά στο μεγαλύτερο αστικό κέντρο. Αναπτύχθηκε μία περιοχή, χωρίς να έχουμε φτιάξει τις αντίστοιχες υποδομές.

Τώρα μόλις μπήκε στο Ταμείο Ανάκαμψης το σχετικό έργο. Πηγαίνουμε με βάση την ΟΧΕ, που είναι και μεγάλης οικονομικής αξίας, να φτιάξουμε, να οργανώσουμε επιτέλους τη βιομηχανική αυτή συστάδα, την τεράστια, ίσως από τις μεγαλύτερες της χώρας, μετά από πόσα χρόνια!

Συνεπώς, ας είμαστε ψύχραιμοι να δούμε τι λέει η δικαιοσύνη για την προσφυγή, που είναι μια ουδέτερη κρίση, δεν έχει καμμία πολιτική φόρτιση. Ας κάνουμε όσο πιο γρήγορα μπορούμε την υλοποίηση των έργων που προβλέπει η ΟΧΕ μέσω και του Ταμείου Ανάκαμψης. Και ας μετράμε, όπως μετράει το Υπουργείο, συχνότατα τον ποταμό, για να εξασφαλίζουμε ότι τουλάχιστον οι αμαρτίες του παρελθόντος δεν συνεχίζονται και σήμερα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τη δέκατη με αριθμό 844/14-3-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Ανοίγει και πάλι ο ασκός του Αιόλου για την εκτροπή του Αχελώου».

Ορίστε, κύριε Ζαμπάρα, έχετε τον λόγο για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, από το 1925 μέχρι και σήμερα επανέρχεται το ζήτημα της εκτροπής του Αχελώου, για να καλυφθούν οι υδατικές ανάγκες της Θεσσαλίας. Το αρχικό σχέδιο περιελάμβανε εκτροπή 1,2 δισεκατομμυρίων κυβικών μέτρων νερού, προσαρμόστηκε σταδιακά στα 600 εκατομμύρια και σήμερα μιλάμε για 250 εκατομμύρια.

Μέσα από συνεχόμενες αιτήσεις ακυρώσεων, υπήρξαν έξι ακυρωτικές απόφασης του Συμβουλίου της Επικρατείας:

Τον Μάιο του 1993 κατατίθεται για πρώτη φορά αίτηση ακύρωσης στο Συμβούλιο της Επικρατείας από κεντρικές περιβαλλοντικές οργανώσεις, όπου και υπήρξε η πρώτη ακυρωτική απόφαση.

Τον Δεκέμβριο του 1996 οργανώθηκε μία άτυπη δίκη για τον Αχελώο, όπου συμμετείχαν περιβαλλοντικές οργανώσεις, κεντρικοί παράγοντες -πολιτικοί, πανεπιστημιακοί, θεσμικοί-, που είπαν σε σχέση με το πόρισμα που εκδόθηκε ότι εξαπατήθηκαν τα όργανα της Ευρωπαϊκής Ένωσης, ότι το έργο της εκτροπής, ενώ έλεγαν ότι ήταν καθαρά ενεργειακό, δεν μπορούσε σε καμμία περίπτωση να είναι κάτι τέτοιο, αλλά έλεγαν ότι είναι ενεργειακό, για να μπορέσει να χρηματοδοτηθεί.

Το 2000 ακολούθησε και μια ακόμα απόφαση του Συμβουλίου της Επικρατείας ενάντια στην απόφαση του Υπουργού Πολιτισμού, ακολουθώντας πάντα τη Σύμβαση της Γρανάδας.

Το 2005 υπήρξαν οι επόμενες ακυρωτικές αποφάσεις του Συμβουλίου της Επικρατείας, μετά από τις ενστάσεις των περιβαλλοντικών οργανώσεων αλλά και των τοπικών κοινωνιών της Αιτωλοακαρνανίας.

Το 2006 υπήρχε νέα ακυρωτική απόφαση του Συμβουλίου της Επικρατείας για το φράγμα της Συκιάς και πάλι το 2006 από το Συμβούλιο της Επικρατείας διατυπώθηκαν δεκατέσσερα προδικαστικά ερωτήματα στο Δικαστήριο των Ευρωπαϊκών Κοινοτήτων και σε συνέχεια αυτής της απόφασης, προχώρησε σε νέα ακύρωση, στην οποία ανέφερε ότι παραβιάζονται βασικοί κανόνες εθνικής και ενωσιακής περιβαλλοντικής νομοθεσίας, αφού ένα τέτοιο έργο θα δημιουργήσει περιβαλλοντική βλάβη.

Το 2020, κύριε Υπουργέ, υπήρξε νέα ακυρωτική απόφαση του Σ.τ.Ε. για το φράγμα της Μεσοχώρας.

Να θυμίσω, επίσης, ότι το 2017 η τότε Κυβέρνηση απέκλεισε τα σχέδια για εκτροπή του Αχελώου τονίζοντας την ανάγκη για σχεδιασμό σε μια κατεύθυνση μείωσης της κατανάλωσης του νερού, μείωσης των μεγάλων απωλειών που υπάρχουν, εξορθολογισμό των μεθόδων άρδευσης και άλλα.

Η κάλυψη, λοιπόν, κύριε Υπουργέ, αυτών των 250 εκατομμυρίων κυβικών μέτρων θα μπορούσε να γίνει με πολλούς άλλους εναλλακτικούς τρόπους και μεθόδους, όπως είναι νέα φράγματα εντός της Θεσσαλίας, υδατοδεξαμενές σε πεδινές περιοχές, επαναχρησιμοποίηση λυμάτων για άρδευση, τεχνητός εμπλουτισμός του υδροφόρου ορίζοντα και πολλές άλλες σύγχρονες επιστημονικές μεθόδους, που θα μπορούσαν να χρησιμοποιηθούν στην κατεύθυνση αυτή.

Ερχόμαστε, λοιπόν, στο σήμερα και εντελώς συμπτωματικά, κύριε Υπουργέ, σήμερα είναι η παγκόσμια ημέρα νερού και ανοίγει εκ νέου το ζήτημα μιας νέας εκτροπής του Αχελώου ποταμού σε μια περίοδο έντονης κλιματικής κρίσης και σε μια περίοδο που η Θεσσαλία έχει υποστεί μια πραγματική ισοπέδωση το τελευταίο διάστημα από ακραία καιρικά φαινόμενα.

Να πω, επίσης, ότι στη δεύτερη αναθεώρηση του Σχεδίου Διαχείρισης Λεκανών Απορροής Ποταμών του Υδατικού Διαμερίσματος Δυτικής Στερεάς Ελλάδος συμπεριλαμβάνεται -και αυτό είναι σημαντικό- η εκτροπή του Αχελώου, παρ’ όλο που στο προηγούμενο διάστημα περιγραφόταν ρητά…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε. Μιλάμε για επίκαιρη ερώτηση.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τελειώνω, κύριε Πρόεδρε. Είναι σημαντικό θέμα. Το καταλαβαίνω. Ζητώ ένα λεπτό την ανοχή σας και θα κλείσω.

Περιγραφόταν ρητά, λοιπόν, ότι η κάλυψη των υδατικών αναγκών της Θεσσαλίας θα εξετάζονταν εντός των ορίων της λεκάνης απορροής αποκλείοντας έτσι τη μεταφορά νερού από τον Αχελώο.

Είναι τουλάχιστον, κύριε Υπουργέ, ανεπίτρεπτο -και κλείνω- να αγνοείτε τη δικαιοσύνη, που αποτελεί πυλώνα του κράτους δικαίου, τον οποίο και εσείς πολλές φορές επικαλείστε, να αγνοείτε τη σημασία πέντε ακυρωτικών αποφάσεων του Συμβουλίου της Επικρατείας και του Δικαστηρίου των Ευρωπαϊκών Κοινοτήτων, να αγνοείτε τη θεσμική θωράκιση και νομική υπεροχή των επιχειρημάτων και των θεσμικών φορέων της Αιτωλοακαρνανίας που αντιδρούν ενάντια στην εκτροπή του Αχελώου.

Και θέλω να σας ρωτήσω εάν μετά από αυτές τις έξι αρνητικές αποφάσεις του Σ.τ.Ε. και τις έντονες αντιδράσεις της τοπικής κοινωνίας σκοπεύετε να επαναφέρετε το ζήτημα της εκτροπής του Αχελώου ποταμού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Έχετε υπερβεί τα πέντε λεπτά και κάνω εγώ μια κρίση. Με συγχωρείτε, αλλά δεν χρειαζόταν ο πρώτος συλλογισμός. Και ποιος δεν ξέρει το θέμα του Αχελώου; Όλο εκτρέπεται και ποτέ δεν εκτρέπεται. Το ξέρουμε όλοι χρόνια. Λοιπόν, θα μπορούσατε να μπείτε κατευθείαν στο ερώτημα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν το συνηθίζω. Αφαιρέστε μου τον χρόνο από τη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Δεν τον αφαιρώ. Εν πάση περιπτώσει, πρέπει και εγώ να πω κάτι, να διαμαρτυρηθώ για την αντοχή μου.

Λοιπόν, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Εγώ έχω μια απορία. Είναι σημαντικό το θέμα. Θα εκτιμούσα πάρα πολύ αν η ερώτηση αυτή γινόταν από κοινού από τους αξιότιμος συναδέλφους τόσο του ΣΥΡΙΖΑ τόσο της Αιτωλοακαρνανίας όσο και της Θεσσαλίας. Θα είχε πολλαπλή αξία αν αυτή την ερώτηση την υπέγραφαν και οι συνάδελφοί σας της Θεσσαλίας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Γιατί το αμφισβητείτε αυτό;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Αυτό το καταγράφω για τα Πρακτικά τα κοινοβουλευτικά, κύριε συνάδελφε, για να για να έχουμε μια αίσθηση της σημασίας που έχει η τοπικότητα σε αυτά τα θέματα. Κατανοώ την τοπικότητα απολύτως.

Και το ερώτημα το οποίο τίθεται είναι εάν μπορούμε πρακτικά -και είναι ένα πρακτικό ερώτημα- να αντιμετωπίσουμε τις εξελίξεις σε σχέση με το υδατικό έλλειμμα της Θεσσαλίας. Δεν νομίζω ότι κανένας έχει αμφιβολία ότι έχουμε υδατικό έλλειμμα, ότι κάθε χρόνο που περνάει η Θεσσαλία έχει λιγότερο νερό στον υδροφόρο ορίζοντα.

**ΙΩΑΝΝΗΣ ΔΕΛΗΣ:** Παρ’ όλο που πλημμυρίζει;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Καμμία σχέση.

Σημειώνω και σας ενημερώνω, επειδή αυτό έχει κάποια σημασία, ότι η πλημμύρα του «Ντάνιελ» -γιατί το ρωτήσαμε ειδικά όταν κάναμε την κουβέντα με τους Ολλανδούς ειδικούς που έχουν εξετάσει επισταμένως το θέμα- ελάχιστα έχει βοηθήσει τον υδροφόρο ορίζοντα της Θεσσαλίας. Διότι όταν έχεις πολύ μεγάλες εναποθέσεις σε πολύ σύντομο χρονικό διάστημα, η δυνατότητα του χώματος να απορροφήσει περιορίζεται και στο τέλος το νερό το οποίο φαίνεται τυπικά να πέφτει στην περιοχή δεν καταλήγει στον υδροφόρο ορίζοντα, αλλά στη θάλασσα. Αυτή είναι μια ερώτηση που κι εγώ την έμαθα πρόσφατα σχετικά. Τη ρώτησα, την έμαθα πρόσφατα και νομίζω ότι είναι σημαντικό να την έχουμε στην κοινή γνώση.

Τώρα η πραγματική δυσκολία που έχουμε είναι εάν τα στοιχεία του παρελθόντος σε σχέση με τις υδατικές ανάγκες της Θεσσαλίας έχουν οποιαδήποτε σχέση με την εικόνα του μέλλοντος. Αν, δηλαδή, η εικόνα του μέλλοντος, αυτό το έλλειμμα θα το κρατήσει σταθερό ή θα το χειροτερεύσει.

Ως Υπουργός που έχει την ευθύνη για την κλιματική αλλαγή σας λέω ότι όλα τα μοντέλα που έχουμε -και κάνουμε ένα πολύ ειδικότερο, πολύ πιο λεπτομερές μοντέλο για να τα επιβεβαιώσουμε όλα αυτά σε συνεργασία με την Ακαδημία Αθηνών- μας λένε ότι θα υπάρξει σημαντική χειροτέρευση στο υδατικό έλλειμμα της Θεσσαλίας άσχετα με οτιδήποτε άλλο κάνουμε.

Αυτό σημαίνει ότι και οι λογαριασμοί που κάνουμε και που αναφέρετε για τα φράγματα, που από τις μελέτες που έχουμε είναι ανεπαρκείς, και αυτοί είναι λογαριασμοί που δεν λαμβάνουν υπ’ όψιν τους το μέλλον. Αυτό που περιμένουμε στη Θεσσαλία είναι πολύ πιο βίαιες πλημμύρες -η αντίφαση- και ερημοποίηση.

Μιλάμε για μια πάρα πολύ σημαντική περιοχή της χώρας αναπτυξιακά και κοινωνικά και από πλευράς πρωτογενούς παραγωγής και θα πρέπει να κάνουμε όχι -και εκτιμώ απολύτως τη θέση σας, δεν θέλω να με παρεξηγήσετε- ως Βουλευτές της Αιτωλοακαρνανίας ή Βουλευτές της Θεσσαλίας, αλλά μια συζήτηση ως κοινωνία για το τι πρέπει να κάνουμε και τα κυρίαρχα κριτήρια –το έλεγα και στις προηγούμενες ερωτήσεις- πρέπει να είναι επιστημονικά και διαθεσιμότητας δημοσίων πόρων.

Θεωρητικά θα μπορούσα να σας έχω άφθονο νερό οπουδήποτε θέλετε στον πλανήτη. Στο Ντουμπάι θέλετε; Στη Σαχάρα θέλετε; Πρακτικά για να το κάνουμε αυτό κοιτάμε δύο πράγματα: Πρώτον, τη διαθεσιμότητα των υδάτινων πόρων -βρέχει ή δεν βρέχει; Πόσο θα βρέχει στο μέλλον;- και, δεύτερον, τι πόροι χρειάζονται.

Διότι στα επόμενα χρόνια -και θα το λέω ξανά και ξανά σε αυτή την Αίθουσα, γιατί δεν το έχουμε συνειδητοποιήσει ούτε στην Ελλάδα ούτε στην Ευρώπη, φοβάμαι ούτε προφανώς στον πλανήτη- τα κόστη της προσαρμογής στην κλιματική αλλαγή θα έρθουν και θα επιβαρύνουν τρομακτικά κάθε δημόσιο προϋπολογισμό στην Ευρώπη και στον κόσμο.

Η Ελλάδα είναι το καναρίνι στο ορυχείο. Είμαστε πολύ πιο ευάλωτοι στα κλιματικά φαινόμενα και η έλλειψη δημόσιων πόρων από την ανάγκη να κάνουμε ταυτόχρονα μετάβαση, να μειώσουμε δηλαδή, να κάνουμε την πράσινη μετάβαση που αφορά τη μείωση των αερίων του θερμοκηπίου που απαιτεί τεράστιες επενδύσεις, να κάνουμε πρόληψη για να μειώσουμε τις επιπτώσεις των καταστροφικών φαινομένων τύπου «Ντάνιελ» και ταυτόχρονα να πληρώνουμε τα κόστη των καταστροφών που παρ’ όλα αυτά θα έρχονται είτε στα δάση είτε στο χώμα είτε στη στάθμη της θάλασσας -πολύ αργότερα ευτυχώς ή ελπίζω αυτό- είτε στις πλημμύρες θα δημιουργήσει ένα αδιέξοδο δημοσιονομικό, το οποίο δεν έχουμε καν αρχίσει να συζητούμε.

Συνεπώς, κατά τη γνώμη μου, αυτός ο διάλογος για τη χρήση των υδάτων στη χώρα χρειάζεται να γίνει με ψυχρά επιστημονικά κριτήρια και με όσο το δυνατόν μεγαλύτερη οικονομική αποτελεσματικότητα μπορούμε από την πλευρά των έργων που θα χρησιμοποιήσουμε και της απόδοσής τους σε νερό, για τον απλούστατο λόγο ότι καθώς θα προχωρούν τα χρόνια και οι κυβερνήσεις και οι Υπουργοί θα αλλάζουν -άλλωστε, τίποτα δεν είναι μόνιμο σε αυτή τη ζωή-, θα διαπιστώνουμε -κι εσείς, νομίζω, ότι τουλάχιστον πολιτικά είστε νεότερός μου- ότι δεν έχουμε αρκετούς πόρους για να κάνουμε τα απολύτως αναγκαία σε σχέση με την προσαρμογή στην κλιματική κρίση. Έτσι, θα χρειαστεί να είμαστε εξαιρετικά αυστηροί τώρα με τον εαυτό μας για τη χρήση των πόρων και τις αποφάσεις που θα λάβουμε, για να μην έχουμε δάκρυα επί των ποταμών Βαβυλώνος στα χρόνια και τις δεκαετίες που έρχονται.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Ζαμπάρα, έχετε τον λόγο, χωρίς περικοπή και συμψηφισμό χρόνου, γιατί έκανα παρατήρηση σε εσάς, αλλά άφησα παραπάνω και τον κύριο Υπουργό.

Επαναλαμβάνω, λοιπόν, ότι το θέμα είναι κρίσιμο και σημαντικό. Και πράγματι, κύριε Υπουργέ, το θέσατε όπως ακριβώς είναι. Είναι ένα θέμα σοβαρό και όχι μονοπεριφερειακό. Είναι διαπεριφερειακό, μην πω και εθνικό. Και γι’ αυτό ίσως απαιτηθεί να συζητηθεί αναλυτικά αυτό το μείζον θέμα σε κάποια επιτροπή, για παράδειγμα, στην Επιτροπή Παραγωγής και Εμπορίου, σε συνδυασμό Αιτωλοακαρνανίας και Θεσσαλίας.

Ορίστε, κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Πρόεδρε, σας ευχαριστώ και για την ανοχή σας.

Κύριε Υπουργέ, εγώ προφανώς δεν βάζω το ζήτημα διχαστικά μεταξύ των νομών ή μεταξύ των περιφερειών. Εσείς το τοποθετήσατε έτσι. Εγώ είπα ότι η εκτροπή του Αχελώου είναι μία αντιεπιστημονική, αντιοικολογική, αντικοινωνική και κόντρα στο νομικό καθεστώς τόσο της χώρας μας όσο και της Ευρωπαϊκής Ένωσης πράξη. Έτσι το έθεσα εγώ με αυτό το πλαίσιο, σε αυτό τον ορίζοντα, με αυτή τη λογική και με αυτή την προσέγγιση. Η πράξη αυτή είναι αντιεπιστημονική, αντιοικολογική, αντιπεριβαλλοντική και αντικοινωνική απ’ όλες τις απόψεις, γιατί σε συνθήκες κλιματικής κρίσης ερχόμαστε να συζητήσουμε εκ νέου ένα φαραωνικό έργο, ενώ θα έπρεπε να δούμε πολλούς άλλους τρόπους με βάση τα επιστημονικά δεδομένα που θα μπορούσαν σαν αντιστάθμισμα αυτής της πράξης να λειτουργήσουν και να φέρουν και τα επιθυμητά αποτελέσματα. Και σας ρωτάω το εξής: Έχετε να μας δείξετε κάποιες μελέτες ότι προτείνατε άλλα μέτρα τα οποία δεν πέτυχαν και δεν απέδωσαν και γι’ αυτό πάμε εκ νέου στην εκτροπή του Αχελώου με αυτά τα πολύ σημαντικά δυσμενή αποτελέσματα;

Και επειδή αναφερθήκατε και δώσατε βάρος στην επιστημονικότητα, στα επιστημονικά δεδομένα και σε όλα αυτά, για τα οποία κι εγώ συμφωνώ ότι έχουν τη σημασία τους και την αξία τους, σας λέω ότι θα πρέπει να τα σταθμίζουμε κι εμείς ως πολιτικό προσωπικό και να τα αξιολογούμε.

Κύριε Υπουργέ, έχει πολύ ενδιαφέρον να δούμε λίγο και την ολλανδική εταιρεία «HVA» που έχει αναλάβει το master plan για τη Θεσσαλία και να καταλάβουμε όλοι για ποια εταιρεία πρόκειται. Είναι μια ιδιωτική εταιρεία που ονομάζεται «Εμπορική Εταιρεία Άμστερνταμ». Δεν είναι επιστημονική εταιρεία, αλλά ιδιωτική κερδοσκοπική εταιρεία που δεν έχει καμμία σχέση με την αντιμετώπιση κλιματικών καταστροφών και περιβαλλοντικών επιπτώσεων, αλλά έχει ως βασικό στόχο, ως βασική στοχοθεσία και ως βασικό αντικείμενο την εμπορική εκμετάλλευση τεράστιων εκτάσεων κυρίως σε ολλανδικές πρώην αποικίες.

Θα καταθέσω στα Πρακτικά της Βουλής μια σειρά σοβαρών δημοσιεύσεων που έχουν ασχοληθεί με τη δράση της εν λόγω εταιρείας. Μάλιστα, αυτά τα δημοσιεύματα που θα καταθέσω στα Πρακτικά, κύριε Υπουργέ, καταγγέλλουν πολύ σοβαρά ζητήματα οικολογικής αναταραχής, έξωσης γης από αυτή την εταιρεία, φυλετικές συγκρούσεις, προβλήματα υγείας στους πληθυσμούς της περιοχής, κακές εργασιακές συνθήκες, φυλετικές διακρίσεις στην Αιθιοπία και σε άλλες τρίτες χώρες που δραστηριοποιούνταν αυτή η εταιρεία.

Επίσης, κατηγορείται για παραβίαση της εμπιστοσύνης των εργαζομένων και των οικογενειών τους, αφού απέκρυψαν επί δεκαεπτά χρόνια την ύπαρξη φθορίου σε μεγάλες ποσότητες σε πόσιμο νερό, το οποίο δημιούργησε σοβαρά προβλήματα υγείας στους εργαζόμενους και στον ντόπιο πληθυσμό. Και όλα αυτά, αν θέλετε να μιλάμε για επιστημονικά στοιχεία και πώς θα πρέπει να τα αξιολογούμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αν θέλατε, προφανώς είχατε τη δυνατότητα να μη μείνετε στο εγχώριο επιστημονικό δυναμικό, στα πολυτεχνεία μας, στα πανεπιστήμιά μας και με μία λογική διασύνδεσης της επιστημονικής γνώσης και των μελετών, να πάτε και έξω, όπως στα πανεπιστήμια της Ολλανδίας που θεωρούνται πολύ υψηλού επιπέδου σε σχέση με την ολοκληρωμένη διαχείριση υδατικών πόρων.

Και θα πω και κάτι τελευταίο, κύριε Πρόεδρε. Στις 13 Μαρτίου η Ευρωπαϊκή Επιτροπή αποφάσισε να παραπέμψει την Ελλάδα στο Δικαστήριο της Ευρωπαϊκής Ένωσης για τη μη ολοκλήρωση των σχεδίων διαχείρισης λεκανών απορροής ποταμών, βάσει της οδηγίας για τα ύδατα, τη γνωστή οδηγία 2060 για τα νερά και της οδηγίας για τις πλημμύρες.

Θα πρέπει λοιπόν, κύριε Υπουργέ, να προχωρήσετε -και αυτή είναι η ουσία του ερωτήματός μας, στο οποίο δεν μου απαντήσατε στην πρωτολογία σας, στο αν θα προχωρήσετε ή όχι στην εκτροπή του Αχελώου ποταμού- σε μία σωστή και έγκαιρη επικαιροποίηση όλων αυτών των σχεδίων, για να μη βρεθούμε να πληρώνουμε πρόστιμα και κυρίως, κύριε Υπουργέ, να μη ζήσουμε ξανά τέτοια αντίστοιχα θλιβερά περιστατικά, όπως ήταν ο «Ντάνιελ» στη Θεσσαλία, αλλά και άλλα ακραία καιρικά φαινόμενα και να λυθεί και το ζήτημα της επάρκειας νερού της Θεσσαλίας με έναν τρόπο επιστημονικό, ολιστικό, σύγχρονο, έγκαιρο και έγκυρο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, σας παρακαλώ, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Και τελειώνω, κύριε Πρόεδρε, λέγοντας το εξής: Έχετε μια μεγάλη ευθύνη, κύριε Υπουργέ, και προκύπτει το εξής ζήτημα που έχει σχέση με το εάν αυτή η Κυβέρνηση θα αναλάβει την ευθύνη να συγκρουστεί με όλο τον επιστημονικό, περιβαλλοντικό και νομικό κόσμο της χώρας, αν αυτή η Κυβέρνηση θα αναλάβει την ευθύνη να συγκρουστεί κοινωνικά με τον λαό της Αιτωλοακαρνανίας που καταλαβαίνει τη σπουδαιότητα και την αναγκαιότητα του να μην προχωρήσει η εκτροπή, εάν αυτή η Κυβέρνηση θα αναλάβει την ευθύνη να συγκρουστεί με το ευρωπαϊκό κεκτημένο και τις ακυρωτικές αποφάσεις του Σ.τ.Ε. με κίνδυνο, κύριε Υπουργέ, να καθυστερήσει η ανασυγκρότηση της Θεσσαλίας και να έχουμε ξανά νέα ακραία τραγικά περιβαλλοντικά φαινόμενα. Διότι εάν προσκρούσουμε πάλι εκεί, κύριε Υπουργέ…

**ΠΡΟΕΔΡΕΥΩΝ (Αθανάσιος Μπούρας):** Κύριε συνάδελφε, σας παρακαλώ, μην ανοίγετε νέα παράγραφο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** …ενδεχομένως να καθυστερήσει η ανασυγκρότηση της Θεσσαλίας που είναι ένα πολύ κρίσιμο ζήτημα.

Σας ευχαριστώ.

(Στο σημείο αυτό ο Βουλευτής κ. Μιλτιάδης (Μίλτος) Ζαμπάρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Ζαμπάρα, είπαμε! Και ξέρετε, είναι και μέρα που πρέπει να φύγετε για την επαρχία, όπως πρέπει να φύγω κι εγώ.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Εγώ πάντως, κύριε Πρόεδρε, πρέπει να φύγω.

**ΠΡΟΕΔΡΕΥΩΝ (Αθανάσιος Μπούρας):** Κι εγώ έχω να πάω στην επαρχία, όπως και όλοι μας, γιατί όλοι πολιτευόμαστε. Επίσης, απόψε είναι οι Α΄ Χαιρετισμοί.

Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Μου έκανε εντύπωση ότι θα περικόπτατε τον χρόνο στη δευτερολογία σας, κύριε συνάδελφε, αλλά μιλήσατε διπλάσιο χρόνο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κι εσείς, κύριε Υπουργέ, μιλήσατε επτά λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Σωστό, αλλά είχα να απαντήσω σε μία εξαιρετικά εκτεταμένη πρωτολογία.

Θα ξεκινήσω, λοιπόν, από τα σχέδια διαχείρισης λεκανών απορροής και από τα σχέδια για τον πλημμυρικό κίνδυνο. Όσον αφορά την ολοκλήρωση αυτών των σχεδίων, λοιπόν, θα ήθελα να σημειώσω ότι τα τελευταία τα είχαμε το 2018 - γιατί υπάρχει μία εγγενής καθυστέρηση από την προηγούμενη Κυβέρνηση- και αυτά επικαιροποιούνται κανονικά κάθε έξι χρόνια. Απλώς επειδή υπήρχε αυτή η τριετής καθυστέρηση από το 2015 μέχρι το 2018, ο χρόνος επικαιροποίησης γι’ αυτά τα σχέδια του 2018 θα έπρεπε να γίνει σε πολύ πιο σύντομο χρονικό διάστημα. Θα έπρεπε, δηλαδή, να τα κάνουμε το 2018 και να ξανακάνουμε καινούργια το 2022. Έτσι, δεν θα είχαμε προσφυγή. Πρόστιμο δεν έχουμε ακόμα.

Αν, όμως, τα είχαμε επικαιροποιήσει και τα είχαμε τελειώσει στις αρχές του 2023, θα διαπιστώναμε ότι θα ήταν παντελώς επικίνδυνα όσον αφορά τον «Ντάνιελ». Διότι αυτά, με βάση τη νομοθεσία, μας έλεγαν να προετοιμαστούμε για πλημμύρες που συμβαίνουν κάθε πενήντα χρόνια και ο «Ντάνιελ» είναι η πλημμύρα των χιλίων ετών και ο «Ιανός» και ο «Ελίας» είναι οι πλημμύρες των διακοσίων-τριακοσίων ετών. Αυτά τα είπα και στην αντίστοιχη συνεδρίαση του Συμβουλίου Υπουργών.

Στην εποχή της κλιματικής κρίσης πρέπει να μας ενδιαφέρει η ουσία. Πάμε, λοιπόν, στην ουσία. Δεν ξέρω γιατί εσείς έχετε αυτό το πάθος εναντίον των κερδοσκοπικών εταιρειών. Στην προκειμένη περίπτωση οι άνθρωποι ό,τι έκαναν το έκαναν δωρεάν. Δεν ξέρω αν θα υπήρχε κανένα πανεπιστήμιο από αυτά της Ολλανδίας που θα μας το έκανε δωρεάν. Αξίζει να το αναζητήσουμε, αλλά για το ότι είναι εξαιρετικοί επαγγελματίες κανείς δεν διαφωνεί, ούτε έχουν κάτι να χωρίσουν μεταξύ Αιτωλοακαρνανίας και Θεσσαλίας.

Επισημαίνω ότι ενώ μας είπατε ότι το θέμα είναι εθνικό, επικαλεστήκατε στο τέλος τον λαό της Αιτωλοακαρνανίας και όχι τον λαό της Θεσσαλίας. Όπως και να έχει, εμένα δεν είναι αυτή η δουλειά μου. Η δουλειά μας είναι να βρούμε την καλύτερη λύση.

Σε σχέση με το νομικό καθεστώς, το νομικό καθεστώς είναι συνάρτηση των πραγματικών συνθηκών. Δεν είναι οι νόμοι που προστατεύουν το περιβάλλον μόνοι τους, ούτε οι νόμοι που καθορίζουν την προστασία μόνοι τους. Οι πραγματικές συνθήκες καθορίζουν την προστασία του περιβάλλοντος, διότι αν αύριο η Θεσσαλία ερημοποιηθεί και αρχίσει υφάλμυρο νερό να βγαίνει στα χωράφια της Θεσσαλίας, το νομικό καθεστώς δεν πρόκειται να σώσει την κατάσταση, διότι ένα πράγμα που δεν παράγει το νομικό καθεστώς και γι’ αυτό και προσαρμόζεται από τα σοφά δικαστήρια, όπως είναι το Συμβούλιο της Επικρατείας μας, είναι πόροι δημόσιοι για αποκατάσταση περιβαλλοντικών καταστροφών. Αν καεί ένας δάσος δύο φορές και δεν έχεις τα λεφτά για να το αναδασώσεις και είναι πεύκο, κάηκε το δάσος, πάει το δάσος, δεν υπάρχει. Αν μια περιοχή ερημοποιηθεί, ερημοποιήθηκε. Αν οι δημόσιοι πόροι δεν επαρκούν –και δεν θα επαρκούν, αυτό σας είπα, αλλά δεν το ακούσατε-, τότε η έρημος θα παραμείνει και εσύ μπορεί να την ονομάζεις λίμνη, καλή ώρα σαν κάποιες λίμνες παλιές εγκαταλειμμένες, γεμάτες αλάτι.

Συνεπώς, χρειάζεται αυτό που ονομάζουμε επιστημονική και τεχνοοικονομική τεκμηρίωση να γίνει σοβαρά και δεν γίνεται σοβαρά αν το επιχείρημα είναι «ξέρετε, την εταιρεία την κατηγορεί κάποιος δημοσιογράφος για το τι έγινε στην Αιθιοπία». Δεν το ξέρω, ευχαρίστως να διαβάσω οτιδήποτε έχετε να γράψετε, αλλά θα περίμενα μια χώρα εξαιρετικά ανεπτυγμένη δικαιϊκά και με μεγάλη ευαισθησία στα θέματα περιβάλλοντος, αν υπάρχουν τέτοια προβλήματα, να τα έχει επιλύσει εσωτερικά. Εννοώ την Ολλανδία. Θα περίμενα να μου φέρετε αποφάσεις, όχι κατηγορίες, γιατί στις κατηγορίες, ξέρετε, εξαρτάται το ποιος κατηγορεί.

Σε κάθε περίπτωση, δεν είναι αυτό το τελικό κριτήριο. Το τελικό κριτήριο με το οποίο θα πρέπει να λάβουμε τις αποφάσεις μας είναι ότι η Θεσσαλία έχει τεράστιο υδατικό έλλειμμα, αυτό το υδατικό έλλειμμα θα πρέπει να αναζητήσουμε τους τρόπους για να καλυφθεί και θα πρέπει να δούμε αν οτιδήποτε μπορούμε να κάνουμε στη Θεσσαλία και στη λεκάνη απορροής της επαρκεί, που τα στοιχεία μάς δείχνουν ότι δεν επαρκεί, ακόμη και αν κάνουμε όλα όσα περιγράφετε.

Τελευταία υπόμνηση για να κλείσω στον ίδιο χρόνο που με ρωτήσατε. Εδώ θα φέρουμε τον ΟΔΥΘ. Αποκαλύφθηκε-ανακαλύφθηκε ότι από τους ΓΟΕΒ της Θεσσαλίας, όταν τους φωνάξαμε να μας φέρουν στοιχεία και να συμμετάσχουν στη διαδικασία, είχαμε δεκαπέντε που εμφανίστηκαν και καμμιά τριανταπενταριά που δεν εμφανίστηκαν στη συζήτηση, που καλύπτουν όμως μεγάλο κομμάτι της διαχείρισης του νερού ή δεν το καλύπτουν αν δεν λειτουργούν.

Θα συμφωνήσετε να περάσουν οι ΓΟΕΒ και ΤΟΕΒ στον Οργανισμό Διαχείρισης Υδάτων Θεσσαλίας -το αφήνω αυτό ως υποσημείωση- ή θα έλθετε και θα μας λέτε διάφορα φιλολογικά και ωραία για την αυτοοργάνωση και για όλα τα υπόλοιπα, αγνοώντας την πραγματικότητα επί του εδάφους;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ. Όλα ενδιαφέροντα.

Η δεύτερη με αριθμό 833/12-3-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Εκτός εγκεκριμένου χρονοδιαγράμματος το έργο Νεάπολη-Άγιος Νικόλαος του Βόρειου Οδικού Άξονα Κρήτης (ΒΟΑΚ)» δεν θα συζητηθεί κατόπιν συνεννόησης.

Η πέμπτη με αριθμό 845/14-3-2024 επίκαιρη ερώτηση πρώτου κύκλου του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Επίλυση του αδιεξόδου των ηλικιακών ορίων συνταξιοδότησης των Επαγγελματιών Οπλιτών (ΕΠ.ΟΠ.)» δεν θα συζητηθεί κατόπιν συνεννόησης.

Η τέταρτη με αριθμό 836/12-3-2024 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας «Νέα Αριστερά» και Βουλευτή Μεσσηνίας κ. Αλέξανδρου Χαρίτση προς τον Υπουργό Υποδομών και Μεταφορών με θέμα: «Τέσσερα χρόνια κυβερνητικής αδράνειας για τα μεγάλα έργα της Μεσσηνίας» δεν θα συζητηθεί κατόπιν συνεννόησης.

Η όγδοη με αριθμό 843/14-3-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Τι προτίθεται να κάνει η Κυβέρνηση για την αναβάθμιση της συγκοινωνιακής σύνδεσης μεταξύ της περιοχής της Μεσσαράς και του νέου αεροδρομίου Καστελίου» δεν θα συζητηθεί κατόπιν συνεννόησης.

Η τρίτη με αριθμό 854/15-3-2024 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικό Κόμμα Ελλάδας» κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων με θέμα: «Για τα προβλήματα των μηλοκαλλιεργητών στον Δήμο Αγιάς της Περιφερειακής Ενότητας (ΠΕ) Λάρισας» δεν θα συζητηθεί κατόπιν συνεννόησης.

Η ενδέκατη με αριθμό 848/14-3-2024 επίκαιρη ερώτηση δεύτερου κύκλου της Βουλευτού Τρικάλων της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μαρίνας Κοντοτόλη προς την Υπουργό Εσωτερικών με θέμα: «Να κηρυχθεί η 28η Φεβρουαρίου στα Τρίκαλα και σε όλη τη Θεσσαλία ως ημέρα τιμής και μνήμης των πενήντα επτά νεκρών συμπολιτών μας στο δυστύχημα των Τεμπών» δεν θα συζητηθεί κατόπιν συνεννόησης.

Η όγδοη με αριθμό 829/11-3-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη με θέμα: «Τα εγκλήματα μίσους κατά των ατόμων ΛΟΑΤΚΙ και ο ανεπαρκής ρόλος της πολιτείας στην αποτροπή τους» δεν θα συζητηθεί κατόπιν συνεννόησης.

Η έκτη με αριθμό 842/14-3-2024 επίκαιρη ερώτηση δεύτερου κύκλου του Βουλευτή Πρεβέζης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Προστασίας του Πολίτη με θέμα: «Οι Αστυνομικές Διευθύνσεις Θεσσαλονίκης εκπέμπουν SOS» δεν θα συζητηθεί κατόπιν συνεννόησης.

Τελευταία θα συζητηθεί η πρώτη με αριθμό 3219/15-2-2024 ερώτηση του κύκλου των αναφορών και ερωτήσεων του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς την Υπουργό Κοινωνικής Συνοχής και Οικογένειας με θέμα: «Προβλήματα στη λειτουργία του Κέντρου Κοινωνικής Πρόνοιας Περιφέρειας Κεντρικής Μακεδονίας (ΚΚΠΠΚΜ) από την τραγική υποστελέχωσή του».

Στην επίκαιρη ερώτηση του κυρίου συναδέλφου θα απαντήσει η Υπουργός Κοινωνικής Συνοχής και Οικογένειας κ. Σοφία Ζαχαράκη.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, μιλάμε για το Κέντρο Κοινωνικής Πρόνοιας Κεντρικής Μακεδονίας, το οποίο λειτουργεί με έξι παραρτήματα, τρία στη Θεσσαλονίκη, ένα στο Κιλκίς, ένα στις Σέρρες και ένα στο Σιδηρόκαστρο, όπου περιθάλπονται πάνω από τετρακόσιοι συνάνθρωποί μας, βαριά ανάπηροι, χρόνια πάσχοντες, παιδιά με πολλαπλές αναπηρίες και χωρίς οικογένεια, υπερήλικες.

Αυτό, λοιπόν, το τόσο σημαντικό προνοιακό κέντρο, κυρία Υπουργέ, ανάμεσα σε άλλα αντιμετωπίζει και το οξυμένο πρόβλημα της έλλειψης προσωπικού, με όποιες συνέπειες μπορεί να έχει αυτό και για τους ίδιους τους εργαζόμενους και πολύ περισσότερο για τους περιθαλπόμενους. Είναι αυτή η έλλειψη προσωπικού που προχθές, την περασμένη Τετάρτη, προκάλεσε και την κινητοποίηση των εργαζομένων έξω από το Υπουργείο Μακεδονίας-Θράκης στη Θεσσαλονίκη.

Σύμφωνα, λοιπόν, με τα στοιχεία που υπάρχουν, αν και σύμφωνα με τον οργανισμό του 2015 προβλέπονται πεντακόσιοι ογδόντα ένα εργαζόμενοι, σήμερα υπηρετούν λιγότεροι από τους μισούς, συγκεκριμένα διακόσιοι εξήντα τέσσερις, από τους οποίους οι εκατόν ενενήντα εννέα είναι μόνιμοι και οι υπόλοιποι εξήντα πέντε συμβασιούχοι ιδιωτικού δικαίου ορισμένου χρόνου –είναι οι συμβάσεις με τον COVID, όπως λέγονται-, χωρίς δηλαδή να καλύπτονται τα εναπομείναντα τριακόσια δεκαεπτά συνολικά κενά και με το πρόβλημα να οξύνεται πάντα όταν λήγουν αυτές οι συμβάσεις εργασίας.

Είναι χαρακτηριστικό ότι στη μεγαλύτερη από τις έξι δομές στον Άγιο Παντελεήμονα -όπως βγαίνει κανείς από τη Θεσσαλονίκη, εκεί λίγο πιο πάνω από το «ΤΙΤΑΝ» που φιλοξενεί και τους μισούς περιθαλπόμενους- συνταξιοδοτήθηκαν από το 2013 εξήντα εργαζόμενοι. Ξέρετε πόσες προσλήψεις έγιναν από τότε μέχρι σήμερα σε αυτή τη δομή; Μονάχα τέσσερις. Πού εντοπίζονται τώρα οι ελλείψεις του προσωπικού; Και σε ειδικευμένο προσωπικό φροντίδας, αλλά και σε επιστημονικό προσωπικό. Για παράδειγμα, στον Άγιο Παντελεήμονα δεν υπάρχει εδώ και χρόνια ψυχολόγος ούτε βέβαια και στο Ινστιτούτο Αποκατάστασης στα Πεύκα Θεσσαλονίκης και παντού. Και στις έξι δομές λείπουν φυσικοθεραπευτές, εργοθεραπευτές, κοινωνικοί λειτουργοί. Σε κανένα δε από τα παραρτήματα δεν υπηρετούν μόνιμοι γιατροί και σε καμμία ειδικότητα, παραδείγματος χάριν του παθολόγου ή του ψυχιάτρου που είναι απαραίτητες, παρά μονάχα εξωτερικοί συνεργάτες, ενώ χρειάζονται και λογοθεραπευτές -το καταλαβαίνουμε όλοι- μουσικοθεραπευτές, γυμναστές.

Στο σύνολο του κοινωνικού κέντρου δεν υπάρχει τεχνικό προσωπικό, εκτός από έναν υδραυλικό και δύο βοηθούς ηλεκτρολόγου για έξι παραρτήματα σε τρεις παρακαλώ νομούς. Εξαιτίας αυτής της μεγάλης έλλειψης σε προσωπικό, ήρθε τις προάλλες η διοίκηση του κοινωνικού αυτού κέντρου και πήρε την απόφαση να σταματήσει τις εισαγωγές στη δομή του Αγίου Παντελεήμονα.

Σας ρωτάμε, λοιπόν, ποια άμεσα μέτρα θα λάβει η Κυβέρνησή σας κυρία Υπουργέ, όχι μόνο για να μη γίνει καμμία απόλυση των σημερινών εργαζομένων -αυτό το θεωρούμε αυτονόητο και επιβεβλημένο- όχι μόνο για να μονιμοποιηθούν οι εργαζόμενοι -όσοι εργαζόμενοι έχουν ελαστικές σχέσεις εργασίας- αλλά και για να γίνουν προσλήψεις, με διαδικασίες ενδεχομένως κατεπείγουσες, αλλά μόνιμου προσωπικού όλων των ειδικοτήτων που λείπουν. Να αντιστοιχεί, δηλαδή, αυτό το προσωπικό στις σημερινές σύγχρονες ανάγκες για τη στελέχωση αυτών των κρίσιμων και τόσο απαραίτητων δομών του κοινωνικού αυτού κέντρου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Η κυρία Υπουργός έχει τον λόγο για να απαντήσει.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κύριε Δελή, ευχαριστώ πάρα πολύ για την ευκαιρία που μου δίνετε σήμερα να απαντήσω. Γι’ αυτό, πρέπει να καταστήσω σαφές -και κυρίως, προς τον αγαπητό κύριο Βουλευτή, που έχουμε ούτως η άλλως πολλές φορές ανταλλάξει απόψεις μέσα στην ελληνική Βουλή- ότι εύλογα κάνατε χρήση του άρθρου 103, παράγραφο 5 για τον Κανονισμό της Βουλής. Ήταν γραπτή ερώτηση, που όμως, λόγω διοικητικής δυσλειτουργίας δικής μας δεν είχε έρθει εγκαίρως. Είναι υποχρέωσή μου, όμως, και πάντα θέλω να βρίσκομαι στο Κοινοβούλιο, ειδικά για τη διαδικασία των επίκαιρων ερωτήσεων. Άρα, σας ευχαριστώ πάρα πολύ για την υπομονή σας. Δεν υπήρχε καμμία σκοπιμότητα, αντιθέτως, κάτι το οποίο έχουμε επιλύσει διοικητικά εντός του Υπουργείου.

Είναι ένα καίριο ζήτημα και μια υψηλής προτεραιότητας πρέπει να σας πω δική μας τοποθέτηση από τη στιγμή που πήγαμε όσα ζητήματα βρήκαμε -κάποια είχαν θεραπευτεί, κάποια μένουν ακόμα να θεραπευτούν- να προτεροποιηθούν. Άρα, η εύρυθμη λειτουργία πρέπει να σας πω ότι είναι απόλυτη προτεραιότητα της Κυβέρνησής μας και όχι μόνο για τα προγράμματα και τις δράσεις που υλοποιούν. Αναφέρατε ήδη ότι πράγματι αναφερόμαστε. Αυτό το λέω και για το Προεδρείο και για όσες και όσους μας παρακολουθούν, ότι τα κέντρα πρόνοιας σε όλη την Ελλάδα στις δώδεκα από τις δεκατρείς περιφέρειες -πρόθεσή μας είναι να έχουμε και δέκατη τρίτη στην Πελοπόννησο που δεν έχει- αυτή τη στιγμή απευθύνονται σε κάθε συμπολίτη μας που μας έχει απόλυτη ανάγκη. Άτομα με αναπηρία, μικρότερης και μεγαλύτερης ηλικίας, τυπικής ανάπτυξης μεγαλύτερης ηλικίας, αλλά και άνθρωποι στην τρίτη και τέταρτη ηλικία που έχουν μόνο εμάς για αποκούμπι.

Η πλήρης στελέχωση, λοιπόν, ή η κατά το δυνατόν πληρέστερη στελέχωση -γιατί θέλω πάντα να είμαι πολύ ακριβής όταν μιλάω στο Κοινοβούλιο- μας απασχολεί και εμάς.

Πρέπει να σας πω ότι δρούμε προς αυτή την κατεύθυνση -θα είμαι και πιο συγκροτημένη μετά- με δεδομένους τους περιορισμούς που έχουμε, γιατί αντιλαμβάνεστε ότι πέραν των δημοσιονομικών περιορισμών, έχουμε και διοικητικούς περιορισμούς. Όμως, αυτά τα εξακόσια έξι άτομα τα οποία βρίσκονται μαζί μας στην κεντρική Μακεδονία είτε πρόκειται για τη Θεσσαλονίκη είτε για το Κιλκίς είτε για τις Σέρρες, είναι πραγματικά οι άνθρωποι οι οποίοι σκεφτόμαστε καθημερινά. Και επαναλαμβάνω, βέβαια, ότι κάθε φορά δρούμε αξιολογώντας υπάρχοντα δεδομένα και δημοσιονομικά περιθώρια.

Αναφερθήκατε στο προσωπικό COVID. Και εδώ, για όσους μας παρακολουθούν, πρέπει να σας πω ότι μιλάμε για ανθρώπους οι οποίοι ενεπλάκησαν στη διαδικασία, προσελήφθησαν για την αντιμετώπιση των επιπτώσεων της πανδημίας, είναι εξήντα πέντε αυτά τα άτομα που εργάζονται κατόπιν πρόσληψης και επειδή μιλήσατε για άμεση ενέργεια, ξέρετε πού θα πήγαιναν αυτοί οι άνθρωποι 22 Μαρτίου; Θα αποχαιρετούσαν το κέντρο πρόνοιας, αν δεν είχε ήδη προηγηθεί η δράση μας, η ενέργειά μας, τον Δεκέμβριο ήδη να περάσουμε σύμφωνα με τον νόμο 5079 του 2023 το άρθρο 21, την παράταση των συμβάσεων μέχρι 30 Ιουνίου του 2024. Μιλώ πάντα για τους συμβασιούχους COVID για όσους και όσες μας παρακολουθούν.

Και αν κάποιος πει αυτή τη στιγμή, «μα, κυρία Ζαχαράκη, τελειώνει, έρχεται ο Ιούνιος», πρέπει να πω χωρίς ακόμα να είμαι σε θέση να δεσμευτώ, ότι εξαντλούμε τις προσπάθειές μας έτσι ώστε και αυτοί οι άνθρωποι να δουν παράταση των συμβάσεων τους, -μακάρι!- μέχρι το τέλος της χρονιάς.

Γιατί το λέω αυτό. Είναι άνθρωποι -εργαζόμενες και εργαζόμενοι- που έβαλαν πολύ σοβαρά πλάτη κατά την περίοδο της πανδημίας. Ξέρετε ότι δεν μπορούμε να προχωρήσουμε σε μονιμοποιήσεις άμεσα και το καταλαβαίνετε, διότι οι μονιμοποιήσεις έρχονται μόνο μέσω διαδικασίας ΑΣΕΠ και νομίζω ότι συμφωνούμε όλοι, ότι πλέον διαφανής -και θα έλεγα πλήρως αξιοκρατική- διαδικασία είναι αυτή η οποία διέπεται από τις διαδικασίες του ΑΣΕΠ.

Όμως, τους ανθρώπους αυτούς τους οποίους τους βρήκαμε σε μία μεγάλη εκκρεμότητα ως προς την παράταση των συμβάσεών τους. Παρατείνουμε, λοιπόν, τις συμβάσεις τους μέχρι το τέλος Ιουνίου του ’24 και πρόθεσή μας είναι να εξαντλήσουμε την προσπάθεια για αυτούς. Τι σημαίνει αυτό; Σημαίνει ότι Ιανουάριο, Φεβρουάριο, Μάρτιο και κάθε μήνα, το Υπουργείο πλέον πληρώνει πάνω από 100.000 ευρώ για αυτό τον αριθμό των συμβασιούχων. Ένα πρώτο δείγμα των προθέσεών μας και θα συνεχίσω, κύριε Πρόεδρε, και στη δευτερολογία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κυρία Υπουργέ.

Ορίστε, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε πρόεδρε.

Είχε ενδιαφέρον η πρώτη τοποθέτηση της Υπουργού, ελπίζουμε να έχει ακόμη μεγαλύτερο ενδιαφέρον η δευτερολογία της. Κατ’ αρχάς, εμείς δεν κρίνουμε προθέσεις, εμείς κρίνουμε με βάση την πραγματικότητα και τις πράξεις των εκάστοτε κυβερνήσεων.

Να ξεκινήσω λιγάκι από την πρόνοια, κύριε Πρόεδρε. Είναι μια αντίληψη, είναι μια διαδικασία, η οποία δεν είναι ιδιαίτερα ανεπτυγμένη στη χώρα μας. Αν θέλετε, εμπλέκονται σε αυτή εκτός από το κράτος -που συνήθως έχει μία μικρή συμμετοχή αναντίστοιχη του ρόλου που θα έπρεπε να έχει- επιπλέον και ιδιώτες, εμπλέκονται οι λεγόμενες «μη» κυβερνητικές οργανώσεις, αλλά εν πάση περιπτώσει δεν είναι ώρα να ανοίξουμε αυτή τη συζήτηση. Η εμπλοκή αυτή οφείλεται στο ότι είναι μια δομή που αποφέρει αρκετά κέρδη, ιδιαίτερα στους ιδιώτες, είτε τους καθαρούς ιδιώτες είτε αυτούς που δεν εμφανίζονται και τόσο ως ιδιώτες, αλλά με κάποιες άλλες μορφές.

Εν πάση περιπτώσει, πρόκειται -και ρωτάμε συγκεκριμένα γι’ αυτές τις έξι στην κεντρική Μακεδονία- για δομές πολύ κρίσιμες, όπως είπα, και εντελώς απαραίτητες οι οποίες λειτουργούν, πραγματικά, -τις έχουμε επισκεφθεί πολλές φορές- χάρη στο φιλότιμο και το μεράκι των ίδιων των εργαζομένων, με τις κυβερνήσεις -αυτό είναι το συμπέρασμα που έχουμε βγάλει όχι μονάχα εμείς, αλλά και οι ίδιοι- να μην ανταποκρίνονται στις υποχρεώσεις τους και στο ύψος των περιστάσεων που τους αναλογούν.

Θα ξεκινήσω λιγάκι από τους συμβασιούχους για τους οποίους είπατε και εσείς ότι κάνατε την παράταση μέχρι τις 30 Ιουνίου. Αυτών των εξήντα έξι, δεν ξέρω αν είναι ακριβής αριθμός, δεν έχει σημασία, κάπου εκεί πάντως. Ωραία, αλλά λύνει αυτό το πρόβλημα; Καλά κάνατε. Καλά κάνατε! Το πρόβλημα, όμως, παραμένει. Οι ελλείψεις των τριακοσίων δέκα επτά συνολικών κενών που σας είπα, παραμένουν. Όπως βλέπετε και εσείς, το πρόβλημα με όλες αυτές τις συμβάσεις εργασίας ορισμένου χρόνου είναι ότι αυτές κάποτε λήγουν, κυρία Υπουργέ. Και πολλές φορές δεν δίνονται παρατάσεις. Εσείς δώσατε μια παράταση, άλλη φορά δίνονται παρατάσεις, άλλη φορά δεν δίνονται. Αφήστε που όταν φεύγουν αυτοί οι άνθρωποι από αυτές τις δομές, ξέρετε, χαλούν και εκείνες οι πολύ ευαίσθητες σχέσεις εμπιστοσύνης ανάμεσα σε αυτούς τους εργαζόμενους και στους περιθαλπόμενους. Καταλαβαίνουμε τώρα!

Και οι νέες προκηρύξεις συνήθως καθυστερούν και απ’ ό,τι βλέπουμε και παρατηρούμε ακόμα και οι προσλήψεις επικουρικού προσωπικού συνήθως μειώνονται και αυτό δεν είναι καλή τακτική.

Μας ανησυχεί ιδιαίτερα αυτό που είπατε για τους δεδομένους δημοσιονομικούς περιορισμούς. Καταλαβαίνουμε πάρα πολύ καλά τι σημαίνει αυτό. Το έχουμε συνηθίσει τα τελευταία χρόνια, αλλά και τις προηγούμενες δεκαετίες.

Το θέμα είναι ότι αυτοί οι εργαζόμενοι έτσι κι αλλιώς -όλοι το καταλαβαίνουμε νομίζω, δεν θα πω κάτι περίεργο- καλύπτουν σύμφωνα με την κυβερνητική ορολογία «πάγιες και διαρκείς ανάγκες». Γι’ αυτό και εργάζονται. Δεν περισσεύουν. Και αποδεικνύεται ότι αυτές οι συμβάσεις δεν μπορεί να αποτελούν λύση. Μπορεί να είναι μια προσωρινή λύση, αλλά μια μόνιμη και σταθερή λύση σε τέτοιες δομές δεν μπορεί να αποτελούν. Γι’ αυτό και ζητάμε τη μονιμοποίησή τους την οποία βεβαίως εμποδίζει το Σύνταγμα. Από την άλλη αυτό το Σύνταγμα η Κυβέρνησή σας -όχι μόνο εσείς βέβαια και ο ΣΥΡΙΖΑ και το ΠΑΣΟΚ- το ψήφισε. Τι να κάνουμε; Αυτή είναι η κατάσταση.

Αυτό που θα ήθελα να πω, συνεχίζοντας για τις ελλείψεις και που πρέπει να σας ανησυχήσει και να σας κινητοποιήσει εκεί στο Υπουργείο σας, κύρια Υπουργέ, είναι ότι στον Άγιο Παντελεήμονα έχει γίνει αναστολή εισαγωγών και αυτό είναι πολύ κρίσιμο. Υπάρχουν πολλοί άνθρωποι οι οποίοι χρήζουν περίθαλψης. Έχει δημιουργηθεί μια τεράστια λίστα αναμονής αυτών των ανθρώπων γιατί αυτοί οι άνθρωποι δεν έχουν την οικονομική δυνατότητα να πάνε σε ιδιωτικές δομές και γι’ αυτό και θα πρέπει το πράγμα να επιταχυνθεί.

Για τις ελλείψεις τώρα να πω μονάχα -αξίζει νομίζω να ειπωθεί και αυτό- ότι σε αυτό το κέντρο στον Άγιο Παντελεήμονα, κύριε Πρόεδρε, υπάρχει μονάχα ένας πλύντης, για να πλύνει τα ρούχα διακοσίων και πλέον περιθαλπομένων. Υπάρχουν μόλις δύο οδηγοί. Το πρωί είναι ένας -με βάση τα στοιχεία που διαθέτουμε- για να κάνει τις διακομιδές στα νοσοκομεία, στα τακτικά ραντεβού, να κάνει τις έκτακτες διακομιδές και ένα σωρό άλλες υποχρεώσεις.

Πρόκειται τελικά -για να σταματήσω εδώ, να μην καταχραστώ τον χρόνο του ευγενικού κυρίου Προέδρου- για πολύ ευαίσθητες καταστάσεις, καταστάσεις οι οποίες πραγματικά μας στενοχωρούν και μας εξοργίζουν ορισμένες φορές, χωρίς καμμία κυβέρνηση ποτέ μέχρι τώρα να έχει λύσει αυτά τα χρόνια προβλήματα της υποχρηματοδότησης και της υποστελέχωσης.

Κλείνοντας, να πω ότι όλες οι κυβερνήσεις -δεν εξαιρείται ούτε η δική σας, κυρία Υπουργέ- είναι ταξικά επιλεκτικές με τις χρηματοδοτήσεις. Ενώ βρίσκετε λεφτά για να χρηματοδοτήσετε τον πόλεμο του Ζελένσκι εκεί στην Ουκρανία, για να συμβάλετε και εσείς με δισεκατομμύρια στο ΝΑΤΟ και για να φάνε αρκετά διάφοροι επιχειρηματικοί όμιλοι, την ίδια στιγμή επικαλείστε και εσείς για άλλη μια φορά τους δημοσιονομικούς περιορισμούς προκειμένου να μην ανταποκριθείτε ως κυβέρνηση στο καθήκον σας και στις υποχρεώσεις σας απέναντι στο πιο αδύναμο κομμάτι του ελληνικού πληθυσμού.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Δελή, θα παραθέσω μερικά στοιχεία και μετά θα ήθελα να συζητήσουμε αν θέλετε μετά και διά ζώσης αν τελικά αυτοί οι περιορισμοί, που όντως υπάρχουν, μας απέτρεψαν από το να είμαστε ουσιαστικά πολλαπλασιαστικοί ως προς τις επιχορηγήσεις.

Θα ξεκινήσω με το τελευταίο στοιχείο το οποίο είπα γιατί θέλω να συγκρατήσετε -και μάλιστα ως Βουλευτής της περιοχής νομίζω ότι αξίζει το στοιχείο αυτό να το συγκρατήσετε- την πολύ σημαντική επιχορήγηση που έχουμε κάνει φέτος στον τακτικό προϋπολογισμό για το κέντρο πρόνοιας. Είμαι περήφανη που έφερα αυτό τον προϋπολογισμό και εγκρίθηκε, ο οποίος διπλασιάζει σε σχέση με πέρυσι τον τακτικό προϋπολογισμό. Συγκρατήστε: 4,75 εκατομμύρια ευρώ για το 2024. Συνάμα η επιχορήγηση από το Κρατικό Λαχείο θα είναι 80 χιλιάδες ευρώ και η επιχορήγηση για δαπάνες κατασκήνωσης στις 240 χιλιάδες ευρώ και συγκεκριμένα για τις κατασκηνώσεις 40 χιλιάδες ευρώ παραπάνω. Και πρέπει να σας πω ότι το 2023 συνολικά η επιχορήγηση ήταν 2,381 εκατομμύρια ευρώ.

Διπλασιάσαμε, λοιπόν, τον τακτικό προϋπολογισμό, έτσι ώστε να μπορέσουμε να παρέχουμε από την αρχή της χρονιάς -και αυτό είναι σημαντικό γιατί όλα αυτά προκαταβάλλονται στο 40% και άρα το κέντρο πρόνοιας και η διοίκησή του μπορεί να κάνει καλύτερα τον προγραμματισμό για όλη τη χρονιά- ποσά τα οποία είναι πολύ σημαντικά για την ποιότητα αυτής της περίθαλψης την οποία οφείλουμε σε αυτούς τους ανθρώπους που μας τους έχει εμπιστευτεί η οικογένειά τους ή οι ίδιοι δεν έχουν κανέναν άλλον.

Εγώ είμαι περήφανη που έχουμε διπλασιάσει αυτή τη στιγμή το ποσό και είμαι περήφανη που είναι στον τακτικό προϋπολογισμό και όχι σε μία υποσχετική αν θέλετε μιας έκτακτης επιχορήγησης, η οποία όμως και πέρυσι δόθηκε. Να ξέρει και ο κόσμος ότι το 2023 στα 2,381 εκατομμύρια ευρώ της τακτικής επιχορήγησης προσθέσαμε 1,5 εκατομμύριο έκτακτης επιχορήγησης στο τέλος του 2023. Άρα ο φετινός συνολικός προϋπολογισμός με όλα αυτά τα οποία ανέφερα για το κέντρο πρόνοιας είναι 4,395 εκατομμύρια ευρώ. Δείτε τη διαφορά. Εξαντλήσαμε τα περιθώρια, ώστε να μπορέσουμε όπως σας είπα να είμαστε ουσιαστικές και ουσιαστικοί απέναντι σε αυτούς τους ανθρώπους.

Και βέβαια επειδή μιλήσατε για άμεσες ενέργειες έχω εδώ -και θα την καταθέσω και στα Πρακτικά- την προκήρυξη την οποία έκανε το κέντρο πρόνοιας για είκοσι εννέα νέους υπαλλήλους που θα είναι ορισμένου χρόνου. Θα μιλήσω και για τους μόνιμους. Άρα μετά την Τετάρτη που θα εγκριθεί από το διοικητικό συμβούλιο και μέσα στον Απρίλιο είκοσι εννέα νέοι υπάλληλοι για έναν χρόνο θα βρίσκονται στο κέντρο πρόνοιας σε πολύ σημαντικές ειδικότητες που πολύ καλά κάνατε και τις επισημάνατε. Υπάρχει το θέμα του οδηγού, του θέμα του μάγειρα, του θέμα του θεραπευτή, το θέμα του γυμναστή. Άρα νομίζω ότι γίνεται ένα μικρό αλλά πρώτο βήμα τουλάχιστον για την κάλυψη αναγκών.

Τι έρχεται και τι πρέπει να περιμένουμε; Το κομμάτι των μόνιμων λύσεων. Πολύ σωστά λέτε ότι με μπαλώματα δεν μπορεί να γίνει μόνιμη δουλειά, όπως επίσης αυτή η σχέση η ειδική η οποία χτίζεται ανάμεσα στον ωφελούμενο και στον εργαζόμενο πρέπει να έχει μια συνέχεια.

Πάμε, λοιπόν, να δούμε τι γίνεται με τη λογική και την έλευση του μόνιμου προσωπικού. Πράξη υπουργικού συμβουλίου του 2021, άρα προσωπικό έτους 2022: Εγκρίθηκε η διαδικασία πρόσληψης είκοσι δύο υπαλλήλων. Πράξη υπουργικού συμβουλίου προσωπικού έτους 2023: σαράντα τρεις υπάλληλοι. Πράξη υπουργικού συμβουλίου 2024: δεκαοκτώ υπάλληλοι. Και βέβαια από την προκήρυξη 7Κ είχαν προσληφθεί σαράντα δύο μόνιμοι υπάλληλοι. Τέσσερις μένουν να διοριστούν ακόμα εδώ.

Αυτό το οποίο πρέπει να επισημάνουμε, κύριε Δελή, που είναι, αν θέλετε, και ένα μάθημα και για το κράτος εν γένει είναι ότι πρέπει να επισπεύσουμε τις διαδικασίες με τον ΑΣΕΠ. Αυτό που γίνεται πολλές φορές είναι ότι εγκρίνονται οι προσλήψεις, αλλά αργεί η έλευση αυτού του προσωπικού και γι’ αυτό δημιουργείται μια αλυσιδωτή αντίδραση εξάρτησης από το κομμάτι του προσωπικού το οποίο είναι με συμβάσεις.

Άρα πρώτο συμπέρασμα ασφαλές: Διπλασιάσαμε τον προϋπολογισμό για το κέντρο πρόνοιας για το 2024 και θα συνεχίσουμε σε αυτή τη γραμμή, στον τακτικό προϋπολογισμό, έτσι ώστε να μην υπάρχει εξάρτηση στο τέλος της χρονιάς για την έκτακτη και αν χρειαστεί θα τη δώσουμε και αυτή.

Δεύτερον, έγινε η προκήρυξη και άμεσα τον Απρίλιο θα γίνει πρόσληψη είκοσι εννέα ατόμων τα οποία θα καλύψουν για ένα έτος ανάγκες του κέντρου πρόνοιας, ενώ ήδη έχει εγκριθεί με πράξη υπουργικού συμβουλίου η πρόσληψη πολλών ατόμων που τα ανέφερα πριν.

Όλα αυτά δείχνουν την κατεύθυνσή μας. Δεν ωραιοποιούμε την κατάσταση. Πρέπει συνεχώς να προσπαθούμε για τα κέντρα πρόνοιας. Βλέπουμε τις ανάγκες και τις υλικοτεχνικές, αλλά κυρίως σε ανθρώπινο δυναμικό. Είμαστε εδώ πάντα με την απαραίτητη αυστηρότητα αλλά και συγχρόνως με την απαραίτητη διάθεση ειλικρίνειας με τον κόσμο να επιλύουμε τα ζητήματα.

Για εμάς ο κάθε πολίτης που είναι εκεί είναι μια ιερή περίπτωση και πρέπει να την αντιμετωπίσουμε αντίστοιχα με αύξηση προϋπολογισμού, με εξάντληση του προϋπολογισμού και με συνεχώς προσπάθεια έτσι ώστε να γυρίζουν σε διορισμούς με μόνιμες προσλήψεις μέσω του ΑΣΕΠ. Γιατί χρειαζόμαστε και αυτή τη διαφάνεια και την πλήρη διαύγεια στη διαδικασία των σχέσεων εργασίας με τους υπαλλήλους μας.

Ευχαριστώ πολύ.

(Στο σημείο αυτό η Υπουργός Κοινωνικής Συνοχής και Οικογένειας κ. Σοφία Ζαχαράκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 18.08΄ λύεται η συνεδρίαση για την Τρίτη 26 Μαρτίου 2024 και ώρα 15.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

Καλό σας βράδυ, καλό τριήμερο, πάντα με υγεία. Χρόνια πολλά για τη διπλή γιορτή της 25ης Μαρτίου, εθνική και θρησκευτική, για την Ελληνική Επανάσταση και για τον Ευαγγελισμό της Θεοτόκου. Να είσαστε όλες και όλοι καλά.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**